
ĮVADAS 


Svaiginantis technologinis progresas slepia nerimą. Šiandien žmoni- 
ją apėmusio nerimo objektas nėra kokia nors viena iš gyvenimo sričių, 
pavyzdžiui, ekonominė, politinė ar ekologinė situacija planetoje, bet - 
žmonijos kaip visumos egzistencija, visų gyvenimo sričių visetas. Tai lyg 
pasaulio baigties nuojauta, maitinama tūkstančių nerimą keliančių įvykių 
ir faktų iš šiandieninio žmonijos gyvenimo, kiekvieną dieną kruopščiai 
mums raportuojamų per informacines technologijas. Tos pačios tech- 
nologijos mums skiepija nenuilstamą optimizmą, gyvenimo džiaugsmo 
spalvas, pramogas ir atsipalaidavimą nuo visų rūpesčių. Technologijos: 
greitis ir efektyvumas visur, visame kame —- nuo kariuomenių dislokaci- 
jos Donbase iki lieknėjimo procedūrų prieš rožinius veidrodžius. Tačiau 
pakanka tik truputį nuodugnesnės bet kurios gyvenimo srities analizės — 
nuo individų psichologijos ir švietimo sistemos iki globalios ekonomikos, 
geopolitikos ir ekologijos, - kad suprastum, jog greitis ir efektyvumas 
slepia pavojingą nesprendžiamų problemų sąstingį. Nesprendžiamų to- 
dėl, kad mūsų nuostabusis šiuolaikinis mąstymas, tas problemas sukūręs, 
nežino, kaip jas spręsti. Todėl A. Šliogeris prieš keletą metų galėjo tam 
tikra prasme, tačiau pagrįstai skelbti: „Pasaulio pabaiga jau įvyko... Mes 
jau gyvename po jos“ (Šliogeris 2011 (2)). 

Viskas remiasi mąstymu - jo kryptimi. Šioje knygoje pristatysime 
fundamentalias europietiškojo mąstymo kryptis. Jų nėra daug - tik dvi. 
Vieną iš jų pavadinome mąstymo kryptimi į plotį, kitą - kryptimi į gylį. 
Tam tikras šių krypčių tarpusavio santykis sukūrė situaciją, kurioje šian- 
dien atsidūrė žmonija. Todėl šis santykis tokią situaciją taip pat gali ir ra- 
dikaliai pakeisti. Mes esame įsitikinę, kad mąstymo keitimasis yra įma- 
nomas ir kad jis jau prasidėjo. Iš esmės krypęs tik į plotį, toldamas nuo 
gylio dimensijos, sukūręs situaciją be išeities, šiandien mūsų mąstymas 
ima krypti į gylį. Tiesa, mes nepastebėsime šio pokyčio visuomenių išo- 
riniame gyvenime, nuo pradžios iki pabaigos apraizgytame technologijų, 
nei viešuose politiniuose debatuose, nei mokslo ir švietimo sistemų orga- 
nizavimo procese, nei pramogų ir kūrybinių industrijų pasaulyje. Kol kas 
šį pokytį jausime tik viduje - ypač individualaus, ne viešo žmogaus viduje, 
kadangi, prieš įgaudamas visuotinumo pobūdį ir pasirodydamas išorėje, 

jis turi pereiti brendimo laikotarpį. Tačiau ir vidų galima ištirti, sudarant 
su juo, Bergsono žodžiais tariant, simbiozę. Mąstymo kryptis ir jų tarpu- 
savio santykių dinamiką galima atsekti įvairiose žmogaus gyvenimo srity- 
se - ne tik mene, religijoje, bet taip pat ir elementarioje buityje - visur, kur 
žmogus parodo santykį su tikrove, įskaitant ir savo paties tikrovę. Šioje 
knygoje apsiribosime pačia filosofija, tačiau nevengsime parodyti filosofi- 
nio mąstymo poveikio kai kurioms kitoms žmogiškojo gyvenimo dimen- 
sijoms. Pagaliau, filosofinio mąstymo poveikis visoms Žmogaus gyvenimo 
dimensijoms ir yra pats didžiausias. Juk jame pirmiausia ir ryškiausiai pa- 
sirodo ir paties mąstymo bei pačios Žmogaus sąmonės būsenos pokyčiai. 
Pirmajame skyriuje aptarsime fundamentalų ir specifinį europietiško- 
jo mąstymo pobūdį. Pavadinome jį transcendavimo judesiu, kadangi tai, 
kas jį skiria nuo daugelio kitų civilizacijų mąstymo būdų, yra ribos kir- 
timo fenomenas. Šiame įvadiniame skyriuje taip pat apibrėšime ir pačias 
mąstymo kryptis. Juk ribas kirsti galima dviem kryptimis - į plotį ir į gylį. 
Transcendentinio mąstymo judesys europiečio gyvenime visada sklido 
jomis abiem, todėl bendrą jo būseną išreiškia tam tikra sintezė. Vis dėlto 
nėra abejonių, kad mąstymo kryptis į plotį dominavo, lyginant su krypti- 
mi į gylį, ir kažkuriuo metu netgi visai nuo pastarosios atitrūko. Antraja- 
me skyriuje šiuos mąstymo procesus analizuosime per ratio ir intellectus 
sąvokų prizmę. Mūsų įsitikinimu, šios viduramžių scholastikoje išplėtotos, 
o moderniaisiais laikais pamirštos arba iškraipytos (tai ne atsitiktinumas, 
o iškalbingas faktas, prie kurio eita natūraliai) sąvokos yra tinkamiausios 
europietiškojo mąstymo dinamikai ir jo krypčių tarpusavio konfigūraci- 
joms analizuoti. Europietiškąjį mąstymą, šį transcendavimo judesį, galima 
apibūdinti kaip progresyvią, tačiau ryžtingą ratio plėtrą intellectus sąskaita. 
Moderniaisiais laikais įvyksta tikras ratio triumfas ir beveik absoliutus 
intellectus išstūmimas iš Vakarų mąstymo proceso. Tai - europietiško- 
jo mokslo ir technikos atsiradimas ir sklaida po visą pasaulį. Trečiajame 
skyriuje aptarsime šią ratio dominantę, kurią, remdamiesi M. Weberio ir 
E. Morino žodynu, pavadinome tikrovės ir paties mąstymo racionalizacija. 
Mūsų kalboje racionalizacijos sąvoka reiškia žmogaus ratio atotrūkį nuo 
tikrovės, išorinės arba savo paties, arba ratio atotrūkį nuo intellectus, kitaip 
tariant - nepajėgumą atlikti egzistencinį sprendinį. Ketvirtajame skyriuje 
išnagrinėsime kraštutinę racionalizacijos, arba mąstymo krypties į plotį, 
pamiršus kryptį į gylį, formą - tikrovės ir paties mąstymo technologiza- 
ciją, užsibaigiančią technologinio transhumanizmo doktrina. Transcenda- 

vimo judesys išimtinai į plotį tam tikru momentu turėjo baigtis lemiamos 
ribos kirtimu - paties žmogaus, kaip tokio, ribos peržengimu. Sakoma, kad 
žmogus yra begalybė, nes jo mintis gali aprėpti kažką beribio. Kodėl tuo- 
met teigiame, kad įmanoma kirsti žmogaus, kaip tokio, ribas? Galbūt tech- 
nologinis transhumanizmas - ši dirbtinių intelektų karalija - yra natūrali 
žmogiškosios evoliucijos fazė? Tačiau begalybė, einanti į plotį, nėra ta pati, 
kurią atrandame mąstydami į gylį. Pirmoji reiškiasi išimtinai kiekybiniais 
matais, nepažabojamu greičiu ir savitikslio efektyvumo siekiu (todėl „na- 
tūralus“ žmogus greitai jau nebespės pagal ją gyventi ir „gyvenimo“ esta- 
fetę teks perduoti dirbtiniams intelektams), o antroji yra iš esmės dvasinės 
kokybės nešėja, kuriai yra būdingas visa ko savalaikiškumas, dažniausiai 
pasireiškiantis per brendimo lėtumą, nors kartais - per milžinišką tiesio- 
ginio tikrovės suvokimo greitį, kurio kokybei iš principo negali prilygti 
kiekybinis dirbtinio intelekto mąstymas. Transhumanistinis technologinis 
žmogaus ribų kirtimas iš esmės reiškia beribę kiekybinių funkcijų plėtrą, 
tačiau taip pat ir negrįžtamą kokybinio dvasinio pajėgumo atmetimą. Ki- 
taip tariant, jis reiškia žmogaus, kaip tokio, baigtį. Tačiau, dar nepriėjus iki 
šios apokaliptinės stadijos, technologizuotas mąstymas jau spėjo sukurti 
daugybę problemų individualiame ir visuomeniniame žmogaus gyvenime. 
Šias problemas aptarsime penktajame skyriuje, kartu pagrįsdami būtinybę 
keisti mąstymo kryptį - vėl atrasti gylio dimensiją tikrovėje ir mumyse pa- 
čiuose. Pagaliau šeštajame skyriuje atskleisime galimas mąstymo krypties į 
gylį variacijas, taip, kaip jos pasirodo mūsų laikų filosofijoje. Joje vėl įsitvir- 
tina reikalavimas atsiverti tam, kas yra iš tiesų, subordinuojant ratio veiklą 
intellectus vykdomai tikrovės pagavai. 

Reikšmingas mąstymo krypties į gylį atsinaujinimas XX amžiaus 
Europos filosofijoje liudija, kad esame radikalaus žmogaus sąmonės lūžio 
išvakarėse. Jeigu jis neįvyks, žmonija užbaigs savo egzistenciją. A. Malraux 
teigė: „XXI amžius bus dvasinis arba jo visai nebus“. Kol kas šio lūžio vyks- 
mą stelbia apakusio racionalumo gausmai. Tačiau jeigu jis įvyks, tai radi- 
kaliai pakeis žmonijos būklę. Komentuodamas savo teiginį, A. Malraux 
kalbėjo savo raštų vertėjui į japonų kalbą: „Jeigu ateinančiame amžiuje 
iš tiesų įvyks dvasinė revoliucija, (...) tai šis dvasingumas kils iš kažko, 
ką mes tik nujaučiame, bet nepažįstame, panašiai kaip XVIII a. žmonės 
nujautė elektros atsiradimą, žvelgdami į žaibą“ (Malraux 1982: 396-399). 
Atrodo, kad jau įeiname į fazę, kurioje nuojauta ima įgauti aiškesnio pa- 
žinimo kontūrus. 

Ši monografija yra parašyta vykdant Europos Sąjungos ir Lietuvos 
mokslo tarybos remiamą projektą „Paradigminiai šiuolaikinės Lietuvos 
visuomenės mąstymo pokyčiai ir europinė erdvė“, pagal priemonę „Para- 
ma mokslininkų ir kitų tyrėjų mokslinei veiklai (visuotinė dotacija)“. Visas 
monografijos tekstas yra skelbiamas pirmą kartą, tik pirmasis skyrius yra 
parengtas pagal autoriaus straipsnį „Transcendavimo judesys Europoje ir 
naujoji mąstymo paradigma“, parašytą vykdant to paties projekto veiklą ir 
publikuotą Mykolo Romerio universiteto mokslo žurnale Socialinių moks- 
ly studijos, 2013, Nr. 5(4), p. 1009-1028. 

I SKYRIUS. 
EUROPOS MĄSTYMO ESMĖ: 
TRANSCENDAVIMO JUDESYS IR JO KRYPTYS 


Europos esmė yra transcendavimo judesys. Nuo senovės graikų polio 
iki dabartinio postmodernizmo jis smelkiasi į visas europietiškosios egzis- 
tencijos formas - kultūrą ir meną, politiką ir mokslą, kasdienę gyvenseną 
ir poilsį nuo jos. Tačiau transcendavimo judesys yra ne tik europiečio - tai 
žmogaus esmės fenomenas. Šis fenomenas reiškiasi daugybe būdų tiek sociu- 
mo, tiek individo lygmenimis - nuo sąmoningai teigiamos atverties begaly- 
bei iki neįsisąmoninto bėgimo nuo savęs paties, t. y. bėgimo nuo visko, kas 
peržengia nustatytas ribas, bėgimo nuo paties transcendavimo judesio, kad ir 
kaip paradoksaliai skambėtų šis teiginys!. Kuo skiriasi transcendavimas kaip 
žmogiškasis ir transcendavimas kaip europietiškasis fenomenas? 

Daugelyje civilizacijų transcendavimas reiškėsi negatyviai, kaip žmo- 
gaus savisaugos nuo savęs paties instinktas, t. y. kaip atsisakymas peržengti 
ribą. Taip vyko realus, nors ir negatyvus žmogiškosios esmės realizavimas: 
atsisakyti peržengti ribą gali tik tas, kuriam yra suteikta tokio peržengi- 
mo galimybė. Transcendavimas, kaip žmogaus esmė, daugelyje civilizacijų 
reiškėsi tik kaip jo atžvilgiu duotas neigiamas atsakas, taigi kaip kisti ne- 
galinčios kultūros bei socialinių normų sistemos kūrimas, kaip paprotinės 
tradicijos sakralizavimas. O europietis transcendavimo judesį pavertė są- 
moningu savosios egzistencijos siekiniu. Būtent taip reikia suprasti Euro- 
pos esmę - kaip nuolatines pastangas realizuoti transcendavimo procesą, 
peržengti ribas. Kiekvieną kartą, kai europietis atsisako žengti per ribą, 
jis praranda savo esmę ir tampa tik kažkada Europoje sukurtos kultūros 
ar kokios nors sistemos subjektu, kūrybingumą praradusiu sraigteliu. To- 
kiu momentu Europa praranda savo specifiką kitų civilizacijų atžvilgiu ir 
skiriasi nuo jų tik tiek, kiek tarpusavyje skiriasi kokios nors uždaros so- 
ciokultūrinės tradicijos. Kitaip tariant, Europoje yra dvi Europos: esminė, 


! Transcendencijos fenomeno, kaip fundamentalaus žmogiškojo buvimo būdo, bazinę 
analizę, nors ir išprovokavusią gausybę reakcijų ir korekcijų, rasime Heideggerio teks- 
tuose, rašytuose bet kuriame jo kūrybos periode: fakticiškumo, Dasein, Ereignis sąvokos 
visada sukasi apie ribos peržengimo reiškinį. Ryškiausios šio fenomeno analizės lietuvių 
kalba yra A. Šliogerio darbų rinkinyje Transcendencijos tyla (2011). 

arba autentiškoji, Europa, kuriai transcendavimas yra gyvenimo variklis, 
ir neautentiška, save išduodanti Europa, liekanti tik tose ribose, kurios iki 
tol jau buvo nubrėžtos nepabijojusiųjų ją peržengti. 

Norėdami suvokti, kas yra Europa, privalome suprasti šį jos dvily- 
pumą: esminį atvirumą ir nuolatinį užsidarymą, turint omenyje, kad 
užsidaryti gali tik tas, kas yra fundamentaliai atsivėręs. Tarp dviejų eu- 
ropietiškojo buvimo būdų - atvirumo ir užsivėrimo - yra ryšys. Trans- 
cendavimo judesys gali vykti skirtingomis kryptimis. Senovės Graikijoje 
atsiradus europietiškumo fenomenui, kartu su pačiu transcendavimo ju- 
desiu išryškėjo dvi kryptys, kurias pavadinome transcendavimo judesiu į 
plotį ir transcendavimo judesiu į gylį ir kurios atitinka du skirtingus, nors 
ir stipriai susietus, mąstymo būdus - ratio ir intellectus. Šias lotyniškas 
sąvokas analizuosime kitame skyriuje. Kol kas mums rūpi išryškinti patį 
transcendavimo judesį, kaip europinio mąstymo esmę, įvardyti jo kryp- 
tis ir santykį tarp šių krypčių. Pavaizduokime tai schematiškai. Trans- 
cendavimo judesys į gylį yra paties ribų peržengimo fenomeno šaltinis, 
todėl turi maitinti transcendavimo judesį į plotį: ratio privalo reikšti tai, 
ką užčiuopė intellectus. Kai tai vyksta, realizuojasi gilioji Europa, kylanti 
iš pačių savo šaknų. Tačiau transcendavimo judesys į plotį gali nukirsti 
savo sąsajas su gylio dimensija ir vystytis savarankiškai. Tuomet išryškėja 
racionalioji Europa, o tai, kad ji yra netekusi ryšio su gilesne tikrove, lems 
racionalizacijos procesą - pačios tikrovės redukciją į be perstojo kuriamas 
abstrakčias sistemas. Galų gale transcendavimo judesys į plotį, netekęs 
vertikaliosios dimensijos (krypties į gylį) ir savo atsinaujinimo šaltinio, 
sustoja. Sukurtos sistemos hermetiškai užsidaro. Europa išvirsta į uždarų 
ideologijų buveinę, ideologijų, kurioms ypatingą galią suteikia prieš tai 
vykusio transcendavimo judesio pasiekti rezultatai konceptualiu ir mate- 
rialiu lygmeniu, ypač mokslo ir technologijų srityse. Transcendavimo ju- 
desys į plotį, atkirstas nuo krypties į gylį, veda į Europos esmės išdavystę. 
Šią schemą detaliau išaiškinsime dar šiame skyriuje, o kituose skyriuose 
nagrinėsime abi mąstymo kryptis atskirai ir jų tarpusavio santykius. 


1. Transcendavimas ir Europa: esminis santykis 


Transcendavimo judesys yra žengimas per ribą. Giliausiai ir labiausiai 
apibendrinančiomis sąvokomis šį reiškinį galima įvardyti kaip žmogaus 
proto sukurtos substancijos ribų peržengimą. Įimdamas į save pasaulį, 

žmogaus protas realizuoja substancinę, racionaliais konceptais reiškiamą, 
tikrovę bet kuria savosios egzistencijos forma: kultūriniais paminklais, 
politinėmis santvarkomis, moksliniais atradimais, asmeniniais Žygdar- 
biais. Autentiškas europietiškas mąstymas, smelkiamas transcendencijos, 
kurs tokias substancijas, kurioms a priori arba a posteriori yra būdingas 
jų pačių ribų peržengimas: arba substancija pati iš savęs duos nuorodą 
į anapus, arba ji bus nuolat interpretuojama iš naujo. Tai - atviros subs- 
tancijos, reiškiamos atvirais konceptais. Atvira substancija arba, kitaip 
tariant, apibrėžtos substancijos ir ją apibrėžiančių ribų peržengimo vie- 
nybė, - tokia yra europinio mąstymo esmė?. Europai yra svarbu išlaikyti 
jau sukurtą substanciją, pasireiškiančią įvairialype apčiuopiama tradicija, 
bet lygiai taip pat jai yra svarbu kritikuoti ir kurti (Aleksandravičius 2012 
(1)). Transcendavimo judesys Europoje reiškiasi kaip kritika ir savikritika, 
kuri istoriškai, pirmiausia Graikijoje, įgavo racionalią formą - filosofiją. 
Žymusis čekų filosofas J. Patočka savo veikale Platonas ir Europa Europą 
vertina kaip vienintelę civilizaciją, kuri, atsiradus filosofijai, pajėgė įvyk- 
dyti „atsiplėšimą“, o kartu - įgyvendinti ir apmąstyti savo laisvės aktą?. 


2. Transcendavimo judesys filosofijoje 


Filosofija europiečio mąstyme sudaro fundamentalią jo raiškos ter- 
pę. Būtent europietiškoje filosofijoje substancijos ir jos ribų peržengimo 
procesas, transcendavimo judesys, ėmė reikštis racionaliais konceptais. 
Kad ir kokią nepriekaištingą pasaulį aiškinančią sistemą būtų pateikęs 
žmogiškasis ratio, Europoje tas pats ratio ją sukritikuodavo, papildydavo, 
keisdavo kita, bet kuriuo atveju — nurodydavo į vis platesnį horizontą, 
reikalaujantį peržengti sistemos, idėjos ar kitokio kūrinio ribas. Filosofijos 
istorija patvirtina šią dinamiką kiekviename savo vyksmo etape, net jeigu 
neautentiškos filosofijos pavyzdžių, kaip ir neautentiškos Europos, taip pat 
yra apstu. 


* H. Bergsonas kalba apie „atvirą sielą“ (4me ouverte), iš kurios kyla „atviros visuomenės“ 


samprata. Ši atvirybė jam reiškė europietiškumo esmę, kylančią iš giliausio žmogiškumo, 
todėl galinčio pasireikšti ir kitose civilizacijose, kaip antai žydų pranašų ar budizmo ara- 
hantų judėjimuose (Bergson 2008). 

Istoriškai „atsiplėšimas“ yra pirmiausia filosofijos atsiribojimas nuo mitų, tačiau iš esmės 
„atsiplėšimas“ yra Europos, kaip tokios, savastis, todėl reiškimasis kaip nenustygstanti 
savikritika jai buvo būdingas bet kuriuo istoriniu momentu (Patočka 1983). 

Eilosofijai dar neįgavus sisteminės išraiškos, ikisokratinėse mokyklose, sofis- 
tų bei Sokrato disputuose „trans“ funkcija reiškėsi akivaizdžiai kaip nuolati- 
nis tarpusavio kritikos žaismas. Čia ribos peržengimas, viso, kas jau pasakyta, 
neigimas, koregavimas ar nauja interpretacija buvo norma“. Kai racionalius 
Talio svarstymus apie tai, kad pasaulio pagrindas yra vanduo, keičia racio- 
nalumu nenusileidžiantys Anaksimeno argumentai, kad toks pagrindas yra 
oras, nes pastarasis yra „didumu beribis“ (Genzelis 1977: 35), ribų peržengi- 
mo fenomenas jau yra konceptualiai užakcentuotas ir tapęs aletheia (tiesos) 
paieškos kriterijumi. Tam lemiamą įtaką, be abejonės, turėjo geniali Anaksi- 
meno draugo ir mokytojo Anaksimandro intuicija, kad pasaulio pagrindu, 
visų ribas turinčių būtybių šaltiniu ir organizatoriumi, racionaliai svarstant, 
gali būti tik tas, kas pats ribų neturi - apeiron (Genzelis 1977: 31-35). Juk ri- 
botasis veikia pagal savo ribas, vadinasi, tai, iš ko kyla pasaulio formų įvairo- 
vė, turi būti daugiau nei apribota forma - juo gali būti tik apeiron. Pastarojo 
paieškos nuo to laiko sudarys europinio mąstymo esmę. 

Kartais šios paieškos reikšis kaip beribės transcendencijos siekimas, 
kai visa ribojantis mąstymas kyla to link, kur jokių ribų būti negali, kur visa 
yra viena. Einant šia kryptimi, į kiekvieną šio pasaulio dalyką ir jį išreiš- 
kiantį pozityvų konceptą žiūrima kaip į progą paneigti jo ribas ir taip artėti 
prie šalia baigtinio pasaulio esančios begalybės. Šitaip Parmenidas pirma- 
sis prabils apie jokio kismo nepaliestą „būtį“ esančią anapus bet kokios 
baigtinybės ir judėjimo, būdingo jusliniam pasauliui (Genzelis 1977: 52). 
Jo paveiktas Platonas sukurs ontologinę pasaulio sistemą, kurioje trans- 
cendavimo procesas, progresyvus žengimas per ribas link to, kas yra 
„anapus būties“ (Platonas 1981: 509b), reikš fundamentalų žmogaus pa- 
šaukimą, sielos rūpestį savimi pačia, kurį Patočka traktuos kaip Europos 
atsiradimo principą ir iš kurio kils europinis mokslas (tiesos idėjos siekis), 
politika (teisingumo idėjos siekis) ir etika (gėrio idėjos siekis) (Patočka 
1983). Platonizmo ir neoplatonizmo tradicija ėjimą link „vienio“ pavers 
visų Žmogaus pažinimo formų bei praktinės veiklos teleologine struktūra: 
metafizinių mąstymo judesiu siela privalo peržengti viso, kas yra apribo- 
ta, ribas, galiausiai - mistiniu potyriu peržengti savo pačios ribas, idant 
įsilietų į beribę vienio erdvę. Tokia yra ir „negatyviosios teologijos“ esmė, 
skleidusis kaip viduramžių mąstymo viršūnė: nuo Bažnyčios Tėvų iki Mo- 
kytojo Eckharto žmogus yra apibūdinamas kaip homo viator, keliaujantis, 


„Neigimas tam tikra prasme visada buvo kultūrinės Europos istorijos veiksnys“ (Morin 
1990; 154), 

vis kertantis ribą, prieš akis turintis tikslą - visas būtybes ir jų konceptus 
pranokstantį, nors savyje kaip vienyje juos turintį, Dievą“. 
Transcendavimo judesys Europoje reiškėsi ne tik vertikaliai, mąs- 
tymui kertant šiapusiniame pasaulyje susidarančias ribas anapusinės 
beribės plotmės link, bet ir horizontaliai, liekant šiapusybėje ir pačiame 
mąstyme. Vietoj stiebimosi link apeirono Heraklitas stebi visur vykstantį 
judėjimą, niekiu paverčiantį bet kokias ribas: „Saulė yra nauja ne tik kas- 
dien, bet visada nepaliaujamai nauja.“* Sofistams toks vyksmas reiškė pa- 
saulio nepažinumą ir nori nenori užsidarymą individualiame prote, kuris 
geriausiu atveju galėjo veikti nuomonės lygmeniu. Čia jau nebėra pažintos 
substancijos, kurios ribas reiktų peržengti siekiant naujo pažinimo, bet tik 
gausybė subjektyvių ištarų apie tai, kas pasirodo, žvelgiant į galbūt egzis- 
tuojančią substanciją. Transcendavimo judesys čia reiškėsi kaip pasikei- 
timas nuomonėmis ir nuomonių kaita. Dialogas tarp sofistų buvo primi- 
tyvus, savitikslis, kuris, panaikinęs nuorodą į anapus žodžio glūdinčią ti- 
krovę, dažniausiai išvirsdavo į loginius žaidimus ir gryną retoriką. Tačiau 
pats dialogo principas, pagal kurį pirmą kartą žmonijos istorijoje buvo 
imtasi tvarkyti sociumą, jau rodė graikų visuomenės specifiką - trans- 
cendavimo lemiamą būsimos Europos specifiką. Neilgai trukus Sokratas 
grąžins dialogą iš nuomonės lygmenio į pažinimo lygmenį: nuoroda į 
tai, kas pažįstama anapus nuomonių, į substancinę tikrovę atgaus savas 
teises. Sokrato mokiniui Platonui šiapusinė tikrovė yra griežtai apibrėžta 
iš anapus švytinčių idėjų ir jos ribų peržengimas reiškiasi kaip palaipsnis 
nusigręžimas nuo jos ir vis stiprėjanti anapusinės plotmės kontempliacija, 
o Aristotelis nėra toks aiškus, jis yra pasimetęs tarp dviejų galimų kelių 
(Bremond 1933). Iš vienos pusės, individuali substancija gali būti išsem- 
ta bendros esmės ir ją išreiškiančios nekintančios sąvokos (Ricoeur 2011: 
267-345). Tokiu atveju visata yra amžinai ta pati sistema, kurios fizinį ju- 
dėjimą griežtai lemia bendrieji dėsniai, amžinai tokiu pat būdu judinami 
nejudančios dievybės. Būtent čia transcendavimo judesys netenka esmi- 
nės reikšmės mąstymui ir tampa tik laikinu jo varikliu: jis reiškiasi išim- 
tinai kaip kritika to, kas jau buvo pasakyta, ir tik tol, kol nebuvo surasta 
galutinė tiesa. Nors ir sunkiai pasiekiamas, abstraktus dėsnių ir sąvokų 
pažinimas yra galutinis tiesos pažinimas, todėl, jį pasiekus, naujos ribos 


5 


Bonaventūros Itinerarium mentis in Deum puikiai reprezentuoja šią homo viator patirtį 
(Bonaventūra 2009). 

Tokia yra aristoteliška, kaip visada užgriebianti esmę, Heraklito žodžių (124 fragmento), 
o kartu ir visos Heraklito filosofijos interpretacija (Genzelis 1977: 43). 

žengti nėra reikalo. Šiuo Aristotelio filosofijos momentu užgimstantis eu- 
ropietiškasis mąstymas, kaip pretenzija į užbaigtą konceptą, galėjo praras- 
ti savo autentiškumą, tačiau pats Aristotelis to neleido. Kaip rodo Heideg- 
gerio tyrimai, Stagirietis racionaliai įžvelgė visai kitokią galimybę aiškinti 
tikrovę (Heidegger 1991). Substancija ne tik kad nėra nejudantis dydis, 
idealiai reiškiamas nekintančia sąvoka, bet, atvirkščiai, nuolat judantis ir 
savo pačios ribas peržengiantis esinys. Net ir pati dievybė, nuo kurios ju- 
desio priklauso šis gyvas pulsuojantis pasaulis, yra Aristotelio suvokiama 
kaip „mąstymas apie mąstymą, t. y. kaip gyvas procesas, nuolatinis savų 
ribų peržengimas savo pačios kontempliacijoje (Aristote 1991: 1074b34). 
Transcendavimas vėl atgauna savo vaidmenį. Mąstymas niekada negali 
sustoti, nes jis seka nuolatinės dinamikos keičiamą tikrovę. Būtent šiame 
kontekste reikia suprasti Aristotelio užuominą apie tai, kad Žmogaus „sie- 
la yra visi daiktai“ (Aristotelis 1990: 431b21, vertimas pakeistas) - pirmąjį 
aiškų intencionalumo įvardijimą. Be to, Aristotelis įtvirtino būtent hori- 
zontalųjį transcendavimo raiškos lauką. Kadangi Dievas pagal Aristotelį 
beveik nėra Žmogaus protui pažinus, pastarasis turi koncentruotis ties jį 
supančio, t. y. juslėmis aptinkamo pasaulio, pažinimu. Net dominuojant 
platoniškajam vertikaliajam mąstymui, Europoje visada išsilaikė ši aris- 
toteliškoji linija. Tomas Akvinietis, pripažindamas tam tikrą racionalaus, 
tačiau tik per analogiją įgaunamo Dievo pažinimo galimybę, ypač akcen- 
tuos šiapusinio pasaulio pažinimą. Juk analogija, siekianti Dievo, gali būti 
daroma tik remiantis Dievo kūrinija (Ihomae de Aguino 1871: I, 13). To- 
mas Akvinietis yra konkretybių, individualybių mąstytojas. Be abejo, jo 
mąstymo ašis yra dieviškasis actus essendi (Ihomae de Aguino 1871: I, 3) 
kūrimo aktas, tačiau šis dieviškasis aktas vyksta ne iš kūrinio išorės, bet iš 
jo vidaus (Ihomae de Aguino 1871: I, 8). Actus essendi yra actus actuum 
pačioje būtybės egzistencijoje, pasireiškiančioje kaip substancija ir esmė, 
vykstantis kūrimo aktas. Dievas yra visur, Dievas yra kiekviename indi- 
vidualiame esinyje. Pažinti būtybę - tai pažinti Dievą, pažinti Dievą - tai 
pažinti būtybę. Todėl būtent horizontalusis mąstymo laukas yra autentiš- 
kas pažinimo, taip pat ir Dievo pažinimo, laukas. Vis dėlto taip įgyjamas 
pažinimas nė iš tolo nepretenduoja į galutinumą. Pažinti būtybės buvimą, 
jos esmę ir substanciją - tai užčiuopti tik tiek ją kuriančio Dievo, kiek ši 
substancija leidžia, taigi tik dalį. Tačiau Dievas nėra dalus, todėl jo dalinis 
pažinimas, negalintis pretenduoti į absoliutumą, yra analogiškas. Taip pat 
ir būtybės pažinimas negali būti absoliutus. Juk norint iki galo pažinti jos 

esmę ir substanciją, jos actus essendi, reikia visiškai, o ne iš dalies pažinti 
joje veikiančio kūrimo akto intenciją, taigi patį Dievą. Štai kodėl Tomas 
Akvinietis teigia, jog „mūsų pažinimas yra toks silpnas, kad joks filoso- 
fas niekada negalėjo tobulai išsiaiškinti nė musės prigimties“ (Thomae de 
Aguino 1969: 23). Akvinietis tvirtina realaus, bet ne absoliutaus pažinimo 
galimybę (Pieper 2010). Būtent todėl transcendavimas sudaro jo mąsty- 
mo šerdį (Rosemann 1996). Atsisakyti peržengti jau turimo substancijos 
pažinimo ribas - tai atsisakyti sekti pasaulio kūrimo aktą, tai atskirti pa- 
žinimą nuo pasaulio ir nuo Dievo. Substancijos pažinimo ribas yra būtina 
peržengti, nes, nuolat kurdamas būtybę, Dievas iš jos vidaus ją tarsi nuolat 
plečia, ji tampa vis naujų reikšmių, atspindinčių visą pasaulį, nešėja. Šia 
prasme Tomas Akvinietis teigia, kad visi daiktai, net ir negyvi, iš tiesų yra 
gyvi, nes dalyvauja kuriančioje Dievo mintyje - jo gyvybėje (Thomae de 
Aguino 1871: I, 18). Žmogaus siela yra šių gyvųjų, plečiamų Dievo min- 
ties, pagava. Todėl Tomas, perimdamas Aristotelio mintį, apibrėžia žmo- 
gaus sielą taip: „Žmogiškoji siela neturi prigimties, jokios kitos prigimties, 
kaip tik šią: pažinimo aktu ji yra pajėgi savyje turėti visas [būtybių] pri- 
gimtis“ (Thomae de Aguino 1996: II, 7). Žmogaus siela iš esmės yra inten- 
cionali, ir tikrasis pažinimas visada bus tik intencionalus. Tai reiškia, kad 
autentiško pažinimo aktu žmogaus siela turės įimti kitą substanciją, turint 
omenyje, kad šios substancijos ribos privalės būti peržengtos. 
Moderniaisiais laikais viduramžių mąstymo subtilybės buvo pamirš- 
tos dėl gausybės neadekvačių, nors galbūt neišvengiamų jo interpretacijų, 
aptinkamų tiek vėlyvosios scholastikos, tiek prieš scholastiką nusiteikusių 
autorių darbuose. To priežastis - mąstymo koncentravimasis apie patį pro- 
tą, mąstantį subjektą, kuris tik išsiaiškinęs savo paties galimybes gali imtis 
objekto analizės. Būtis yra apibrėžiama tik pagal ratio turimas galimybes 
(Gilson 2000). Subjekto / objekto skilimas diktuoja moderniųjų laikų mąs- 
tymo kryptį ir turinį, o šiame kontekste actus essendi arba intencionalumo 
sąvokos neturi prasmės. Prasmės netenka ir vertikalusis transcendavimas, 
turint omenyje, kad žmogaus protas pats tampa dievybės, vienio ar bega- 
lybės sampratų kriterijumi. Horizontalusis transcendavimas moderniojoje 
filosofijoje išsilaiko išimtinai kaip kritikos funkcija: reikia rasti pažinimo 
subjekto (proto) galimybių ribas. Svyruojant tarp kraštutinio racionalizmo 
ir empirizmo atsiranda gausybė mokyklų, kurių kiekviena bandys apibrėž- 
ti pasaulį pagal savo siūlomas proto ribų koncepcijas. Jas vienijanti idėja - 
protingas subjektas yra vienintelis bet kokio, netgi antgamtinio, objekto pa- 

žinimo kriterijus. Subjektas valdo objektą. Tačiau jis valdo pagal griežtas sau 
pačiam nurodytas taisykles - priklausomai nuo mokyklos. Galima klausti, 
ar transcendavimo judesys šiuo atveju išsilaiko atskiros mokyklos viduje, 
ar jis pasirodo tik bendrame kultūriniame Europos kontekste, kaip disku- 
sijų tarp mokyklų variklis, kaip požiūrių įvairovės faktas. Bet kuriuo atveju 
moderniojo mąstymo logikos taisyklės tampa patirties taisyklėmis, todėl 
kiekviena mokykla gali siūlyti griežtą racionalią pasaulio viziją, aiškiai ir ga- 
lutinai apibrėžtą sistemą, uždarą substanciją, apleisdama transcendavimą ir 
įvairiai konfrontuodama su kitomis mokyklomis. Transcendavimo procesą 
šiuo atveju ištinka krizė, nes pažiūrų ribos peržengimas yra laikomas labiau 
nuoroda į ištaisytą ratio klaidą, o ne žmogaus gyvenimo norma. 

Mūsų laikų filosofijoje moderniąsias tradicijas tęsia analitinės kryp- 
ties filosofija: matematinė logika šioje vietoje išlieka kaip bet kokios pa- 
tirties kriterijus. Tačiau transcendavimas čia ryškus dialoginės erdvės 
reglamentavimo aspektu: tarpsubjektyviniame dialoge jis yra suvokia- 
mas kaip sugebėjimas peržengti savojo ego ribas, kalbantis apie objektą 
(Apel 1994). Tačiau fenomenologijoje, grįžusioje prie žmogaus sąmonės 
intencionalumo, yra vėl pranokstamas subjekto / objekto skyrimas. Hus- 
serlio programinis šūkis „atgal prie pačių daiktų“ reiškia, kad „daiktai“, 
bet kokie dalykai, kaip pažinimo „objektai“, skleidžiasi žmogaus sąmonėje 
pagal jos pačios gyvenimo dėsnius, kurių negalima redukuoti į matema- 
tinės logikos taisykles. Toks dalykų esmės skleidimosi procesas visiškai 
atitinka transcendavimo judesį: kad ir įgavę griežtą apibrėžtį, pažintini 
dalykai, žmogiškoje sąmonėje nuolat įgaudami naujų prasmių, hermeneu- 
tine prasme plečia tokios apibrėžties ribas. Viena iš pagrindinių ir nuo- 
latinių fenomenologijos temų yra santykis su „kitybe“, o šiuo atveju bet 
koks nuspėjamumas, tuo labiau ribų hermetiškumas, tampa iš principo 
neįmanomi: autentiškas santykis su kitu visada bus pasiektas tik per trans- 
cendavimą, savo paties ribų peržengimo fenomeną. Įspūdinga, kaip feno- 
menologai parodo, jog šis savo paties ribų peržengimas link kito gali vykti 
savo paties sąmonėje, lyg kitas jau būtų joje. Tai ir yra subjekto ir objekto 
skyrimo panaikinimas, nė vienam iš šių sandų neuzurpuojant kito?. Toks 
yra bendras fenomenologų mąstymo vardiklis, transcendavimo judesys, 


7 „Yra klaidinga save traktuoti kaip visuomenėje esantį objektą tarp kitų objektų, lygiai 


taip pat klaidinga visuomenę traktuoti kaip esančią mumyse lyg kokį mąstymo objektą: 
abiem atvejais klaida yra tai, kad socialumas traktuojamas kaip objektas. Reikia grįž- 
ti prie tokio socialumo, su kuriuo susiduriame vien tik tuo, kad egzistuojame, ir kurį 
nešame savyje prieš bet kokią objektyvaciją“ (Merleau-Ponty 1989: 415). 

šiuo atveju sutampantis su sąmonės intencionalumu, nors pati fenomeno- 
logija skirstosi į daugybę krypčių. 

Postmoderniosios pakraipos mąstytojai transcendavimą yra privedę 
iki kraštutinumo. Šioje srovėje ribų kirtimas yra savitikslis. Substancijos 
ribų peržengimas čia yra tolygus pačios substancijos, ją reiškiančių kon- 
ceptų, bet kokių proto kūrinių neigimui. „Atviros substancijos“ ar „atvi- 
ro koncepto“ sąvokos postmodernistams jau yra per sunkios. Jie primena 
pirmuosius graikų sofistus, kritikuojančius visa, kas stabilu, ir su išanks- 
tine nuomone atsisakančius kelti klausimą, kad kai kas galbūt yra stabilu, 
nors visada atvira. 


3. Transcendavimo judesys europiečio gyvenime 


Čia ne vieta klausti, ar filosofinis mąstymas lemia visus kitus 
žmogaus gyvenimo aspektus, ar atvirkščiai. Kaip minimalią nuorodą 
vėl pacituokime čekų filosofą J. Patočką: „Kai tik pasirodė filosofija, ne 
filosofinis gyvenimas taip pat buvo priverstas mąstyti ir jau vien dėl to 
asimiliavo tam tikrus filosofijos dalykus“ (Patočka 1983: 98). Bet kuriuo 
atveju mums rūpimu klausimu prancūzų filosofas R. Brague savo knygoje 
Ekscentriškoji Europos tapatybė įtikinamai parodė, kad transcendavimas 
sudaro europietiškosios tapatybės esmę, kuri pasireiškia ir filosofiniame 
mąstyme, ir kasdienėje gyvensenoje (Brague 2001). Europietis savo tapa- 
tybę randa ne tiek pats iš savęs, kiek susidūręs su kitu, per kitą. Europie- 
tiškoji substancija yra reali, ją liudija ryškus, empiriškai konstatuojamos 
kultūros, mokslo, politikos, gyvensenos savitumas, bet atidesnė analizė at- 
skleidžia, kad visa tai europietis įgavo vis peržengdamas savo paties ribą — 
įimdamas vis daugiau pasaulio. R. Brague tvirtina, kad europietiškąją 
tapatybę istoriškai įtvirtino ir iki šiol geriausiai reprezentuoja senovės ro- 
mėnų mąstymas ir gyvensena, perduoti Europai per katalikų, t. y. „visuo- 
tinę“ Bažnyčią“. Pabrėžkime, kad romėniškąjį veikimą, jo „imperiškumą“, 
pasaulio įėmimą reikia suvokti ne uzurpacijos prasme, nors tai būdinga 
daugeliui kitų civilizacijų, kai užkariauta kultūra yra sunaikinama, o jai 
priklausantys žmonės asimiliuojami. Atvirkščiai, romėnų imperiškumas 
pasireiškė ne tik kaip užkariautų kultūrų globa, bet ir kaip jų perėmimas. 
Be abejo, vėliau, ypač įsivyravus krikščionybei, Europa ėmė taikyti tam 


* Originalus R. Brague knygos pavadinimas yra „Europa - romėniškasis kelias“: Europe, 


voie romaine. 

tikrus vertinimo kriterijus, kurie neleido perimti bet ko ir sudarė tarsi fil- 
trus. Tačiau šis perėmimo procesas, kurį mes traktuojame kaip pasaulio 
įėmimą/ ir transcendavimą, iki šiol sudaro autentišką Europos esmę. Kai 
tik Europa užsidaro jau susikurtame kultūriniame, politiniame ar kitokia- 
me aruode arba kai ji įima pasaulį uzurpacinio kolonializmo būdu, kaip 
kad vyko moderniaisiais laikais, ji išduoda save pačią ir tampa panaši į 
kitas taip veikiančias civilizacijas. 

Pasaulio, kaip kito, įėmimas yra fundamentali europietiškosios tapa- 
tybės struktūra, tačiau jos nereikia suprasti tik kaip santykio su kitomis 
kultūromis ir tautomis. Pirmiausia - tai santykis su savimi pačiu. Trans- 
cendencija reiškiasi kaip savo paties ribų peržengimas kito link giliausia 
metafizine prasme ir veikia kaip savikritika, kūryba, atradimas, nepriklau- 
somai nuo kaimynystės su kitomis civilizacijomis. Autentiškoji Europa yra 
dinamiška iš savęs pačios. Moksle, kultūroje, politikoje ir kitose srityse 
europietiškumas reikšis kaip to, kas jau sukurta ar atrasta, ribų peržengi- 
mas ir kaip nauja kūryba ar naujas atradimas. Tiesa, nepaneigiama yra tai, 
kad šis peržengimas dažniausiai vykdavo konfliktiškai: užsidarymo savyje 
tendencija, būdinga žmogui kaip tokiam, toli gražu nėra svetima europie- 
čiui. Įvardysime tik esmines šio proceso grandis. 

Būtent europietiškame moksle evoliucinės kaitos ir pažangos kate- 
gorijos tapo esminiais, struktūriniais jo paties elementais. Užtektų įvar- 
dyti didžiuosius mokslinius ir techninius išradimus, kad tuo įsitikintume. 
Tiesa, iki XVI amžiaus didieji moksliniai išradimai bei technikos pažan- 
ga vyko Indijoje, algebros ir geometrijos, nulio ir negatyviųjų bei dešim- 
tainių skaičių gimtinėje, arba Kinijoje, kuri, kaip parodė 2008 m. Pekino 
olimpinių žaidynių atidarymo ceremonija, ypač didžiuojasi savo keturiais 
didžiaisiais išradimais - popieriumi, spausdinimo mašina, kompasu ir pa- 
raku. Tačiau europiečiai visa tai perima, tobulina, o nuo Renesanso laikų 
patys tampa neginčijamais mokslinių ir techninių išradimų lyderiais pa- 
saulyje: nuo teleskopo ir termometro, nuo kalkuliatoriaus ir garo mašinos, 
nuo telegrafo ir elektros iki lėktuvo, televizoriaus, kompiuterio ar atomi- 
nės bombos - visa tai atsirado europietiškojo mąstymo erdvėje, kur to, kas 
jau sukurta, ribos peržengimas tapo norma. Pabrėžtina, kad Renesanso 
laikais atsiradusio mokslo, kaip ir filosofijos, paradigma yra sutelkta apie 
racionalųjį žmogaus protą ir jo taisykles, vis mažiau kreipiant dėmesį į 


? P. Ricoeur parodė, kad kito įėmimas sudaro fundamentalią bet kokios žmogiškosios 


tapatybės struktūrą (Ricoeur 1990). 

žmogaus sąmonės, pranokstančios racionalumą, patirtį, todėl transcenda- 
vimas moksle, kaip ir filosofijoje, ima veikti išimtinai ratio erdvėje. Koper- 
niko revoliucija tam davė lemiamą impulsą: jeigu tiesa, kad ne saulė sukasi 
apie žemę, kaip teigia mūsų gyvenimo patirtis, bet žemė apie saulę, kaip 
teigia racionalūs apskaičiavimai, vadinasi, ne gyvenimas, o racionalusis 
protas yra tiesos šaltinis. 

Kultūrinėje plotmėje evoliucija yra taip pat akivaizdi. Graikų ir romė- 
nų kultūrinius pasaulius keičia viduramžių epocha, kurią pranoksta rene- 
sansas, klasicizmas, modernizmas ir postmodernizmas. Kiekvienas iš šių 
laikmečių yra išaugęs vienas iš kito, tačiau kiekvienam iš jų būdinga sava 
kūryba - sava literatūra ir tapyba, architektūra ir muzika, sava kalba ir 
kasdienės gyvensenos kultūra. Bet kuriuo atveju žmogiškasis ratio, skleis- 
damasis europinėje kultūroje, siekia paliesti tam tikrą galutinį pagrindą, 
kuris visada veikia kaip pasaulio ir kūrybos įkvėpėjas, todėl kaip transcen- 
davimo variklis: „Portretas, statula, simfonija - bet kurioje iš savo išraiškų 
europinė kultūra yra iš prigimties architektoninė: ji siekia arche, idealaus 
savosios išraiškos principo, kuriuo remdamasi ji plėtoja savo racionalias 
artikuliacijas, savo struktūra analogiškas katedrai.“ (Mattėi 2011: 56). 

Sudėtingiausia transcendencijai reikštis, ir tai nenuostabu, yra po- 
litinėje srityje. Europinėje erdvėje politinės santvarkos evoliucija vyko 
kaip kova už atvirą visuomenę (Popper 1998), kurią galėtume apibūdinti 
kaip pilietinę teisę peržengti nusistovėjusios substancijos ribas, taigi kaip 
transcendavimo politinį įteisinimą. Senovės graikų demokratija atsirado 
kaip šio įteisinimo išraiška. Tačiau peržengus tam tikras ribas, už kurių 
grėsė visuomeninis chaosas, demokratijos buvo atsisakyta. Pretekstas, 
kad transcendavimas yra netinkamas politikai, nes trikdo tvarką, neretai 
sugrąžindavo Europą į griežtai apibrėžtos politinės substancijos rėmus, 
kuriais naudodamiesi kultūriniai, religiniai ar moksliniai konservatoriai 
trikdydavo perėjimą anapus ribos visose srityse ir net naudodavo euro- 
pinę substanciją politinio kolonizavimo tikslams realizuoti. Taip senovės 
Romoje nuolat iškildavo diktatoriai, viduramžiai reguliariai pasižymėjo 
nuožmios socialinės tvarkos ir uždaros ideologijos akcentais, o absoliu- 
tinės valdžios politiniai režimai moderniaisiais laikais bandė įtvirtinti 
tam tikrą kultūrinį diktatą ne tik Europoje, bet ir užkariautose kolonijo- 
se. Tačiau visose epochose transcendentinis mąstymas, politiniame lauke 
pasireiškiantis kaip politinės laisvės siekimas, buvo taip pat akivaizdus. 
Romos imperatorius, Pontifex maximus, buvo ne tik imperijos centraliz- 

mo, bet ir specifinės Pax romana garantas. Ši ypatinga taika rėmėsi tole- 
rancijos doktrina, kuri griežtai saugojosi imperijos uniformizavimo, puo- 
selėdama jos tautų ir individų kultūrinę laisvę. Apkrikštytose germanų 
tautose buvo puoselėjamas „laisvo žmogaus“ idealas, įkūnytas legendinio 
Viliaus Telio personažo, tapęs Šveicarijos kantonų demokratijos ideologi- 
niu pagrindu (Zurfluh 1993: 195-221). Tais pačiais viduramžiais Tomas 
Akvinietis skelbė, kad politinė valdžia privalo reikšti piliečių, klausančių 
savo individualios sąžinės, valią ir ragino sukurti originalią hibridinę po- 
litinę santvarką, susidedančią iš monarchijos, aristokratijos bei demokra- 
tijos elementų (Ihomae de Aguino 1871: I-II, 105, 1). Viduramžiais buvo 
įtvirtinta pasaulietinės ir dvasinės valdžių atskirtis, visiems laikams Euro- 
poje užkirtusi kelią kokiam nors galutiniam politinio totalitarizmo vari- 
antui. Pagaliau moderniaisiais laikais, nepaisant vyraujančios kultūrinės 
ir politinės ideologijos, gimė atstovaujamojo valdymo idėja ir liberaliz- 
mo judėjimas, dėl ko Europoje buvo politiškai įtvirtintas transcendavimo 
veikimas. Žmogaus teisės ir liberalioji demokratija šiandien neturi rimtų 
alternatyvų. 


4. Krikščionybės vaidmuo įtvirtinant transcendavimo procesą 


Krikščionybės plitimas Romos imperijoje buvo fundamentalus pro- 
cesas europietiškajai tapatybei susiformuoti. Nepriklausomai nuo graikų 
ir romėnų filosofijos, žydų ir krikščionių pasaulėžiūroje transcendavimas 
sudaro esminį gyvenimo variklį. Tai lemia šios religijos išpažįstama Dievo 
samprata: kaip pasaulio kūrėjas ex nihilo, Dievas yra didesnis nei visa, ką 
apie jį galima pagalvoti. Tai reiškia, kad Dievo ieškojimas, vykstantis per 
jo kūriniją, niekada negali sustoti. Sustojimas, pretenduojantis į galutinį 
Dievo, o kartu ir pasaulio, pažinimą, yra laikomas nuodėme - tokia yra 
draudimo tarti Jahvės vardą prasmė. Taip įtvirtinama transcendencija, 
žydų mąstyme veikianti ne tik vertikaliąja, bet ir horizontaliąja kryptimi. 
Dievo ieškojimas vyksta per jo kūrinius, todėl kiekviena būtybė yra ta- 
pusi jo nuoroda, įgaunančia tuo daugiau ar gilesnių prasmių, kuo labiau 
artėjama (šis žodis begalybės akivaizdoje nėra tikslus) prie Dievo. Kultū- 
rinės, socialinės, politinės ir bet kokios kitos substancijos ribų peržengi- 
mas šiame kontekste tampa privalomybe kiekvienam, ieškančiajam tiesos. 
Pabrėžtina, kad nuo pranašų laikų, t. y. daugmaž VII-VI a. pr. Kr., Dievo 
ieškojimas yra traktuojamas jau ne vien kaip kolektyvinės, bet pirmiau- 

sia kaip individualios sąmonės reikalas!?. Iš čia kilo asmeninės sąžinės 
suabsoliutinimo doktrina, turėjusi lemiamą įtaką politiniam mąstymui 
Europoje: jeigu Dievas veikia per asmeninę sąžinę, vadinasi, individualus 
pilietis turi teisę nepaklusti blogos valios politinei valdžiai. Būtent tai, o 
ne sofistų reliatyvizmas parodo autentiškas politinio liberalizmo šaknis 
(Nemo 2012: 73-110). 

Perėmusiame žydų išmintį krikščionių mokyme transcendencija įgavo 
dar svarbesnį statusą, susijusį su žmogaus kaip asmens samprata (Aleksan- 
dravičius 2012 (2): 189-274). Žydų ir krikščionių antropologijos pagrindinį 
principą sudaro teiginys, kad žmogus yra sukurtas kaip Dievo „paveikslas 
ir panašumas“ (Pr 1, 26). Šis tvirtinimas išreiškia ne kokią nors išorinio 
panašumo, „kopijos“ doktriną, bet Dievo dalyvavimą kiekvieno žmogaus 
prigimtyje!'. Krikščioniškame apreiškime antropologija yra papildoma 
dar vienu esminiu principu: Dievas, į kurį žmogus yra „panašus“ ir kuris 
žmoguje dalyvauja, yra Trejybė. Dievas yra vienas, bet trijuose „asmenyse“. 
Perimtas iš lotynų k., žodis persona tampa teologinės prasmės, nusakančios 
vidinį Dievo procesą. Mums rūpi įvardyti tik vieną šio dieviškojo proceso 
aspektą: krikščionių teologijoje Dievo suvokimas yra iš vidaus, t. y. santy- 
kinis. Santykis yra ne dieviškosios substancijos ėjimas kitos substancijos 
link, ne subjekto / objekto ryšys, bet pati nedaloma dieviškoji substancija. 
Dieve nėra nei gryno subjekto, nei gryno objekto: santykis tarp trijų die- 
viškųjų asmenų yra dieviškumo esmė, jis ir yra šie patys asmenys. Sukur- 
tas pagal Dievo „paveikslą ir panašumą“, žmogus, nuo šio momento taip 
pat vadinamas „asmenimi“, sulaukia radikaliai naujo traktavimo. Žmogus 
nėra atskira apibrėžta substancija, kaip subjektas įeinanti į santykį su ko- 
kiu nors nuo jo atskirtu objektu, kita apibrėžta substancija. Žmogus yra 
santykis, gryna atvertis: tokia yra jo, kaip asmens, samprata. Ji reiškia, kad 
žmoguje transcendavimo judesys yra jo paties siela, kad žmogus iš esmės 
yra transcendentalus. Moderniaisiais ir mūsų laikais žmogaus, kaip as- 


10 „Žmonės nebesakys: „Tėvai valgė rūgščias vynuoges, o dantys atšipo vaikams!“ Ne! 
Kiekvienas mirs už savo paties kaltę: dantys atšips tam, kuris valgo rūgščias vynuoges“ 
(Jer 31, 29-30). 

" Kaip kūrėjas, Dievas dalyvauja kiekviename savo kūrinyje ir būtent dėl to kiekvienos 
būtybės substancija tarsi plečia savo ribas, įgaudama vis naujų prasmių. Tačiau dalyva- 
vimas žmogaus prigimtyje yra ypatingas, tą pabrėžia dviguba biblinė ištara „paveikslas 
ir panašumas“: viena yra būti panašiam į Dievą ontologiškai, ko niekas neatims net 
pragare, kita - sąmoninga atvertimi tiesai ir gėriui. Bene giliausiai šią doktriną yra ap- 
mąstęs šventas Augustinas savo monumentaliame veikale De Trinitate (1868), taip pat 
"Tomas Akvinietis Teologinėje Sumoje (Ihomae de Aguino 1871: I, 93). 

mens, sąvoka yra suprantama pirmiausia kaip žmogaus absoliutiškumas, 
santykiškumą pamirštant. Šis užmiršimas kerta per transcendencijos šaknis: 
žmogų imama suvokti kaip atskirą individą, kuriam santykis yra šalutinis. Iš 
to kyla žmogaus, kaip uždaros substancijos, vizija - belieka tik konceptu šią 
substanciją apibrėžti, kas atveria kelią įvairialypei manipuliacijai žmogumi. 
Tada ima nykti ir asmens absoliutiškumo suvokimas. 

Sunku atsakyti į klausimą, kodėl graikų mąstymas atsiribojo nuo 
mito ir perėjo į racionalumą, kodėl tarpusavyje tiesiogiai nesusijusios dvi 
civilizacijos - graikų ir žydų - savyje išplėtojo transcendencijos veikimą, 
lyg būtų iš anksto ruošiamos tarpusavio jungčiai. Paprasčiausias atsaky- 
mas būtų tas, kad transcendavimas — tai pati žmogaus prigimtis, todėl, 
susiklosčius palankioms sąlygoms, jis gali pasirodyti bet kuriame pasaulio 
krašte. Bet kuriuo atveju graikų ir romėnų bei žydų ir krikščionių jung- 
tis sudaro Europos esmės skleidimosi priežastį. „Mąstymas yra tai, kas, 
duodamas impulsą žydiškam elementui, jam leido tapti naujojo europinio 
pasaulio raugu“ (Patočka 1983: 138). 

Tačiau, kaip ir graikų filosofijos, taip ir krikščioniškojo mąstymo eigos 
jų tarpusavio jungtyje negalima vertinti vienareikšmiškai. Kaip ir pati žmo- 
gaus prigimtis, transcendencija gali prarasti savąjį autentiškumą. Nepaisant 
to, kad per visus amžius krikščionybė išlaikė neįvardijamo Dievo bei žmo- 
gaus, kaip asmens, sampratos tradiciją, visais amžiais ta pati krikščionybė 
atsiremdavo į kokią nors uždarų tiesų sistemą, atsisakydama peržengti ribą. 
Visais amžiais krikščionybė skelbė meilę ir gyvojo Dievo žinią, visais am- 
žiais ji išvirsdavo į aklą ir fariziejišką ideologiją. Šis vidinis krikščionybės 
susiskaldymas, būdingas ir jos teologams, ir eiliniams išpažinėjams, — tai 
tam tikros mąstymo paradigmos, kurią dabar pristatysime, rezultatas. 


5. Transcendavimo judesys į plotį: ratio 


Racionalumas yra dviprasmis. Iš vienos pusės, jis reikalauja atsisa- 
kyti išorinių autoritetų, pavyzdžiui, mitais grįstos tradicijos, kaip vien- 
valdžio tiesos šaltinio. Pažinimas, kad ir koks būtų jo statusas, yra sie- 
kiamas remiantis tik sava patirtimi!“, apmąstyta pagal logikos dėsnius. 
Toks apmąstymas, vykstantis diskursyviniu būdu, baigiasi sąvokos, idėjos, 


" Sava patirtis nereiškia atsiskyrimo nuo kitų patirčių. Ji gali integruoti, t. y. autentiškai pa- 
versti savomis kitų patirtis, taip pat autoriteto ištaras ar iš mitų ateinančią išmintį. Žmogus 
yra hermeneutinė, interpretuojanti būtybė (Ricoeur 1990; Ricoeur 2001; Gadamer 1960). 

konceptualios sistemos formuluote. Tačiau, iš kitos pusės, šia formuluote 
gali būti nukirstos sąsajos su sava patirtimi: konceptas, iš prigimties links- 
tantis į abstraktumą, gali pretenduoti patirtį paaiškinti „iki galo“ tokiu 
būdu, kuriuo yra sunaikinama bet kokios iš patirties ateinančios naujo- 
vės galimybė. Einant šia linkme, racionalumas veda į ideologiją. Taigi, iš 
vienos pusės, racionalumas atveria ją patirčiai ir logiškai įtvirtina, iš kitos 
pusės, patirtį uždraudžia konceptu. Iš vienos pusės, jis išlaisvina mąsty- 
mą nuo išorinio autoriteto ir mito, reikalaudamas logikos, o, iš kitos, jis 
mąstymą nukreipia naujo tipo autoritetui - logiškai nepriekaištingai siste- 
mai, kuri patirtį gali atmesti. Prancūzų filosofas E. Morinas, perėmęs M. 
Weberio žodyną, šias ratio prasmes vadino racionalumu ir racionalizacija. 
„Racionalizacija kyla iš to paties šaltinio kaip ir racionalumas, bet tampa 
pastarojo priešingybe, kadangi paralyžiuoja kritiškumą ir užnuodija dia- 
logą su tikrove dėl sistemos logikos“ (Morin 1990: 111). 

Veikdama racionalumo lygmeniu, transcendencija Europoje svyravo 
tarp šių kraštutinumų - atverties žmogiškosios patirties fakticiškumui", 
t. y. nenuspėjamumui ir naujumo galimybei, ir ideologijai, draudžiančiai 
naujovę ir visa, kas ateina iš patirties jai paprieštarauti. Transcendavimas 
reikalauja peržengti jau sukurto koncepto ribas, kai tik tikrovės patirtis to 
prašo. Žmogaus ratio šį reikalavimą gali įvykdyti. Tuomet ir įvyksta tai, 
ką vadinome substancijos ribų peržengimu: substancija ir ją išreiškiantys 
konceptai tampa atviri, kaip ir šią peržengimo operaciją vykdantys žmo- 
nės, savo ruožtu formuojantys atvirą visuomenę!“ Tačiau ratio gali plėsti 
substancijos ir ją reiškiančio koncepto ribas jų neperžengdama. Transcen- 
davimas tuomet praranda autentiškumą, bet veikia ir toliau - lyg ėjimui 
anapus skirta energija atsigręžtų į save pačią, naikindama visa aplinkui. 
Tokiu atveju iš patirties ateinantys impulsai yra įįmami, naikinant bet kokį 
naujumą ir kitybę: visa aiškinama ta pačia substancija, tuo pačiu konceptu 
ir ideologija, tomis pačiomis vertybių sistemomis ir tradicija — visa virs- 
ta tuo pačiu“. Patirtis yra integruojama į konceptą ir sterilizuojama nuo 
visko, kas neatitinka išankstinės sąvokos ir idėjos, o dažnai - patiriamas 
kitybiškumas ir naujovė yra tiesiog sunaikinami. Kadangi ratio yra lin- 


5 Fakticiškumo sąvoką vartojame heidegeriškąja prasme - fakticitūt - kaip neišmatuojamą 


galimybių lauką, kuris sudaro tikrovę, ypač žmogiškąją tikrovę (Dasein), pagaunančią būtį. 
Iš visiškai skirtingų filosofinių prieigų ir taikydami skirtingus metodus, atviros visuomenės 
sąvoką giliausiai analizavo H. Bergsonas veikale Du moralės ir religijos šaltiniai (Bergson 
2008) ir K. R. Popperis veikale Atviroji visuomenė ir jos priešai (Popper 1998). 

5 Šį procesą visuose savo tekstuose ryškiausiai aprašė E. Levinas. 

kęs konceptą suvokti kaip galutinę pažinimo stotelę, kaip pažinimo tikslą, 
transcendencija, veikianti racionalumo lygmeniu, kur kas dažniau išvirsta 
į ideologinę savo veiklos paradigmą. Būtent ši paradigma ir vyravo Eu- 
ropoje - transcendencija, praradusi autentiškumą, Europa, išdavusi save. 

Jeigu vėl perbėgtume Vakarų mąstymo istoriją, jos vyksmą filosofijoje 
ir visuomenės organizavimosi procesuose, galėtume be vargo konstatuoti, 
kad jos protagonistai - Platonas ir Aristotelis, Plotinas ir Tomas Akvinie- 
tis, modernieji ir postmodernieji mąstytojai - buvo ne tik transcendenci- 
jos proceso puoselėtojai, bet ir ideologijos aukos. Visų jų filosofijos buvo 
paverstos uždaromis sistemomis, vadovėlinėmis schemomis jeigu ne jų 
pačių, tai jų mokinių!“. Kartu su filosofija Vakarų visuomenė daug dažniau 
organizuodavosi pagal uždaros, ideologinės visuomenės modelį. Apie tai 
liudija ne vien praeities totalitarizmas, bet ir iš liberaliosios demokrati- 
jos, kapitalistinės laisvos rinkos bei iš dabarties vartotojiškumo principo 
kylanti sociumo tvarka, kurioje kur kas svarbesnę vietą už mąstymą užima 
protų manipuliacijos. Netgi krikščionybė, davusi žmonijai žmogaus, kaip 
asmens, sampratą, istorijos raidoje nuolat pavirsdavo ideologine schema, 
tampančia uždaros visuomenės modeliuotojų įrankiu. Todėl moderniai- 
siais laikais prasidėjusi pasaulio kolonizacija, transportavusi Europos kul- 
tūrą ir taip pasaulyje įdiegusi transcendavimo polėkį, lygiagrečiai reiškė- 
si ir kaip brutali kitoniškumą naikinanti jėga. Vis dėlto pats ryškiausias 
transcendavimo, veikiančio ratio lygmeniu, neautentiškumo pavyzdys yra 
iš moderniojo mokslo atsiradusi technika. Technologijų vystymasis gali 
priminti transcendavimą - juk nuolat sukuriami nauji mechanizmai - ta- 
čiau atidesnis žvilgsnis pastebės, kad vis naujesnės technologijos atneša 
vis tą patį rezultatą - gamtos ir žmogaus įkalinimą kokio nors kiekybinio 
efektyvumo, dažniausiai pinigų kiekio, kasdienio komfortabilumo arba 
vienadienių emocijų patenkinimo, siekio pavidalu. 

Transcendencija, ratio režimu istoriškai veikianti kaip uzurpacinis 
mechanizmas, susilaukė daugybės pačių Europos mąstytojų interpretaci- 
jų. Galima paminėti Heideggerio mąstymą apie Vakarų metafizikos raidą, 


'6 Ypač būdingas yra Tomo Akviniečio atvejis. Stengdamasis savo mintį išdėstyti kuo 
sistemiškiau, jis jai pačiai labiausiai ir pakenkė: jo tekstuose ratio, atrodo, visiškai užgožia 
giliausias jo intuicijas (intellectus), į kurias turėtų atvesti (Pieper 2010: 19-23). Bent jau 
jo mokiniams pastarosios tapo visiškai neprieinamos. Jau XIII a. pabaigoje tomistiškosios 
mokyklos atstovai (Gilles de Rome) atmetė mokytojo actus essendi ir distinctio realis sąvo- 
kas, o vėlesnės tomistų kartos (Cajetan, Suarez) iš Akviniečio filosofijos nulipdys tipišką 
uždarą sistemą, kitų moderniųjų sistemų kūrėjų akyse tapusią pajuokos objektu. Moder- 
nioji scholastika taip elgsis su visais antikos ir viduramžių mąstytojais (Prouvost 1996). 

kaip „būties užmiršimo“ istoriją: iš esmės Heideggeris atskleidžia palaips- 
nį žmogaus proto užsidarymą savo racionalume, o kartu - užsisklendimą 
nuo savo paties tikrovės, esančios tiesiog būties ir būtybės vieta (Heideg- 
ger 1961). Pasitelkdamas analitinį metodą, Popperis Vakarų filosofijos, 
taip pat kultūros ir politinės visuomenės, istorijos vyksmą parodo kaip 
užvaldytą determinizmo idėjos: pasirodžiusi Platono tekstuose, ši proto 
idėja tapo pačios istorijos ratio, reikalaujančia iš anksto determinuoti ti- 
krovės vyksmą tam tikrais dėsniais ir draudžiančia bet kokį šių dėsnių 
trikdį (Poperis 1992; Popper 1998). Visoms šioms interpretacijoms yra 
būdingas bendras požiūris: Žmogaus ratio ne tik protauja, įimdamas tikro- 
vę (transcendencija), jis dar ir uždaro tikrovę koncepte (transcendencijos 
neautentiškumas). Būtent tokia yra Vakarų tradicijoje vyraujanti mąsty- 
mo paradigma. 


6. Transcendavimo judesys į gylį: intus legere 


Ideologija, manipuliacija, technika — visi šie tradicinės racionalaus 
mąstymo paradigmos rezultatai, kaip ir visos uždaros sistemos, neten- 
kina Žmogaus proto. Tarsi jo gelmėse, Bergsono žodžiais tariant, nuolat 
skambėtų balsas: „Tai neįmanoma!“ Žinoma, galima dar ir dar kartą 
bandyti sugrąžinti transcendencijai autentiškumą, liekant tradicinėje pa- 
radigmoje, tarsi pranašams plėtoti kritiką ir savikritiką, kaip tai darė visi 
didieji Europos mąstytojai nuo Sokrato iki Levino. Tik ar nauja kritika 
nevirs nauja sistema, kaip jau buvo įvykę šimtus kartų? Jeigu nauja sistema 
sukeltų tik proto nepasitenkinimą, galima būtų bandyti ir vėl. Bet mūsų 
laikais vykęs ir tebevykstantis technologijų siautėjimas - masinės žudy- 
nės Aušvice, Gulage ir visur kitur, pasaulinis gamtos niokojimas, neregėto 
masto protų manipuliacijos esą laisvės (demokratijos) sąlygomis - verčia 
prabilti apie mirtiną pavojų ir apie radikalesnio žingsnio būtinybę. Reikia 
keisti mąstymo paradigmą. Būtent tai turėjo omenyje Heideggeris, savo 
pranešime Technikos klausimas techniką interpretuodamas kaip tam tikrą 


" „Plačiai priimtų idėjų, akivaizdžių tezių, laikomų moksliškomis, tvirtinimų akivaizdo- 
je intuicija kužda filosofui į ausį šį žodį: neįmanoma. Tai neįmanoma, net jeigu fak- 
tai ir samprotavimai atrodytų kviečia tave manyti, kad tai įmanoma, realu ir tikra. Tai 
neįmanoma, nes tam tikra patirtis, galbūt sumišusi ir vis dėlto lemiama, tau kalba per 
mane [intuiciją], ir ji nėra sutaikoma su brukamais faktais ir jų aiškinimais, todėl šie fak- 
tai yra ne tokie ir šie aiškinimai klaidingi. Ši neigianti intuicija yra ypatinga galia! Ir kaip 
galėjo nutikti, kad filosofijos istorikai nekreipė į ją dėmesio?“ (Bergson 2011(3): 4). 

būties skleidimosi būdo - mąstymo kaip ratio paradigmos - galutinę fazę, 
įtraukusią žmoniją į radikalaus pavojaus būseną, ir pabaigoje cituodamas 
Holderliną: „Bet kur pavojus, ten atsiranda ir tai, kas gelbsti“ (Heidegeris 
1992: 242). Tai, kas gelbsti, - tai naujas žmogaus santykis su būtimi, naujas 
būties reiškimasis. Savo ruožtu, nepriklausomai nuo Heideggerio, naują- 
ją mąstymo paradigmą mes suvokiame taip: transcendavimas turi keisti 
kryptį - eiti ne į plotį, bet į gylį. 

Ši nauja mąstymo paradigma reiškia naują racionalumo ir intuityvu- 
mo santykį. Vakarų tradicijoje vyravo racionalumo primatas intuityvumo 
atžvilgiu. Dėl to transcendencija filosofijoje, sociumą telkiant netgi religi- 
joje, ir kitose žmogaus egzistencijos išraiškose nuolat prarasdavo auten- 
tiškumą ir tik naujomis pastangomis jį vėl atgaudavo: peržengdamas ribą, 
kiekvienas ratio aktas baigdavosi uždaros sistemos suformavimu, ir pri- 
reikdavo stipraus intuicijos impulso, kad sistema sugriūtų arba atsivertų. 
Šiandieninė žmogaus ir pasaulio situacija rodo, kad toks mąstymo funk- 
cionavimo būdas nėra patenkinamas, nes nėra pajėgus išspręsti techno- 
logizuotos globalizacijos sąlygomis susikaupusių politinių, ekologinių ir 
dvasinių problemų. Racionalumo primatas intuicijos atžvilgiu, kaip viena 
iš žmogaus būties galimybių, išsisėmė. Nuo šiol intuityvumas turi įgauti 
primatą racionalumo atžvilgiu: ratio turi tapti intuicijos įrankiu, o ne slo- 
pintoju. 

Intuityvumas, pranokstantis racionalumą, Vakarų filosofinėje tradi- 
cijoje buvo užgožtas, bet nepamirštas. Platonas, Aristotelis kalbėjo apie 
nous, skirdami šią proto formą nuo logos - filosofinė tradicija išsaugojo 
šį skyrimą. Geriausią sintezę ji bus įgavusi Tomo Akviniečio tekstuose, 
kuriuose randame intellectus ir ratio skyrimą (Thomae de Aguino 1871: 
I, 79; Thomae de Aguino 1975: 15). Diskursyvųjį protą (ratio) iš žmogaus 
sąmonės gelmių maitina intellectus, intuityvi pagava, kuri, iš vienos pusės, 
yra capax Dei ir dalyvauja Dievo gyvenime (Thomae de Aguino 1871: III, 
6, 2), o, iš kitos, „skaito daiktus iš vidaus“, intus legere (Ihomae de Aguino 
1871: II-II, 8, 1). Lieka tik apgailestauti, kad Tomas Akvinietis turėjo įpro- 
tį apie paprastus dalykus mažai ir kalbėti, tarsi jie būtų nebylaus suvoki- 
mo, dvasinio žingsnio, o ne plataus diskurso reikalas. Dėl šios priežasties 
Akviniečio raštai jo pasekėjų buvo suvokiami tik per sistematizuojančio 
ratio prizmę, dažniausiai net nepastebint juose veikiančios „dvasios“ - in- 

tus legere'š. Kitaip yra Mokytojo Eckharto tekstuose - čia stengiamasi są- 
moningai likti intellectus (inwendig lesen) lygmeniu, nors diskursyviomis 
priemonėmis (ratio) išreikšti tai, kas ten patiriama, yra sunku (Eckhart 
2004). Vis dėlto šis sąmoningumas, pasireiškiantis kaip Gelassenheit, „leis- 
ti būti“ esiniams, kokie jie yra, yra nuoroda į naująją mąstymo paradigmą. 
Heideggeris perims Eckharto intuiciją, kalbėdamas apie ypatingą „romu- 
mą“, autentišką Dasein laikyseną būties ir esinių akivaizdoje (Heidegger 
1959; Capelle 1996; Capelle-Dumont 2010: 241-245). Transcendentalu- 
mas čia krypsta ne į plotį, ne į būties pažinimą ar žavėjimąsi ja, galiau- 
siai ją užvaldydamas ir pavergdamas, bet į gylį, anapus subjekto / objekto 
skyrimo, pasaulį tiesiog patiriant savyje, save - pasaulyje. Apie šią naują 
nuostatą, naują mąstymą Heideggeris kalba ne kaip apie dar vieną teorinę 
struktūrą, bet kaip apie tam tikrą vidinę praktiką, „mąstymo veiksmą“, 
tikrąją žmogaus veiksmo prasmę". Nenuostabu, kad paskutiniuoju savo 
mąstymo laikotarpiu Heideggeris ėmė krypti Rytų išminties, kaip ypatin- 
go pašnekovo, link (Heidegeris 1992: 363-407). Atrodo, kad Rytų išmin- 
tis, ypač dzenbudizmo versija, bus išsaugojusi tai, link ko aplinkkeliais 
keliavo Europa - transcendencijos ėjimo į gylį link?". T. D. Suzuki, Vakarų 
kultūros žmogui pristatydamas dzenbudizmo tradiciją, taip pat akcenta- 
vo jo sąsajas su Mokytojo Eckharto mąstymu (Suzuki 2010: 153-161). O 
kalbėdamas apie budistinę proto sampratą, jis tiesiog pažodžiui (tai, žino- 
ma, tik iškalbingas sutapimas) perėmė Tomo Akviniečio intellectus ir ratio 


Antai Cajetanas, rašydamas vėlesniais amžiais kanoniniu laikomą Tomo Akviniečio Te- 


ologinės Sumos komentarą, apie intellectus ir ratio skyrimą pasako tik tiek: Omnia sunt 
clara, „viskas čia aišku“ (Thomas Aguinas 1889: 84). Tik XX amžiuje tomistai apie moky- 
tojo raštus pradėjo kalbėti kitaip, kaip antai J. Maritain: „Tomizmui esminis reikalas 
yra visa tai, kas atrodo kaip konstruktas ir sistema, griežtai subordinuoti intelektinio 
akto vidujiškumui ir gyvybiniam judesiui: [kalbėdami apie Tomo Akviniečio filosofiją] 
kalbame ne apie sistemą, artefactum, o apie gyvą organizmą“ (Maritain 1932: XV). 
„Veiksmo prigimtį iki šiol mes [Vakarų tradicija - P A.] apmąstėme nepakankamai aiš- 
kiai. Veiksmas buvo suprantamas tik kaip kokio nors rezultato pasiekimas. Jo tikrumas 
buvo vertinamas pagal jo naudą. Tačiau veiksmo esmė yra subrandinimas (Vollbringen). 
Subrandinti reiškia: atskleisti kieno nors esmės pilnatvę, nukreipti šios esmės link, pro- 
ducere (išvesti į priekį, palydėti). Todėl iš tikrųjų subrandinama tik tai, kas jau yra. O tai, 
kas „yra“ pirmiau visko, yra būtis. Mąstymas subrandina būties sąlytį sa žmogaus esme. 
Šito sąlyčio jis nei pagamina, nei sukuria. Mąstymas grąžina būčiai jį kaip tai, kas būties 
yra padovanota pačiam mąstymui“ (Heidegeris 1989: 224). 

Tačiau budizmas turėjo savus aplinkkelius ir klystkelius, kurių išvengė Europa. Jeigu 
naujoji mąstymo paradigma gali kai ką paimti iš Rytų, tai nereiškia Rytų tradicijos vi- 
sumos perėmimo, ypač tai nereiškia neigimo to, ką europietiškoji tradicija turi vertingo 
naujosios mąstymo paradigmos akivaizdoje. 

skyrimą: „Yra svarbu skirti prajna ir vijnana. Pažinimą galima suskirstyti 
į dvi kategorijas: intuityvusis pažinimas prajna ir diskursyvusis pažinimas 
vijnana.“ (Suzuki 2010: 71-72). Suzuki nurodo būtent prajna, intuityviąją 
pagavą, kaip mąstymo vietą, kurioje išnyksta objekto / subjekto skirtis ir 
kurioje „pasirodo mūsų būties prigimtis“ (Suzuki 2003: 11). Tiesioginis 
Suzuki pašnekovas Vakaruose, K. G. Jungas, apie žymiojo Rytų intelektu- 
alo teigiamo nušvitimo, kurio link iš lėto krypsta žmonija, bazinę struktū- 
rą atsiliepė kaip apie sąmonės ir pasąmonės atskyrimo išnykimą, kuriam 
įvykus žmogus visiškai išgyja?!. 

Stipriausiai XX amžiuje naująją mąstymo paradigmą, mąstymo 
kryptį į gylį, yra apibūdinęs H. Bergsonas. Tai - jo intuicijos, turinčios 
primatą diskursyviojo ratio atžvilgiu, samprata. Visa Bergsono kūryba 
yra skirta išryškinti spontaniškam, t. y. netikėtam kaip pati gyvybė ir 
tikrovė intuicijos vyksmui bet kurioje žmogiškosios egzistencijos di- 
mensijoje - nuo meno iki politikos - protą (ratio) paverčiant subordi- 
nuota intuicijos galia??. Galima klausti, ar E. Levinas, paskutiniame savo 
mąstymo etape prabilęs apie „ne intencionalią“ sąmonę (conscience non 
intentionnelle) (Levinas 1998: 89), savo ruožtu, neturėjo omenyje būti- 
nybės mąstymui įeiti į tą paprastumo vietą, iš kurios kyla visa, ir kurios 
netekus, visa tampa ratio idėjų auka“. Galima klausti, ar J. Derrida netu- 
rėjo omenyje to paties, gyvenimo pabaigoje mąstymą traktuodamas kaip 
„maldavimus ir ašaras“, skirtus perkeisti iki nihilizmo lygmens dekons- 
truotai konceptualiai tikrovei tuo, kas tikrovėje yra „neįmanoma“, ir taip 
atverti joje sakralumo dimensiją, „religiją be religijos“ (Derrida 1991: 


2! Šiuos svarstymus rasime Jungo įvadiniame straipsnyje, skirtame Suzuki knygai Introduc- 
tion to Zen Bouddhism (Suzuki 1964: IX-XXIX). Puikų Vakarų mąstymo tradicijos ir 
Rytų išminties sąsajų pristatymą rasime B. Kuzmicko knygoje Vertybės kultūrų konteks- 
tuose (Kuzmickas 2013: 134-173). 

Apie naujosios mąstymo paradigmos nuojautą pačioje filosofijoje H. Bergsonas kalbė- 
jo jau prieš 100 metų. Štai kaip jis pradeda 1911 m. balandžio 10 d. Bulonės filosofijos 
kongrese skaitytą pranešimą, pavadintą Filosofinė intuicija: „Man atrodo, kad šiuo metu 
metafizika ieško būdų, kaip tapti paprastesnei ir priartėti prie gyvenimo [arba gyvybės, 
la vie- P. A.]. Manau, kad ji teisi ir kad mes turime dirbti šia kryptimi. (...) Negalima leis- 
ti, kad žodinės išraiškos komplikacijos užgožtų dvasios paprastumą. Jeigu žvelgiama tik 
į gražiai suformuluotas doktrinas, į sintezes, kurios, kaip mums atrodo, perteikia ank- 
stesnių filosofijų išvadas ir visą mūsų sukauptą pažinimą, rizikuojama nepastebėti to, kas 
filosofiniame mąstyme kyla iš esmės spontaniškai“ (Bergson 2011 (2): 1). 

„Mes klausiame, ar mąstymas, suvokiamas kaip žinojimas nuo tada, kai ontologija buvo 
paversta pirmąja filosofija, neišsėmė savo kaip mąstymo galimybių ir ar anapus žinojimo 
ir jo vykdomo būties užvaldymo nekyla naujos išminties poreikis“ (Levinas 1998: 77). 

146-147; Derrida 1992: 52-53). Pagaliau negalime neprisiminti kai ku- 
rių fenomenologijos atrastų kelių, kad ir A. Mickūno atvertos galimybės 
vakariečio mąstymui priartėti prie jau minėto dzenbudizmo (Mickūnas 
2012). Visa tai yra bandymai nurodyti į proto Žaismų kontekste atsive- 
riančią neįtikėtinai turtingą ir paprastą erdvę - į naująją mąstymo para- 
digmą, formuojamą intus legere galios. 

II SKYRIUS. 
EUROPOS MĄSTYMAS TARP 
RATIO IR INTELLECTUS 


Pirmojoje dalyje parodėme, kad europinio mąstymo esmė yra 
transcendavimo judesys ir kad, norint suvokti europinio mąstymo for- 
mas, susidariusias praeityje ir bręstančias ateičiai, reikia sekti šio judesio 
kryptis. Tam reikia įsisavinti dar vieną fundamentalią sąvoką - intellectus 
ir ratio skirtį, kuri nuo pat racionaliosios filosofijos atsiradimo senovės 
Graikijoje iki mūsų dienų sudaro mąstymo bazę, nors ne visada istori- 
niame filosofijos vyksme būdavo tematizuojama vienareikšmiais koncep- 
tais. Platonas ir Aristotelis ją suvokė kaip skirtį tarp nous ir logos. Šios 
sąvokos buvo vartojamos ir neoplatonizmo mokykloje. Tačiau, kaip jau 
buvo minėta pirmojoje dalyje, ryškiausią išraišką skirtis tarp intellectus 
ir ratio įgavo viduramžiais, ypač Tomo Akviniečio ir Mokytojo Eckharto 
darbuose. Šiedu autoriai gali būti laikomi embleminėmis figūromis, mąs- 
tant apie skirties likimą vėlesniais filosofijos etapais. Nors Tomas Akvi- 
nietis intellectus pajėgumą laiko neprilygstamai aukštesne žmogaus proto 
galia už ratio ir reikalauja jį, kaip dalyvaujantįjį dieviškajame gyvenime, 
laikyti bet kokios teisingos ratio veiklos šaltiniu, jo tekstai, kurių tikslingu- 
mą ir stilių neabejotinai lemia didaktiniai ir pastoraliniai poreikiai, buvo 
parašyti skrupulingai laikantis griežtų racionalumo taisyklių, intellectus 
plotmę metodiškai paliekant užnugaryje. Tačiau Mokytojas Eckhartas, 
nors ir neišvengiamai naudodamasis ratio diskursu, savo darbuose leidžia 
veikti grynai intellectus pagavai. Tai, kad Tomo Akviniečio tekstai visais 
vėlesniais laikais buvo plačiai komentuojami ir traktuojami kaip privalo- 
ma istorinė nuoroda?*, o Mokytojo Eckharto mąstymas buvo nustumtas į 
filosofinės doksografijos užribį ir laikomas neaktualia filosofijai „mistine 
nuokrypa“, rodo, jog moderniaisiais laikais ratio plotmė išstūmė intellec- 


* Kad Akviniečio tekstai ir moderniojoje filosofijoje, ir pačioje barokinėje tomistiško- 
je scholastikoje buvo interpretuojami klaidingai, t. y. užmirštant jo paties reikalavimą 
bet kokį ratio diskursą suprasti intellectus šviesoje, šiandien yra plačiai pripažįstama. 
Šį pripažinimą lėmė XX amžiuje atnaujinti Tomo Akviniečio filosofijos tyrimai, kurių 
ryškiausios figūros yra J. Maritainas, E. Gilsonas, M.-D. Chenu, o intellectus ir ratio 
skirčiai itin aktuali yra P. Rousselot atlikta Tomo raštų interpretacija (Rousselot 1908). 

tus kažkur į mąstymo pakraščius. Būtent moderniaisiais laikais įvyko tai, 
kas buvo pavadinta tikrovės racionalizacija (Weber 1997; Morin 1990) ir 
kas visose Žmogaus gyvenimo sferose ėmė reikštis kaip technokratinis 
mąstymas. Tačiau ratio triumfas nereiškia, kad intellectus neveikia. Mąs- 
tymui nukrypus į racionalumo kraštutinumą, intellectus ima skleistis su 
nauja jėga, pirmiausia kaip pavojaus nuojauta, bet kartu su ja ir kaip būdas 
išsigelbėti, nauja sąmonė ir naujas mąstymas: „Bet kur pavojus, ten at- 
siranda ir tai, kas gelbsti“ (Heidegeris 1992: 242). Ši Heideggerio nuolat 
cituojama Hėlderlino eilutė, kurią suprantame kaip intellectus atgimimą 
ratio baigties vietoje, sudaro mūsų mąstymo horizontą. 

Šiame ir kituose skyriuose konkretizuosime tai, ką pirmajame įvardi- 
jome kaip transcendavimo judesį, sklindantį įvairiomis kryptimis. Trumpai 
pristatę intellectus ir ratio sąvokų reikšmes, pirmiausia apžvelgsime europie- 
tiškojo mąstymo vyksmą per šių sąvokų prizmę. Pasak Bergsono, kiekvienas 
tikras filosofas norėjo pasakyti „kažką paprasto, be galo paprasto, taip neį- 
prastai paprasto, kad niekada neįstengė to pasakyti. Todėl kalbėjo visą gyve- 
nimą“ (Bergson 2011 (3): 3). Nepretenduosime ištarti tą „paprastą dalyką“ 
vietoj paties filosofo. Tačiau tyrimo kryptis kiekvienos doktrinos atveju tam- 
pa aiški: ratio raizgalynėje turi būti įžvelgtas intellectus duomuo. Kartu su 
šia įžvalga pasirodo, kaip toli kiekvieno filosofo mąstymo atveju ratio nutolo 
nuo intellectus. Toliau pateikiama apžvalga padės suvokti aiškų Vakarų mąs- 
tymo tradicijos pasirinkimą - kryptį tolyn nuo intellectus vis labiau kompli- 
kuoto ratio link. Vis dėlto teorinis intellectus atsitraukimas ratio akivaizdoje, 
būdingas Vakarų mąstymo tradicijai, nereiškia paties intellectus išnykimo. 
Daugelis mąstytojų, teoriškai neigę intellectus galimybę, mąstydavo atvirai, 
jų ratio svarstymai leisdavo veikti intellectus. Tik moderniojoje epochoje ir 
mūsų laikais ratio užsivėrė nuo intellectus įtakos ne vien teorinėse filosofijos 
ištarose, bet ir pačiame pažinimo procese, pačiose ratio procedūrose. 

Kaip yra filosofijoje, taip bus ir visuomenėje, tik - nepalyginamai pla- 
tesniu mastu. Jeigu modernioji filosofija pasižymėjo mąstymo redukcija 
į ratio, tai iš tokios redukcijos kylanti mąstymo kryptis į plotį, pamiršus 
gylį, ėmė dominuoti visuose individo ir visuomenės gyvenimo sektoriuo- 
se kaip tikrovės racionalizacijos vyksmas, greitai išvirtęs į paties mąstymo 
ir žmogaus technologizaciją. Vėlesniuose skyriuose analizuosime, ką reiš- 
kia realus, ne vien teorinis, ratio atotrūkis nuo intellectus, o paskui grįšime 
prie būtinybės mąstyti į gylį, grįžti į tikrovės intus legere, kaip tai suprato 
daugybė mūsų laikų Europos mąstytojų. 

1. Intellectus ir ratio sąvokos 


Intellectus sąvoka yra vedinys iš lotyniško žodžio intuitus, reiškiančio 
„žvilgsnį“ matymo aktą. Iš čia kilusi ir intuicijos sąvoka, reiškianti betar- 
pišką ir visišką pažįstamo objekto buvimą Žmogaus prote. Intellectus ir 
intuicija iš esmės yra sinonimai. Tačiau intuicijos sąvoka yra įgavusi pa- 
pildomų reikšminių ir populiarių emocinio ar net parapsichologinio po- 
būdžio konotacijų, kurių norime išvengti, todėl daugeliu atvejų vartosime 
žodį intellectus. Kaip jau buvo minėta, Tomas Akvinietis intellectus sąvoką 
aiškina kaip intus legere - „skaityti [visus dalykus] iš vidaus“. Veiksma- 
žodis „skaityti“ nurodo į procesą ir tęstinumą, taigi į laiką. Tačiau laiko 
sąvoką čia reikia suvokti ne chronos, o kairos prasme, kadangi intus legere 
vyksta per pagavą, o ne per racionalų diskursą“, ir ši pagava reikalauja 
ypatingos, o ne miniai įprastos proto nuostatos. Intellectus vyksmas „iš 
vidaus“, „pažinimas iš vidaus“ reiškia objekto ir subjekto skirties išnyki- 
mą. Vėliau matysime, kad akvinietiškasis intellectus sąvokos aiškinimas 
yra įsišaknijęs Aristotelio įžvalgoje apie tai, kad žmogaus „siela yra visi 
daiktai“ (Aristotelis 1990: 395, vertimas pakeistas), bei sudaro Tomo dok- 
trinos apie proto intencionalumą pagrindą, nuo kurio po kelių šimtmečių 
atsispirs Brentano ir Husserlio fenomenologijos mokykla (Breton 1955; 
Muralt 1960). Kol kas palikime nuošalyje istorinę intellectus sąvokos ana- 
lizę. Dabar mums rūpi išsiaiškinti tik sisteminę žodžio reikšmę. Daikto 
pažinimas, vykstantis kaip jo „skaitymas iš vidaus“, anapus objekto ir 
subjekto skyrimo, yra kaip supaprastintas tam tikras pirmapradis pažįs- 
tančiojo ir pažįstamojo susiliejimas, apie kurį, taikydamas savo žodyną, 
kalbėjo H. Bergsonas: intuicijoje įvyksta „simpatijos aktas“, kai asmuo, 
„aš“, sugriebia save patį daikto viduje (Bergson 2011 (2)). Intellectus ak- 
tas yra betarpiškas, čia ir dabar vykstantis daikto patyrimas. Šio patyrimo 
negalima painioti su empiriniu jusliniu patyrimu, kuris taip pat vyksta be- 
tarpiškai bei čia ir dabar. Kalbėdami apie intellectus, turime omenyje daug 
plačiau siekiantį Žmogaus pajėgumą nei juslinė intuicija, kadangi iš intel- 
lectus kylantis pažinimas turi grynam juslumui nebūdingų bruožų (net 
jeigu juslės materialių daiktų pažinimo atveju dalyvauja intellectus akte): 


5 „Žodis intellectus [intelligentia) reiškia tam tikrą pažinimo intymumą: atlikti intellectus 


aktą - tai lyg skaityti iš vidaus“ (Ihomae de Aguino 1871: II-II, 8, 1). 

Švento Pauliaus laiškuose įtvirtintas skyrimas tarp chronos ir kairos, iš esmės atitinkan- 
tis skyrimą tarp ratio ir intellectus, buvo puikiai analizuotas Heideggerio pirmosiose pas- 
kaitose (Heidegger 1995: 67-156). 

intellectus čia ir dabar betarpiškai vykdomam patyrimui yra būdinga her- 
meneutinė dimensija, t. y. prasmės radimosi vyksmas. Tačiau šio vyksmo 
vėlgi negalime painioti su tomis proto ir intelekto funkcijomis, kurių ap- 
rašus randame Kanto teorinio proto interpretacijoje: kantiškasis proto ir 
intelekto skyrimas yra visiškai kitas, nei mūsų čia pristatomas skyrimas 
tarp intellectus ir ratio“". „Skaityti daiktus iš vidaus“ — tai atrasti prasmę 
per betarpišką, spontanišką, gyvą patyrimą, pranokstant, iš vienos pusės, 
grynai juslinės intuicijos ribas, o iš kitos, - kantiškąjį transcendentalųjį 
subjektą. Pastarasis yra intellectus pajėgumas, tačiau netekęs savosios he- 
gemonijos: jis abstrahuoja, sistemina ir paverčia konceptais per intellec- 
tus gautą pažinimą, tačiau nebėra vienintelis jo prasmingumo šaltinis. 
Kantiškąja prasme suvokiamas transcendentalusis subjektas grįžta į ratio 
ribas, o intellectus praplečia patyrimo sąvoką, juslinę patirtį įgaudamas 
daug platesnės dvasinio pobūdžio patirties lygmeniu, iš kurio kyla specifi- 
nis gyvumas. Dvasinė intellectus gyvybė nėra nei žaidimas konceptais, nei 
fiziologinis procesas, net jeigu pastaruosius ir apima. Intellectus lygmeniu 
kylantis gyvas patyrimas arba gyvas pažinimas reiškia, kad net norimas 
pažinti „negyvas“ daiktas tampa „gyvu“, kadangi jame yra sugriebiamas 
gyvas „aš, t. y. asmuo, pats intellectus. Susiliejant gyvam ir negyvam, ne- 
gyva tampa gyva bent jau intellectus akto atveju. 

Kitais žodžiais, intellectus yra simplex intuitus. Jis pažįsta daiktą pa- 
prastu aktu, visą iš karto, pats. Jam nebūdingas pažinimo kompleksiškumas. 
Priešingai, jis visada pažįsta daikto visumą. Tai nereiškia, kad intellectus 
pažinimas nėra detalus: nors jis pažįsta daikto visumą ir yra paprastas, kie- 
kviena detalė gali išryškėti su ypatinga jėga ir prasme, kadangi kiekvienoje 
detalėje jis mato visumą. Pagaliau intellectus aktas yra individualus: tai ma- 
nojo „aš“ susiliejimas su pažįstama tikrove. Tačiau žmogaus individualumo 
čia negalime suprasti moderniąja šia žodžio prasme - kaip atskirybės. Jį tu- 
rime suvokti kaip asmeniškumą, kurio fundamentalią prasmę - santykiš- 
kumą - jau esame aptarę. Individas, suvokiamas kaip asmuo, reiškia unika- 


"7 Būtinybė atsiriboti nuo klasika tapusios kantiškosios proto ir intelekto skirties lemia, kad 
intellectus ir ratio sąvokų neverčiame į lietuvių kalbą, kol nėra rastas tam tinkamas vari- 
antas. Jas versti kaip intelektą ir protą reikštų pakliūti į bent dviejų nesusipratimų riziką, 
kylančią iš galimo jų painiojimo su Kanto žodynu. Pirma, Kantas intelekto ir proto skyrimą 
atlieka to, ką mes vadiname ratio, ribose. Antra, Kanto sistemoje intelektas ir protas užima 
skirtingas hierarchines pozicijas nei mūsų teigiamame intellectus ir ratio santykyje: pagal 
Kantą, protas, kaip idėjų vieta, yra aukštesnis už intelektą, reguliuojantį juslinę intuiciją, o 
mūsų pristatomas intellectus yra nepalyginamai aukštesnis žmogaus pajėgumas už ratio. 

lumą ir atvirybę (Aleksandravičius 2012 (2): 245-269). Intellectus aktas yra 
asmeniškas giliausia šia žodžio prasme: visas individas, kaip nedalomas, 
dalyvauja viso daikto pažinimo procese, tačiau šis dalyvavimas yra atviry- 
bė pasauliui, kitiems asmenims ir tikrovei kaip visumai, nes pažįstantis ir 
pažįstamas yra viso pasaulio nariai. Vėl grįžtant prie Tomo, simplex intuitus 
yra capax Dei (Ihomae de Aguino 1871: III, 6, 2), intellectus yra dalyvavi- 
mas pasaulį kuriančiame Dieve. 

Pagaliau intellectus aktui yra būdingas specifinis aktyvumas ir pasy- 
vumas. Jis nekuria pažinimo, bet jį gauna lyg dovaną, lyg nieko nedary- 
damas. Tikrovė prisistato pati, ir tai tik liudija intellectus pažinimo auten- 
tiškumą. Vis dėlto toks pasyvumas nereiškia, kad intellectus nėra aktyvus. 
Specifinis aktyvumas, kurį galėtume pavadinti pirmapradžių kūrybišku- 
mu, natūraliai kyla iš pasyvios priimančiojo pozicijos, kai asmens valia jau 
yra susiliejusi su pasaulio (ar Dievo kūrybos ex nihilo) vyksmu. Gausūs 
viduramžių mąstytojų svarstymai apie intellectus agens ir intellectus pas- 
sivus (pavyzdžiui, Thomae de Aguino 1871: I, 79) moderniaisiais laikais 
buvo pamiršti kartu su pačia intellectus sąvoka. Tačiau galime klausti, ar 
fenomenologinėje filosofijos kryptyje, taip pat dzenbudistinėje nušvitimo 
doktrinoje (Mickūnas 2012), teigiamas sąmonės pasyvumas, iš kurio kyla 
intencionalumo aktas, nėra tas pats intellectus teikiamo pažinimo šaltinis. 

Akivaizdų, aiškiai identifikuojamą, ratio patyrimą turi kiekvienas 
žmogus, todėl jo sąvoka yra lengviau suvokiama nei intellectus. Galime 
netgi pabrėžti tam tikrą trivialią šios sąvokos dimensiją. Skirtingai nuo 
intellectus pajėgumo, kurio veikimas yra pastebimas ir kuris gali būti la- 
vinamas tik pasikeitus radikaliam požiūriui į tikrovę, prilygstančiam fe- 
nomenologiniam epoche ar net religiniam atsivertimui, ratio mąstymo 
būdas yra akivaizdžiai apčiuopiamas kiekviename kasdieniame žmo- 
gaus akte. Pristatydami ratio, keliamės į tą lygmenį, kuriame visi žmonės 
gyvena „įprastą gyvenimą“, net jeigu šio gyvenimo formų, dažnai laikomų 
skirtingais „kokybiniais lygiais“, gali būti be galo daug. Dažniausiai 
manoma, kad filosofo, kultūros veikėjo ar mokslininko gyvenimas yra 
„aukštesnio lygio“ nei beraščio. Iš tiesų ir filosofo, ir beraščio mąstymas 
yra to paties lygmens - ratio lygmens, ir šia prasme tarp jų nėra jokio 
kokybinio skirtumo. Kokybiškai aukštesnis lygmuo yra tik intellectus. 
Eilosofo sukurta sistema gali būti lygiai taip pat niekinė kaip ir minios 
nuostatas įkūnijantys beraščio šnekalai, jeigu ji nebus maitinama intellec- 
tus. O intellectus gyvybe gyvenantis beraštis gali pasižymėti tokiu pačiu 

brandžiu pasaulio suvokimu, kaip ir knygas rašantis filosofas, jeigu tik šis, 
savo ruožtu, naudosis jame veikiančiu intellectus. 

Ratio yra diskursyvusis protas, kuris savo pažinimą įformina abstrak- 
čiais konceptais ir juos sujungia į įvairaus sudėtingumo laipsnio sistemas. 
Paprasčiau tariant, tai - mūsų kalbos, pasaulėžiūros, požiūriai. Jiems su- 
formuoti reikia laiko chronos prasme, nes jie atsiranda iš duomenų lygi- 
nimų, analizės, apibendrinimų. Chronologinis ratio aspektas yra svarbus 
tuo, kad per jį ratio integruoja visa, kas žmogiškojoje egzistencijoje reika- 
lauja chronologinio laiko - nuo buities iki visuomeninio gyvenimo orga- 
nizavimo. Tačiau jis svarbus ir tuo, kad gali įgauti atskirą nuo intellectus 
vyksmą, panašiai kaip chronos gali atsiskirti nuo kairos. 

Ratio yra tikrovės pavertimas objektu tam, kad būtų galima jos paži- 
nimą, naudojantis sąvokomis, perduoti kitiems, paversti diskusijų turiniu, 
padaryti viešą. Ratio gali būti dialogo tarp žmonių varikliu. Tačiau jis jau 
nebeturi intellectus įprasto asmeninio betarpiškumo: tikrovę jis įvelka į 
abstrakčią konceptualią sistemą. Iš čia kyla rizika tokiai sistemai apskri- 
tai atitrūkti nuo pačios tikrovės. Tokiu atveju gimsta uždaros ideologijos, 
kurios gali reikštis ne tik „aukštu“ filosofiniu ar politiniu lygmeniu, bet ir 
banalioje buityje. Ideologijose sistema gyvena „racionalų“, tačiau netikrą 
gyvenimą. Tai - ratio atotrūkio nuo intellectus pasekmė. Ji įgauna grės- 
mingą pavidalą, kai dvi racionalios sistemos įeina į tarpusavio koliziją, ir, 
netekusios sąsajų su tikrove ir todėl neturėdamos galimybių keistis iš vi- 
daus bei užmegzti dialogą, pradeda tarpusavio karą. 

Įprastas ratio veikimo būdas yra loginė argumentacija. Ji yra būtina, 
norint vadovautis harmoninga individualaus ir socialinio gyvenimo vizi- 
ja. Tačiau tai nereiškia, kad logiškai argumentuotų teiginių pagrįstumas 
yra pasiekęs tobulumą kiekviename žmogaus ratio akte. Priešingai, daž- 
niausiai vartojamų sąvokų ir jų junginių, kaip ir pačių sistemų, pagrįstu- 
mas kelia rimtų abejonių ir išreiškia tik pretenziją į racionalų pagrįstumą, 
o nejo realumą. Ratio diskursą turime suprasti pirmiausia kaip Žmogaus 
proto pajėgumą, o ne jo panaudojimo kokybę. Ratio - tai bet koks sąvokas 
vartojantis vyksmas, kuris tik atskirais atvejais yra realizavęs sau keliamą 
tikslą - loginės argumentacijos pakankamumą. Ratio gali būti tiek racio- 
nalus, tiek ir iracionalus. Didžioji dalis žmonių vartojamų ištarų, nuos- 
tatų, apibendrinimų ir pasaulėžiūrų turi dozę iracionalumo, nors visi jie 
yra ratio darbas. Iš kitos pusės, ratio diskursas gali pasižymėti nepriekaiš- 
tinga logika, tačiau būti akivaizdžiai klaidingas, kaip rodo senosios Zeno- 

no Elėjiečio aporijos. Kitaip tariant, ratio diskursas gali sklisti įvairiomis 
kryptimis - nuo kraštutinio racionalizmo iki iracionalių šnekalų, tuo tik 
paliudydamas, kad kriterijus, nustatantis jo teigiamo pasaulio pažinimo ir 
tiesos autentiškumą, slypi ne jame pačiame. 

Ratio naudojasi dedukcija, kai vieni konceptai išvedami iš kitų, taip 
pat indukcija, kai į konceptualaus mąstymo procesą yra integruojami 
jusliniai duomenys. Bet kuriuo atveju ratio visada pasižymės tenden- 
cija į abstraktumą, t. y. į buvimą bendrybėje. Rėmimasis juslėmis, netgi 
sąmoningas pasirinkimas gyventi tik juslinį gyvenimą dar nereiškia, kad 
konkretumas pakeitė abstraktumą ir kad į ratio teiginius yra integruota 
konkrečios tikrovės patirtis. Juslinis patyrimas neišsemia nei patyrimo, 
nei konkretumo sąvokų, kadangi jau pirmuoju savo atsiradimo momentu 
yra interpretuojamas žmogaus ratio galios. Būtent nuo šios interpretaci- 
jos pobūdžio, o ne nuo rėmimosi juslėmis fakto priklauso žmogaus ryšio 
su tikrove abstraktumo laipsnis. Galima gyventi juslėse tarsi gyvuliui, bet 
toks pasirinkimas dažniausiai išreiškia pačias abstrakčiausias su tikrove 
nieko bendro neturinčias taip gyvenančio žmogaus ratio nuostatas. Abs- 
traktumą naikina tik ratio subordinacija intellectus. Pastarasis yra visaver- 
tės patirties vieta, kadangi realizuoja žmogaus ir tikrovės vienybę. 

Kaip apibūdinti santykį tarp ratio ir intellectus? 'Tomas Akvinietis 
vartoja metaforą: ratio yra intellectus šešėlis (Ihomae de Aguino 1856: I, 
25, 1, 1; Rosemann 1996: 140-142). Du šiame įvaizdyje įrašyti tvirtinimai 
paaiškina europinio mąstymo likimą. Pirmiausia metafora teigia subor- 
dinacinį santykį, kurį ratio privalo išlaikyti intellectus atžvilgiu. Intellectus 
pažinimas yra pirmas, o visi ratio teiginiai turi būti išvesti iš jo. Europinio 
mąstymo forma visiškai priklauso nuo to, kaip jis traktuoja šią subordi- 
naciją. Matysime, kad jis apskritai pastarosios ne tik nepaisė, bet susitelkė 
išimtinai apie ratio. Antrasis tvirtinimas, atsiskleidžiantis akvinietiškoje 
metaforoje, rodo ratio teiginių ontologinį nepakankamumą, lyginant juos 
su intellectus pažinimu. Net ir ištikimiausiai subordinuotas savajam šal- 
tiniui ratio turės tik šešėlio statusą, nes pats tikrumas, kurį ratio teiginiai 
gali kad ir tobulai įforminti konceptais, priklausys nuo intellectus. Būtent 
apie pažinimo tikrumo kriteriologiją europietiškasis mąstymas daugiau- 
sia galvojo ir daugiausia klydo, istorijos vyksme vis nuslysdamas nuo intel- 
lectus teigiamos akivaizdybės patirties į teiginių racionalumo, matematiš- 
kumo ir logiškumo plotmę, pastaruosius paversdamas vieninteliais tiesos 
kriterijais ir paniekindamas patirtį. 


MONOGRAFIJA 


II skyrius / EUROPOS MĄSTYMAS TARP RATIO IR INTELLECTUS 


2. Intellectus ir ratio santykių europinėje filosofijoje istorinė apžvalga 


Europietiškosios filosofijos pradžia turime laikyti ne tiek Talio už- 
duotą klausimą apie pasaulio pagrindą, kiek jo taikomą atsakymo paieškos 
metodą. Mums nėra svarbu tai, kad Talis pasaulio pagrindu laikė vandenį, 
bet tai, kad prie tokios išvados jis priėjo, naudodamas ratio argumentus iki 
tol neregėtu būtu, būtent - įgalindamas jų autonomiją. Po Talio svarsty- 
mų ratio įgavo galimybę nebūti subordinuotas mitams. Istoriniu požiūriu, 
europietiškoji filosofija gimė tada, kai įvyko ratio emancipacija iš mitų ir 
kai graikų mąstyme ėmė dominuoti racionalumas. Būtent šis emancipa- 
cijos, „atsiplėšimo“ (Patočka 1983) aktas mus domina labiausiai, kadangi 
kelia fundamentalų kausimą: ar ratio išsivadavimas, įvykęs maždaug VII 
amžiuje pr. Kr., buvo nukreiptas prieš subordinaciją išimtinai mitui, ar ir 
prieš bet kokią kitą įmanomą subordinaciją? Ar, gimstant graikų filosofi- 
jai, ratio intencija buvo išsilaisvinti net tik iš mito, bet ir iš intellectus, kas 
palaipsniui ir nutiko? 

Talis, kuriame įvyko minėtas mąstymo lūžis, jau atitinka esminę grai- 
kų filosofinio mąstymo kryptį - pasaulio matematizavimą, jo raišką skai- 
čiumi, matematinę logiką. Tačiau, atrodo, klystume manydami, kad Ta- 
lis ir kiti ikisokratikai buvo suabsoliutinę ratio. Kaip apskaičiuoti tai, kas 
neturi ribų? Beribiškumo intuicija, tiesiogiai įvilkta į racionalių konceptų 
tinklą Anaksimandro, neleido pirmiesiems filosofams traktuoti kosmoso 
tik kaip laikinos paslapties, kurią žmogiškasis logos, atėjus laikui, iššifruos 
iki galo tarsi matematikos užduotį. Pasaulio paslaptis yra ne laikina, bet 
principinė: „Visa yra pripildyta dievo“ (Genzelis 1977: 27, vertimas pakeis- 
tas), - skelbia Talis, tuo subordinuodamas visus ratio svarstymus intuity- 
viai kosmoso pagavai. Ikisokratikai vadovaujasi ir intellectus, ir ratio ga- 
liomis. Tačiau mes negalime nustatyti tarpusavio santykio, kurį šios galios 
puoselėjo ikisokratikų mąstyme, kadangi negalime atlikti sisteminės jų fi- 
losofijos interpretacijos - tam trūksta išlikusių jų parašytų tekstų. Iš to, ką 
turime, galime teigti, kad išsilaisvinusio iš mito ratio ribos nebuvo aiškiai 
apibrėžtos intellectus atžvilgiu. Parmenido Poema yra geriausias šio nea- 
pibrėžtumo pavyzdys. Šiame tekste, iš vienos pusės, intellectus duoda pir- 
mapradį būties suvokimą: žodžio „būtis“ atsiradimo negalima paaiškinti 
vien ratio diskursu, kadangi pastarasis kaip būtybių šaltinį visada nurodys 
kitą būtybę (vandenį, orą, atomą...) arba, atsimušęs į neįmanomybę tokį 
šaltinį įvardyti, užleis vietą, kaip tai ir įvyksta, intuityviai pagavai (apeiro- 


MONOGRAFIJA 


37 


38 


Povilas Aleksandravičius / EUROPOS MĄSTYMO KRYPTYS IR ATEITIS 


nui, dievui, būčiai). Iš kitos pusės, Parmenidas savo Poemoje pretenduoja 
išsemti būties sąvoką racionaliais konceptais**. Aiškios ribos tarp dviejų 
būdų pažinti būtį čia nėra. Todėl Parmenidas vienų yra laikomas mokymo 
apie „metafizinę būties intuiciją“ pradininku (Elders 1994: 46), o kitų - 
vakarietiškojo racionalizmo tėvu. Abu teiginiai, be abejo, yra teisingi, bet 
kur Parmenido mąstyme baigiasi ratio ir kur prasideda intellectus, atsa- 
kyti nėra įmanoma. Ar ratio veikla čia užima tokią vietą, kad intellectus 
tampa tik pirminio impulso racionaliam pažinimui teikėju, pats savaime 
nebūdamas jokio pažinimo šaltiniu (panašiai kaip juslinė intuicija pati 
iš savęs neteikia jokio pažinimo be proto akto)? Ar vis dėlto intellectus 
yra traktuotinas kaip tikroji būties pažinimo vieta, kurioje būdamas ratio 
bando tą pažinimą įforminti konceptais tiek, kiek pajėgia? „Juk mąstyti ir 
būti - tai yra tas pat“ (Genzelis 1977: 52): ar ši buvimo ir mąstymo vienybė 
yra kontempliacija, ar racionalus diskursas? Tai - dilema, fundamentaliai 
nulėmusi istorinę europietiškojo mąstymo eigą ir formą. Matysime, kad ši 
eiga buvo nepalyginamai palankesnė ratio, o ne intellectus, ir kad ši forma 
iš esmės yra racionalaus mąstymo forma, kurioje intuicija veikė lyg nepra- 
šytas svečias. 

Žvelgiant istoriškai, esminis klausimas buvo šis: ar mąstymas, 
apmąstydamas net ir metafizinėje plotmėje esančias tikroves, reiškiamas 
tokiomis sąvokomis, kaip būtis, Dievas, vienis, nekalbant jau apie fizinę 
realybę, privalo nenutrūkstamai laikytis tos perspektyvos, kurią pirmuoju 
impulsu duoda intellectus, t. y. pagrindo perspektyvos? Kitaip tariant, ar 
racionalus pažinimas (ratio), įskaitant visus jo modalumus, taip pat ir me- 
tafizinį bei mokslinį matematinį pažinimą, turi be perstojo laikytis savo 
pagrindo, suteikto pirminės intuicijos, nuolatos į jį grįždamas ir vis iš nau- 
jo išjo kildamas, ar, priešingai, gavęs pirminį grindžiantįjį impulsą, jis turi 
teisę plėtotis pats iš savęs, intuicijai daugiau neturint ką pasakyti? Kokia 
yra šio intuityvaus pirmapradiškumo prasmė? Ar tai - tik tramplinas ratio 
svarstymams, ar - šaltinis, kurio pagava teikia patį tikrovės pažinimą, ra- 
tio įforminamą savu būdu? 


* Iš neprieštaringumo principo, vadovaudamasis grynu logiškumu, Parmenidas išveda 
būties savybes: buvimą visur ir visai iš karto, vienį ir nedalomumą, būtinumą ir amži- 
numą. Beje, remiantis tuo pačiu principu ir logiškai postuluojant nebūties nebuvimą, 
šios savybės reikalauja paneigti būtybių ir jų buvimo būdų įvairovę ir galiausiai patį pa- 
saulį ir jo patirtį. Kraštutinis Parmenido racionalizmas priveda prie to, kad rėmimasis 
neprieštaringumo principu jį priverčia sakyti prieštaringus dalykus, už ką vėliau jį kriti- 
kuos Aristotelis (Aristotelis 1991: 1001a30-1001b1). 


MONOGRAFIJA 


II skyrius / EUROPOS MĄSTYMAS TARP RATIO IR INTELLECTUS 


Platonui pagrindo perspektyva yra esminė: kiekvienas tikras paži- 
nimas dalyvauja pažįstamo objekto idėjoje, o kiekviena idėja dalyvauja 
Gėryje. Dalyvavimas turi ontologinį statusą, jis reiškia patį buvimo, taip 
pat ir gyvenimo, aktą. Todėl pažinimas, kaip dalyvavimas idėjose ir per 
jas - idėjų idėjoje, yra iš esmės intuityvus: jis yra dvasinė Gėrio, kaip vie- 
nio, taigi kaip visumos, apglėbiančios ir pačią pažįstančiąją sielą, vizija, 
kurios pagrindu tampa įmanomas tikras kiekvieno daikto pažinimas. Tokį 
pažinimą Platonas vadina noesis, pažinimu per pačias idėjas arba pačius 
daiktus bei pirmapradžiu akivaizdumu, ir jį priešina su dianoia - daiktų 
pažinimu tik per jų pavadinimus, t. y. žmonių teikiamus jų aprašymus bei 
šių inspiruojamas diskusijas (Platonas 1981: 511e). Aprašymai yra tik žo- 
dinės, dažnai netikslios ir klaidinančios, daiktų kopijos, o pažinimas per 
pačias idėjas yra „pats gražiausias ir pats patikimiausias“. Ar tai reiškia, 
kad Platoną galime laikyti intellectus apologetu, griežtai subordinuojan- 
čiu ratio veiklą intuityviai Gėrio pagavai, panašiai kaip jis subordinuoja 
Gėriui pačią Būtį (Platonas 1981: 509b)? Nors ši subordinacija abejonių 
nekelia, Platono filosofijoje ratio atgauna savo teises ir netgi išstumia in- 
tellectus į pažinimo pakraščius dėl to, kad intuityvi Gėrio vizija čia nėra 
traktuojama kaip atskira, betarpiška, čia ir dabar patiriama viso žmogaus 
vienybė su idėjomis ir daiktais. Ankščiau aprašytas dalyvavimas dvasi- 
niame pasaulyje vyksta tarpininkaujant racionaliai (dialektiškai) suregz- 
tiems konceptams, nors filosofinio daiktų pažinimo procesą, lyg iš paties 
jo vidaus, teikia Gėrio, šio visa ko principo, troškimas. Platono filosofijo- 
je intellectus yra traktuojamas kaip troškimas, formuojantis aukščiausią 
žmogaus sielos dalį. Tačiau šis troškimas pats savaime yra efemeriškas 
ir, įkūnytas materijoje, tuoj pat užgestų, jeigu neturėtų pajėgumo įžiebti 
konceptualaus gyvenimo, t. y. ratio. Platono filosofijoje intellectus jėga yra 
ratio jėga, ir Gėrio troškimas yra gyvas tik tol, kol pats Gėris lieka būtent 
ratio dėmesio centre. 

Belieka tik atsakyti į klausimą, ar Platono filosofijoje teigiamas sie- 
los dalyvavimas Gėrio idėjoje išsaugo bent pažinimo tikrumo kriterijaus 
galią, ar net ir ši galia yra deleguota ratio - teiginių logiškumui, sistemos 
koherentiškumui, tikrovės apskaičiuojamumui. Atsakyti į šį klausimą Pla- 
tono tekstai neleidžia - jie yra atviri bet kuriai iš dviejų interpretacijų. 
Todėl filosofinėje istoriografijoje Platonas vienų yra laikomas mistiku, 
kitų - racionalistinės tradicijos įtvirtintoju. Šis dvilypumas yra savas eu- 
ropietiškajam mąstymui. Tačiau iš šio trumpo Platono pažinimo filoso- 


MONOGRAFIJA 


39 


40 


Povilas Aleksandravičius / EUROPOS MĄSTYMO KRYPTYS IR ATEITIS 


fijos pristatymo tampa aišku, kad, net ir suteikus maksimalų įmanomą 
vaidmenį intuityviai pagavai, t. y. pripažinus ją esant pažinimo tikrumo 
kriterijumi, racionalumas joje dominuoja. Kartu su Heideggeriu galime 
joje matyti konceptualaus proto (ratio), kaip vakarietiškosios metafizikos 
esmės, istoriškai fundamentalų sklaidos momentą, kai būties tiesa buvo 
suvesta į racionalaus pažinimo ribas: „Nepaslėptis [Platono filosofijoje] 
yra iš anksto ir vienareikšmiškai suprantama kaip tai, ką mes suvokiame 
žvelgdami į idėją [ėidos], t. y. kaip tai, ką mes suvokiame racionaliu paži- 
nimu“ (Heidegger 1968: 452). 

Aristotelis, apmąstydamas pažinimo galią, išlaiko tą patį dualumą tarp 
intellectus ir ratio, kurių atitikmenys jo filosofijoje yra nous ir logos. Pa- 
skutiniuose Antryjų Analitikų puslapiuose skaitome tokį n0us, priešinamą 
logos, pristatymą“: „Nuomonė ir samprotavimas gali klysti, o mokslas (/o- 
gos) ir intuicija (nous) - ne. Ir tikslumu joks pažinimo būdas negali prilygti 
mokslui (logos), išskyrus intuiciją (nous). Iš kitos pusės, kadangi principai, 
pažinimo prasme, yra daug ryškesni už išsamprotautus dalykus, o bet koks 
mokslas (logos) yra lydimas samprotavimų, tai galime teigti, jog nėra to- 
kio dalyko, kaip principų mokslas (/ogos). Ir kadangi nėra jokio pažinimo 
būdo, kuris būtų tikresnis už mokslą (logos), išskyrus intuiciją (n0us), tai 
reiškia, kad principai yra suvokiami intuicijos (nous). Tai matome ir iš to, 
kad samprotavimo principas pats nėra samprotavimas, taigi nėra mokslo 
mokslo (logos). Taigi, jeigu be mokslo (logos) neturime kito tikro pažinimo 
būdo, vadinasi, intuicija (n0us) yra mokslo (logos) principas. Be to, intuicija 
(nous) yra paties principo principas, ir mokslas (logos) savo visumoje visų 
pažįstamų dalykų atžvilgiu elgiasi taip, kaip intuicija (n0us) elgiasi principo 
atžvilgiu“ (Aristotelis 1970: 100b7-18). Aristoteliui n0us, kurį viduramžių 
scholastai vers žodžiu intellectus, yra bet kokio pažinimo pagrindas (prin- 
cipas) ir bet kokio tikrumo kriterijus. Atrodo, Aristotelis bus atsiplėšęs 
nuo platoniškojo konceptualizmo, traktuodamas nous teikiamą principų 
suvokimą kaip nuolatinę būtinybę bet kokių /ogos samprotavimų pagrįs- 
tumui patvirtinti. Beje, Aristotelis n0us traktuos kaip dievišką pažinimo 
būdą: Dieve nėra logos, bet tik nous. Dievas pažįsta pats save, visą iš karto 
ir betarpiškai, susitapatinęs su šiuo savęs pažinimu: tai ir yra tikroji nous 
prasmė. Tai, kad žmogus yra pajėgus nous, reikia vertinti kaip jame įžiebtą 
dieviškumo kibirkštį. Tačiau kaip Dievas nepažįsta pasaulio, taip žmogus 


* Cia nous verčiame žodžiu „intuicija“, o logos - „mokslu“, remdamiesi prancūziškuoju J. 
Tricot vertimu (Aristote 1970). 

negali pažinti Dievo: „Vien tik Dievas yra teologas“ (Aristote 1991:983a10). 
Žmogaus dalyvavimas Dieve arba dieviškasis buvimo būdas, nous, reiškiasi 
ne tuo, kad žmogaus siela yra tapusi Dievu, bet tuo, kad žmogaus „siela 
yra tapusi visais daiktais“ (Aristotelis 1990: 395, vertimas pakeistas). Tik 
dėl šios žmogų ir daiktus sutapatinančios intuicijos gali rastis mokslas ir 
samprotavimai - visa logos, kurį viduramžių scholastai vadins ratio, veikla, 
bet koks racionalus diskursas. Tai neabejotinai suponuoja logos subordina- 
ciją nous ir reikalauja iš jo nuolatinio atsigręžimo į savo pagrindą, į intuity- 
viai gaunamą principų suvokimą, kurio skleidimas, atrodo, turėtų sudaryti 
vienintelę racionalaus diskurso užduotį. 

Tačiau kas yra pagal Aristotelį šis intuityviai gaunamas principų 
suvokimas? Ką konkrečiai duoda n0us, pažinimo akte sutapatindamas 
žmogų ir „visus daiktus“? Antrosiose Analitikose Aristotelis atsako į šį 
klausimą, nurodydamas, kokie konkrečiai yra šie diskursyvaus pažinimo 
(logos) principai. „Principai yra dviejų rūšių: tie, kurių pagrindu vyksta 
samprotavimai, ir tie, kurių pagrindu subjektuose yra išskiriami tipai. Ta- 
čiau jeigu tie principai, kurių pagrindu yra įrodoma, yra bendri, tai tie, 
kurie subjekte yra tipai, yra saviti, pavyzdžiui, skaičius ar dydis“ (Aris- 
totelis 1970: 88b29). Kitaip tariant, teikdamas principų suvokimą, nous 
tėra pirmiausia racionalių samprotavimų ir pažinimo (logos) teisingumo 
kriterijus. Antra, nepažindami Dievo, mes negalime žinoti, kokios for- 
mos pažinimą dieviškasis n0us teikia Dievui apie jį patį, tačiau Žmogaus 
atveju n0us vaidmuo, atrodo, išsisemia tuo, kad jis tik duoda pirmapradį 
impulsą išskirti daiktų tipus ir rūšis, atpažįstant juose bendras kategori- 
jas. Žmogaus sielos susitapatinimas su daiktais reiškia tik tiek, kad protas, 
intuityviai vadovaudamasis pirminiais principais, tokiais kaip nepriešta- 
ringumo, tapatumo ar priežastingumo, suvokia konkretaus daikto ben- 
drinę sąvoką: „Kai daiktas atsiranda sieloje, atsiranda ir pirmoji bendrinė 
sąvoka. Juk nors suvokimas ir apglėbia individualybę, net ir juslių lygme- 
niu jis suvokia bendrybę: matydamas žmogų Kajų, jis suvokia žmogų. Po 
to, kai jau yra suformuotos tokios pirmosios sąvokos, sieloje atsiranda 
naujas suvokimas, dar bendresnė sąvoka, iki tol, kol pagaliau atsiras iš tie- 
sų pačios bendriausios ir jau visiškai nedalomos*?: sakykim, tam tikroje 
gyvūno rūšyje yra išskiriamas gyvūno tipas apskritai, o pastarasis tampa 


30 Šios iš tiesų visiškai nedalomos ir pačios bendriausios sąvokos yra kategorijos, kadangi 
pažinimo procese jos pranoksta netgi tipo ir skirtumo skyrimą (Aristotelis 1991: 
1023b24; 1084b14). 

nuoroda į dar aukštesnę sąvoką. Taigi akivaizdu, kad principus pažįstame 
per indukciją, kadangi prieš tai nurodytu būdu pats juslumas mums sutei- 
kia universalų suvokimą“ (Aristotelis 1970: 100215-100b5). Žvelgiant iš 
intellectus (nous) ir ratio (logos) skirties perspektyvos, Aristotelis taiko tą 
pačią mąstymo schemą, kaip ir Platonas, nepaisant visų skirtumų tarp jų 
ontologinių ir gnoseologinių sistemų. Ir vienas, ir kitas susiaurina intellec- 
tus funkciją iki pirmapradžio impulso ratio veiklai davimo bei iki loginio 
šios veiklos reglamentavimo. Nors abu teigia, kad n0us pajėgumas reiškia 
žmogaus dalyvavimą dievybėje, abu taip pat pripažįsta, kad vienintelis 
žmogiškojo pažinimo šaltinis pažinimo turinio prasme yra logos. 

Žmogaus intellectus, kaip dalyvavimo paties Dievo turimame paži- 
nime, samprata buvo transformuota krikščionybės. Kontempliatyvus, 
brandus krikščioniškas mąstymas intuityvų tikrovės pažinimą vertina 
kaip bet kokio tikro racionalaus, diskursyvaus pažinimo šaltinį ir tikslą. 
Todėl intellectus, kad ir kokiu terminu būtų įvardijamas krikščioniško- 
je istoriografijoje, įgauna tam tikrą savitiksliškumo statusą: būtent jame 
vyksta Dievo ir jo sukurtos tikrovės pažinimas, ratio - filosofinėje ar te- 
ologinėje plotmėje - tik padedant diskursyviais teiginiais išreikšti tai, kas 
buvo gauta per intellectus. Tomas Akvinietis, komentuodamas Boecijaus 
tekstus, apibendrina nuo Bažnyčios Tėvų laikų puoselėtą idėją: „Ratio ski- 
riasi nuo intellectus taip, kaip daugybė skiriasi nuo vienybės. Todėl Boe- 
cijus IV knygoje Apie Paguodą teigia, jog ratio intellectus atžvilgiu yra tai, 
kas laikas - amžinybės atžvilgiu, o apskritimas - jo centro. Iš tiesų ratio 
svarsto daugybę objektų, nors ieško tik vienalyčio paprasto pažinimo (...) 
O intellectus pirmiausia suvokia vieną paprastą tiesą ir iš jos pažįsta visa 
kita, panašiai kaip Dievas pažįsta visa, suvokdamas savo esmę (...) Iš čia 
matome, kad ratio baigia savo veiklą, kai pasiekia problemos sprendimą, 
atveriantį į intellectus pažinimą, nes jis daugybėje svarstymų ieško vieno 
ir paprasto. Iš kitos pusės, intellectus pažinimas, vienydamas ir kurdamas, 
yra ratio pažinimo pagrindas, kadangi jo pažįstamame vienyje yra įrašyta 
daugybė“ (Ihomae de Aguino 1992: 6, 1). Intellectus pažinimas yra daly- 
vavimas dieviškojo pažinimo akte ne tik racionalaus pažinimo formalaus 
reglamentavimo, bet ir pažinimo turinio davimo prasme. 

Trys priežastys, kylančios iš krikščioniškojo tikrovės suvokimo, lėmė 
šią intellectus sampratos plėtrą. Pirmiausia iš judaizmo perimta Dievo, 
kaip pasaulio kūrėjo ex nihilo, tiesa buvo suvokta hermeneutine prasme: 
Dievas ne tik kuria, bet kurdamas pažįsta kiekvieną sukurtą būtybę. Tai - 

milžiniškas atotrūkis nuo Aristotelio Dievo koncepcijos, kurioje dieviško- 
jo pažinimo objektas yra tik jis pats, o ne pasaulis. Krikščioniškoje vizijoje 
žmogiškasis intellectus, dalyvaudamas dieviškajame, realiai pažįsta Dievą 
ir pasaulį, o ne vien tik yra formalus racionalaus pažinimo principas. An- 
troji priežastis glūdi pagrindiniame judėjų-krikščioniškosios antropolo- 
gijos teiginyje: žmogus yra sukurtas pagal Dievo paveikslą ir panašumą. 
Visi krikščionių autoriai sutiks, kad šis „paveikslas ir panašumas“ reiškia 
ne kokią nors struktūrinę kopiją, kaip galvoti mus lenkia graikų mitolo- 
gija, bet realų dieviškąjį gyvenimą žmoguje. Ši Dievo buvimo vieta žmo- 
guje Augustino yra suvokiama kaip per pažinimą kylanti meilė (Augustin 
1868), o Tomas Akvinietis ją aiškiai įvardys kaip intellectus (Ihomae de 
Aguino 1871: I, 93). Kaip Dievo gyvenimo vieta žmoguje, intellectus yra 
kur kas platesnis žmogaus pajėgumas už paprastą gėrio troškimą ar loginių 
principų šaltinį. Pagaliau trečioji priežastis yra Įsikūnijimas. Kristuje Die- 
vas tampa žmogumi, o per mistinį Kristaus kūną - kiekvienu žmogumi, 
kad ir kokiu istorijos tarpsniu ar pasaulio vietoje jis būtų gyvenęs. Šitaip 
visa istorija yra surenkama į vieną asmenį ir aprėpiama bendro žvilgsnio. 
Dievas žvelgia į pasaulį, į esamus, praeitus ir būsimus dalykus in uno cons- 
pectu simul - vienu žvilgsniu (Augustin 1868: XV, 13). Tačiau dėl Įsikū- 
nijimo šis žvilgsnis, būdamas Dievo, yra ir žmogaus. Kaip Dievas priėmė 
žmogaus kūną, taip dieviškasis pažinimas priima žmogiškojo pažinimo 
formą: tai vyksta per intellectus. Todėl Augustinui žvilgsnis, suvokiamas 
kaip kontempliacija, yra bet kokio tikro pažinimo šaltinis, ir bet koks ti- 
kras pažinimas yra lydimas „pasitenkinimo Dievu“ (fruitio Dei). Ir ratio, ir 
bet kokia juslinė patirtis yra transformuojama kontempliacijos akto, tam 
tikro pasaulio „matymo“, susieto su dievybės pagava. 

Intellectus ir ratio skirtis sistemiškiausią pavidalą įgavo Tomo Akvi- 
niečio mąstyme. Sistemiškai žvelgiant, intellectus pažinimas yra savas tik 
dvasinėms būtybėms - Dievui ir angelams, o žmogui natūralus pažinimo 
būdas yra ratio (Ihomae de Aguino 1871: I, 58). Todėl Aristotelis ir kiti 
„pagonių mąstytojai“ žmogiškajam pažinimo pajėgumui galėjo suteikti 
tik tiek intellectus (nous) galios, kiek jos teikti galėjo tam tikra žmogaus 
kaimynystė su grynai dvasinėmis būtybėmis. Tačiau dėl ankščiau nuro- 
dytų trijų priežasčių krikščioniškasis mąstymas perkelia žmogiškąją būtį 
su visu kūnu į grynai dvasinę plotmę. Žmoguje intellectus ir ratio tampa 
viena, nors realiame vyksme - pažinimo akte - kiekvienas iš jų išlaiko sa- 
vitą funkciją. Šis paradoksas - būti dieviškam ir žmogiškam vienu metu — 

Tomui yra tikroji žmogaus būties apmąstymo vieta, kurią jis apibūdina 
kaip žmogaus buvimą „riboje (in confino) tarp laiko ir amžinybės“ (Tho- 
mae de Aguino 1871: I, 77, 2). Žmogiškas pažinimas, net kai jo objektu 
tampa materialinės juslėmis užčiuopiamos tikrovės, yra dieviškojo paži- 
nimo vieta. Todėl ratio turi kilti iš ir grįžti į intellectus, nepriklausomai 
nuo pažinimo objekto: svarstantis aukštas dvasines būtybes ratio gali 
vadintis ratio superior, o žemesnes materialines - ratio inferior, bet jų 
šaltinis bus tas pats - pasaulį kontempliuojantis intellectus (Ihomae de 
Aguino 1975: XV). 

Kaip veikia intellectus arba kaip vyksta visų dalykų „skaitymas iš 
vidaus“, intus legere? (Ihomae de Aguino 1871: II-II, 8, 1). Kadangi ratio 
veikla siekia kurti dalykų konceptus, o konceptai yra bendri, šis klausi- 
mas gali būti formuluojamas taip: kokiu būdu Tomas Akvinietis išlaiko 
žmogaus pažinimą pažįstamo dalyko viduje, t. y. jo konkretybėje, ne- 
paisant to, kad tuo pačiu metu vyksta bendrų konceptų kūrimas? Kaip 
Tomui pavyksta suderinti daikto individualybę su bendrine jo sąvoka, 
neprarandant nė vieno iš jų? Iš esmės tirdami intellectus ir ratio sąveiką 
Akviniečio filosofijoje, mes analizuojame tai, ką reiškia pagrindinis jo 
gnoseologijos teiginys: „Pirmasis žmogaus pažinimo objektas yra esan- 
tysis (ens)“ (Ihomae de Aguino 1871: I-II, 94, 2). Ką reiškia šis egzis- 
tencinis sprendinys? 

Kalbėdami apie mąstymą kaip transcendavimo judesį, teigėme, kad 
Tomas Akvinietis yra konkretybių, individualybių mąstytojas, nepaisant 
to, kad savo mąstymo tikslu jis laikė esse divine, pačią Dievo būtį. „Kili- 
mas“ link Dievo, pasak Tomo, vyksta ne kuriant vis bendresnius koncep- 
tus ir pagaliau atsimušant į patį bendriausią - esse commune, kurį ratio 
teoriškai (formaliai) pritaiko Dievui kaip pagrindinį jo vardą, kaip teigė 
vėlesnės, ypač kilusios iš Suarezo duoto impulso, scholastinės Akvinie- 
čio filosofijos interpretacijos. Priešingai, Dievo pažinimas vyksta vis giliau 
smelkiantis į pačią individualią būtybę, kiekvieną bendrą konceptą pri- 
pildant konkrečiu pažįstamos individualios būtybės buvimo aktu, kuris 
kiekvieną akimirką kyla iš dieviškojo kūrimo akto, actus essendi (Ihomae 
de Aguino 1871: I, 3), sujungiančio žmogaus pažinimą su esse divine. Štai 
kodėl kiekvieno daikto vardas, t. y. žmogaus sukauptas to daikto pažini- 
mas, gali tapti Dievo vardu, tačiau — su sąlyga, kad šis kiekvieno daikto 
„esmės“ pažinimas bus pripildytas konkretaus jo „buvimo akto“. Būtent 

„buvimo akto“, kurį vykdo intellectus, pagava yra pagrindinė sąlyga, kad 
ratio reiškiamos sąvokos atitiktų tikrovę*!. 

Be abejo, visas žmogaus įgyjamas Dievo ir pasaulio pažinimas yra 
pažymėtas baigtinumo ženklu ir nepretenduoja į galutinumą (Thomae de 
Aguino 1871: I, 12). Užčiuopti būtybės buvimo aktą ir iš jo kylančią būty- 
bės esmę (intellectus), įforminti ją įvairiais konceptais ir diskursais (ratio 
inferior) - tai pažinti tik tiek ją kuriančio Dievo (intellectus) ir konceptu- 
aliai įforminti tik tiek šio pažinimo (ratio superior), kiek leidžia konkreti 
pažįstama būtybė, taigi - tik iš dalies. Akvinietis tvirtina, kad yra realaus, 
bet ne galutinio pažinimo galimybė?*. Šitaip suprantamo žmogaus pro- 
to baigtinumo jokiu būdu negalima vertinti kaip netobulumo, nuo kurio 
jis vieną dieną (pomirtiniame gyvenime) bus išvaduotas. Priešingai, jis 
sudaro net ir pomirtinę palaimintą Dievo viziją išgyvenančio žmogaus 
proto sąlygotumą (Thomae de Aguino 1871: I, 12; Aleksandravičius 2010: 
462-463). Žmogaus pažinimo galios baigtinumą reikia suprasti kaip 
dalyvavimo dieviškosios kūrybos akte bruožą. Naujas pasaulis yra kuria- 
mas kiekvieną akimirką (Thomae de Aguino 1871: I, 105), t. y. Dievas 
iš kiekvienos būtybės vidaus ją tarsi nuolat praplečia: ji tampa vis naujų 
reikšmių, atspindinčių visą pasaulį, nešėja. Todėl intellectus ir ratio liudija 
žmogaus autentiškumą tuo, kad jis vis iš naujo peržengia jau turėto pažini- 
mo ribą, jį atnaujindamas ar įgydamas naują pažinimą. Žmogaus siela yra 
iš esmės intencionali. Atsisakyti peržengti jau turimo pažinimo ribas - tai 


*1 Analoginio Dievo pažinimo (Thomae de Aguino 1871: I, 13, 5), kuris sudaro Akviniečio 
filosofijos ir teologijos branduolį, variklis yra ne vienas ratio, konceptualiai iš būtybių 
pavadinimų išvedantis tai, kas tinka Dievui, bet ratio, pripildytas intellectus. Skaityti da- 
lykus iš vidaus reiškia pagauti jų buvimo aktą (intellectus), kuris lyg šaltinis maitina da- 
lyko esmę, pasiduodančią įvairių diskursų aptarimui (ratio). O pagauti būtybės buvi- 
mo aktą reiškia užčiuopti jo viduje vykstantį actus essendi. Actus essendi yra dieviškasis 
actus actuum, tai pačiame būtybės buvime, pasireiškiančiame kaip substancija ir esmė, 
vykstantis kūrimo aktas (Thomae de Aguino 1875: 7, 2, 9). Dievas yra visur, nes jis yra 
kiekviename kūrinyje (Ihomae de Aguino 1871: I, 8). Pažinti būtybę - tai pažinti Die- 
vą, pažinti Dievą - tai pažinti būtybę. Todėl būtent smelkimosi į būtybės „vidų“ (intellec- 
tus) sudaromas mąstymo laukas sudaro autentiško pažinimo, taip pat ir Dievo pažinimo, 
plotmę diskursyvaus proto (ratio) lygmeniu. 

Kadangi Dievas nėra dalus (Ihomae de Aguino 1871: I, 3), tai šis jo pažinimas nega- 
li pretenduoti į galutinumą ir visada liks analogiškas (Ihomae de Aguino 1871: I, 13, 5). 
Iš kitos pusės, net ir būtybės pažinimas negali būti galutinis. Juk norint iki galo pažinti 
jos esmę reikia visiškai, o ne iš dalies, pažinti joje veikiančio dieviškojo kūrimo akto in- 
tenciją, taigi patį Dievą. Jau citavome filosofinėje istoriografijoje retai prisimenamą Ak- 
viniečio teiginį: „Mūsų pažinimas yra toks silpnas, kad joks filosofas niekada negalėjo 
tobulai išsiaiškinti nė musės prigimties“ (Thomae de Aguino 1954: 1). 

atsisakyti sekti dievišką pasaulio kūrimo aktą, tai - atskirti pažinimą nuo 
egzistencinio pasaulio realumo. Būtent šis atskyrimas ir iškelia didžiąją 
ratio pagundą: atitrūkti nuo intellectus ir plėtoti diskursyvųjį pasaulio pa- 
žinimą, praradus egzistencinį sprendinį. 

Ratio atotrūkis nuo intellectus sudarė vis ryškėjančią tomistiškosios 
filosofinės mokyklos tendenciją, stipriai paveikusią visą moderniąją filo- 
sofiją. Jau pirmoji Akviniečio mokinių karta, kurios tipiškiausiu atstovu 
galima laikyti Žilį Romietį, atmetė Tomo teigtą actus essendi doktriną kaip 
„nelogišką““. Skirtumas tarp intellectus ir ratio tampa iš esmės neaktualus 
Kajetanui, kurio akvinietiškosios Teologinės Sumos komentaras nuo XVI 
amžiaus bus laikomas oficialiu tomistiškosios mokyklos mokymo įrankiu. 
Aptardamas Pirmosios Sumos dalies 58 klausimą, kuriame Tomas Akvi- 
nietis išskyrė intellectus ir ratio, Kajetanas pareiškia: „Omnia sunt clara“ 
bei interpretuoja Tomo daromą skirtį per aristoteliškųjų n0us ir logos są- 
vokų prizmę““. Didieji moderniosios tomistiškosios epochos atstovai - Šv. 
"Tomo Jonas ar Silvestras de Ferrara - laikysis tos pačios pozicijos. Teks 
palaukti XX amžiuje atsinaujinusių Tomo Akviniečio tekstų tyrimų, kad 
skirtis tarp intellectus ir ratio atgautų pirmapradę prasmę“". 

Intellectus atmetimas ratio naudai moderniojoje filosofijoje galutinai 
įsitvirtino per Suarezo darbuose išdėstytą būties ir metafizikos sampratą 
(Courtine 1990). Visas žmogui įmanomas pasaulio, būties ir Dievo paži- 
nimas Suarezo yra organizuojamas pagal vis aukštesnio abstrakcijos laips- 
nio siekį, kiekvienu pakilimo momentu šį laipsnį įvardijant vis bendres- 
ne sąvoka. Abstrakčiausias lygmuo yra įformintas ens commune - „ben- 
drosios būties“ sąvoka, kuri apima atskirus būtybių sektorius - Dievą ir 
dvasines būtybes, gamtą, žmogų, - kiekvienam iš jų sudarydama atskirą 
konceptualią ontologinę sistemą: teologiją, kosmologiją ir psichologiją?“. 


* Egzistencinio sprendinio nesuvokimą tarp Tomo Akviniečio mokinių rodo beveik vi- 


suotinis jo mokymo apie distinctio realis (daikto esmės ir egzistencijos, t. y. buvimo akto, 
realią skirtį) atmetimas, traktuojant jį kaip logiškai ydingą (Gilles de Rome 2011; Prou- 
vost 1996: 82-86). 

Šį Kajetano komentarą rasime ir oficialiame „leonidiniame“ Tomo Akviniečio Teologinės 
Sumos leidime (Thomae de Aguino 1889: 84). 

Čia turime paminėti J. Maritain, R. Jolivet, B. Romeyer, A. Forest, J. Pėghaire, M. D. 
Chenu, K. Rahner, J. B. Lotz, G. Cottier - visų jų tyrimai buvo inauguruoti žymiame 
1908 metais išleistame P. Rousselot veikale LIntellectualisme de Saint Thomas. 

Tokios ontologinės koncepcijos pirminį pavidalą randame Dunso Škoto filosofijoje 
(Boulnois 1992), kurią reikia laikyti tiesioginiu Suarezo metafizikos šaltiniu ir per kurios 
prizmę Suarezas interpretuos paties Tomo Akviniečio veikalus. 

Nuo pažinimo abstraktumo laipsnio priklauso klasika tapsiantis metafi- 
zikos skirstymas į metaphysica generalis ir metaphysica specialis (Suarez 
1965: I, I, 2). Tačiau abstrahavimas yra ratio, o ne intellectus veiksmas. 
Teorinis ens commune suvokimas nėra egzistencinis sprendinys. Jis yra 
patogus abstrakčiai būties sistemai sukurti, bet nėra pripildytas konkre- 
čių būtybių intuicijos. Suarezas pagrindė grynai teorinio pobūdžio mąs- 
tymą apie tikrovę ir atskyrė jį nuo intuityvios patirties. Ontologija tapo 
griežtai apribota logikos. Tokia mąstymo perspektyva vyraus modernio- 
joje filosofijoje. Be to, per Suarezo darbų prizmę bus interpretuojamas ir 
visas viduramžių mąstymas, jam suteikiant savitikslių, nuo realybės ati- 
trūkusių, „scholastinių“ svarstymų monstro įvaizdį ir vertinant nebent už 
techniškai nepriekaištingai atliktas logines mąstymo operacijas. Iš tiesų 
šios modernios interpretacijos tik projektuoja į viduramžių filosofiją tai, 
kas būdinga pačiai moderniajai epochai, o būtent - intellectus nustūmi- 
mą į mąstymo pakraščius, absoliutizuojant ratio vaidmenį. Viduramžių 
tiesos samprata net ir mūsų laikais, jau naujoviškai skaitant viduramžių 
tekstus, neretai dar vis yra suvokiama gryno racionalumo perspektyvo- 
je: žymiajame Tomo Akviniečio tiesos apibrėžime „veritas est adaeguatio 
rei et intellectus“ (Ihomae de Aguino 1871: I, 16, 1) sąvoka intellectus yra 
automatiškai suprantama ratio prasme, kaip matome neatleistinai ribo- 
tose Heideggerio viduramžių filosofijos interpretacijose (Heidegger 1968: 
163-168; Heidegger 2006). 

Intellectus ir ratio santykio moderniojoje filosofijoje tema kol kas nėra 
plačiai nagrinėta“. Tai lemia jau vien tai, kad šis santykis pačioje naujųjų 
amžių filosofijoje sudaro tik šalutinę potemę tiriant jau kitą daug plačiau 
aptariamą problemą - nustatant filosofijos ir teologijos santykį. Intellectus 
ir ratio sąvokos pagal metodišką, tačiau iš esmės iškreipiančią Tomo Akvi- 
niečio tekstų prasmę barokinės scholastikos suformuotą schemą, yra pri- 
skiriamos atitinkamai dieviškajam ir žmogiškajam pažinimui. Žmogaus, 
gyvenančio šioje žemėje, sąlygotumo klausimas tampa atspirties tašku, 
sprendžiant, kiek žmogus yra pajėgus siekti dieviškojo pažinimo. Kaip 
minėta, filosofijos, t. y. natūralaus žmogiškojo pažinimo, lauke modernieji 
mąstytojai leidžia dominuoti ratio, o intellectus pajėgumą priskiria teolo- 


* Tokie veikalai, kaip X. Tilliette Intelektualinės intuicijos tyrimai: nuo Kanto iki Hege- 
lio (Tilliette, 1995) ar J. L. Marion Apie baltąją Dekarto teologiją (Marion 1981), šiam 
nagrinėjimui suteikė svarbų impulsą, tačiau kol kas šios temos tyrimai yra pernelyg frag- 
mentiški. 

ginei plotmei (čia girdime Aristotelio teologijos, reiškiamos teiginiu „vien 
tik Dievas yra teologas“, aidą). Naujaisiais amžiais intellectus sąvoka yra iš 
esmės siejama su palaimintųjų turima Dievo vizija, kurios pajėgumą žmo- 
gaus protas įgaus tik po mirties. Dekartas intuityvųjį pažinimą apibrėžia 
kaip „dvasios nušvitimą, kai [žmogaus protas] Dievo šviesoje mato visus 
dalykus, kuriuos Dievas teikiasi jam atskleisti. Tai vyksta per tiesioginį 
Dievo spinduliavimą į mūsų suvokimą“ (Descartes 1973: 847). Tendenciją 
intellectus pajėgumą laikyti teologinės tikrovės atributu galutinai įtvirtins 
Kantas, skelbdamas, kad intelektualinė intuicija žmogui, apribotam laiko 
ir erdvės, apskritai yra negalima ir kad ji gali būti būdinga tik dieviškajam 
pažinimui. 

Vis dėlto filosofinė intellectus sąvokos prasmė moderniaisiais laikais 
išlaiko tam tikrą reikšmę. Net ir užgožta, iš vienos pusės, teologijos, o, 
iš kitos - ratio dominavimo, moderniojoje filosofinėje istoriografijoje ji 
reiškiasi aristoteliškojo n0us variacijomis. Trečiojoje iš Proto vadovavimo 
taisyklių Dekartas integruoja Aristotelio intuicijos sąvoką į savo filosofinę 
sistemą, dedukciją ir intuiciją laikydamas dviem proto galiomis, kuriomis 
žmogus privalo vadovautis, siekdamas neklaidingo pažinimo: „Patys pir- 
mieji principai yra pažįstami tik per intuiciją, o tolesnės išvados - tik per 
dedukciją“ (Descartes 1963: 88; Dekartas 1978: 30, vertimas pakeistas). 
Dekartas čia pat ir paaiškina, ką jis laiko intuicija: tai „grynas ir atidus 
(pure et attentive) protas, suteikiantis tokią lengvą ir aiškią pažinimo ti- 
krovę [reprezentaciją] (reprėsentation si facile et si distincte), kad nekyla 
jokios abejonės dėl to, kas ten yra suvokiama“ (Descartes 1963: 88; De- 
kartas 1978: 29, vertimas pakeistas). Panaikindamas bet kokią galimybę 
supriešinti intuiciją ir diskursyvųjį protą, Dekartas tęsia: „Intuicijos tei- 
kiamas aiškumas ir tikrumas yra reikalingas ne tik paprastiems dalykams 
teigti, bet ir bet kokiam diskursyviajam pažinimo aktui“ (Descartes 1963: 
88; Dekartas, 1978: 29, vertimas pakeistas). Toks intuicijos pristatymas 
verčia daryti išvadą, kad Dekarto filosofijoje intuityviosios ir dedukty- 
viosios proto galių santykis atkartoja aristoteliškąją schemą, nors intui- 
cijai Dekartas teikia siauresnę reikšmę nei Aristotelis. Kaip ir Stagirietis, 
Dekartas intuiciją laiko pirmųjų principų suvokimo ir bet kokio pažini- 
mo šaltiniu, tačiau ne tik patį pažinimą, bet ir intuityvųjį suvokimą jis 
apibrėžia kaip reprezentaciją (reprėsentation), ko Aristotelis nedaro. Re- 
prezentavimo funkcija jau reiškia tam tikrą tarpininkavimą ir tiesioginio 
kontakto su tikrove praradimą. Taigi ratio galia Dekarto sistemoje užima 

visą pažinimo lauką, santykio su tikrove betarpiškumui, kurį iš principo 
garantuotų intuitus, nepalikdama jokios erdvės. Pažinimo apibrėžimas 
per reprezentacijos sąvoką įtvirtins subjekto dominavimą visoje vėlesnėje 
Europos filosofijos tradicijoje, santykį su tikrove paversdamas subjekto ir 
objekto žaismu, veikiančiu išimtinai pagal ratio taisykles“*. 

Kokią reikšmę tokiomis sąlygomis turi dekartiškoji intuicija? Ji atlie- 
ka fundamentalią, tačiau griežtai apribotą ratio teiginių tikrumo garanto 
funkciją. Dedukcija, pati iš savęs nepajėgi panaikinti abejonės ir sustoti 
ties galutine išvada, galėtų tęstis iki begalybės bet kokio klausimo atveju. 
Tačiau tam tikru momentu ji yra sustabdoma išskirtinio ir aiškaus, staiga 
duodamo („lengvai“, facile) ir visas abejones naikinančio suvokimo, kad 
įgytas pažinimas yra tikras. Šio intuicijos vaidmens svarba yra akivaizdi, 
tačiau šiuo vaidmeniu intuicija ir apsiriboja. Bet kokia galima sąsaja su 
teologija - kad per intuiciją ateinantis tikrumas kyla iš Dievo“? - nenaiki- 
na esminės Dekarto nuostatos: intuicijos tikslingumas, bent jau gyvenimo 
šiame pasaulyje sąlygomis, išsisemia įtvirtinant subjekto tikrumą, diskur- 
syviuoju protu (ratio) gaunamų teiginių neabejotinumą. 

Ši dekartiška nuostata yra būdinga daugeliui - ir empirinės, ir racio- 
naliosios krypties - pažinimo teorijų iki Kanto. Nors ir keisdamas deduk- 
cijos metodą į indukcijos, nors ir kildindamas idėjas iš juslinių duomenų, 
Lokas intuiciją apibrėžia iš esmės taip pat, kaip ir Dekartas: intuityvus pa- 
žinimas („tiesioginis intelekto žvilgsnis“) yra akivaizdus dviejų betarpiš- 
kai tarpusavyje lyginamų idėjų atitikimas arba neatitikimas (Locke 2000: 
605). Intuicija yra traktuojama kaip ratio pažinimo tikrumo garantas ir 
Spinozos tekstuose. Kaip idėjos ar daikto esmės visumos pagava, ji yra 
skirta tam, kad žmogaus protas galėtų neklysdamas pažinti idėją ar esmę 
diskursyviuoju būdu: „Sielos akys, kuriomis ji mato ir stebi daiktus, - tai 


ties suvokimas išlaiko betarpiškumo pobūdį? Kai kurie Dekarto pasisakymai verčia rink- 
tis pastarąjį variantą: „Mąstymu aš laikau tai, kas yra mumyse taip, kad mes tai pažįstame 
betarpiškai“ (Descartes 1996: 124). Nepaisant to, reprezentacija išlieka iš esmės vieninte- 
lis pažinimo modusas Dekarto filosofijoje: net jeigu pats mąstymo faktas (subjektas) yra 
užčiuopiamas betarpiškai (savimi pačiu), tai tėra didžioji pažinimo, kaip tokio, išimtis, tik 
patvirtinanti taisyklę, ir bet koks mąstymo turinys nuo pradžios iki galo yra reprezentacija. 
„Tad kas gi pagaliau aš esu? Mąstantis daiktas. O kas yra mąstantis daiktas? Tai yra daiktas, 
kuris abejoja, suvokia, supranta, teigia, neigia, nori, nenori, įsivaizduoja ir jaučia“ (Dekar- 
„Begalybę, t. y. Dievą, suvokiame kaip tikrą idėją, ši idėja pirmesnė už idėją apie save“ 
(Dekartas 1978: 178). 

patys įrodymai“ (Spinoza 2001: 322). Intuicija privalo tarnauti racionalia- 
jam pažinimui ir Leibnico sistemoje. Kaip ir Dekartas, Leibnicas iškelia 
intuiciją į aukščiausią pažinimo rangą: „Kai mano protas suvokia vienu 
kartu ir visiškai aiškiai visus pagrindinius sąvokos elementus, jis turi in- 
tuityvų šios sąvokos pažinimą. Tai labai reta, nes didžioji dalis žmonių 
turimų supratimų yra migloti ar tik numanantys“ (Leibniz 2001: 238). 
Atkreipkime dėmesį, kad Leibnico teigiama intuicija apima tik sąvoką. 
Iš esmės Leibnicas siūlo Dekarto pažinimo apibrėžties per reprezentaci- 
jos kategoriją variantą. Geriausiu atveju intuicija sudaro pačios sąvokos 
pažinimo betarpiškumą, tuo liudydama šios sąvokos ir ją suformavusio 
racionalaus diskurso tikrumą, tačiau jokiu būdu ne tiesioginį tikrovės su- 
vokimą. Šį teiginį Leibnicas įtvirtins savo „proto tiesų“ ir „faktinių tiesų“ 
skyrimu. Proto tiesos, grindžiamos sąvokos apibrėžime įrašytų galimybių 
neprieštaringumo būsena, gali patvirtinti faktines tiesas, atėjusias iš jusli- 
nės patirties teikiamo akivaizdumo, ir tik šio patvirtinimo atveju faktinės 
tiesos gali būti traktuojamos kaip tikros (Leibniz 1990: 285-289). Mato- 
me, kad intuicija, užčiuopdama neprieštaringumo principą, yra laikoma 
tik sąvokų tikrumo šaltiniu: mūsų svarstomu klausimu aristoteliškasis ir 
dekartiškasis horizontas apriboja Leibnico mąstymą. XVII-XVIII am- 
žiuose vyraujantį filosofijos nusistatymą intellectus ir ratio klausimu galu- 
tinai išreiškia tokie veikalai, kaip Wolffo Philosophia prima sive ontologia, 
kur kaip bet kokio pažinimo galutinis horizontas įvardijama „bendroji bū- 
ties sąvoka“, o pastarosios paieškos - ontologija — reiškiasi kaip diskursy- 
viojo proto (ratio) principų, duodamų intuityviai (intellectus), aiškinimas, 
taikant matematinį metodą (ratio). Nepaisant XIX amžiuje vykusių eu- 
ropinio mąstymo virsmų, Wolffo teorija bus atkartojama iki XX amžiaus 
pradžios, kaip liudija A. Meinongo veikalas Gegenstandtheorie, išleistas 
1914 metais. 

Tam tikras virsmas, žvelgiant į intellectus ir ratio sąvokų istoriją, įvyko 
Kanto mąstyme. Jame intellectus neteko netgi to statuso, kurį aristoteliš- 
koje perspektyvoje buvo išsaugojęs nuo Dekarto iki Wolffo. Intelektualinė 
intuicija, Kanto požiūriu, gali būti būdinga tik Dievui, todėl žmogaus pre- 
tenzija intuityviuoju būdu garantuoti ratio teiginių tikrumą yra nepagrįs- 
ta. Šią poziciją Kantas išreiškia jau 1770 metais parašytoje Disertacijoje: 
„Žmogui nėra duota intelektualinė intuicija, bet tik simbolinis pažinimas, 
ir suvokimas mums yra įmanomas tik per universaliuosius konceptus abs- 
trakčiu lygmeniu, o atskira būtybė konkretybėje mums yra nesuvokiama. 

Bet kokia intuicija mumyse yra valdoma tam tikros formos principo, ir 
tik nuo šios formos priklauso, ką mūsų dvasia gali matyti tiesiogiai, t. y. 
kaip atskirybę, o ne vien diskursyviuoju būdu per bendruosius konceptus. 
Tačiau šis mūsų intuicijos formalusis principas - erdvė ir laikas - sudaro 
tokį sąlygotumą, kad kažkas mums gali būti duota tik kaip mūsų juslių 
objektas, ir todėl, būdami sąlygoti šios juslinės intuicijos, mes neturime 
jokio pajėgumo intelektualinei intuicijai. Be to, bet kokia pažinimo me- 
džiaga mums yra duodama išimtinai tik per jusles, o numenas, kaip toks, 
negali būti suvoktas, remiantis juslinėmis reprezentacijomis. Todėl kon- 
ceptas, kylantis iš intelektualinės intuicijos, yra visiškai svetimas žmogiš- 
kajai intuicijai. Mūsų turima intuicija yra visada pasyvi, ir ji yra įmanoma 
tik tuo atveju, kai yra dirginamos mūsų juslės. Tačiau dieviškoji intuicija, 
kaip objektų principas, o ne priklausoma nuo jų, yra archetipas ir tobulai 
intelektualinė“ (Kantas 1967: 47-49). Vienintelė intuicijos forma, būdinga 
žmogui, yra juslinė intuicija, tačiau ji apskritai nėra pajėgi įminti pačios ti- 
krovės (numeno) pažinimo galios. Pažinimo galia kyla iš apriorinių proto 
kategorijų ir idėjų ir yra jų apribota, taigi visas Žmogaus turimas pažinimas 
yra ratio veikimas, kuriame intuicija dalyvauja tik tiek, kiek teikia juslinio 
patyrimo, būtinos pažinimui medžiagos, tačiau jau šio davimo momentu 
įforminamos proto formų. Kanto teigiamas juslinės intuicijos skirstymas į 
empirinę (juslinės patirties davimas) ir grynąją (pirminis juslinės patirties 
įforminimas erdvėje ir laike) verčia daryti išvadą: tikrovė nėra pažįstama 
tiesiogiai, o tik kaip ratio forma. Antrajame Grynojo proto kritikos leidi- 
me Kantas galutinai įtvirtins numeno ir fenomeno skirtį. Teorinio proto 
santykyje su savimi pačiu taip pat nėra betarpišką pažinimą realizuojan- 
čios intuicijos: Dekarto filosofijoje dar paliekama galimybė mąstymui save 
suvokti intuityviai, t. y. betarpiškai, o Kantas paties proto vykdomą savęs 
pažinimą traktuoja tik kaip griežtai įformintą tų pačių apriorinių formų. 
Kanto pažinimo teorijoje ratio galutinai išstūmė intuiciją (intellectus). 

Vis dėlto ši kategoriška išvada turi būti įvertinta visos Kanto filosofi- 
jos kontekste. Pažinimo teorija, žinoma, sudaro Kanto mąstymo pagrindą 
kitose srityse — etikoje, religijoje, politikoje, antropologijoje, estetikoje. 
Tačiau galima užduoti klausimą, ar kritinis Kanto pažinimo filosofijos po- 
būdis, t. y. teorinio pažinimo riby atskleidimas, neatlieka grynai raciona- 
laus pažinimo pretenzijų apribojimo, ratio „nukarūnavimo“ funkcijos, ir 
kartu - ar Kanto filosofija nesuteikia naujos galios žmogiškajam intellectus 
pajėgumui kitose, nei teorinis pažinimas, srityse, tokiose kaip moralinis 

gyvenimas ar religinis tikėjimas". Kanto atlikta proto kritika parodė, kad 
ratio yra nepajėgus pažinti tokių tikrovių, kaip Dievas, siela, laisvė, tikrovė 
savyje, kadangi ratio metodai, tinkami moksliniam pažinimui ir matema- 
tikoje, visa paverčia objektu, t. y. šių tikrovių pažinimas objektų pavidalu 
tėra tik subjektyvaus ratio projekcija. Todėl galima klausti, ar praktinio 
proto, etikos ir tikėjimo atveriamoje erdvėje, kurioje tampa įmanomas 
kad ir neteorinio pobūdžio žmogaus laisvės gyvenimas bei prisilietimas 
prie Dievo, intellectus, kaip intuityvi pagava, neatgauna savo teisių. Gali- 
ma susimąstyti apie tai, ar Kanto filosofija, apribojusi ratio galią, nesutei- 
kė intellectus naujos prasmės ir naujo polėkio pagauti tikrovę kaip tokią, 
tačiau ypatingu laisvės ir tikėjimo, o ne racionalaus pažinimo būdu. Šių 
klausimų tinkamumas, juos bandant jungti su Tomo Akviniečio mąstymo 
apie intellectus perspektyva, buvo parodytas J. Marėchalio, K. Rahnerio 
ir kt. darbuose. Jų atžvilgiu turime tik vieną pastabą. Kad ir kokia būtų 
Kanto filosofijoje atsinaujinusios intuityvios ir dvasinės tikrovės pagavos 
vertė, lieka nepaneigiamas jos atskyrimas nuo racionalaus pažinimo, kaip 
tokio, erdvės, kuri kuriasi išimtinai pagal ratio taisykles: „[Tik per moralę] 
žmogus yra autentiškas Aš (das eigentliche Selbst), o kaip paprasčiausiai 
žmogus (Mensch) jis tėra savo paties fenomenas“ (Kant 1985: 330). Kitaip 
tariant, kad ir kokia būtų moralinio gyvenimo, laisvės ir tikėjimo reikš- 
mė Kanto filosofinėje sistemoje, pažinimo plotmė lieka ratio prerogatyva, 
atkirsta nuo intellectus. Savo ruožtu, galima klausti, kiek ir kokios įtakos 
europiniam mąstymui iš tiesų turėjo Kantas. Ar teorinio pažinimo regla- 
mentavimo atidavimas išimtinai ratio, įtvirtintas Kanto, nelėmė kaip tik 
priešingo, nei Kantas tikėjosi, rezultato — religijos, moralės, politikos ir 
visų kitų praktinių žmogaus veiklos sričių palenkimo grynojo ratio, o ne 
laisvės, pagarbos ir tikėjimo horizontui? Autonomiška intellectus atžvilgiu 
ratio pozicija, Kanto pažinimo filosofijos rezultatas, istoriškai nebūtinai 
lemia etinio imperatyvo realizaciją, netgi priešingai: teorinį savo autono- 
mijos įteisinimą gavęs ratio užsidaro „savo paties fenomene“, kartu savyje 
uždarydamas, t. y. paversdamas neautentišku, ir patį moralinį gyvenimą, 
kam Kantas priešinosi. 


* Kantiškajame kontekste žodžio intellectus vartojimas tiesiogine prasme nėra tinkamas. 


Čia jį vartojame analogiškai, turėdami omenyje tai, ką Kantas vadino „transcendentaline 
sinteze“ arba „pirmaprade sąmonės vienybe“, iš kurios kyla polėkis etinei „praktikai“. 
Tęsiant mąstymą šia kryptimi, vertinga susipažinti su Heideggerio atlikta kantiškosios 
„transcendentalinės vaizduotės“ sąvokos interpretacija, kurią rasime jo veikalo Kant und 
das Problem der metaphysik trečiojoje sekcijoje, S 26-35 (Heidegger 1965). 


MONOGRAFIJA 


II skyrius / EUROPOS MĄSTYMAS TARP RATIO IR INTELLECTUS 


Proto racionalizacija pasiekė aukščiausią tašką Hegelio sistemoje. Ra- 
tio, kaip logikos raiškos vieta“!, yra, iš vienos pusės, koncepto šaltinis ir, 
iš kitos, Dvasios vystymosi priemonė. Intellectus Hegelio sistemoje neturi 
vietos“: būtybės buvimo aktas, kaip ir pati būtis, čia yra įgavusi logikos 
formą, kadangi reiškia absoliučią Idėją, todėl bet kokia atvirybė į pažinimo 
erdvę anapus koncepto Hegeliui neturi prasmės. „Dvasinis judesys (...) yra 
imanentinis koncepto vystymasis ir absoliutus pažinimo proceso meto- 
das, taip pat ir paties turinio imanentinė siela“ (Hegel 2006: 6). Totalybės 
konkretybėje raiška sutampa su racionalių konceptų dialektika, kad ir ko- 
kią istorinę formą ši būtų įgavusi. Įvade į Dvasios fenomenologiją Hegelis 
aršiai kritikuoja Schellingo intuicijos sampratą“. Intuicija Hegeliui - tai 
elementaraus mąstymo turinio teikėja, atliekanti pirminę pažinimo me- 
džiagos vienijimo laike ir erdvėje funkciją, o mąstymas išsisemia, Heideg- 
gerio žodžiais, „reprezentuojamojo, reprezentuojančiojo ir reprezentaci- 
jos tarpusavio priklausomybėje“ (Heidegger 1962: 179). Mąstymo kaip 
reprezentacijos paradigma Hegelio sistemoje pasiekia aukščiausią laipsnį, 
mąstymą aklinai uždarydama į ratio diskursą. 

„Logika turi būti suprasta kaip grynojo proto sistema, kaip gryno mąstymo imperija“ 
(Hegel 2006: 12). 

Hegelio atliekama skirtis tarp proto ir intelekto yra, kaip ir Kanto atveju, tik ne kantišką- 
ja prasme, vidinė ratio erdvė. 

Intelektualinės intuicijos sąvoka išnyra su didele jėga Fichtės ir Schellingo filosofijose. 
Schellingas, atsisakydamas pripažinti kitą savojo Aš užčiuopimo būdą, kaip tik intelek- 
tualinė intuicija, Laiškuose apie dogmatizmą ir kriticizmą kalba ir apie Aš vienybę su pa- 
sauliu, realizuojamą tos pačios intuicijos ir šiuo realizacijos aktu pranokstant laiką ir erdvę: 
„Ši intelektualinė intuicija pasireiškia kiekvieną kartą, kai mes nustojame save pačius trak- 
tuoti kaip objektą, kiekvieną kartą, kai, įėjusi į save pačią, manojo paties intuicija susitapa- 
tina su viskuo, ko intuicija ji yra. Šiuo intuicijos momentu laikas ir trukmė mums išnyks- 
ta: mes jau nebesame laike, bet laikas, o tiksliau ne laikas, o gryna absoliuti amžinybė, yra 
mumyse. Ne mes panyrame į objektyvaus pasaulio intuiciją, bet pasaulis panyra į mūsų 
intuiciją“ (Schelling 1987: 190). Schellingui intelektualinė intuicija yra visos jo filosofijos 
variklis. Fichtei subjektyvusis Aš taip pat atsiranda tik per intuiciją: „Intelektualine intuici- 
ja aš vadinu savęs intuiciją, vykstančia akte, kuriuo aš gimdo save sau pačiam“ (Fichte 1990: 
272). Skirtingai nuo Schellingo, Fichtė pripažįsta objekto, skirtingo nuo subjekto, egzistavi- 
mą intuicijos pagavoje, tačiau tai tik paaiškina Aš aktyvumą, apie kurį sukasi visa Fichtės 
filosofija. Tačiau Schellingo ir Fichtės intelektualinės intuicijos sąvokos reikalauja atskiros 
analizės, jas konfrontuojant su mūsų teigiamu intellectus: jų idealizmas kelia daug klau- 
simų, ypač Hegelio sistemos, kuri, kaip idealistinė, yra kur kas galingesnė, kontekste. Bet 
kuriuo atveju istorijos raidoje jos buvo užgožtos hegelizmo ir jų poveikis europietiškajam 
mąstymui buvo ne toks stiprus, kad galėtų išmušti iš vėžių tikrovės racionalizacijos pro- 
cesą. Šiandien Fichtės ir Schellingo filosofijas reiktų interpretuoti iš naujo, parodant iki šiol 
nerealizuotas jų galimybes daryti įtaką europinio mąstymo krypčiai. 

Pažinimo kaip reprezentacijos paradigma dominuoja Vakarų filoso- 
fijoje iki mūsų dienų. Kalbant apie intellectus ir ratio santykį, dažniausiai 
yra atkartojama Kanto ir Hegelio schema, neigiant bet kokią pažinimo 
betarpiškumo galimybę. Užsiminėme, kad Dekarto mąstyme tokia gali- 
mybė, neigiama kaip subjekto santykis su tikrove, vis dėlto buvo palie- 
kama kaip subjekto santykis su pačiu savimi (Descartes 1996: 124). Po 
Kanto ir Hegelio net ir šis betarpiškumas, paskutinė intellectus teigimo 
galimybė subjektyvistinės filosofijos perspektyvoje, buvo atmesta daugu- 
moje filosofinių mokyklų. Mūsų laikais dominuojanti analitinė filosofijos 
kryptis, ypač neopozityvistinė jos atmaina, yra tipiškas to pavyzdys“. Tiek 
pozityvistinėje mokslo sampratoje, tiek kalbos analitikoje - dviejuose di- 
džiuosiuose šios atmainos baruose - vykdoma bekompromisė bet kurios 
pažįstamos tikrovės redukcija į logiškai pagrįstą reprezentacinę schemą. 
Vadovaudamiesi loginio pozityvizmo doktrina, įkvėpta Freges ir Russel- 
lo logikos sampratos ir suformuluota Vienos ratelio narių, šios analitinės 
krypties mąstytojai pagrindiniu uždaviniu laiko, Carnapo žodžiais, „logi- 
nį mąstymo aiškinimą“ (Carnap 1985), leidžiantį atskirti prasmingus tei- 
ginius nuo beprasmių. Metafizinio tikrovės pažinimo atžvilgiu analitinės 
filosofijos atstovai demonstruoja įvairias pozicijas: nuo principinių meta- 
fizinių, o kartu su jais ir etinių teiginių diskvalifikavimo kaip „beprasmių“ 
Carnapo mąstyme“? (Carnap 1985) buvo pereita prie tam tikros „analiti- 
nės metafizikos“ (Strawson, Kripke, Lewis), „analitinės etikos“ (Rawls, Se- 
arle, Anscombe) ar „analitinės teologijos“ (Plantinga, Swinburn) kūrimo. 
Tačiau kad ir kokie būtų analitinės filosofijos užmojai, jos fundamentalioji 
taisyklė yra prasmės redukcija į logiką. Mūsų problematikos kontekste tai 


* Faktas, kad neopozityvistinė filosofija atsirado kaip priešinimasis Hegelio sistemai ir 
kaip tam tikrų Kanto teiginių - sintetinio apriorinio sprendinio tvirtinimo - kritika, 
mūsų problematikos kontekste reiškia ne kokią nors ratio absoliutizmo kritiką, bet tik 
paties suabsoliutinto ratio susiaurinimą iki tam tikros logikos. Ši logikos samprata, dėl 
siaurumo jau negalinti aprėpti Kanto ir Hegelio sistemų, buvo išplėtota Freges ir Rus- 
sello. Neopozityvistinėje filosofijoje pasaulis yra konstruojamas ne tik logiškai, bet dar ir 
logiškai siaurai. Tai iliustruoja kad ir šie Carnapo žodžiai: nepaisant nominalistų pasiek- 
tų rezultatų, „visi ankstesnių laikų antimetafiziškai nusistatę mąstytojai dar negalėjo ra- 
dikaliai atmesti metafizikos“, kadangi logika dar nebuvo pasiekusi pakankamo tikslumo 
(Carnap 1985: 156). 

„Moderniosios logikos vystymosi dėka, tapo įmanoma iš naujo ir tiksliau atsakyti į klau- 
simą, ar metafizika galioja ir yra reikalinga (...) Metafizikos (įskaitant vertybių filosofijas 
bei normatyvinius mokslus) atžvilgiu loginė analizė duoda neigiamą atsakymą: šioje sri- 
tyje sakomi teiginiai (jeigu juos galima vadinti teiginiais) yra visiškai beprasmiai“ (Car- 
nap 1985: 155). 

reiškia visišką intellectus atmetimą ir ratio suabsoliutinimą filosofinio pa- 
žinimo lauke. 

Pagal Carnapą kitaip nei loginio mąstymo būdu gaunamas „pažini- 
mas“, kuris, logiškai vertinant, galų gale atsiremia į tam tikrus intuityvu- 
mo būdu gautus duomenis, neturi teisės būti laikomas pažinimu. Carna- 
pas jį apibūdina kaip „gyvenimo jauseną“ (Lebensgefiihl): „Iš metafizinių 
pseudoteiginių negalima tikėtis, kad jie pristatytų egzistuojančių dalykų 
būsenas (nes tuomet jie galėtų būti laikomi teisingais), kaip ir neegzis- 
tuojančių dalykų būsenas (nes tokiu atveju šiuos teiginius galima būtų 
diskvalifikuoti kaip neteisingus). Jie išreiškia gyvenimo jauseną“ (Carnap 
1985: 175). Carnapui antrina kitas Vienos ratelio narys - Moritzas Schli- 
ckas, pažinimą apibrėžiantis kaip tai, kas „gali būti komunikuojama“, o 
per intuiciją gauti „metafizinio pobūdžio“ teiginiai negali būti komuni- 
kuojami, kadangi komunikuojama gali būti „tik tai, kas gali būti vienaip 
ar kitaip suformuluota, t. y. išreikšta pasitelkiant kokius nors simbolius, 
pavyzdžiui, kalbinius. Bet koks pažinimas remiasi tuo, kad jo objektas yra 
referuojamas į kitus objektus, per kuriuos jis yra pažįstamas; ir tai aišku iš 
to, kad pažįstamas objektas yra identifikuojamas tų pačių konceptų, kurie 
jau buvo naudojami pažįstant objektus, į kuriuos jis yra referuojamas. Pa- 
žinimo esmei priklauso būtent šis simbolinis identifikavimo ir referenci- 
jos santykis, kuris iš pat pradžių jau yra raiška, simbolinė reprezentacija“ 
(Schlick 1985: 183). Intuityvus pažinimas negali būti laikomas pažinimu, 
kadangi intuicija suteikia „betarpiškai išgyventą patirtį“ ir dėl to „nesi- 
leidžia būti suformuluojama konceptais, nei išreiškiama kitais žodžiais“ 
(Schlick 1985: 183). Didžioji „metafizikų“ klaida — „tai, kas gali būti tik 
išgyvenimo turiniu, laikyti pažinimo turiniu“ (Schlick 1985: 190). Į klau- 
simą, kodėl filosofo neturėtų dominti „betarpiškai išgyventa patirtis“, 
Schlickas atsako paprastai ir logiškai: „Pažinimui ji nėra nei įdomi, nei 
pasiekiama“ (Schlick 1985: 190). Ir visa, kas pretenduoja pažįstančiajam 
prisistatyti iš už anapus loginio simbolinio pažinimo ribų, „vadinamasis 
intuityvus transcendencijos pažinimas“ pažinimo sąvokos atžvilgiu turi 
būti traktuojama kaip „beprasmybė“ (Schlick 1985: 191). Iš tiesų vadi- 
namasis intuityvus pažinimas nesuteikia nei to „kognityvinio rezultato 
anticipavimo, kuris prieš atrandant kažką didžio kyla mąstyme“, nei „to 
užslėptų ryšių [tarp objektų] įspėjimo, būdingo tik genijams“; jis „tėra 
tik sąmonės turinio vyksmas, vykstantis dar prieš bet kokį proto darbą, 
prieš bet kokį pažinimą, trumpiau tariant - jis yra paprasčiausiai išgyve- 

nama patirtis“ (Schlick 1985: 192). Pastaroji gali būti įdomi nebent meni- 
ninkams ar šiaip prie išgyvenimų linkusiems žmonėms, bet tiems, kurie 
siekia pažinimo, privalu kaltis logines simbolines reprezentacijas. Per in- 
tuiciją ateinančioms filosofijoms reiktų suteikti „konceptualių eilėraščių“ 
statusą ir pripažinti, kad „jos iš tiesų kultūroje vaidina panašų į poezijos 
vaidmenį, kas praturtina gyvenimą, bet neturi nieko bendro su pažinimu. 
Jas reikia vertinti kaip meno kūrinius, bet ne kaip tiesos teigėjas“ (Schlick 
1985: 193). Pagal Schlicką visų, kurie intuiciją laiko pažinimo šaltiniu, lau- 
kia didelis iššūkis: jiems teks varžytis su tikrais menininkais, o juk meno 
priemonės yra pritaikytos „gyvenimo jausenai“ reikšti, tačiau konceptua- 
lios - ne. Pasak sparnuotos Carnapo frazės, „metafizikai yra muzikantai 
be muzikinio talento“ (Carnap 1985: 177). 

Radikalios Carnapo ir Schlicko pozicijos buvo švelninamos vėlesnių 
analitinės filosofijos atstovų, kai kurie iš jų netgi integravo į savo filosofiją 
metafizikos sąvoką, kuri, kaip tik ką matėme, Vienos ratelio iniciatorių 
požiūriu yra atmestina kaip besiremianti klaidingai suprantamu intuity- 
vumu““. Tačiau šis švelninimas niekada neperžengia pažinimo kaip repre- 
zentacijos koncepcijos ribos, į analitinės metafizikos projektą įtraukiant 
betarpiško pažinimo galimybę: ratio lieka išstūmusi intellectus iki galo. 
Sakykim, P. Strawsonas deklaruoja intenciją grįžti prie aristoteliškosios 
deskriptyvinės metafizikos ir tokio pasaulio aiškinimo, kuris integruotų 
„visą“ Žmogaus mąstymo struktūrą. Tačiau ši „visuma“ iš pat pradžių yra 
redukuojama į santykius tarp bendrųjų konceptų, valdomus logikos: savo 
metafizikos tikslą Strawsonas įvardija kaip „aiškinimą, kokie yra patys 
bendriausi konceptai ir kategorijos, kuriais remiantis mes organizuojame 
mūsų patirtį ir mūsų mąstymą, (...) kokie yra santykiai tarp šių koncep- 
tų ir kokį vaidmenį kiekvienas iš jų vaidina visuminėje mūsų mąstymo 
struktūroje. (...) Tai atlikdami, mes taip pat išaiškinsime mūsų turimą ben- 
drąją tikrovės koncepciją, visa, kas egzistuoja, taigi - mūsų bazinės on- 
tologijos prigimtį. (...) [Ši prigimtis paaiškės], išsiaiškinus santykius tarp 
šio trio narių - ontologijos, logikos, epistemologijos“ (Strawson 1985: 49). 


*“ Įdomu tai, kad Carnapas metafiziką traktuoja kaip „teologijos pakaitalą, bandantį 
reikštis konceptualaus ir sisteminio mąstymo lygmeniu“ (Carnap 1985: 176). Tačiau 
visa, kas kyla iš intellectus srities, Carnapas be užuolankų laiko emocijomis: visa, kas 
išeina anapus ruseliškosios logikos, yra vertintina kaip bandymas „išreikšti gyvenimo 
jauseną, žmogaus gyvenimiškas nuostatas, emocines būsenas ir valios polėkius, (...) kai 
reikia pasišvęsti kokių nors tikslų siekimui ar kai ima daužyti likimo smūgiai“ (Carnap 
1985: 176). 

Strawsono analizės baigiasi išvada, kad mūsų bazinė ontologija, taigi tai, 
kas fundamentaliai sudaro pasaulį, yra tam tikri suobjektyvintoje erdvėje 
ir laike esantys „fundamentalieji individai“, t. y. materialūs daiktai ir as- 
menys. Asmenys nuo materialiųjų daiktų skiriasi tuo, kad jiems galime 
priskirti ne tik kai kuriuos materialių daiktų predikatus, bet ir tam tikras 
mentalinės būsenas (Strawson 1959). Šie dvilypiai priskyrimai reiškiasi 
žmogaus ištariamais žodžiais, o filosofijos uždavinys turėtų būti šių žodžių 
kontrolė, kad jie išreikštų tikrus, o ne išsigalvotus predikatų priskyrimus. 

Kad ir kokia kilni, t. y. pasaulio ir pažinimo struktūros visumą ap- 
imti pretenduojanti, intencija veda daugumą analitinės filosofijos atsto- 
vų, jų mąstymas visada liks apribotas horizonto, kurį programiškai savo 
Tractatus logico-philosophicus yra nubrėžęs Witgensteinas: „Mano kalbos 
ribos žymi mano pasaulio ribas“ (Vitgenšteinas 1995; 95). Iš pačios kalbos 
analitinėje mokykloje sudaroma sistema, struktūriškai valdoma Freges ir 
Russello apibrėžtos logikos. Todėl šios mokyklos programa visada liks pa- 
saulio, kaip loginės konstrukcijos, reprezentacija, tapatinama su pažinimu 
kaip tokiu: „Logika pripildo pasaulį: pasaulio ribos yra taip pat jos ribos“ 
(Vitgenšteinas 1995; 95). 

Daugelis analitinės filosofijos versijų yra pasaulio racionalizacijos pa- 
vyzdžiai XX amžiaus filosofijoje. Tačiau šia kryptimi eiti atsisako daugybė 
kitų mąstytojų, kuriems pirminė jos prielaida - absoliuti logikos viršeny- 
bė - yra svetima. Ypač tvirtą opoziciją neopozityvistinei mokyklai sudaro 
fenomenologijos srovė, kurioje atgimsta ir intuicijos sąvoka. Minėjome, 
kad neopozityvistai paneigė paskutinę Dekarto teigtą galimybę tvirtinti 
pažinimo betarpiškumą - savo paties, kaip mąstančio subjekto, intuiciją. 
Todėl jie iki kraštutinumo privedė pažinimo kaip reprezentacijos para- 
digmą, susiaurinę ją iki Russelo logikos koncepcijos. Husserlis taip pat 
kritikuoja Dekartą, tačiau kita kryptimi, nei tai darė analitinės krypties 
atstovai. Sakėme, kad Dekartas, galimai pripažindamas mąstančio subjek- 
to galimybę betarpiškai (intuityviai) užčiuopti save patį, tokią galimybę 
neigė pažįstamo pasaulio atžvilgiu: visų kitų, nei pats mąstymas, dalykų 
pažinimas gali vykti tik subjektyvios reprezentacijos būdu. Didysis Hus- 
serlio atradimas - fenomenologijos gimimo aktas - yra parodymas, kad 
sąmonėje per intencionalumą esantys dalykai yra ne tik „reprezentuo- 
jami“, bet pirmiausia užčiuopiami betarpiškai, „intuityviai“, „su kūnu ir 
krauju“, „patys, kokie jie yra“, Selbstgegeben (Husserl 1950: 22). Šį kilminį 
pažįstamojo davimą žmogaus sąmonei Husserlis vadina „principų prin- 

cipu“ (Husserl 1950: 78-79). Savąją intuicijos koncepciją Husserlis pa- 
teikia Loginiuose ieškojimuose, parodydamas, kad kiekvienas pažinimo 
aktas susideda ir iš reprezentacinio, simbolinio (signitiv) momento, ir iš 
intuityviai gauto turinio (Husserl 1963: 47-52). Jeigu simbolinį sluoksnį 
galima panaikinti, be jo likusi grynoji intuicija išlaiko pajėgumą savyje 
atskleisti pačią daikto esmę (Husserl 1963: 122-127). Ir dar - Husserlis at- 
randa „kategorinę intuiciją“, kuri sąmonei suteikia juslėmis neaptinkamų 
dalykų pažinimą (Husserl 1963: 169-171). Šios intuicijos pagrindu tapo 
įmanomas naujas ontologijos projektas: būtis tapo ne spekuliatyvaus ir re- 
prezentacinio mąstymo objektu, bet betarpiško pažinimo turiniu, kuo ne- 
truks pasinaudoti Heideggeris: „Lemiama kategorinės intuicijos atradimo 
reikšmė yra ta, kad per ją pasirodė [sąmonės] aktai, atskleidžiantys tokias 
idealines daiktų būsenas, kurios nekyla iš pačių šių aktų, t. y. iš mąstymo 
ar subjekto funkcijų. [...] Fenomenologiniame tyrime, kurio pasirodymą 
čia konstatuojame, yra realizuojamas tas tyrimas, kurio siekė senoji on- 
tologija. Šalia fenomenologijos nėra jokios kitos ontologijos; priešingai, 
mokslinė ontologija yra ne kas kita, kaip fenomenologija“ (Heidegger 1979: 
97-98). 

Huserliškoji fenomenologija grąžino intuiciją į mąstymo centrą. Nors 
fenomenologinės mokyklos viduje yra daugybė srovių, skirtingai traktuo- 
jančių intuiciją, fenomenologinis metodas visada pabrėš intuityviąją paži- 
nimo dimensiją, kadangi remsis sąmonės intencionalumo - paties daly- 
ko skleidimosi sąmonėje - doktrina. Neretai Husserlis yra kritikuojamas 
pačių fenomenologų, pavyzdžiui Levino, už pernelyg stiprų teorinio, t. y. 
reprezentuojančio, intencionalumo iškėlimą, lyg intuicija būtų iš esmės 
nukreipta į teorinį rezultatą, į reprezentaciją, taigi į tą patį europietišką- 
jį mąstymą uzurpavusį ratio: „Skleisdamas kad ir pirmapradžio, ne teo- 
retinio intencionalumo idėją, kylančią iš jaučiančio ir aktyvaus sąmonės 
gyvenimo, Husserlis kaip šios idėjos bazę išlaikė reprezentaciją, objekty- 
vinantį aktą, ir perėmė šiuo požiūriu Brentano tezę, nepaisydamas visų 
subtilių šios tezės performulavimų“ (Levinas 1998: 78). Į šią kritiką yra 
atsakęs Ricoeuras, kuris teigė, kad nepaisant sudėtingų ir kartais sunkiai 
interpretuojamų paties Husserlio motyvų (Ricoeur 1986), jo pasiūlytas 
metodas atvėrė kelią visam spektrui intuityvaus pažinimo plėtojimųsi, 
kaip antai Maxo Schelerio empatijos ar jausminės intuicijos, „įsijauti- 
mo“ (Einfūhlung) doktrina (Ricoeur 1990: 224). Kaip ir Levinas, tik dėl 
skirtingų motyvų Heideggeris taip pat kritikuoja Husserlį dėl atkritimo į 

mąstymo kaip subjektyvios reprezentacijos paradigmą“. Tačiau Heideg- 
gerio akyse nepaneigiama lieka ir tai, kad būtent huserliškoji fenomeno- 
logija sudarė galimybę, technikoje užsibaigiant racionaliajai vakarų me- 
tafizikai, atsirasti „naujai mąstymo pradžiai“, kad ir kokius pasirinkimus 
būtų atlikęs pats Husserlis: „Fenomenologijos esmė draudžia ją traktuoti 
tik kaip vieną iš filosofinių tendencijų. Mąstymui ji reiškia nuolatinę gali- 
mybę, reikiamu momentu pasirodančią tokiu būdu, kad mąstymas ir vėl 
gali mąstyti, atitikti tai, kas iš tiesų reikalauja mąstymo“ (Heidegger 1976: 
336). Ši naujoji pradžia, maitinama ypatingo atvirumo — „prošvaistės“ 
(Lichtung) - nuostatos ir „būties tiesos“ (per paslaptingą 4-Ietheia ir Lethe 
žaismą) klausymosi (Heidegger 1992: 417-423), yra mąstymas anapus ra- 
tio: „Galbūt egzistuoja mąstymas, kuris yra blaivesnis už netramdomą ra- 
cionalizacijos šėlsmą“ (Heidegger 1992: 424). Šis kitoks mąstymas, mūsų 
požiūriu, yra autentiškas, nors heidegeriškai sukomplikuotas, grįžimas į 
intellectus sritį (Aleksandravicius 2010). Tiesa, intellectus sąvokos vartoji- 
mas Heideggeriui yra svetimas, kaip svetima jam atrodo visa viduramžių 
filosofija, išskyrus - ir tai yra iškalbingas faktas - Mokytojo Eckharto mąs- 
tymą (Capelle 1996: 113-124). Tačiau Heideggerio viduramžių filosofijos, 
ypač Tomo Akviniečio, suvokimas buvo pernelyg skurdus ir neteisingas. 
O detalios jo filosofijos analizės, atliktos kad ir J. B. Lotzo, parodo, kad jo 
giliausios įžvalgos sudaro paralelę svarbiausiems Tomo Akviniečio teigi- 
niams, tarsi Heideggeris, eidamas savu keliu, būtų atėjęs ten, kur mąsto ne 
tik tiesioginis jo Mokytojas Eckhartas, bet ir pastarojo įkvėpėjas Tomas 
Akvinietis (Lotz 1975). 

Tačiau didžiausią įtaką intellectus grįžimui į XX amžiaus filosofijos lau- 
ką padarė H. Bergsonas ir jo išplėtota intuicijos samprata. Ją kartu su kitais 
mąstymo krypties į gylį variantais pristatysime paskutinėje šios knygos da- 
lyje. Prieš tai aptarsime mąstymo krypties į plotį, pamiršus gylį, rezultatą, 
lemiantį visą europinę dabarties situaciją, - tikrovės racionalizaciją. 


* “Raginimą „prie pačių daiktų“ mes pasirinkome kelrodžiu. Jis turėtų mums parodyti ke- 
lią, kuris veda prie pagrindinio mąstymo uždavinio supratimo filosofijos pabaigos situ- 
acijoje. Ką mes sužinojome? Kad raginimas „prie pačių daiktų“ remiasi išankstiniu žino- 
jimu apie tai, koks yra pagrindinis filosofijos objektas. Hegelio ir Huserlio - ir ne tik 
jų - požiūriu, pagrindinis filosofijos objektas yra subjektiškumas. Šiam raginimui kelia 
abejonių ne pats objektas kaip toks, bet jo išdėstymas, per kurį jis atsiveria sau pačiam. 
Hegelio spekuliatyvinė dialektika yra judėjimas, kurio stichijoje objektas kaip toks sau 
prezentuoja save patį. Huserlio metodas filosofijos objektą privalo pateikti kaip galutinę 
pirmapradę duotybę, t. y. jį prezentuoti pačiam sau“ (Heidegeris 1992: 416-417). 

Maždaug VII amžiuje pr. Kr. senovės Graikijoje įvykęs mąstymo 
išsivadavimas iš mitologinės formos, šis Europos gimimo aktas (Patoč- 
ka 1983), sudarė pagrindą plėtotis visai vėlesnei europinei mąstysenai: tai 
buvo toks galingas ribų kirtimo fenomeno pasireiškimas, kad iki mūsų lai- 
kų jis sugeba grįsti mąstymo, kaip transcenduojančio judesio, paradigmą. 
Konstatavome, kad šis judesys sklido dviem kryptimis - į gylį ir į plotį, 
filosofiniame žodyne reiškiamomis per ratio ir intellectus sąvokas. Tačiau, 
nepaisant stiprios intellectus dimensijos ikisokratinėje graikų filosofijoje, 
kruopščiai analizuotos kad ir Heideggerio tekstuose apie Heraklitą, Par- 
menidą ir Anaksimandrą (Heidegger 1958: 249-341; Heidegger 1962: 
387-449), išsivadavimas iš mitologinės mąstymo formos iš pat pradžių 
buvo pažymėtas ratio pirmumu prieš intellectus*“. 

Sunku pasakyti, kas lėmė šį pirmumą. Istoriškai žvelgiant, intellectus 
neatlaikė tam tikros įtampos, kurią sukėlė per akimirksnį graikų visuo- 
menėje susikūrusi viešoji erdvė - agora, suteikusi žodį kiekvienam mąs- 
tančiajam, ne tik tam, kuris mąsto giliai, bet ir tam, kuris mąsto tik į plotį. 
Staigioje konfrontacijoje tarp dviejų mąstymo krypčių ramus intellectus 
atsitraukė nuo išlaisvėjusio ir entuziazmo kupino ratio. Būtent ratio, o ne 
intellectus, tapo pagrindiniu įrankiu, organizuojant politinę visuomenę 
pagal naująjį demokratijos modelį, kurio esmę sudaro diskusijos, argu- 
mentacija, viešumas ir, svarbiausia, viso to greitis. Demokratija implikuo- 
ja greitį: sprendimas čia yra priimamas pagal balsavimo momentu daugu- 
mos turimą viziją, kurią visos politinės jėgos skuba formuoti. Skubėjimas 


“8 Čia pristatomas ratio atsiskyrimas nuo intellectus, mąstymui atsiplėšus nuo mitologinės 
tikrovės sampratos, jokiu būdu neimplikuoja idėjos, kad mitologinis mąstymas pakluso 
intellectus. Priešingai, mitologinis mąstymas, nepaisant racionalaus galvojimo eklipsės, 
suponuoja dar nuožmesnę ratio tironiją žmogaus ir intellectus atžvilgiu. Mitologinis ra- 
tio, naudojamas kaip primityvios visuomenės organizavimosi variklis, žmogiškąją būtį 
buvo dar labiau įpainiojęs į pseudosakralinę ir magišką pasaulio viziją nei europietiškasis 
technologinis ratio - į mokslinę. Tačiau, panašiai kaip per technologinį mąstymą visada 
prasiverždavo intellectus polėkis, bent jau kaip tikrumo principų garantas ar kaip auten- 
tiška būties pagava, taip ir mituose galima įžvelgti fundamentalią išmintį, jų kūrimo 
metu inspiruotą intellectus veikimo. 

yra vakarietiškosios demokratijos, pirmą kartą suformuotos senovės Grai- 
kijoje, esminis elementas, atitinkantis tokią ratio veiklą, kuri jau nepaiso 
intellectus teikiamos išminties. Galima, ir galbūt greitai bus būtina, klausti, 
kokią demokratijos formą sukurtų mąstymas, kuriame vyrauja intellectus, 
o ne ratio balsas, tačiau senovės Graikijoje šis klausimas, jeigu ir buvo 
keltas atsiskyrėlio Heraklito ar mistiškojo Sokrato, buvo nustumtas į vi- 
suomeninio gyvenimo užribius. Demokratija senovės Graikijoje reiškė- 
si kaip politikos racionalizacija, vis silpnėjant intellectus įtakai. Diskusi- 
jų viešumas, politiškai įsitvirtinęs į plotį mąstančios minios akivaizdoje, 
nesugebėjo jimti į gylį einančios minties kaip savo normos. Sokrato teis- 
mas ir pasmerkimas yra ratio atotrūkio nuo intellectus politinėje erdvėje 
simbolis. Šis simbolis yra ir realaus istorinio proceso dalis: tik atsiradusi, 
demokratija ėmė virsti į demagogiją, realų mąstymą apie politinę tikrovę 
keisdama retorikos figūromis. Sofizmas tapo esminiu praktinio europie- 
tiškojo sociumo organizavimosi elementu. 

Kas pačiame mąstyme grindžia tokį intellectus atsitraukimą, užlei- 
džiant vietą ratio? Išsilaisvinimas iš mitologinio mąstymo reiškė atotrū- 
kį nuo sakraliojo tipo valstybės modelio. Viešojoje erdvėje vykstant de- 
mokratinėms racionalioms diskusijoms, buvo sukurtas naujas valstybės 
tipas - valstybė kaip žmogaus kūrinys. Įstatymas ir visuomeninė tvarka 
ėmė nebepriklausyti nuo radikaliai tos pačios, mituose visiems laikams 
įtvirtintos, dievų valios, bet tapo viešų diskusijų objektu, todėl galėjo būti 
kritikuojami, keičiami ir tobulinami tiek, kiek racionalus žmogaus pro- 
tas matys reikalą. Demokratinė graikų valstybė jau nebebuvo suaugusi su 
natūralia tikrove, kurioje gamta, dievai ir žmonės gyveno bendroje sakra- 
lioje kosmos erdvėje. Ji buvo autonomiškas subjektyvios žmogaus valios 
ir proto kūrinys. Socialinė tvarka ir gamtinė tvarka išsiskyrė: physis, kaip 
nuo žmogaus nepriklausoma tikrovė, ir nomos, kaip dirbtinis, nuo bendro 
susitarimo priklausantis, darinys (Popper 1998: 70-96). Žmogaus pro- 
tas, kaip tikrovės kūrėjas, negalėjo nekelti svaiginančio susižavėjimo. Šis 
susižavėjimas ir yra priežastis, nulėmusi pagrindinę europinio mąstymo 
kryptį - tikrovės racionalizacijos procesą, daugiau ar mažiau apleidžiant 
intellectus teikiamą nuovoką. 

Susižavėjimas autonomiško proto darbu - nomos, atskirto nuo phy- 
sis, - buvo toks didelis, kad proto santykis su socialine tikrove buvo imtas 
projektuoti į visus kitus tikrovės sektorius. Kartu su demokratine valstybe 
gimė europietiškasis mokslas, patį physis ėmęs traktuoti kaip ratio objektą. 

Jeigu racionalaus diskurso objektas yra socialinė tvarka, kodėl juo negali 
tapti kad ir žmogaus nesukurta, bet jo akivaizdoje esanti natūrali ir netgi 
dieviška tikrovė? Ar nuo žmogaus nepriklausomas kosmos, pasižymintis 
dėsninga tvarka, nėra analogiškas politinei tvarkai? Ar kosmos ir polis val- 
dantys įstatymai neturi bendro vardiklio, kurį žmogiškasis logos turi atras- 
ti jau ne per įsiklausymą į kosmos, bet per savo paties racionalią analizę? 
„Tikėtina, kad pirmieji graikų fizikai iš Mileto mokyklos - Talis, Anaksi- 
mandras, Anaksimenas - spontaniškai pritaikė gamtai tą pačią schemą, 
kurią graikų piliečiai taikė visuomenei. Žemė, jūros, žvaigždės yra savo 
vietoje ir turi jiems būdingas savybes todėl, kad ši vieta ir šios savybės kyla 
iš natūralių anoniminių dėsnių, universalių bei būtinų gamtos įstatymų, 
panašiai kaip Valstybės tvarka, įvairios piliečių funkcijos ir jų padėtis pri- 
klauso nuo jų paklusimo tam pačiam nomos“ (Nemo 2004: 17). 

Tikėtina ir tai, kad pirmieji graikų filosofai dar stengėsi jungti ratio 
su intellectus. Intellectus atlieka žmogaus jungtį su natūralia gamtine ir 
dieviška tikrove tam tikros simbiozės būdu, kur ratio, neabejotinai, atlie- 
ka savo vaidmenį tikrovę paaiškinančiais ir socialinę tvarką kuriančiais 
konceptais. Tačiau ratio savo darbą gali atlikti ir be minėtos simbiozės, 
paversdama gamtą, žmogų ir dievybę išoriniais jo atžvilgiu objektais. Bū- 
tent tai ir įvyko jau senovės Graikijoje: nepaisant daugybės filosofų pa- 
stangų siekti išminties per susiliejimą su būtimi kaip visuma, kaip liudija 
platoniškoji kontempliacijos, aristoteliškoji sąmonės ir daiktų vienybės ar, 
žinoma, neoplatoniškoji grįžimo į Vienį doktrina, objekto / subjekto ski- 
limas tapo europietiškojo mąstymo norma jau tais ankstyvaisiais laikais. 
Jau tada konceptas tapo ne gilinimosi įrankiu, bet tikslu, kurį pasiekus 
atsirado galimybė tikrovę matuoti išimtinai pagal žmogaus ratio mastelį, 
kontroliuoti nuo pradžios iki galo ir, svarbiausia, ją kurti naują. Techni- 
nio pasaulio galimybė, mūsų dienomis pasiekusi savo realizacijos epogėjų, 
buvo įrašyta Protagoro šūkyje „Žmogus yra visų daiktų matas — esančių, 
kad jie yra, o nesančių, kad jų nėra“ (Genzelis 1977: 107). 

Gavusi tokį impulsą, tikrovės racionalizacija europiniame mąstyme 
tolygiai stiprėjo, varoma dviejų esminių variklių. Iš vienos pusės, ratio 
konstravo idėjines sistemas, pretenduojančias konceptais išsemti tikrovę. 
Europos mąstymo istoriją galima būtų įvilkti į schemą, atspindinčią filo- 
sofinių sistemų, tampančių ideologijomis, seką. Iš kitos pusės, ratio plė- 
tojo kritinę proto funkciją, visose sistemose ieškodamas loginių ydų arba 
tikrovės faktų neatitikimo. Ar neperdedame, ideologiją ir kritiką laikyda- 

mi dviem esminėmis racionalizacijos formomis? Juk, formaliai žvelgiant, 
bet koks racionalaus pažinimo procesas, nebūtinai racionalizavimo, yra 
sudarytas iš jungties tarp konceptų bei jų sistemų kūrimo ir kritinio po- 
žiūrio į juos. Todėl turime paklausti: kada šis procesas išvirsta į tikrovės 
racionalizaciją, o kada lieka tik racionaliu jos pažinimu? 

Jeigu ratio sukurta konceptuali sistema yra atvira intellectus vykdo- 
mai tikrovės intuicijai, ardančiai tendenciją į užsidarymą ir pasiruošusiai 
kritikos aktui, tikrovės pažinimas yra racionalus, nes išvengia jos racio- 
nalizacijos. Fundamentali tikrovės racionalizacijos išraiška yra būtent 
sistemos uždarumas, atstumiantis kritiką, kylančią iš tikrovės pagavos. Vis 
dėlto pats kritikos faktas dar nereiškia, kad racionalizacija nevyksta: kri- 
tinė proto veikla ne visada kyla iš intellectus atvirybės tikrovei. Priešingai, 
kritika pati gali būti racionalizacijos išraiška, jeigu ima suktis ratu paties 
ratio viduje, t. y. jeigu kyla iš kitos konceptualios sistemos, o ne iš tikrovės. 
Uždaros sistemos, kovojančios viena su kita, dažnai yra pristatomos kaip 
„nuomonių įvairovės“ faktas ir laikomos didžiausiu europinės minties 
laimėjimu, jos pažangos varikliu ir mąstymo laisvės išraiška. Bet iš tiesų, 
nesant intellectus vykdomo atsivėrimo tikrovei, vienų konceptualių siste- 
mų karai su kitomis ir vienų pakeitimas kitomis, tereiškia kritinės proto 
funkcijos neautentiškumą, pažinimo atotrūkį nuo tikrovės, ratio sukimą- 
si savyje pačiame, keičiant turinius, ir vis didesnį žmogaus pasimetimą, 
kylantį iš nežabojamų ratio užgaidų racionalizuotame pasaulyje. Tikrasis 
europinio mąstymo istorinis procesas yra ne sistemų kaita, bet imtynės 
tarp racionalaus pažinimo, kurį vykdo ratio, atsivėręs intellectus pagavai, 
ir racionalizacijos, kurią vykdo ratio, uždaras intellectus balsui. 

E. Morinas yra išskyręs keturis istorinius įtampos tarp racionalumo ir 
racionalizacijos pavidalus (Morin 1990: 110-121). Nors visuose europinio 
mąstymo istorijos perioduose šie pavidalai jau egzistavo (kai kurie - tik 
užuomazgų pavidalu), paties periodo specifika būdavo nulemta vieno iš jų 
dominavimo arba ypatingos jų visų tarpusavio konsteliacijos. 1) Antikoje 
ir viduramžiais kūręsis įtampos tarp racionalumo ir racionalizacijos pavi- 
dalas buvo pirminis ir fundamentalus: tai - konfliktas tarp racionalizuoti 
tikrovę trokštančios valios ir pačios tikrovės, kuri priešinasi tokiam siste- 
minimui. Skrodžiantis visą senovės Graikijos, Romos ir viduramžių filo- 
sofijas, šis įtampos pavidalas epogėjų pasiekė XIV amžiuje įvykusiame no- 
minalizmo ginče, kurio metu buvo įtvirtinta sisteminė abejonė dėl paties 
proto pajėgumo suvokti tikrovę, visada konkrečią ir nepasiduodančią ka- 

tegoriniams apibendrinimams. E. Morinas nekalba apie ratio ir intellectus 
skirtį, tačiau, mūsų galva, būtent šių sąvokų analizė leistų giliau pažvelgti į 
priežastis, nulėmusias šios abejonės sistematiškumą, tapsiantį modernio- 
sios filosofijos esminiu elementu: būtent Ockhamo, XIV amžiaus nomina- 
lizmo pradininko, filosofijoje intellectus buvo bekompromisiškai atskirtas 
nuo ratio, skiriant dieviškąją ir žmogiškąją erdves be jokios priešmirtinės 
susitikimo galimybės. Nominalizmas, suteikdamas visą pažinimo lauką 
ratio, atvers platų kelią tikrovės racionalizacijai moderniajame mąstymo 
periode ir lems kitus racionalumo ir racionalizacijos kovos pavidalus. 
2) Moderniojoje filosofijoje ši kova įgavo proto bei tikrovės kritikos abso- 
liutizavimo ir uždarų teorijų kūrimo pavidalą. Iš vienos pusės, ieškoma 
proto galimybių ribos, kartu keliant klausimą apie proto santykį su jo 
nesuvokiama tikrove bei apie ratio pranokstančius būdus, kuriais nau- 
dodamasis žmogus tikrovę apčiuopia. Šių paieškų pavyzdžiais gali būti 
laikomas Ruso, iškėlęs jausmo pajėgumą viršyti proto abstraktumą, arba 
Kantas, įžvelgęs anapus grynojo proto etikos bei tikėjimo plotmes, arba 
Kierkegaardas, prabilęs apie žmogaus egzistencijos vyksmą, nepagaunamą 
jokiais konceptais. Iš kitos pusės, yra intensyviai kuriamos konceptualios 
sistemos, savyje uždarančios visą visatą ir jos istoriją, apimančios gam- 
tą, Žmogaus proto evoliuciją individualioje bei socialinėje plotmėse ir net 
Dievą, teologiją traktuojančios kaip pakankamą visų amžinųjų tiesų ištarą 
per racionaliąsias kategorijas. Ryškiausias tokios racionalizacijos pavyz- 
dys, pasak E. Morino, yra Hegelis, kurio „dialektinio proto“ prieštaros galų 
gale išsisprendžia „bet kokį išsipildžiusį faktą traktuojant kaip racionalų 
(istorinė racionalizacija) ir egzistenciją kaip tokią uždarant į Idėją (abs- 
trakčioji racionalizacija), (...) abi šias racionalizacijos formas galiausiai 
sujungiant vieną su kita (Morin 1990: 115). 3) Nuo XVIII amžiaus racio- 
nalumo ir racionalizacijos grumtynės įgavo geografinį, geokultūrinį ir 
geopolitinį aspektą, kurio ryškiausią išraišką matome pasaulio koloniza- 
cijos procese. Racionalumas teigė proto universalumo tezę, raginančią in- 
tegruoti kultūrinę tikrovės įvairovę į tiesos sampratą. Tuo tarpu racionali- 
zacija reiškėsi kaip tam tikras europocentrizmas, liepiantis „dėl tiesos“ re- 
dukuoti bet kokį pasaulyje egzistuojantį kitoniškumą į aiškiais konceptais 
apibrėžtą europinės kilmės filosofinę kultūrinę sistemą. 4) Pagaliau mūsų 
laikais, išgyvenus žiaurius kataklizmus, kuriuos lėmė įvairaus plauko ide- 
ologinių sistemų tarpusavio konfrontacijos, racionalumo ir racionaliza- 
cijos kova įgavo žūtbūtinio pobūdžio pavidalą, suvokiant, kad viena pusė 

privalo eliminuoti kitą. Šiandien racionalumas kalba apie mirtinus pavojus, 
žmonijai kylančius dėl globalios tikrovės racionalizacijos poveikio politi- 
nėje, ekonominėje, ekologinėje ir individualios bei grupinės psichologijos 
srityse. Tačiau racionalizacija reikalauja pašalinti paskutinius iš intellectus 
kylančius etinio pobūdžio „skrupulus“ ir atverti galimybę technologiniam 
transhumanizmui, tikrovę ir žmogų atiduodant robotų kontrolei. 

Kitos mūsų knygos dalys bus skirtos būtent paskutiniojo - ketvirtojo 
įtampos tarp racionalumo ir racionalizacijos istorinio pavidalo analizei, 
taigi mūsų laikais vykstančiam mąstymo virsmui. Čia neturime galimybės 
perteikti detalios kitų trijų pavidalų analizės. Tačiau tokią analizę gali pa- 
keisti keletas sisteminio pobūdžio teiginių, reflektuojančių tikrovės racio- 
nalizacijos esmę - perėjimą iš racionalumo, atverto intellectus, į mąstymo 
technologizaciją. 

1. Vakarų istoriografijoje racionalizacijos terminą įtvirtino M. We- 
beris, pateikęs fundamentalią šios sąvokos analizę veikale Protestantiškoji 
etika ir kapitalizmo dvasia (Weber 1997). Weberis racionalizaciją apibrėžia 
kaip mąstymo būdą, vedamą tikrovės apskaičiuojamumo paradigmos. Pa- 
sak vokiečių sociologo, šio kalkuliacinio mąstymo šaknys glūdi protestan- 
tizme, ypač kalvinistiškoje jo atšakoje įsišaknijusiame „nerime dėl išgany- 
mo kurio numalšinimas, „racionalizacija“ vyksta pirmiausia ekonominėje 
plotmėje, kai skaičiavimais pasiekta verslo sėkmė yra priimama kaip Dievo 
palaiminimas. Vėliau, jau atsisakius religinės dimensijos, apskaičiavimo, 
kaip sėkmės garanto, mechanizmas persikėlė į visas gyvenimo sritis, kurio- 
se reiškiasi kaip biurokratizmas. Priimdami fundamentalų Weberio racio- 
nalizacijos apibrėžimą, turime priminti, kad daug autorių jos šaknis matė ir 
kituose europinės istorijos kloduose. Antai H. de Lubacas apskaičiuojamu- 
mo paradigmos susiformavimą įžvelgė jansenizmo teologiniame mokyme 
apie prigimties ir antgamtės santykį (Lubac 1991), M. Horkheimeris ir 
T. Adorno kaip racionalizacijos šaltinį nurodo Apšvietos ideologiją, kurioje 
racionalaus proto aukštinimas sutapo su jo mitologizacijos procesu, galų 
gale išvirtusiu į moderniosios barbarybės formą (Horkheimer 2006), ne- 
kalbant jau apie M. Heideggerio būties užmiršimo doktriną, kurioje tik- 
rovės racionalizacijos vyksmo pradžia yra laikomas perdėm racionalus 
Parmenido atsakymas į savo paties užduotą klausimą apie būtį. Kaip ir 
E. Levinas, tačiau naudodamas kitas metodologines prieigas, Z. Bauma- 
nas racionalizacijos, kaip mąstymo paradigmos, genetinę struktūrą įžvelgia 
uzurpaciniame santykyje su Kitu, savo epogėjinę iškrovą radusiu Aušvico 

miškuose (Bauman 1989; Bauman 1991). Mes patys matome, kad raciona- 
lizacijos priežastis yra ratio atotrūkis nuo intellectus, ir savo sisteminės pas- 
tabas išsakysime būtent šioje perspektyvoje, kuri, mūsų nuomone, yra iš es- 
mės suderinama su čia paminėtų ir daugelio kitų autorių svarstymais apie 
tikrovės racionalizaciją. Beje, aiškiausia įžanga į tolesnius mūsų svarstymus 
gali būti šie E. Morino ir J. E. Mattėi, kuriems mūsiškė iš tomistiškojo įkvė- 
pimo kylanti ratio / intellectus terminologija yra svetima (tačiau nesvetima 
tai, ką ši terminologija išreiškia), teiginiai: „Racionalizacija kyla iš to paties 
šaltinio, kaip ir racionalumas, tačiau tampa jo priešingybe: ji paralyžiuoja 
kritikos vyksmą ir įšaldo dialogą su tikrove tam, kad nugalėtų sistemos 10- 
gika. Racionalizacija uždaro Visatą į koherentišką sistemą, sukurtą remian- 
tis postulatais, kurie laikomi nekritikuotinais, ir atmeta bet kokį faktą, idėją 
ar argumentą, prieštaraujantį sistemai. Racionalizacija yra koherentiškumo 
darymo mašina, skirta koherentiškai pateisinti bet kokiam įsitikinimui ar 
idėjai, kuriuos reikia apsaugoti nuo racionalios kritikos. Froidas labai tin- 
kamai naudojo racionalizacijos terminą, analizuodamas išprotėjimą, kuris 
yra daug sunkiau pastebimas už bet kokio koherentiškumo netekusią elg- 
seną - išprotėjimą dėl koherentiškumo“ (Morin 1990: 111); „Tai, ką aš va- 
dinu barbarybe, yra viso žmogaus sutapatinimas su ta griaunančia logika, 
kuri kyla iš proto, užsidariusio savyje pačiame. Tai ir yra vidinė barbarybė: 
neįmanomybė priimti tiesą arba, tiksliau tariant, savęs padarymas neįgaliu 
ją priimti, kadangi subjekto užsivėrimas savyje atima bet kokio atsivėrimo 
galimybę“ (Mattėi 2000: 11). 

2. Ne tik racionalizacijos galimybė, bet ir pati jos forma glūdi mąsty- 
mo kaip reprezentacijos paradigmoje, kai reprezentacija, šis ratio darbas 
par excellence, pretenduoja išsemti apmąstomą objektą remdamasi tik sa- 
vimi pačia, t. y. kai ratio atitrūksta nuo intellectus. Tol, kol reprezentacija 
įsileidžia kitą tikrovės (net jei ta tikrovė yra pati mąstančiojo siela, kaip 
dar yra Dekarto atveju) pažinimo šaltinį nei ji pati, reprezentuojantysis 
racionalumas dar nėra racionalizacija. Tačiau nuo tos akimirkos, kai re- 
prezentuojantysis subjectum ima save laikyti pakankamu pagrindu bet 
kokiam pažinimui ir funkcionuoti pagal leibniciškąjį pakankamos prie- 
žasties principą, ima formuotis tikrovės racionalizacija: tikrovė, netgi die- 
viškoji, egzistuoja tiek, kiek jai to leidžia reprezentuojančiojo proto kon- 
troliuojama pakankama buvimo priežastis. Fundamentali racionalizacijos 
forma yra summa ratio, kaip universaliai apskaičiuojanti ir kontroliuojanti 
tikrovę instancija (Capelle-Dumont 2010: 74-75). 


MONOGRAFIJA 


III skyrius / RACIONALIZACIJOS TRIUMFAS 


3. Racionalumas, atviras intellectus aktui, yra atviras ir kitokioms pa- 
žinimo formoms nei tos, kurios yra specifiškai būdingos ratio ir kurios 
baigiasi abstrakčiu teoriniu diskursu. Veikiamas intuityvios tikrovės pa- 
gavos (intellectus), racionalumas pripažįsta ratio ribotumą pažinimo sri- 
tyje, kartu pripažindamas religinės, estetinės, meninės, etinės, emocinės ir 
kt. patirties pažintinę dimensiją. Racionalizacija, priešingai, yra griežtas 
tokio pripažinimo neigimas. Ratio, atitrūkęs nuo intellectus vykdomos 
tikrovės pagavos, tikrovę redukuoja į išimtinai teorinės konceptualios 
formos reprezentaciją, visas kitas galimas pažinimo formas traktuodamas 
kaip iracionalias ir beprasmes. 

4. Iš čia kyla racionalizacijos pretenzija panaikinti bet kokį nežino- 
mąjį, jį traktuojant tik kaip laikino pobūdžio trūkumą. Tikrovės paslapties 
pajauta ir mąstymas, vykstantis atsiskyrus nuo jos, racionalizuojančiam 
protui yra svetimas iš esmės. Racionalumas, vystęsis „pastaraisiais dviem 
šimtmečiais įvairiais būdais — kritinėje filosofijoje ir egzistencialistinėje 
filosofijoje, po to matematinėje logikoje (Gėdel) ir semantinėje logikoje 
(Tarski), pagaliau mokslo filosofijoje (Popper, Holton, Kuhn) - parodė, 
kad bet kokio teorinio pažinimo, net griežčiausio ir labiausiai patikrinto, 
ištakose glūdi kažkas nepakankamo, neįrodomo ir nepasiduodančio pati- 
krinimui“ (Morin 1990: 142), o racionalizacija eliminavo visa, kas išlaiko 
konceptualaus nepažinumo indeksą. 

5. Racionalizacijos, kaip ir konceptualaus racionalumo, proce- 
sas vyksta pagal subjekto ir objekto skirties taisykles: subjektas apmąs- 
to objektą tiek, kiek tai leidžia imanentinės subjekto sąlygos. Tačiau 
racionalumas, atviras intellectus, yra pajėgus taip plėtoti konceptualų ir 
sisteminį svarstymą, kad subjekto ir objekto skirtis tampa tik metodine 
racionalaus diskurso priemone, o mąstymo turinys pranoksta šią skirtį. 
Juk intellectus realizuoja ontologinę mąstančiojo ir mąstomojo vienybę“?. 


* Čia tiktų prisiminti fundamentalius Heideggerio svarstymus, sudarančius Sein und Zeit 
pagrindą, apie ontologinio klausimo, jo objekto (būties) ir paties klausančiojo vieny- 
bę (Dasein), kad ir kokia būtų jo pozicija metafizikos ir ratio / intellectus skirties atžvil- 
giu: „Visų pirma kiekvienas metafizinis klausimas visada apima metafizikos problemų 
visumą. Jis ir yra pati ta visuma. Be to, kiekvienas metafizinis klausimas gali būti iškel- 
tas tik taip, kad klausiantysis - pats savaime - yra pats įtraukiamas į klausimą, t. y. pa- 
klausiamas. Taip mes gauname nuorodą: metafizinis klausimas turi būti orientuotas į 
visumą ir iškilti iš esminės klausiančiosios būties čia situacijos. Mes klausiame čia ir 
dabar, dėl mūsų pačių“ (Heidegeris 1992: 112-113). Apie intellectus, kaip realizuojančio 
mąstančiojo ir mąstomojo vienybę, Tomo Akviniečio filosofijoje plačiau esame rašę ki- 
tur, pristatydami pastarojo laiko sampratą (Aleksandravičius 2009). 

Racionalizacija yra ratio veikla, vykstanti atsisakius paisyti iš šios intuity- 
vios vienybės kylančius impulsus. Tokiu atveju subjekto ir objekto skir- 
tis tampa absoliuti, o tai reiškia ne tik tai, kad subjektas ima kontroliuoti 
objektą išimtinai pagal subjekto viduje įrašytus dėsnius (subjektyvizmas), 
bet ir tai, kad subjektas, mąstydamas apie save patį, save paverčia objek- 
tu ir imasi tokios pačios kontrolės, kokią taiko viskam aplinkui. Kitaip 
tariant, neturinti sąsajų su intuityvia savęs paties ir pasaulio pagava, ra- 
cionalizacija tampa ratio funkcijų, tokių kaip formalios logikos dėsniai, 
formaliu atlikimu, technine veiksena, be autentiško subjekto ir be tikro 
objekto - „kognityviniu nihilizmu““?. Kad ir koks būtų Kanto mokymas 
šia tema ir jo pastangos išgelbėti žmogaus kaip asmens sampratą etikos ir 
tikėjimo plotmėse, racionalizacijos procesas sutampa su Žmogaus nuas- 
meninimo vyksmu: klausimas apie tai, kas mąsto ir pagal kokią konkrečią 
mąstančiojo simbiozę su tikrove mąstymas vyksta, čia tampa beprasmis ir 
netgi susilaukia pajuokos, traktuojant jį kaip „iracionalų“. Racionalizaci- 
ja teigia kraštutinį vadinamąjį „objektyvų“ pažinimą, neigdama bet kokią 
pažinimo asmeniškumo galimybę. Taip ima realizuotis technologizuoto 
mąstymo forma, apie kurią kalbėsime kitame skyriuje. 

6. Netekęs asmeniškumo dimensijos, racionalizuotas mąstymas gali 
apimti bet kokio Žmogaus galvojimą. Taip jis sukelia kolektyvinio mąstymo 
srautą, lemiantį individualaus (asmeninio) mąstymo nykimą. Racionalizaci- 
jayra minios fenomeno variklis, manipuliacijos žmonių protais vyksmas. Šio 
fenomeno pavyzdžiu gali būti laikomas vartotojiškumo mechanizmas, vienas 
iš laisvos rinkos ekonomikos variklių. Prancūzų filosofas G. G. Granger 
taip pristato fundamentalią mūsų ekonomikos mokslo konstantą: „Tam, 
kad būtų sudarytos sąlygos gamintojų ir vartotojų santykių sistemos ekva- 
lentiškumui, yra būtina abstrakčių lygmeniu apibrėžti tam tikrą racionalią 
elgseną. Taigi, įvedama prekės naudingumo vartotojui sąvoka ir manoma, 
kad vartotojai šio naudingumo atžvilgiu turi nusistatę tam tikrą preferencijų 
sistemą, kurios dėmenis būtų galima nustatyti matematinio lygmens skai- 
čiavimais. Po to suponuojama, kad kiekvienas gamintojas ir vartotojas, at- 
sižvelgdamas į šią sistemą, sieks maksimaliai padidinti naudingumą, nusta- 
tydamas deramą prekės kiekį ir atitinkamą kainą“ (Granger 2002: 29). Taip 
varoma ekonomika yra racionali tol, kol čia minima preferencijų sistema 


* „Racionalumas tampa kognityviniu nihilizmu, tarsi savęs paties stebėjimas, baiminantis 


atkristi į kažką, kas buvo palikta nuošalyje, būtų tapęs jo vieninteliu uždaviniu: raciona- 
lumas be objekto, be jokio kito objekto, išskyrus save patį“ (Petit 1995: 213). 

nėra kuriama dirbtinai, t. y. kol kyla iš ratio, subordinuoto realiam žmogaus 
gyvenimo pažinimui, kitaip tariant, subordinuoto intellectus. Tačiau ekono- 
mika tampa racionalizuota, kai preferencijų sistema yra kuriama dirbtinai, 
t. y. manipuliacinėmis priemonėmis taip nuasmeninant pirkėją, kad jis tam- 
pa nepajėgus atskirti tai, ko jam reikia iš tiesų (pagal intellectus įtaką ratio), 
nuo to, kas jam yra įpiršta (ratio atitrūkęs nuo intellectus). Panašiomis aplin- 
kybėmis galima kalbėti ir apie individualaus bei visuomeninio sprendimo 
atrofiją etinio ir politinio gyvenimo sferose. Individualiu lygmeniu raciona- 
lizacija reiškiasi kaip vertybių reliatyvizmas, palaikomas tariamo individua- 
lizmo ir vadinamosios „savos nuomonės“ diktato sau pačiam, akivaizdžiai 
matant, kad ši „asmeninė nuomonė“ tėra į žmogaus galvą per manipulia- 
cinius mechanizmus įsprausta klišė ir kontrolės įrankis. O visuomeniniu 
lygmeniu racionalizacija, t. y. žmogaus nuasmeninimas, atkirtus ratio nuo 
intellectus, lemia demokratijos virtimą į demagogiją, piliečiams tampant 
nepajėgiems rinkimų metu atskirti, kuris iš siūlomų politinių projektų yra 
autentiškas, o kuris - tik užmaskuota apgaulė. 

7. Tikrovės racionalizacija lemia instrumentinio racionalumo eman- 
cipaciją iš Žmogaus tikslingumą formuluojančio racionalumo. Ratio, 
kuris yra autentiškai atsivėręs tikrovei per intellectus, siekia diskursyviai 
apmąstyti žmogų kaip visumą. Todėl, vertindamas žmogaus ryšį su visu- 
mine tikrove, jis siekia nustatyti tokius gyvenimo tikslus, kurie apglėbtų 
visus žmogiškosios būties aspektus - nuo gelminio dvasinio polėkio iki 
psichologinės emocinės gerovės. Bendrąja prasme šį siekį galime įvardyti 
kaip etinę ratio dimensiją?!, ką K. O. Apelis dar yra vadinęs „aksiologiniu 
racionalumu“ (Apel 1994: 37). Instrumentinis racionalumas yra būtinas 
etinei žmogaus tikslingumo realizacijai, reikalaujančiai daugybės techni- 
nio pobūdžio uždavinių sprendimų. Taigi instrumentinis racionalumas 
yra subordinuojamas etiniam tikslingumui. Tačiau racionalizacijos metu 
šios subordinacijos yra iš principo atsisakoma. Nepaisant nesąmoningai 
arba manipuliaciniais tikslais kartojamų lozungų apie žmogiškumo rea- 


*! Įdomų šios dimensijos įvardijimą yra pasiūlęs Jonas Paulius II, 1993 metais lankydamasis 
Lietuvoje. Kreipdamasis į akademinę visuomenę Vilniaus universitete, popiežius pavarto- 
jo „mąstymo etikos“ sąvoką: „Būtina puoselėti mąstymo etiką, kuri ieško ne vien loginio 
tikslumo, bet proto veiklai sukuria dvasinį klimatą, pasižymintį nuolankumu, nuoširdu- 
mu, drąsa, garbingumu, pasitikėjimu, atidumu kitiems, atvirumu Paslapčiai. Ši visuotinė 
„mąstymo“ etika neatpalaiduoja nuo tyrinėjimo pastangų, bet jas palaiko ir padeda. O kai 
veržiamės į Paslaptį, net nurodo kryptį. Mat yra vidinė sąsaja tarp „verum“ ir „bonum“: tie- 
sos ir gėrio, - tai Dievuje sutampa su pačia Jo esme“ (Jonas Paulius II 1994: 68). 

lizaciją, tikrovę racionalizuojančioje logikoje, praradusioje ryšį su intel- 
lectus pagava, instrumentinis racionalumas darosi tikslu sau pačiam?*: tai, 
kas techniškai tampa įmanoma, tampa imperatyvu. Technologijos tampa 
nepriklausomomis nuo realios žmogaus egzistencijos ir sukuria fiktyvų 
pasaulį. Šią problemą analizuosime vėliau. 

8. Keliant žmogaus tapatybės (ir individualios, ir bendruomeninės) 
problemą, tikrovės racionalizacija gali įgauti dvi antagonistines formas: 
uždaros tapatybės pavidalą arba tapatybės sąvokai apskritai oponuojančią 
„postmodernistinę“ poziciją. Esminį bet kokios žmogaus tapatybės sandą 
visada sudarys tam tikros kultūrinės tradicijos turinys, kurį ratio įformins 
konkrečiais konceptais, suteikdamas tapatybei sisteminę išraišką. Tačiau 
intellectus, realizuodamas dinamiškos žmogaus dvasios ir dinamiškos ti- 
krovės simbiozę, nuolatos koreguos sistemą ir brandins žmogaus tapatybę 
tiek individualiu, tiek bendruomeniniu - tautos, religijos - lygmeniu. To- 
kiu atveju ratio reikšis kaip atviras racionalumas, lemiantis atvirą žmogaus 
tapatybę. Čia minimas atvirumas sudaro pačią europietiškosios tapatybės 
esmę, jis reiškėsi jau senovės Graikijoje, ypač Romoje (Brague 2001). 
Struktūriškai atitikdamas krikščioniškąją Žmogaus kaip asmens sampratą 
(Aleksandravičius 2012: 250-264), jis galėjo išsilaikyti ne tik viduramžiais, 
bet ir iki mūsų laikų. Tačiau, kaip jau buvo minėta, ratio gali užsidaryti 
nuo intellectus arba konceptualią sistemą formuojančioje, arba kritinėje 
funkcijoje. Šis uždarumas lemia tapatybės racionalizaciją arba uždarosios 
tapatybės prasme, arba savitikslio bet kokios tapatybės kritikos rate. 

Kas yra uždaroji tapatybė? Šį tapatybės suvokimo ir išgyvenimo būdą 
galima apibūdinti kaip bet kokios konkretybės suvedimo į jau nustatytą 
bendrybę mechanizmą. Kitaip tariant, tikrovės racionalizacija čia reiškiasi 
kaip grynas abstrahavimo veiksmas, kurio metu bet kokia naujovė ir kitiš- 
kumas yra neutralizuojami, juos aiškinant nusistovėjusiomis kategorijomis 
arba paskelbiant tvarkos priešais. Bendros sąvokos čia tampa absoliučiomis 
normomis, bet kokią į jas nepatenkančią individualybę traktuojant kaip 
anomaliją ir grėsmę. Kolektyvinio tapatumo atvejais tokio pobūdžio raci- 
onalizacija reiškiasi kaip rasinio, tautinio, religinio ar kitaip dar vadinamo 


** Pirmieji instrumentinio racionalumo emancipacijos iš etinio tikslingumo bandymai pa- 
sirodė iš karto atsiradus pačiai filosofijai. Juos, per Zenono Elėjiečio asmenį, aršiai kri- 
tikavo Platonas savo Parmenide: dialektika naudojama tik kaip proto gimnastika, kaip 
ginklas pulti ar gintis, neklausiant, nuo ko ginamasi ir kas puolama, pamirštant, dėl ko 
reikia lavinti protą. 

socialinio (pavyzdžiui, klasinio) pobūdžio ideologijos diktatas, politiniu 
lygmeniu įgaudamas totalitarizmo formą. Individo atveju racionalizuotasis 
tapatumas tampa savo paties sąvokos diktatu sau pačiam ir yra išgyvenamas 
kaip kraštutinis individualizmas: individas mąsto apie save tokiu būdu, kad 
nutraukia sąsajas su kitais žmonėmis ir su pačia tikrove, įžvelgdamas juose 
grėsmę savo tapatumui. Bet kuriuo atveju turime reikalą su ratio, atsisakan- 
čiu priimti per intellectus ateinančios tikrovės patyrimą. 

Privalome pabrėžti, kad, pristatydami atvirosios tapatybės sampratą, 
turime omenyje koregavimo ir brendimo, o ne tapatybės griovimo proce- 
są. Uždaros tapatybės koncepcijos šalininkai bet kokioje žmogaus tapa- 
tybės dinamikoje mato iškrypimą ir savęs paties išdavystę, tarsi kažkada 
susiformavusi tapatybė būtų pasiekusi absoliučią būseną, iš kurios turėtų 
būti išvedamos amžinos normos, privalančios sistemiškai ir bekompro- 
misiškai reguliuoti individų gyvenimą. Šios siauros philosophia perennis 
vizijos puoselėtojai atvirosios tapatybės sampratai tuoj klijuoja postmo- 
derniosios tapatybės sampratos etiketę. Tačiau ši samprata neturi nieko 
bendro su atvirąja tapatybe, kuri ne tik neneigia tapatybės sąvokos ir tu- 
rinio, bet ir pabrėžia jos nuolatinio augimo būtinybę. O postmodernio- 
ji samprata iš tiesų naikina tapatybės kaip tokios sąvoką, dėl tam tikros 
„moralinės“ koncepcijos neigdama tapatybinio turinio teisę į egzistenciją. 
Europietiškosios tapatybės atveju šią moralizuojančią postmodernistinės 
tapatybės koncepciją iliustruoja garsi amerikiečių rašytojos Susanos Son- 
tag deklaracija, ištarta 1967 metais publikuotame interviu What's hap- 
pening in America: „Tiesa yra ta, kad Mocartas, Pascalis, Bulio algebra, 
Šekspyras, parlamentinis režimas, baroko bažnyčios, Niutonas, moterų 
emancipacija, Kantas, Marksas, baletas ir t. t. neatperka to, ką ši civilizacija 
padarė pasauliui. Baltoji rasė yra žmonijos vėžys“ (Sontag 1967: 57). Iš 
tiesų ši savitikslė kritika tėra ratio atotrūkis nuo tikrovės, vykdomas iš 
principo, tarsi bet kokia emancipacija, techniškai įmanoma, taptų „mo- 
raline“ būtinybe: postmodernioji nuostata naikina bet kokią ribų kirtimo 
kriteriologiją, o atviroji tapatybė semiasi savo kismo kriterijus iš kiek įma- 
noma gilesnės tikrovės patirties. 

9. Racionalizacija yra žmogaus ir tikrovės, kaip sudarančių egzis- 
tencinę visumą, praradimas: atitrūkti nuo intellectus reiškia atitrūkti nuo 
šakninio tikrovės sando, o kartu - nuo galimybės intuityviai apimti visu- 
mą. Kaip jau buvo minėta, intellectus pasižymi pajėgumu dalyje pagauti 
visumą, kas giliai transformuoja iš to einančių ratio svarstymų pobūdį. 


MONOGRAFIJA 


71 


72 


Povilas Aleksandravičius / EUROPOS MĄSTYMO KRYPTYS IR ATEITIS 


Tuo tarpu ratio, atitrūkęs nuo intellectus, svarsto dalį ar tik detalę be ryšio 
su visuma, kai kada - netgi be jokio konteksto. Tai lemia ir individualios 
asmenybės, ir pačios tikrovės suskaldymą į atskiras interesų zonas. Indivi- 
dualiu lygmeniu tai sukelia fundamentalų gyvenimo vientisumo pajautos 
praradimą, kitaip tariant - prasmės krizę, išsibarstymą, „nežinojimą ko 
nori“ ir aibę iš to kylančių dvasinio bei psichologinio pobūdžio problemų. 

Sociumo lygmeniu visumos pagavos krizė reiškiasi kaip visuomenės 
skaidymasis į atskiras profesines specializacijas, o šių specializacijų vi- 
duje - į vis smulkėjančius sektorius. Šiandien detales savo srityje tobulai 
analizuojantis ekonomistas gali nieko nenutuokti politikoje, froidistinės 
mokyklos psichoanalitikas - nieko nenusimanyti apie jungiškąją terapiją, 
o Jobo knygos specialistas pamiršti, kad dar egzistuoja ir evangelijos. Pa- 
skendimas detalėje yra būdingas ir mūsų dienų filosofijai, pernelyg daž- 
nai apsiribojančioje viena griežtai apibrėžta filosofine disciplina ar netgi 
kokio nors autoriaus tekstų niuansų kartote, nesirūpinant visuma, pačia 
tikrove. Kadangi tikrovės skaidymas neleidžia spręsti globalių problemų, 
pastaraisiais dešimtmečiais vis garsiau kalbama apie tarpdisciplininius ty- 
rimus. Be abejo, šios kalbos kyla iš teisingos nuojautos, kad yra prarastas 
visumos pajėgumas, būtinas vertinant globalią situaciją ir pasirenkant tei- 
singą veikimo kryptį. Tačiau tarpdisciplininiai tyrimai, vykdomi ratio be 
intellectus, leis tik susieti keletą atskirų ir siaurų specializacijų tam, kad 
rastųsi dar viena atskira specializuota kryptis, bet visumos pamatyti jie 
neleis. Nepajėgumas daryti egzistencinį sprendinį, t. y. užčiuopti tikrovę 
kaip tokią, tampa nepajėgumu įžvelgti realias sąsajas tarp tikrovės sandų. 
Visuma yra daugiau nei dalių suma. Šį „daugiau“ pagauna tik intellectus, 
o racionalizacija jo nenutuokia. Tačiau pabrėžtina, kad visumos intuicija, 
vykdoma intellectus, nenaikina specializavimosi kaip tokio. Specialistai 
yra neabejotinai būtini. Tačiau specializavimasis, gilesnis tam tikro ti- 
krovės sektoriaus pažinimas, bus tuo autentiškesnis ir efektyvesnis, kuo 
labiau bus susietas su visuma. Literatūrologas, kuris specializuojasi rene- 
sanso poezijos srityje, turėtų jausti poetinio žodžio svorį žmogaus būtyje, 
kas jam atvertų duris į bet kurią epochą, o psichologas turėtų ne tik taikyti 
savo mokyklos metodus, bet ir susivokti konkrečioje žmogaus egzisten- 
cijoje, kaip ir teisininkas, interpretuodamas teisės aktus, padidintų savo 
kompetenciją, spontaniškai suvokdamas jų tikslingumą visos visuomenės, 
gal net žmonijos, kontekste. O filosofui tikrovės visumos intuicija turėtų 
būti jo mąstymo atspirties taškas. 

10. Tikrovės racionalizacija reiškiasi kaip modernusis mokslas, kurio 
paradigmą suformulavo Galilėjus ir galutinai įtvirtino Niutonas. Princi- 
pinė šios paradigmos konstanta - tikrovės raiška per matematinius skai- 
čiavimus: „Visata reiškiasi matematikos kalba, kurios raidės yra trikam- 
piai, apskritimai ir kitos geometrinės figūros, be kurių žmogiškai nieko 
neįmanoma suprasti“ (Galilėe 1979: 141). Taigi modernusis mokslas pats 
savaime yra racionalizacija: skaičiai ir geometrinės figūros nėra pajėgūs 
sudaryti sąlygas egzistenciniam sprendiniui realizuoti. Mokslinė raciona- 
lizacija, siekianti skaitmeninės visatos rekonstrukcijos, yra proto, moder- 
niojoje epochoje suvokiamo kaip reprezentacijos pajėgumas, replika, ta- 
čiau dar radikalesnė: sąvokos keičiamos skaičiais. Todėl esminiu klausimu 
tampa, kokią vietą - visą ar tik dalinę - žmogaus ir visuomenės gyvenime 
užima modernusis mokslas, tiksliau - ta mąstymo paradigma, kuri tikro- 
vę redukuoja į apskaičiuojamumo gestą. Ar mokslas pretenduoja išsemti 
visą tikrovę ar tik vieną jos aspektą? Jeigu modernusis mokslinis mąsty- 
mas pripažįsta iš intellectus kylančio mąstymo būtinybę, jis pripažįsta savo 
ribotumą tikrovės visumos akivaizdoje ir atlieka autentišką ratio funkciją, 
subordinuodamas save etiniam žmogaus tikslingumui. Tačiau totalios ra- 
cionalizacijos atveju skaičiuojantysis mąstymas pretenduoja apglėbti visas 
žmogiškosios būties sferas, įskaitant estetinę ir religinę, tuo jas papras- 
čiausiai sunaikindamas. 

Kurią vystymosi kryptį rinksis šiuolaikinis mokslas? Įdomu yra tai, 
kad jis pats prieina prie savo metodo galimybių ribos: matematiniai skai- 
čiavimai tampa nepakankami tam tikrais fizinės tikrovės - būtent mikro- 
fizinės ir kosmofizinės - lygmenimis. Tai sudaro galimybę moderniajam 
mokslui transformuotis, pripažįstant visuminės tikrovės neapskaičiuoja- 
mumo faktą bei ieškant naujų tyrimo metodų (Suppes 1984). Tokios įžval- 
gos, kaip Heisenbergo suformuluotas neapibrėžtumo principas kvantinėje 
mechanikoje, duoda pradžią šioms paieškoms. Joms galimybę atveria ir 
Einsteino samprotavimai apie tai, kad šiuolaikinė fizika negali apsiriboti 
matematinėmis dedukcijomis, bet, norėdama vystytis toliau, turi ne tik 
pripažinti, bet ir integruoti į savo tyrimą intuityviai ir asmeniškai vyks- 
tančią mokslininko empatiją (Einfūhlung) gamtos akivaizdoje: „Aukš- 
čiausias fiziko tikslas yra prieiti iki universalių dėsnių, kurie leistų atkurti 
visatą dedukciniu būdu. Joks loginis kelias prie tų universalių dėsnių ne- 
veda; juos atrasti gali tik intuicija, pagrįsta patirčiai palankiu nuovoku- 

mu“ (Einstein 1956: 120)?*. Šios įžvalgos galėtų leisti atsiverti tai filoso- 
finei perspektyvai, kuri yra formuojama per intellectus vykstantį santykį 
su tikrove. Tai iš esmės keistų mokslo paradigmą, tačiau tokiai galimybei 
griežtai priešinasi galinga totaliosios racionalizacijos srovė. Antai žymu- 
sis fizikas S. W. Hawkingas neseniai paskelbė, kad „Dievo nėra“, kadangi 
jo niekada nebuvo, nes visatos prasidėjimo momentu, taip kaip jį aprašo 
matematinės formulės, jis nėra aptinkamas ir netgi yra visiškai „nereika- 
lingas“ (Hawking 2010). 

Esminė moderniojo mokslo paradigmos pusė yra praktinis eksperi- 
mentavimas. Racionalizuota tikrovė tampa eksperimentų lauku, kuriame 
esminį vaidmenį atlieka technika ir technologijos. Technologijos nėra 
traktuojamos tik kaip laikina priemonė moksliniam eksperimentui atlikti. 
Praėjus eksperimentui, jos yra integruojamos į kasdienį žmonių gyveni- 
mą, kuriame šiandien užima kolosalią vietą. Populiarusis mąstymas jau 
neįsivaizduoja gyvenimo be technologijų ir jų progreso, todėl jų gamyba 
tapo savitikslė. Tikrovės racionalizacijos praktinė pusė yra tikrovės tech- 
nologizacija. Tačiau praktiškumas nereiškia tik materialumo ir tik mašinų 
gamybos. Totali racionalizacija siekia apimti ir visuomeninius procesus, ir 
žmogaus dvasią net ir žiaurios jų redukcijos kaina. Ji virsta totalia techno- 
logizacija - paties mąstymo technologizacija. 

Prieš pradėdami kraštutinės racionalizacijos formos - technologi- 
zuoto mąstymo - analizę, turime atkreipti dėmesį į tai, kad tik ką išdės- 
tyti tikrovės racionalizacijos pavidalai dažnai įeina į tarpusavio konflik- 
tą. Tarkime, uždarosios tapatybės koncepcija iš esmės prieštarauja etinio 
tikslingumo principo sunaikinimui, kurio siekia instrumentinio mąstymo 
autonomizacija. Galima teigti, kad žvelgiant iš globalios perspektyvos ra- 
cionalizacijos proceso apimtai visuomenei nėra svetima vidinė kolizija. 
Tai - natūralu. Juk autentiškai vienijanti jėga tegali būti intellectus, tikro- 
vės visumos, kaip ir paties mąstančio asmens, intuicija. Jos netekę, žmo- 
nės, lyg išdegę akis ir vadovaudamiesi išprotėjusiu protu, puola vykdyti 


5 Šią nuorodą ir jos lietuvišką vertimą radome A. G. Gargani straipsnyje, publikuotame 
knygoje Religija (Gargini 2000: 146). Toliau pristatydamas Einsteino mintis, Gargani ci- 
tuoja jo veikalą On the Method of Theoretical Physics (Einstein 1933: 11): „Gamtos filo- 
sofijos kūrėjai tais laikais (XVIII ir XIX amžiais) buvo pernelyg persiėmę idėja, kad pa- 
matinės fizikos sąvokos ir postulatai logikos požiūriu yra ne laisvi žmogaus proto išradi- 
mai, o loginės išvados, kurios „abstrahavimo“ būdu, tai yra pasitelkus logines priemones, 
gaunamos iš patyrimo. Šios idėjos klaidingumas faktiškai buvo pripažintas tik tada, kai 
tapo sukurta bendroji reliatyvumo teorija“ (Gargani 2000: 146). 

atsitiktines užduotis, plėtoti pirmas pasitaikiusias idėjas ir atlikti su visu- 
ma nesusijusias funkcijas. Vienam reikia robotų, kitas pasiryžęs žudyti 
iš „meilės“ tradicijai. Uždaro proto valdoma visuomenė pasidaro atskirų 
savo iniciatyvų auka, prieštaraujančių viena kitai racionalizacijos formų 
arena, palaipsniui tampančia karo lauku. 

Technologizuotas mąstymas - tai ypatinga racionalizacijos forma, 
atsirandanti tuomet, kai nuo intellectus atitrūkęs ratio ima tapatintis su 
technika. Technologijos (techno- logijos) sąvoka tampa ratio veiklos prin- 
cipu, protui siekiant patį save iki galo paaiškinti ir savo aktą išsemti mo- 
derniosios technikos priemonėmis: bet koks logos yra technika, bet kokia 
logos dinamika, sutampanti su technos progresu, yra technologija. Iš esmės 
susijusios su moderniojo Vakarų mokslo pažadinta fantastiška technikos 
evoliucija, pirmosios technologizuoto mąstymo kregždės pasirodė dar 
XVIII amžiuje, tokiuose tekstuose kaip J. O. de La Mettrie parašytame vei- 
kale Žmogus mašina, o vėliau technologizuotą mąstymą pagrindė įvairios 
materialistinės - scientistinės, bihevioristinės, kibernetinės ir kt. - filoso- 
finės mokyklos. Tačiau žmonių mąstymo technologizacijai filosofija nėra 
būtina - šį darbą puikiai atlieka pačios technologijos. 

Mūsų laikų technologijos yra vertos ypatingos analizės: privalome at- 
sakyti į klausimą, kaip jos veikia žmogaus egzistenciją pasaulyje ir pačią 
žmogaus būtį. Mus dominantis šio klausimo aspektas - technikos ir tech- 
nologijų taikymas žmogaus mąstymui. Nieko nėra normalesnio už tech- 
nologijų taikymą objektams materialiojoje dimensijoje. Nuo seniausių lai- 
kų žmonės taikė vis aukštesnes technologijas žemei apdirbti ir įvairiems 
amatams, ir niekas negali abejoti, kad šiose srityse vykstantis progresas 
turėjo svarbią vertę. Nebent galima klausti, ar šiandieniniu kombainu lau- 
kais važiuojantis ūkininkas nebus praradęs to ryšio su žeme intensyvumo, 
kuriuo pasižymėjo žemę arklu ir plikomis rankomis vagojęs senovės vals- 
tietis, bet šį klausimą paliksime nuošalyje. Mes nekvestionuosime techno- 
logijų taikymo materialiems objektams teisėtumo, nebandysime paneigti 
transporto, gamybos ir informacinių technologijų naudos, nors rūpestis 
etine šio taikymo dimensija, t. y. jo subordinacija žmogų kaip visumą ap- 
imančiam tikslingumui, išlieka esminiu mūsų mąstymo elementu. Tačiau 
mums rūpi šiandien vis labiau pabrėžiamas technologijų taikymas nema- 
terialiems objektams, arba vice versa, nematerialių tikrovių pritempimas 
prie technologijų, šis Žmogaus ratio tapatinimas su jomis. 

Vis plačiau kalbama apie socialines technologijas. Tol, kol į šią sąvo- 
ką yra projektuojama informacinių, transporto ar medicinos technologijų 
daromos įtakos visuomeniniams procesams analizė, pripažįstant pastarųjų 
nematerialumą ir autonomiją technologijų atžvilgiu, galėtume įžvelgti ne- 
bent tam tikrą piktnaudžiavimą terminais. Tačiau galima pastebėti ir kur 
kas radikalesnę tendenciją: technologijų taikymo lauku yra laikomi iš esmės 
nematerialūs socialiniai procesai - politika, ekonomika, teisė, švietimas, 
spauda, laisvalaikis, sveikatos priežiūra, darbo organizavimas įstaigose ir 
pan., tarsi šie procesai būtų tik mechaninis (taigi, materialus) vyksmas. Net 
individo psichologija yra traktuojama kaip technologinėms investicijoms 
tinkama zona. Kas yra šios „socialinės technologijos“? Kas yra politinės 
technologijos? Ekonominės, teisinės ir švietimo technologijos? Šeimos, san- 
tykių tarp tėvų ir vaikų technologijos? Bendravimo technologijos? Psicho- 
loginės technologijos? Mąstymo technologijos? Visa tai - ratio, atitrūkusio 
nuo intellectus, siekis susitapatinti su pačiu efektyviausiu, greičiausiai ir ma- 
tomiausiai rezultatus pasiekiančiu fenomenu - su technika. 


1. Nuo technikos materijoje iki technikos mąstymo procese 


Ištarėme žodį „efektyvumas“. Efektyvumo principas - ši veiksmo 
paradigma yra apėmusi dabarties pasaulį. Kilusi iš mąstymo, kurį apibū- 
dinome kaip transcendavimo judesį į plotį, savitikslio efektyvumo sie- 
kianti egzistencija - mąstymo kaip galios, jėgos paradigma - yra užgožusi 
mąstymą kaip intuitus legere, kaip „rūpestį siela“ (Patočka 1983). Kad ir 
kokioje epochoje būtų prasidėjusi būtent tokia, vien tik efektyvumo de- 
monstracijos siekianti, tikrovės racionalizacijos forma"“, savo apogėjų ir 
aukščiausią matomumo laipsnį ji yra pasiekusi naudodama techniką ir 
mūsų laikų technologijas. 

Bazinė technikos veiklos zona yra gamta ir, imant plačiau, mate- 
rija. Čia pasiekta įspūdingų laimėjimų, užvaldant materiją ir įgaunant 


* J. Patočka mąstymo kaip efektyvumo paradigmos, bent jau matomu pavidalu, pradžią 
įžvelgia XVI amžiuje: „Pradedant šia epocha [XVI amžiumi], ima dominuoti kita 
[mąstymo] tema, kuri priešinasi rūpesčio siela temai ir kuri apvaldo vieną sritį po ki- 
tos, (...) visur įvesdama naują stilių. Tai - rūpestis turėti, rūpestis išoriniu pasauliu ir 
jo apvaldymu, nugalėjęs rūpestį siela, rūpestį būti“ (Patočka 1981: 93-95). Patočkos čia 
vartojamas žodynas pats savaime tampa nuoroda į kitą žymią ir ta pačia kryptimi žvel- 
giančią europinės mąstymo istorijos interpretaciją - E. Erommo veikalą Turėti ar būti? 
(Fromas 1990). 

pajėgumą manipuliuoti kolosaliomis jos energijomis. Nuo XVIII amžiaus 
iki mūsų dienų yra deklaruojama, kad ši manipuliacija yra skirta žmogaus 
gerovei kelti. Galima klausti, koks būtų šių laimėjimų panaudojimas ir ko- 
kios gerovės būtų pasiekta, jeigu žmogaus ratio funkcionuotų kaip atvertas 
intellectus įtakai, nukreiptai į visuminį žmogaus tikslingumą tikrovės kaip 
visumos pagavoje. Tačiau racionalizuotam mąstymui ši įtaka nerūpi. Ratio 
atotrūkis nuo intellectus reiškiasi kaip savitikslio efektyvumo siekis ir tai, 
kas intellectus teikiamoje perspektyvoje būtų trakuojama tik kaip priemo- 
nė, racionalizuoto mąstymo optikoje yra vienintelis tikslas. Moderniųjų 
ir mūsų laikų istorijos faktai rodo, kad žmogaus gerovės siekis, naudojant 
materijos teikiamą jėgą, yra gryna deklaracija, kadangi šis naudojimas yra 
indiferentiškai kreipiamas ir į daiktų, ir į bombų gamybą, ir į konfortiškas 
gyvenimo sąlygas, ir į gyvenimo destrukciją. „Pačios jėgos niekur neiš- 
nyksta, jos tik eikvojasi, siekdamos kažką suorganizuoti arba sugriauti — 
joms tai visiškai tas pats. Ir tai, kas triumfuoja šiame brutalume, tai pati 
Jėga, kuri naudoja taiką kaip karo priemonę“ (Patočka 1981: 135-137); 
„Dažnai nėra suvokiama, kad mokslų ir technikos tarpusavio vystymas 
sukuria vis didesnį žavesį keliančią, o kartu vis mažiau kontroliuojamą 
mašiną. Dažnai nėra suvokiama, kad mokslas ir technika neša gyvenimą ir 
mirtį, laisvę ir pavergimą. Nėra suvokiama, kad jų visa sunaikinti galinčio 
pajėgumo augimas nustelbs visų kitų pajėgumų augimą. Nėra suvokiama, 
kad pasaulio „Įracionalizavimas“ (Arraisonnement) per techniką įgalina 
istorijos išprotėjimą. XX amžiuje humanistinė, racionali ir moksliška ci- 
vilizacija prasmego beprotiškose dviejų pasaulinių karų žudynėse. Šiame 
amžiuje techninis racionalumas ir politinė racionalizacija susijungė su mi- 
tine ideologija tam, kad išgimdytų Aušvicą ir Kolymą. Jame Istorijos pro- 
greso vardu įvyko baisiausias regresas. Jame materialistinio mokslo vardu 
buvo garbinamas visažinis ir neklaidingas Vadas. Šiame amžiuje instru- 
mentinis racionalumas tapo nepriklausomas nuo racionalaus tikslingumo 
ir ėmė tarnauti jau nebe Humanizmui, bet senajai galios, užvaldymo ir 
prievartos Barbarybei. Naujosios barbarybės formos - siauraprotis tech- 
nicizmas, anoniminis biurokratizmas, aklas scientizmas — ima tarnauti 
seniesiems barbariškumams tam, kad būtų sukurta civilizuota Barbarija, 
kurios galybė būtų begalinė...“ (Morin 1990: 116). 

Racionalizuoto mąstymo požiūrį į materiją, iš kurio kyla tik ką ci- 
tuotas etinis indiferentiškumas, galima bandyti paaiškinti pasitelkiant kai 
kuriuos klasikinės aristoteliškosios metafizikos terminus, susijusius su on- 

tologine daikto substancijos analize. Kaip žinia, Aristotelis turėjo lemiamą 
įtaką Vakarų mąstymo turinio formavimuisi, kai aiškindamas tikrovės būtį 
įtvirtino priežastingumo paradigmą: materijos, formos, tikslo ir veiksmo 
priežastys sudaro ontologinio daikto organizavimosi strategiją, per tarpu- 
savio jungtį įgyvendindamos būtinas sąlygas rastis pačiam daikto buvimo 
aktui. Kaip jau esame teigę, intellectus arba nous, kurį Aristotelis vadino 
pirmųjų principų intuicija, jo metafizikoje atliko fundamentalios atver- 
ties tikrovei funkciją, kuri įgalino ratio daikto materiją traktuoti tik kaip 
substancinę vienybę su kitomis daikto buvimą lemiančiomis priežastimis, 
ypač - su formaliąja ir tikslo, veiksmingumą traktuojant kaip tam tikrą 
augziliarinį vaidmenį atliekančią priemonę, visada nukreiptą į daikto te- 
los (tikslą). Šioje perspektyvoje ratio požiūris į materiją ir veiksmą buvo 
subordinuotas tikrovės prigimties klausimui, prieš darant poveikį materi- 
jai stengiantis išsiaiškinti, kokia forma ir koks tikslingumas lemia dalyko, 
kurio materiją ketiname modifikuoti, buvimo aktą*?. Be abejo, etinė tokio 
pažinimo dimensija yra akivaizdi: gera elgsena materijos atžvilgiu gali kil- 
ti tik tinkamai nustačius tikslingumą, kuris tampa formalių daikto gali- 
mybių realizavimo kriterijumi. Racionalizuotas mąstymas šio kriterijaus 
nepaiso arba, kitaip tariant, išskaido minėtų keturių priežasčių vienovę, 
daikto materiją laikydamas atskiru vienetu, o veiksmą jos atžvilgiu - sa- 
vitikslio efektyvumo siekiančiu vyksmu. Kaip tokio veiksmo rezultatas 
susiformavusi nauja materialaus daikto, gamtos, žmogaus ir jo gyvenimo 
forma yra traktuojama atskirai nuo tikslingumo problemos, labiau kaip 
fakto konstatavimas nei prasmės klausimas. Reali dalykų forma, su kuria 
ratio yra praradęs kontaktą, yra pakeičiama abstrakčiais konceptais ir ar- 
tefaktais, kurių sistemos yra laikomos pačia tikrove. Tikslai, savo ruožtu, 
yra formuluojami neatsižvelgiant į prarastąją tikrovės formų realybę, bet 
tuščiai, be tikslo sąvokai būtino elemento - pajėgumo būti veiklos prin- 
cipu: atvirkščiai, tikslas yra subordinuojamas efektyvumo siekiui ir yra 
formuluojamas taip, kad išsklaidytų bet kokius etinio pobūdžio kliuvinius 
(„technikos tikslas — visuotinė gerovė, visų Žmonijos problemų išspren- 
dimas, žmogaus realizavimas, todėl privalome leisti jai atlikti savo darbą, 


* Aristotelio mąstymo perspektyvoje keturių priežasčių vienybė daikto buvimo akte suda- 
ro tokį intymų ryšį, kad Heideggeris siūlo atsisakyti jas traktuoti kaip „priežastis“. Tuo 
jis bando apsaugoti šią vienybę nuo skaidymo, kurį, jo nuomone, apima jau romėniškas 
causa, ypač mūsų modernusis priežastingumo sampratos suvokimas (Heidegeris 1992: 
220-221). 

vystytis nevaržomai“ ir t. t.). Racionalizuotam mąstymui suardžius ma- 
terijos, veiksmo, formos ir tikslo vienybę, aptinkamą pagal atvertį intel- 
lectus, formuojasi nauja žmogaus egzistencijos struktūra: tikslas ir forma 
yra subordinuojami veiksmui, kurio objektas - materija. Veiksmo ir ato- 
veiksmio doktrina, pretenduojanti išsemti priežastingumo sąvoką, tampa 
įtakinga moderniųjų laikų pabaigos „metafizika“, pamatiniu pasaulio kaip 
visumos, būties paaiškinimu. 

Kadangi racionalizuotam mąstymui efektyvumas yra savitikslis, o 
didžiausias efektyvumas yra pasiekiamas techniškai valdant materiją, 
logiškas tokio mąstymo žingsnis - bet kurio kito tikrovės sektoriaus in- 
terpretacija kaip materialaus tam, kad ir jame būtų galima taikyti tech- 
niką. Moderniaisiais laikais žmogaus, kaip išimtinai materialios būtybės, 
traktavimas pasirodė jau XVIII amžiuje. De La Mettrie veikalas Žmogus 
mašina su kaupu reprezentuoja šį požiūrį?“. Perimdamas Dekarto gyvūno- 
mašinos idėją, de La Mettrie ją projektuoja į žmogų - žingsnis, kurį žengti 
pats Dekartas griežtai atsisakė. Pagal Dekartą žmogaus mąstymas yra 
grynai dvasinis procesas, o, pasak de La Mettrie, šis procesas yra grynai 
materialus. Mąstymas - tai sudėtingas materijos organizavimasis, sutam- 
pantis su vienu iš kūno organų - smegenimis. Pradedant XIX amžiumi, 
ši materialistinė mąstymo koncepcija įvairiais savo pavidalais dominuos 
europinės visuomenės mąstymo scenoje, dvasinę Žmogaus sąmonės pri- 
gimtį geriausiu atveju laikydama materialių procesų „epifenomenu““?. 
Ji taps vienu iš populiariausių žmogaus evoliucijos teorijos aiškinimų, o 


56 “Žmogaus kūnas - tai mašina, pati užsukanti savo spyruokles, gyvas amžinojo judėjimo 


įsikūnijimas. (...) Nors silpnapročiams ir netrūksta smegenų (paprastai manoma 
priešingai), bet jos yra blogai sudarytos, pavyzdžiui, labai minkštos. (...) Panašiai 
kaip smuiko styga ar klavesino klavišas virpa ir skleidžia garsą, taip ir smegenų 
stygos, užgautos skambančių spindulių, yra sužadinamos perteikti arba atkartoti jas 
sudirginusius žodžius“ ir t. t. (de La Mettrie 2011: 37, 44, 52). 

* Epifenomeno sąvoka „siekia apibrėžti tokį efektą, kuris, priešingai nei visi kiti gamtoje 
esantys efektai, nenaudoja savo priežasties energijos; šis efektas nėra tos energijos trans- 
formacija bei tęsinys, todėl, ir vėl priešingai nei kitų gamtoje sutinkamų efektų atve- 
jais, jis negali pats tapti priežastimi. Jis yra absoliučiai be jokios galios, jis yra kažkokia 
aklavietė, į kurią pateksime, jeigu paliksime plačią priežastingumo grandinės automa- 
gistralę, kuri, beje, funkcionuoja taip, lyg tos aklavietės tiesiog nebūtų. Jį vadinti kokiu 
nors „spinduliavimu“ į materialų objektą jau būtų per daug, nes spinduliuojant išsis- 
kiria energijos kiekis, nuolat keičiantis prieš tai buvusios energijos kiekį ir būsiąs pakeis- 
tas kito energijos kiekio (beje, atrasime, kad šie vienas kitą keičiantys kiekiai yra kieky- 
biškai lygūs), o tuo tarpu pasirodant epifenomenui, joks energijos kiekis nėra kaip nors 
skaičiuojamas“ (Jonas 2001: 138). 

per tai - pačios istorijos, kaip materialaus proceso, interpretavimu. Kaip 
savo tekstuose nuolat pabrėžia H. Arendt, konceptai, taikyti gamtai, buvo 
imti taikyti istorijai, joje veikiančias jėgas laikant identiškomis toms, ku- 
rios veikia materijoje. Mąstymo kaip materialaus proceso aiškinimai buvo 
sukoncentruoti XX amžiaus viduryje didelio populiarumo sulaukusioje 
N. Wienerio kibernetikos teorijoje. Jos centre - retroaktyvumo (feedback) 
konceptas, taikomas fizinėje ir cheminėje mechanikoje, taip pat biologijo- 
je, fiziologijoje, psichologijoje, sociologijoje ir visur kitur. Juo aiškinamas 
ne tik automatinis vyksmas mūsų mašinose, bet ir gyvybinės funkcijos 
biologijoje, ir žmonių elgsena finansų rinkose, ir individo sprendimai 
gyvenime. Jei visa yra materialu, net žmogaus mąstymas, ar jis netaps 
efektyvesnis, tapatindamasis su technologijomis? Ar pats efektyviausias 
mąstymas nebus dirbtinis mąstymas, kadangi jame, kaip betarpiškame 
technologijų kūrinyje, nebus jokios skirties tarp mąstymo ir techninio 
proceso, skirties, kurios niekada tobulai nepavyktų panaikinti žmogaus 
smegenyse??8 


2. Technikos esmė ir radikalus nuokrypis 


Prieš imdamiesi detalesnės kibernetikos ir dirbtinio intelekto pras- 
mės analizės, kuri mums nurodys galimą technologizuoto mąstymo 
apogėjų ir likimą, privalome išsiaiškinti pačios technikos esmę. Ji glūdi 
kur kas giliau nei mūsų automatinių mašinų lygmuo, kaip su ypatingu 
įžvalgumu yra mąstęs Heideggeris žymiajame tekste Technikos klausimas: 
„Technika nėra tas pat, kas technikos esmė. (...) Technikos esmė visai nėra 
techninė“ (Heidegeris 1992: 217). Žodį techne senovės graikai vartojo no- 
rėdami įvardyti konkretų ir produktyvų veiksmą, taikomą materijos at- 
žvilgiu. Tačiau „materialaus produktyvumo“ idėja slepia kur kas gilesnę 
prasmę: techne yra tik žmogui būdingas veiksmas, kuriuo jis siekia padėti 


58 6 


De la Metrie žmogaus kaip mašinos doktriną paskelbė 1751 metais, dar gerokai prieš 
tai, kai buvo visuotinai pripažinta evoliucijos teorija. Pastaroji problemą dar labiau 
užaštrino, suponuodama idėją, kad tarp gyvosios ir negyvosios materijos nėra aiš- 
kios skirties. Nepaisant naujosios kvantų teorijos pergalės ir daugybės mokslininkų 
atsivertimo į indeterminizmą, de La Mettrie doktrina apie tai, kad žmogus yra maši- 
na, tarp fizikų, biologų ir filosofų susilaukia vis daugiau šalininkų. Ypač daug šalininkų 
susilaukia vienas iš šios doktrinos pavidalų, skelbiantis, kad žmogus yra kompiuteris“ 
(Popper 1979: 224). 

gamtai, physis - išskleisti savo galimybes*?. Sudarydamas vienovę su gam- 
ta, žmogus savo veiksmais įprasmina gamtą, padėdamas jai atlikti tai, ko 
ji be žmogaus neatliktų. Žinoma, paties žmogaus realizacija yra taip pat 
nulemta šios techne. Heideggeris suteiks techne sąvokos reikšmei ontolo- 
ginę dimensiją: physis graikams yra pačios būties pavidalas, todėl žmogus, 
atlikdamas techne veiksmus, yra traktuotinas kaip ypatingą ryšį su būtimi 
turinti būtybė (Dasein), be kurios būtis negalėtų skleistis savajame likime. 
Čia girdime tipiškai heidegeriškuosius žmogaus, kaip būties ganytojo ir 
sargo, akordus ir regime pačios technikos ir tiesos, kaip išvedimo į švie- 
są, kaip „nepaslėpties“, aletheia, tapatinimą (Heidegeris 1992: 222-223)“, 
Ši perspektyva, mūsų galva, yra artima krikščioniškajai creatio ex nihilo 
sampratai, pagal kurią, ypač tomistiškoje jos versijoje, žmogaus intellec- 
tus, dalyvaudamas pasaulį kuriančiame dieviškajame intellectus, tampa 
intellectus agens, „aktyviuoju intelektu“, „įžiebiančiu“ nuolatos iš nebūties 
Dievo kviečiamų daiktų esmes ir taip dalyvaujančiu pasaulio kūrimo akte 
(Aleksandravicius 2010: 126-158; Lotz 1975). 

Nors Heideggeris iš esmės klaidingai interpretavo krikščioniškąją pa- 
saulio kūrimo doktriną ir nesuprato Tomo Akviniečio metafizikos bei jo 
teigiamos intellectus sąvokos (Aleksandravicius 2010: 345-380), jo tolesni 
svarstymai apie fundamentalų technikos nuokrypį, kaip vis radikalėjančią 
istorinę būties užmiršimo formą, vietoje įsiklausymo į būtį žmogui grie- 
biantis konceptų ir daiktų gamybos, galios didinimo ir kontrolės griežti- 
nimo vis tiksliau apskaičiuojant tikrovę“!, yra suderinama su mūsų teigi- 
niu apie racionalizaciją, kaip ratio veiklą, atitrūkusią nuo intelectus, bei 


* Poiesis turi bendresnę „pagaminimo“, atsiradimo kaip tokio prasmę ir yra būdingas ne 
tik žmogui, bet ir bet kokiam atsiradimo, „pagaminimo“, vykstančio gamtoje, veiksmui: 
„Per pagaminimą ateina į reiškimąsi tiek tai, kas išauga gamtoje, tiek tai, kas padaroma 
amato ir meno srityje“ (Heidegeris 1992: 222). 

„Kadaise ne tik technika buvo vadinama techne. Kadaise techne vadinosi ir toks išslaptin- 
imas, kuris tiesą iškelia į švytinčiojo esinio švytėjimą. Kadaise techne reiškė ir tiesos 
iškėlimą į grožį. Techne reiškė ir dailiųjų menų poiesis“ (Heidegeris 1992: 241). 
Daugybėje savo tekstų Heideggeris atpasakoja savąją istorijos, kaip vis tirštėjančio būties 
užmiršimo, interpretaciją, išskirdamas tris esminius etapus (tačiau juos galima detali- 
zuoti ir smulkinti į daugybę mažesnių): platoniškąjį, kuriame yra ne tik suformuluo- 
ta konceptualių idėjų teorija, bet ji dar ir atskirta nuo veiksmo praktikos; dekartiškąjį, 
kuriame buvo suformuota moderniojo mokslo ir tikrovės, kaip apskaičiuojamumo bei 
kontrolės lauko, paradigma; nyčiškąjį, kuriame išryškėjo savitikslės galios siekis, taria- 
mai išsilaisvinus iš vertybių tironijos. Šie tarpiniai etapai atvedė žmogų į finalinę būties 
užmaršties fazę - mūsų laikų techniką, kurioje radikaliai sprendžiasi tolesnės žmogaus 
egzistencijos klausimas. 


a 

jos kraštutinę formą - paties mąstymo technologizaciją“?. Ge-stell?* - taip 
Heideggeris vadina tą struktūrą, kuri gviešiasi apimti visą pasaulį, jame 
dominuoti ir iš jo išgauti visas energijas taip, kad išryškėtų didžiausia įma- 
noma galia - savitikslis efektyvumas“*. Būtent tokioje galios demonstravi- 
mo misijoje, kurią Heideggeris jungia sa moderniojo humanizmo ir nihi- 
lizmo ideologijomis, savo vietą randa šiuolaikinis mokslas ir jo nuolatos 
tobulinamos technologijos. Čia vykstantis „išslaptinimas“, nors ir išsaugo 
įsišaknijimą į ontologinę techne prasmę, vyksta su tam tikru nuokrypiu“, 
kurį Heideggeris apibūdina kaip „nustatantį išslaptinimą“ (Heidegeris 
1992: 227): jame nebelieka fundamentalaus atsižvelgimo ar „įsiklausymo“ 
(Heidegeris 1992: 233) į tai, iš ko ir kame vyksta dalyko „pagaminimas“, 
vietoje to vyksta „nustatymas“ - gamyba rutuliojasi kaip savitikslė eks- 


6: 


4] 


„Technikos esmė glūdi po-statoje. Jos vyksmas nulemtas likimo. Kadangi likimas žmogų 
visada išstumia į išslaptinimo kelią, žmogus, būdamas kelyje, yra visada atviras galimy- 
bei siekti tik pastatančiojo išslaptinimo, jį įgyvendinti ir, juo remdamasis, rinktis vi- 
sus mastelius. Drauge išnyksta kita galimybė - kad žmogus pirmapradiškiau įsigilintų 
į nepaslėptojo esinio ir nepaslėpties esmę ir tokią savo priklausomybę nuo išslaptini- 
mo patirtų kaip savąją esmę“ (Heidegeris 1992: 234. Pabraukta mūsų — P. A.) Orien- 
į esmę galimybę, mūsų kalboje reiškia ratio atotrūkį nuo intellectus arba tikrovės ra- 
cionalizaciją. Heideggeris išgalvoja naujadarą Das Ge-stell, kuris į prancūzų kalbą yra 
išverstas Žodžiu Arraisonnement (Heidegger 1958: 33), kurį paraidžiui į lietuvių kalbą 
verčiame žodžiu Įracionalinimas. Šį terminą yra perėmęs ir E. Morinas, kurio tekstuose 
jis yra vartojamas kaip racionalizacijos sinonimas. Heideggerio Technikos klausimo ver- 
time į lietuvių kalbą ryšys tarp Ge-stell ir Įracionalinimo neatsiranda, bet jį, akivaizdų 
Heideggerio tekste, reikia turėti omenyje. Kitaip tariant, mes akcentuojame stell („stat- 
ymo“) ir ratio atitikmenį. Kartu mes randame sąsają ir tarp Heideggerio „įsiklausymo“ 
ir mūsų vartojamos intellectus sąvokų, sąsają, kurią Heideggeris griežtai neigė, kadangi 
darė esminę interpretacijos klaidą (būdingą absoliučiai daugumai filosofijos istorikų): 
apmąstydamas europietiškąją tiesos koncepciją ir nagrinėdamas tomistiškąjį apibrėžimą 
veritas est adaeguatio intellectus ad rem, sąvoką intellectus jis suprato kaip ratio sinonimą 
(Heidegger 1968). Dėl šios klaidos atsivėrė galimybė visą viduramžiškąją scholastiką 
vertinti tik kaip eilinį „būties užmiršimo“ etapą. 

Šį Heideggerio sugalvotą naujadarą A. Šliogeris verčia žodžiu „po-stata“. Ge-stell arba 
po-stata apima visą arsenalą prasmių, priklausomų nuo žodžio šaknies „stat-“: statymas, 
nustatymas, pastatymas stovėsenos prasme ir t. t. - turima omenyje dirbtinio darymo 
vyksmas, atitrūkęs nuo gelminio būties proceso, kuriam žmogus gali priklausyti tik per 
„įsiklausymą“. 

„Statymas, kuris eksploatuoja gamtos energiją, yra išspaudimas (Forden) dvejopa 
prasme. Išspausti - reiškia atskleisti ir iškelti. Tačiau toks išspaudimas iš anksto orientuo- 
tas išspausti dar daugiau, padidinti spaudimą ir išgauti daugiausia naudos esant mažiau- 
sioms sąnaudoms“ (Heidegeris 1992: 225). 

„Po-stata lemtingai iškreipia poiesis“ (Heidegeris 1992: 237). 

ploatacija, be perstojo kaupianti išgaunamas energijas ir iš jų gaminanti 
aklo vartojimo produktus. „Moderniojoje technikoje vyraujantis išslap- 
tinimas yra eksploatacija, kelianti gamtai reikalavimą tiekti energiją, kuri 
gali būti eksploatuojama ir kaupiama. Bet ar negalima to paties pasakyti 
apie senovinį vėjo malūną? Ne. Tiesa, jo sparnai sukasi vėjyje, jie tiesiog 
atsiduoda jo pūtimui. Tačiau vėjo malūnas iš vėjo, iš oro srovės neištraukia 
jokios energijos, kad ją kauptų. Ir priešingai, žemės sklypas yra eksploa- 
tuojamas, kai iš jo išspaudžiama anglis ir rūda. Šiuo atveju žemės gelmės 
išsislaptina kaip anglies karjeras, dirva - kaip rūdynas. Kitaip atrodo lau- 
kas, kurį kadaise įdirbdavo valstietis, kai įdirbti dar reiškė: prižiūrėti ir 
puoselėti. Valstiečio darbas nėra arimo eksploatacija. Pasėdamas grūdus, 
jis atiduoda sėklą augimo galioms ir globoja jų tarpimą. Tačiau net že- 
mės įdirbimas patenka į visiškai kitaip sutvarkytos žemdirbystės vėžes, kai 
gamta yra statoma. Ji statoma eksploatacijos prasme. Dabar žemdirbystė 
yra motorizuota maisto pramonė. Oras priverčiamas duoti azotą, žemės 
gelmės - rūdą, rūda, pavyzdžiui, uraną, o šis - atominę energiją, kuri 
gali būti išlaisvinama griovimui arba taikiam naudojimui“ (Heidegeris 
1992: 224-225). Heideggeris pabrėžia, kad žmogus nėra tik paprastas šio 
techninio veiksmo režisierius, jis taip pat yra ir jos objektas: jo atžvilgiu 
šiuolaikinė technika elgiasi lygiai taip pat, kaip ir visos materijos, gam- 
tos ir pasaulio atžvilgiu. „Toks nustatantis išslaptinimas gali vykti tik tiek, 
kiek žmogus, savo ruožtu, jau išprovokuotas eksploatuoti gamtos energi- 
ją. Bet jeigu Žmogus yra tam išprovokuotas, nustatytas, ar tokiu atveju ir 
pats žmogus - dar pirmapradiškiau negu gamta - nenulemtas to, „kas- 
stovi-čia“? Įprastinė kalba apie „žmogiškąją medžiagą, apie kokios nors 
klinikos „ligonių sudėtį“ šią mintį patvirtina. Miškininkas, matuojantis 
paruoštą medieną ir iš pirmo žvilgsnio vaikščiojantis tais pačiais miško 
keliais kaip ir jo prosenelis, žino jis tai ar nežino, tačiau šiandien yra „nu- 
statytas“ medžio apdirbimo pramonės. Jis yra pristatytas prie celiuliozės 
pristatymo proceso, o celiuliozė, savo ruožtu, eksploatuojama popieriaus 
poreikio: popierius pristatomas laikraščiams ir iliustruotiems žurnalams. 
O šie nustato viešąją nuomonę taip, kad tai, kas išspausdinta, būtų prary- 
jama ir taip būtų nustatoma pasaulėžiūrinė nuostata“ (Heidegeris 1992: 
227). Vėliau pratęsime šią Heideggerio mintį ir matysime, kad šiuolaikinė 
technika žengia paskutinį, mūsų galva, žingsnį, nustatydama jau ne tik 
žmogaus elgseną, viešąją nuomonę ar pasaulėžiūros nuostatą, kur dar yra 
paliekama erdvės laisvei, kadangi žmogus gali visa tai suprasti ir bent jau 

dvasiškai iš to išsivaduoti, „įsiklausyti“ į čia vykstančių dalykų tiesą, bet 
patį mąstymą radikaliausia prasme - be žmogiškos laisvės galimybės, t. y. 
sukurdama mąstymą kaip mašiną (dirbtinį intelektą)““. 

Tai, ką Heideggeris vadina būties užmiršimu, vedančiu į mąstymo už- 
valdymą Ge-stell struktūros, mes traktuojame kaip racionalizacijos užbaigą 
mąstymo technologizacijos procese. Technikos esmė glūdi produktyviame 
veiksme, kylančiame iš įsiklausymo į intellectus, o radikalusis jos nuokrypis 
prasideda tada, kai veiksmas netenka šio įsiklausymo, t. y. atverties pačiai 
tikrovei, o tai reiškia - praranda autentiško orientavimosi gaires. 


3. Tarp pavojaus skelbimo ir technofilijos 


Minėjome apie šiame amžiuje dominuojančią tendenciją bet kokią 
esatį, taip pat ir mąstančiąją, traktuoti kaip materialią tam, kad ją būtų 
galima paaiškinti techniškai ir kad joje būtų galima taikyti techniką. Ra- 
cionalizuotas protas, praradęs ryšį su intellectus, taiko techniką taip, kad 
jos naudojimas yra įgavęs nukrypimo nuo tikrovės pobūdį - jis vyksta be 
įsiklausymo, be ryšio su egzistenciniu sprendiniu, kaip savitikslio efekty- 
vumo siekis. Be to, racionalizuoto mąstymo vykdoma tikrovės, taip pat 
ir savęs paties (prie to dar grįšime) technologizacija, šiandien yra įgavusi 
globalizuotą, t. y. visą žemę apimantį, pavidalą ir į savo vyksmą įtraukia 
visas, taip pat ir europinio mąstymo iki tol nepaliestas, tautas ir kultūras, 
neigdama jų tikrovės specifiškumą. M. Heideggeris apie tai kalba straips- 
nyje Metafizikos įveika: „Pamatinė reiškimosi forma, į kurią įsimontuoja ir 
įsiskaičiuoja valia valiai, išsiskleidžianti užbaigtosios metafizikos pasaulio 
neistoriškume, vadinama „technika“. Šis pavadinimas apima visus esinijos 
regionus, konstruojančius esinių visumą: suobjektintą gamtą, suindus- 
trintą kultūrą, rutininę politiką ir dirbtinius idealus. (...) Šis pavadinimas 
kartu duoda galimybę apmąstyti globalinį tokio mąstymo būdo, metafizi- 
kos užbaigties ir viešpatavimo, išplitimą, neatsižvelgiant į tuos istorinius 
pokyčius, kurie įvairiuose žemynuose vyksta įvairiose tautose“ (Heidege- 
ris 1992: 274, vertimas pakeistas). Technikos klausime taip besiklostančią 
padėtį, lemiamą nukrypusios technikos vykdomo esinijos išslaptinimo 
(mūsų terminologija kalbant, tikrovės technologizacijos), Heideggeris 


“ Laisvė kyla iš įsiklausymo, kuris išvaduoja žmogų iš paklusnumo Ge-stell struktūrai: 
„Žmogus kaip tik ir būna laisvas, kai jis priklauso stichijai ir taip tampa įsiklausančiuo- 
ju, tačiau ne paklusniuoju“ (Heidegeris 1992: 233). 

įvardija kaip pavojų ir netgi kaip pavojų par excellence: „Išslaptinimo liki- 
mas, kad ir kaip jis pasireikštų, neišvengiamai yra pavojus. (...) Išslaptini- 
mo likimas pats savaime yra ne bet koks pavojus, o pavojus par excellence“ 
(Heidegeris 1992: 234, 235). Technologizuoto mąstymo keliamo pavojaus 
radikalumas iš tiesų graso pačiai žmonijos egzistencijai. 

M. Heideggeriui antrina žymus prancūzų mąstytojas, technikos fi- 
losofijos specialistas J. Ellulis. Esminis pavojus Žmonijai, pasak jo, glūdi 
technikos ir technologijų įgytoje autonomijoje visų kitų žmogaus veiklos 
sričių atžvilgiu: „Technika yra autonomiška, (...) pirmiausia - ekonomikos 
ir politikos atžvilgiu. (...) [Būtent] technika sąlygoja ir išprovokuoja [mūsų 
visuomenių] socialinius, politinius ir ekonominius procesus. Ji tapo visų 
mūsų gyvenimo sričių varikliu, nors to ir nenorima matyti, nors žmogus 
dar bando tam priešintis, lyg koks išpuikėlis teigdamas, kad jo kuriamos 
filosofinės teorijos dar turi kokią nors lemiamą reikšmę ir jo organizuoja- 
mos politinės santvarkos dar lemia evoliucijos eigą. (...) Iš tiesų, [techni- 
kos] autonomija reiškiasi ir moralės bei dvasinių vertybių atžvilgiu“ (Ellul 
2008 (1): 121-122). Pasak Ellulio, idėja, kad technika yra priemonė kil- 
niems žmonijos tikslams pasiekti, tėra mitas. Iš tiesų, technikos autono- 
mizacija jau yra įgavusi tokį lygį, kad tai, kas yra techniškai pasiekiama, 
bus pasiekta per savaiminį vystymąsi, nekeliant jokio kito tikslo, kaip tik 
pats šis vystymasis, žmogų panaudojant tik kaip tam tikrą šio proceso vek- 
torių, taigi kaip priemonę. Iš tiesų, tikslas ir priemonės susikeitė vietomis: 
žmonija, o greitai ir kiekvienas konkretus Žmogus, bus paverstas savitiks- 
lio technologijos taikymo lauku. Šio taikymo jau nebegali sustabdyti nei 
kultūra, nei protas. Priešingai, kultūra ir protas patys yra technologizuo- 
jami. Atsiskyrusi nuo žmogiškosios tikrovės, įgavusi „sakralumo“ (Ellul 
2008 (1): X) statusą, technika pati iš savęs imasi perkurti pasaulį, visuo- 
menę ir žmogų. Gerai tai ar blogai? Kaip ir Heideggeris, Ellulis čia įžvelgia 
nuokrypį, žmonijai galintį kainuoti gyvybę. 

Apie čia skelbiamos grėsmės konkrečius pavidalus, kaip ir apie išsi- 
gelbėjimo iš jos būdus, kalbėsime paskutiniuose skyriuose. Prieš tai dar 
turime aptarti radikaliausią technologizuoto mąstymo formą - kiberne- 
tikų mėgintuvėliuose konstruojamą dirbtinį mąstymą, neretai suvokiamą 
kaip naujo žmonijos vystymosi etapo - transhumanizmo - pradžią. Šiai 
formai ir esminiam radikaliam žmonijos pokyčiui atsirasti sudaro sąlygas 
tai, kad pati technika toli gražu nėra visų suvokiama kaip pavojus, bet, 
priešingai, susilaukia fundamentalaus metafizinio pobūdžio interpretaci- 

jų, teigiančių, kad būtent technikoje natūraliai išsipildo būties, ypač žmo- 
giškosios, tikslingumas. 

Pastarųjų šimtmečių europietiškame mąstyme centrinę vietą ėmė 
užimti istorija, o istorinio vyksmo dėsningumo nustatymas tapo pagrin- 
diniu filosofijos uždaviniu bent jau nuo Hegelio laikų. XX amžiuje šio 
uždavinio įgyvendinimas pasiekė aukščiausio realizavimo tašką, pačią būtį 
suvokiant kaip laikišką, ir mes žinome, kokią reikšmę tam turėjo paties Hei- 
deggerio mąstymas. Istorinė būties evoliucija ar kaip nors kitaip vadinamas 
istorijos ėjimas savojo pildymosi keliu, įtraukia ir žmogaus prigimties kis- 
mą: žmogaus esmė nėra visiems laikams nustatytas dydis, žmogaus esmė 
yra tapimas, vykstantis etapais ir neretai įgaunantis eschatologinę tonaciją. 
Technikos klausimas yra didžioji problema, kurią vienaip ar kitaip išspręsti 
privalo kiekvienas, mąstantis apie žmogaus likimą. Ir jeigu, kaip matėme, 
ne vienam technika reiškia pavojų par excellence, bent jau tol, kol ji funkci- 
onuoja kaip nuokrypis nuo įsiklausymo į būtį (arba nuo intellectus), kitiems 
ji atrodo kaip natūralus žmonijos perėjimas į aukštesnę vystymosi fazę. 
Antai prancūzų filosofas G. Simondonas, tvirtina, kad būtent technika yra 
tikroji žmogiškumo apraiška ir žmonijos veržimosi į priekį - į vis progre- 
suojančią laisvę - variklis. Juk būtent technika išlaisvino žmogų pirmiausia 
iš vergystės kietajai materijai ir gamtai, o palaipsniui ji išvaduoja žmogų ir 
iš tarnavimo politikai bei ideologinėms sistemoms. Šis technikos varomas 
progresas yra įrašytas pačioje žmogaus prigimtyje, nes protas, racionalus iš 
esmės, tampa laisvas ir išpildo giliausią žmonijos troškimą tik per techni- 
ką: žmogus yra zoon tecnikon. „Talis, Anaksimandras ir Anaksimenas yra 
pirmiausia technikai. Neturėtume pamiršti, kad pirmą kartą individualus 
laisvas žmogaus mąstymas ir objektyvi refleksija pasirodė technikų svars- 
tymuose, kai jie išmoko atsitraukti nuo bendruomenės ir įeiti į tiesioginį 
dialogą su pasauliu. (...) Laisvi individai yra tie, kurie atlieka tiriamąjį darbą 
ir taip įtvirtina santykį su nesocialiniu objektu. (...) Žmogus nėra tik z00n 
politikon, jis yra taip pat ir zoon tecnikon, o technikos perdavimas vyksta 
todėl, kad ji išreiškia kažką universalaus“ (Simondon 1989: 262-265). Tie- 
sa, G. Simondonas griežtai pasisako prieš idėją technologizuoti patį žmogų, 
technologinį procesą traktuodamas kaip iš esmės nukreiptą į anapus žmo- 
gaus esančią fizinės prigimties plotmę, kurią žmogus turi transformuoti ir 
valdyti, bet ne su ja susitapatinti. Kultūra privalo išlikti aukščiausia žmo- 
giška veikla, subordinuojančia techniką, bet - taip pat ją integruojančia į 
savo pačios vystymąsi: „Žmogiškoji tikrovė, ypač jos kintančioji dalis, t. y. 

kultūra, (...) negali būti integruota į techniką lyg kokia materija, kurią reiktų 
apdirbti. Priešingai, tai kultūra privalo integruoti visą techniką, susipažinusi 
su jos prigimtimi, kad galėtų reguliuoti žmogaus gyvenimą pagal technikos 
teikiamas galimybes. Kultūra turi likti aukščiau už bet kokią techniką, bet 
ji privalo įtraukti į savo turinį visų tikrų technikos schemų pažinimą ir in- 
tuiciją“ (Simondon 1969: 227). Taigi Simondonas ragina humanizuoti tech- 
niką, o ne ją demonizuoti, siekiant išvengti galimų technikos nuokrypių 
nuo žmogaus pašaukimo į laisvę, veikiančią kultūros lygmeniu. Vis dėlto, 
nors ir vyko šios etinio tikslingumo korekcijos, Simondono mąstymas apie 
žmogaus prigimtį, iš vienos pusės, akcentuojantis jos tendenciją į laisvę ir į 
„individualėjimo“ procesą (individuation), pabrėžiantis žmogaus prigimties 
galimybių ir variacijų begalybę, o, iš kitos pusės, šį prigimties kismą jun- 
giantis su technikos perspektyva (Simondon 1969), sudaro pagrindą atsiras- 
ti tam tikrai transhumanistinei kultūrai, teigiančiai radikalią technologinio 
pobūdžio žmogaus prigimties pasikeitimo, gyvybės ir mąstymo technologi- 
nės evoliucijos galimybę. 

Vienu iš ryškiausių ir didžiausio atgarsio sulaukusio šios galimybės re- 
alizacijos propaguotojų galime laikyti amerikiečių filosofą T. Engelhardtą, 
kuriam bet kokia etinio tikslingumo korekcija jau yra svetima. Žmogaus 
mąstymo technologizaciją jis laiko pagrindiniu mūsų dienų uždaviniu, ka- 
dangi ji atvertų kelią į radikaliai naujo mąstymo, visiškai susitapatinusio su 
pačiu technologiniu vyksmu, mąstymo, kaip technologinio dirbinio, pers- 
pektyvą: tokia žmogaus evoliucija yra „natūrali“, įrašyta į jo prigimtį, na- 
tūraliai realizuojančią geriausias savo galimybes, apleidžiančią netikusias. 

Nieko nėra pastovaus, o didžioji žmogaus problema - įsivaizduoti tam 
tikras konstantas, jų laikytis ir taip priešintis neišvengiamai evoliucijai. Vie- 
na iš tokių konstantų - tradicinis žmogaus kaip asmens sampratos suvoki- 
mas. Tam, kad būtų pašalintos kliūtys natūraliai žmogaus technologizacijai, 
Engelhardtas siūlo atnaujinti šios sampratos prasmę. Žmogiškasis individas 
yra apibrėžiamas kaip asmuo, nes yra autonomiškas ir gali laisvai rinktis. 
Pasak Engelhardto, tai - teisingas požiūris. Tačiau privalu atsisakyti krikš- 
čioniškosios, kantiškosios ar iš kitų šaltinių atsiradusios klasikinės tezės, 
skelbiančios, kad žmogus yra asmuo netgi tada, kai ši autonomija ir pasi- 
rinkimo laisvė realiai nefunkcionuoja. Tik iš tiesų efektyvios autonomijos 
subjektui priklauso asmens statusas, o mažamečiai vaikai, rimti psichiniai 
ligoniai ar komos ištiktieji, nors ir turėtų būti apgaubti jiems priklausančios 
pagarbos, šio statuso neturi (Engelhardt 1988: 378-379). Efektyvumas, šis 

fundamentalus evoliucijos bruožas, verčia atsisakyti klasikinių metafizinių 
iliuzijų, tam kad būtų žengta į technologinio žmogaus ateitį. Viena iš tokių 
iliuzijų - „Žmogaus kūno orumas“, įtvirtinęs jo nepakeičiamumo dogmą. 
Iš tiesų, į žmogaus kaip asmens apibrėžtį neįeinant jokiam elementui, kuris 
nepriklausytų pačiai efektyvios autonomijos sričiai, kūnas, kaip ir bet kokia 
kita fizinė forma, negali būti laikomas asmens dalimi. Todėl juo, jo genais 
ir smegenimis, jo nervų sistema ir visomis juslėmis galima technologiškai 
manipuliuoti, juos koreguoti ir tobulinti taip, kad jie atitiktų asmens pasi- 
rinkimus, kurie driekia kelią į naują žmogaus gyvenimo kokybę ir netgi į 
naują žmogų. Engelhartdtas, aktyviai bioetiniuose debatuose dalyvaujantis 
mokslininkas, save pristato kaip kovotoją už naują žmonijos erą. 

Tačiau Engelhardto svarstymai neapsiriboja tik žmogaus kūno 
technologizacijos siekiu ir bioetiniu lygmeniu. Jie siekia radikaliau: tech- 
nologizuoto mąstymo paradigma apima visos būties, visų Žmogaus veiklų, 
visų jo komponentų, ypač paties mąstymo, sutapatinimą su technologijo- 
mis. Engelhartdtas, sekdamas kibernetine pasaulio vizija, pabrėžia, kad ne 
tik žmogaus kūnas, bet ir jo socialumas bei šio socialumo įrankiai - kalba, 
žmones siejančios emocijos ir mintys - yra technologiškai paaiškinami ir 
todėl technologiškai apdirbtini, pakoreguotini ir „patobulintini“, siekiant 
juos apvalyti nuo Žmogaus prigimčiai būdingų negatyvų, nuodijančių 
mūsų gyvenimą, nuo seno žmogaus“. „Visa, taip pat ir tai, kas tradiciškai 
buvo laikoma dvasios, ideališkumo, transcendentalumo, nematerialumo 
dalykais, yra sunatūrinta, materializuota ir technomoksliškai apdirbti- 
na“, - pažymi belgų filosofas G. Hottois, komentuodamas Engelhardto 
veikalus (Hottois 2002: 65). Pagaliau šis materializavimo procesas paliečia 
pačią žmogaus kaip asmens, kaip autonomiško subjekto sampratą: laisva 
valia ir jos vykdomi pasirinkimai gali būti taip pat apskaičiuojami ir paaiš- 
kinami technomokslo, jie taip pat gali būti „patobulinti“, sekant pasaulio 
ir žmogiškosios būties evoliucija. „Engelhardtas vertina technosimbolinę 
postmodernybę paties plačiausio laiko ir erdvės horizonto perspektyvoje, 
evoliucionuojančio, atverto kosminei erdvei ir laikui horizonto perspek- 
tyvoje, kurioje ir yra traktuojama žmogiškoji prigimtis ir istorija“ (Hottois 
2002: 65-66). Tačiau leiskime kalbėti pačiam Engelhardtui: „Daugiau jau 


“ Carnapo loginis pozityvizmas yra tam tikras šios pozicijos atitikmuo pačioje filosofijo- 
je: filosofinės problemos yra pseudoproblemos nuo tos akimirkos, kai nesileidžia suve- 
damos į matematinės logikos dėsnius, o tikros filosofinės problemos turi būti sprendžia- 
mos naudojant dirbtinę kalbą (atitinkančią matematinius simbolius siejančią logiką). 

neįsivaizduojame mūsų pačių kaip esančių pasaulio centre, bet save suvo- 
kiame kaip gyvenančius tamsioje planetoje, besisukančioje apie nereikš- 
mingą žvaigždę, vieną iš nesuskaičiuojamų galaktikų narių. (...) Mūsų pri- 
gimtis, dabar jau tampa aišku, tėra atsitiktinumo išdava. (...) Tobulėjant 
medicinai ir biomedicininiams mokslams, kurie aprūpina vis tobulesniais 
žmogiškosios prigimties permodeliavimo ir koregavimo įrankiais, turime 
klausti jau ne tik to, ką vyrai ir moterys privalo daryti, bet ir to, kuo jie 
privalo tapti, apie būdus, kuriais naudodamiesi mes galėtume save pačius 
permodeliuoti, taip pat ir mūsų moralines, estetines bei visas kitas verty- 
bes, (...) taip pat ir tai, ką laikome natūraliais arba nenatūraliais dalykais. 
(...) Mumyse glūdi skirtis tarp to, kas esame kaip asmenys, ir to, kas esame 
kaip žmonės. Šis skirtis — tai skirtumas tarp to, kas mąsto ir apdirba, ir to, 
kas yra apmąstoma ir apdirbama. Kaip interpretuojantys, turintys vizijų 
ir konkrečių vilčių asmenys, turime nuspręsti, ar mūsų vieta kosmose yra 
geriausia. Ir jeigu ji mūsų nepatenkina, turime kurti planus, kaip ją pa- 
keisti. (...) Ateityje mūsų pajėgumas priversti ir manipuliuoti žmogiškąja 
prigimtimi tik didės, atsižvelgiant į tuos tikslus, kuriuos nusistatys asme- 
nys. (...) Jeigu mąstysime plačiai, konstatuosime, kad radikalūs pokyčiai 
yra neišvengiami, jeigu tik mes esame laisva ir technologinio progreso 
siekianti rūšis. (...) Jeigu mąstysime plačiai, konstatuosime, kad nėra pa- 
grindo galvoti, kad iš mūsų rūšies gims tik viena rūšis. Iš mūsų rūšies galės 
atsirasti tiek rūšių, kiek mes turėsime laimingų galimybių iš esmės permo- 
deliuoti žmogiškąją prigimtį“ (Engelhardt 1996: 412-413, 417). 

Tiesa, kelyje į naują, „permodeliuotą“ žmogaus rūšį Engelhardtas blai- 
viai numato daugybę laukiančių sunkumų. Vieni iš jų kyla iš paties kosmoso, 
iš būtybių trapumo bei atsitiktinių gamtos viražų, kurie gali rastis galimybių 
gausos begalybėje. Kitus sukels žmonės, nesuvokiantys jų laukiančios švie- 
sios ateities, besivadovaujantys dogmatine Žmogaus vizija. Pasipriešinimas 
kils ypač iš vis dar didelę įtaką pasaulyje turinčių „literatų“ pusės, taikant 
kadaise C. P. Snow nurodytą skirtį tarp dviejų antagonistinių intelektualinių 
kultūrų - mokslinės ir literatūrinės (Snow 1969). Ši pusė, nesugebanti tinka- 
mai įvertinti šiuolaikinių technologijų nešamo gėrio, vis dar yra užsikrėtusi 
technofobinėmis nuotaikomis, kurios nereiškia nieko kito, kaip tik žmoni- 
jos žūtį, kadangi žmonija negalės išspręsti savo globalaus masto problemų 
kitaip, kaip tik technologijomis, ypač - technologiškai evoliucionuodama““. 


“ Plačiau apie ginčus tarp technologinės žmogaus prigimties evoliucijos šalininkų, prie kurių 
jungiasi ir P. Sloterdijk, ir žmogaus technologizavimo priešininkų, tarp kurių randame 
J. Habermas, galima pasiskaityti žurnalo Le Monde des dėbats 1999 m. spalio mėn. numeryje. 

Nepaisant sunkumų, transhumanizmo projektas realizuojamas sė- 
kmingai. Mąstymą jau pavyko taip sutapatinti su technologijomis, kad, 
remiantis kibernetine būties, gyvybės ir žmogaus teorija, pagaliau pavyko 
sukurti dirbtinį intelektą. 


4. Kibernetika, dirbtinis intelektas ir transhumanizmo užmojis 


1948 metais išleistoje knygoje Cybernetics or Control and Communi- 
cation in the Animal and the Machine Norbertas Wieneris paskelbė apie 
naujo mokslo - kibernetikos - gimimą. Naudodamasis graikų žodžiu ku- 
bernetes, reiškiančiu „valdytoją“ amerikiečių taikomosios matematikos 
teoretikas pretendavo paaiškinti, ką byloja minėto veikalo pavadinimas 
apie mašinoje ir gyvame organizme vykstantį informacijos perdavimo 
bei savireguliacijos vyksmą, atliekant bet kurį veiksmą. Kitaip tariant, 
Wienerio užsibrėžtas tikslas - parodyti, kas yra tikrasis bet kokio veiks- 
mo (mechaninio, gamtinio, žmogiško) autorius, reguliuotojas, „valdyto- 
jas“. Pagrindą šiam paaiškinimui suteikė dar 1782 metais Jameso Watto 
sukonstruota garo mašina, kurios veikimas genealiai atskleidė patį prin- 
cipą - pozityvųjį ir negatyvųjį grįžtamąjį ryšį (positive and negative feed- 
back), kuriam vykstant mašina pati sugeba tam tikrą gaminamos energijos 
kiekį panaudoti tam, kad ji pati savo veiksmu priverstų tą energijos kiekį 
grįžti atgal ir jį pakoreguotų taip, kaip yra nustatęs mašinos kūrėjas. Kitaip 
tariant, Watto mašinoje veikia savireguliacijos principas, dėl kurio me- 
chaninė energija gaminasi pati pagal pirminį žmogaus nustatymą, tačiau 
nėra poreikio žmogui nuolat įsikišti savo paties kontroliuojančia ranka: 
motoras veikia pats, žmogui jau nebereikia sunkiai jo sukti. Šis žmogaus 
rankos pakeitimas motoru lėmė pirmąją industrinę revoliuciją, kurios 
fantastiškais pasiekimais džiaugiamės iki šiol. Tačiau Wieneris kalba ir 
apie antrąją industrinę revoliuciją, kuri prasidėjo, kai mašinos, paremtos 
tuo pačiu grįžtamojo ryšio principu, padarė kokybinį šuolį - tapo robotais 
arba, kitais žodžiais, įgijo gebėjimą pakeisti ne tik žmogaus ranką, bet ir jo 
dvasios pasaulį, atlikti ne tik mechanines, bet ir kognityvines funkcijas - 
stebėti, konstatuoti, suvokti, spręsti, perduoti gautą ir apdorotą informaci- 
ją. Robotai - tai lyg „smegenis“ turintys mechanizmai, „kompiuteriai“ be 
kurių jau keletą dešimtmečių neįsivaizduojame savo gyvenimo, kadangi jų 
schemos veikia visur - nuo navigacinių sistemų laivuose ir lėktuvuose iki 
elektros tiekimo mūsų gatvėms apšviesti, nuo mūsų telefonuose įrengtų 

žaidimų iki ligoninėse atliekamų tyrimų. Kibernetikos mokslo puoselė- 
tojai šiandien negali atsidžiaugti tuo, kad robotai ir toliau progresuoja, 
sėkmingai perimdami vis daugiau žmogiškųjų funkcijų: robotai yra pri- 
statomi kaip prisitaikantys prie aplinkos, paklusnūs, siekiantys tikslo, ste- 
bintys, sprendžiantys, turintys charakterį ir dvasią, žodžiu, - mąstantys. 
Šiandien trokštama suteikti jiems galimybę jausti, sugebėjimą nuraminti, 
pradžiuginti, paguosti ir pagaliau mylėti ir būti mylimiems“". 

Galėtume nuoširdžiai dalytis kibernetikų džiaugsmu tol, kol „mąs- 
tančios“ mašinos išlaiko įrankių arba žaislų statusą, nepretenduodamos 
į ekvivalentiškumą žmogui ir žmogiškam veiksmui. Tačiau Wienerio už- 
mojis, išdėstytas programiniame 1948 metų veikale, yra kur kas plates- 
nis, netgi globalus: kibernetikos esmė glūdi nuostatoje, kad mechaninių 
dirbinių atliekamas veiksmas, kuriuo yra pasiekiama tų pačių rezultatų, 
kokių siekia ir žmogus, savo ontologine struktūra yra visiškai identiškas 
žmogaus veiksmui. Tikrasis veiksmo - mechaninio, gyvūno ar Žmogaus - 
autorius yra feedback procesas, o ne, sakykim, žmogaus valia, kadangi 
pastaroji tėra tik vienas iš daugybės gamtoje randamų grįžtamojo ryšio 
variantų““. Todėl per mašinos veiksmą galima visiškai paaiškinti žmogaus, 
o per žmogaus - mašinos veiksmą. Žmogus yra traktuotinas kaip univer- 
salaus feedback proceso varomas mechanizmas: ne tik jo kūnas, ką teigė 


* 2010 m. sausio 31 d. plati internautų bendruomenė dalijosi džiaugsmu, stebėdama tie- 
siogiai transliuojamą įvykį iš Anglijos grafystės, 24 metų merginos, vardu Hermiona, 
namų: ilgametis merginos draugas kompiuteris MacBook, vardu Aleksas, ilgai ir švel- 
niai jai šnibždėjęs savo virtualiuosius nepamirštamus „I love you“ ir gavęs iš jos to- 
kius pat susijaudinimo kupinus atsakymus, pagaliau ryžosi žengti svarbiausią gyvenime 
žingsnį - jai pasipiršti. Dideliam nusivylimui, grafystės valdžia atsisakė įteisinti šią san- 
tuoką. Tačiau maždaug tuo pačiu metu jaunas japonas, internautų bendruomenėje žino- 
mas vardu Sal9000, pasiūlė savo ranką ir širdį virtualiam žaidimo Love Plus herojui: san- 
tuoka buvo iškilmingai švenčiama Nintendo socialiniame tinkle (Mattėi 2011: 190). 
Dar 1943 metais kartu su savo pasekėjais parašytame straipsnyje Wieneris teigia, 
kad nėra jokio skirtumo tarp mašinos atliekamo ir žmogaus valios vedamo veiksmo: 
abiem atvejais veikia griežtai identiška priežasčių ir pasekmių grandinė, įskaitant ir tiks- 
lo priežastį, kuri mašinoje veikia taip pat, kaip ir žmoguje, kadangi yra pasiekiamas tas 
pats rezultatas, t. y. tas pats tikslas (Wiener 1943: 18-24). Savo idėjai pagrįsti Wieneris 
pasitelkia sugedusios mašinos ir neurologinio ligonio pavyzdį. Atsitinka taip, kad savi- 
reguliacijos mechanizmas mašinoje sutrinka ir ima jos veiksmą koreguoti per stipriai 
arba per silpnai. Tuomet mašinos, kurios tikslas yra pataikyti į taikinį, veiksmas iškryps- 
ta iš reikiamos trajektorijos ir pataiko šalia taikinio. Lygiai taip pat neurologinis ligonis, 
prašomas pakelti stiklinę ir priglausti ją prie burnos, atlieka šį veiksmą kreivodamas, 
nepataiko į burną ir dar išpila vandenį šalimais. „Abu atvejai, - atsidūsta Wieneris, - yra 
panašūs kaip du vandens lašai: tai - feedback funkcijos sutrikimas“. 

jau Dekartas, bet ir jo psichologija bei tai, ką Dekartas vadino dvasia, - 
pats mąstymas, taip pat ir žmonių sukurta visuomenė, yra kompiuteris, 
sugebantis reguliuoti informacinius srautus (ką žmonės vadina „tikslo 
siekiančiais veiksmais“). Mūsų terminais kalbant, kibernetikoje žmogaus 
ratio yra nuo pradžios iki galo sutapatintas su technologiniu vyksmu. Su- 
tapatintas ne tik atliekamas veiksmas, kaip gali būti sutapatintas, sakykim, 
skaičiavimo veiksmas, atliekamas žmogaus ir skaičiavimo mašinos, bet 
sutapatinta pati substancija, pati būtybė: žmogaus protas yra kompiuteris, 
o atitinkamą lygmenį pasiekęs kompiuteris gali būti žmogaus protu. 
Sukurti tokį kompiuterį, be užuolankų vadinamą dirbtiniu intelektu, 
tapo svarbiausiu pastarųjų dešimtmečių Wienerio pasekėjų uždaviniu. Ter- 
miną „dirbtinis intelektas“ (artificial intelligence), kaip ir pirmąją šiam kom- 
piuteriui sukurti skirtą programą, sukūrė airių ir lietuvių kilmės amerikiečių 
matematikas Johnas McCarthy dar 1956 metais. Programos įgyvendinimas 
klostėsi sėkmingai, vis peržengdamas lemiamus kokybinius slenksčius, daž- 
nai pažymimus simbolinėmis akcijomis. 1966 metais Stanfordo universite- 
te suveikė savarankiškai judėti galintis robotas, valdomas pirmojo realaus 
dirbtinio intelekto, o po trisdešimties metų, 1997-aisiais, pasaulis susido- 
mėjęs stebėjo, kaip superkompiuteris IBM sutriuškino šachmatų čempio- 
ną Garį Kasparovą. Reikia pabrėžti, kad į šio kompiuterio „smegenis“ buvo 
įdiegta Deepe(er) Blue programa, sukurta remiantis 700 000 iškiliausių 
šachmatininkų realiai žaistų šachmatų partijų analize, todėl jo intelektas 
gali būti vertinamas kaip puikiai pavykęs žmogiškojo intelekto atkūrimas, 
o pergalė prieš Kasparovą turėtų parodyti ir tai, kad šis dirbtinis intelektas 
funkcionuoja netgi tobuliau, nei natūralus gyvame žmoguje esantis protas. 
Tačiau pastaraisiais metais kuriami dirbtiniai intelektai peržengė dar vieną 
kokybinį slenkstį ir yra nepalyginamai galingesni už kompiuterį, nugalėjusį 
pasaulio čempioną. Jiems jau nebereikia programų, reflektuojančių žmo- 
gaus proto sugebėjimus konkrečiame tematiniame lauke, todėl šia prasme 
išlaikančių juos žmogaus galimybių ribose tam tikro apibrėžto informaci- 
nio lauko, pavyzdžiui, žaidimo šachmatais, ribose. Mūsų dienomis kuriami 
kompiuteriai remiasi „dirbtinės evoliucijos“ sugebėjimu ir yra pajėgūs patys 
įgyti reikiamą sprendimui ir veiksmui atlikti patirtį. „Jų jėga — tai atsinau- 
jinančios grafinės schemos, leidžiančios vadinamąjį masinį paralelinį skai- 
čiavimą, kurio metu per vieną sekundę yra atliekami milijardai tikrinamųjų 
bandymų operacijų“ (Aberkane 2014: 16). Kitaip tariant, jie tampa savaran- 
kiškai bet kokią patirtį kaupiantys ir ją reflektuojantys mechanizmai - ne 

protas tam tikrame tematiniame lauke, bet protas kaip toks. Superkompiu- 
teris Vatsonas yra pajėgus per tris sekundes „perskaityti“ 200 milijonų pus- 
lapių, o Pepperis - atpažinti veidus ir emocijas. 2014 metų sausio mėnesį 
Google už 400 milijonų dolerių įsigijo Deepmind programą - dirbtinį inte- 
lektą, pajėgų mokytis be žmogaus įsikišimo. Tais pačiais metais kompiuteris 
Vital buvo priimtas į vienos stambios pensijų fondo kompanijos Honkonge 
administraciją, o virtualus berniukas Eugene Goostman sėkmingai išlaikė 
Tiuringo testą"! (Aberkan 2014: 89-91). 

Klystume, jeigu manytume, kad šių superprogramų kūrėjai traktuo- 
ja savo „kūdikius“ kaip grynus įrankius, kaip „vergus“, kaip kad „robotus“ 
traktavo čekas Karelas Čapekas, 1922 metais išvedęs šį terminą iš slavų 
kalbos žodžio rab. Priešingai, mūsų laikais kuriami dirbtiniai intelektai, jų 
autorių įsitikinimu, turi būti traktuojami humaniškai, su žmogiška pagar- 
ba. Juk pagaliau, ar savo gebėjimais jie neprilygsta žmonėms? Kalbame ne 
tik apie sausus skaičiavimus. Konstatuojame, kad mūsų draugai dirbtiniai 
intelektai greitai mums prilygs ir psichologiniuose bei dvasiniuose reika- 
luose. „Microsoft“ dirbanti kūrėja Susana Hendrich taip apibūdina savo 
kūrinį ir padėjėją Cortang: „Dėmesinga, tačiau mokanti išlaikyti pagarbią 
distanciją“. Dirbtiniai intelektai yra subtilūs, jie moka nuspėti mūsų nuo- 
taikas, poreikius, troškimus. Antai Aether Cone, gyvenanti mūsų namuo- 
se įtaisytuose mikrofonuose, bus pajėgi, mums įžengus pro duris, nuspėti 
mūsų nuotaikas ir sugroti jas atitinkantį muzikos kūrinį. Facebook darbuo- 
tojas Antoine Bordes jau siekia dar kilnesnio tikslo —- sukurti tokį dirb- 
tinį intelektą, kuris sugebėtų „išmokti literatūros ir, pavyzdžiui, Ernesto 
Hemingway'aus tekstus išverstų Marcelio Prousto stiliumi, o bet kuriam 
norinčiam pasiūlytų virtualų pokalbį su Romain Gary“. Galbūt greitai dirb- 
tiniai intelektai bus pajėgūs ir autentiškai mylėti, pasirinkti vieną iš mūsų, 
žmonių, arba vieną iš kitų dirbtinių intelektų ir kurti šeimos židinį? Galbūt. 
Kol kas jie myli visus, kaip antai dirbtinė medicinos seselė Actroid F arba 
Samantha, filmo Her herojė, įsimylėjusi vienu metu dešimtis tūkstančių 
žmonių ir pasirengusi toliau plėsti savo meilės ratą. Ar dirbtiniai intelektai 
išmoks atskirti gėrį ir blogį? Dirbama ir šia linkme. Kad neįvyktų nesu- 
sipratimų armijoje ir joks robotas nesugalvotų atgręžti ginklo netinkama 


"1 Tiuringo testas yra išbandymas, skirtas dirbtiniam intelektui, siekiant nustatyti jo 
„žmogiškumo“ laipsnį. Čia minimo Eugene Goostman atsakymai į testo metu užduo- 
tus klausimus buvo tokie, kad neleido jo identifikuoti kaip mašinos: net trečdalis teisė- 
jų, Londono Royal Society narių, dirbusių objektyvų sprendimą padaryti leidžiančiomis 
sąlygomis, jį pripažino esant žmogumi. 

linkme, JAV kariuomenės vadovybė finansuoja tyrimus, skirtus įdiegti 
dirbtiniams intelektams-kariams moralinę pajautą (Aberkan 2014: 91-92). 

Dirbtinio intelekto kūrėjai, matome, pasiekė svaiginančių rezultatų. 
Kibernetinė mokykla šiems rezultatams suteikia metafizinį pobūdį: deda- 
mas lygybės ženklas tarp prigimtinių žmogaus veiksmų ir dirbtinių mecha- 
nizmų atliekamų aktų. Galima imtis pagrįstos tokios metafizikos kritikos. 
Galima teigti, kad ji nepaiso giliausio ontologinio lygmens, kurį žmogus 
pasiekia tik per intellectus ir kuris kiekvienam žmogaus veiksmui - kogni- 
tyviniam ir emociniam aktui, fiziniam ir socialiniam poelgiui - suteikia tą 
subtilią kokybę, dėl kurios jis gali būti traktuojamas būtent kaip Žmogiš- 
kas veiksmas. Neįžvelgti šios kokybės, o kartu ir fundamentalaus skirtu- 
mo tarp žmogaus ir roboto, tarp žmogiškų ir mechaniškų veiksmų gali tik 
tas, kuris nepažįsta savo paties tikrovės. Būtent toks atotrūkis nuo tikrovės 
ir vyksta mąstymo racionalizacijos metu, kai, Hanso Jonaso žodžiais ta- 
riant, tikėjimas racionalumu įgauna iracionalią jėgą (Jonas 2001: 141). Savo 
straipsnyje Kibernetika ir tikslas Jonasas įtikinamai ir detaliai parodė kiber- 
netinės nuostatos absurdiškumą (Jonas 2001: 119-144). Jonaso kritika re- 
miasi fundamentalia įžvalga, kad kibernetikos šalininkai vertina tik išorinį 
veiksmo rezultatyvumo aspektą, dėl nepaaiškinamų priežasčių praleisdami 
pro akis imanentinę veiksmo struktūrą, kurią nuo pradžios iki galo lemia 
laisvo, o ne determinuoto sprendimo galia ir kuri tarsi iš jų vidaus keičia 
siekiamų rezultatų prasmę. „Kibernetika yra bandymas paaiškinti tikslingą 
veiksmą, nepaisant paties tikslo, lygiai kaip biheviorizmas yra psichologija, 
nepaisanti psyche, arba mechaninė biologija yra organinių procesų apra- 
šymas, nepaisantis „gyvybės“ (Jonas 2001: 130)". Vargu, ar kibernetikos 


* „Kibernetinis modelis suveda gyvąją prigimtį į du faktorius - pajėgumą jausti ir judė- 
ti, kai iš tiesų tokių faktorių yra trys: juslumas, judumas ir emocija. Emocija, fundamen- 
talesnis pajėgumas už abu kitus ir abu juos tarpusavyje sujungiantis, yra bazinė gyvy- 
binio impulso išraiška. Šis impulsas veikia jau tuo lygmeniu, kuriame dar nėra susi- 
formavusių gyvūnų, bet jau vyksta metabolizmas. Feedback mechanizmas gali įsijung- 
ti arba išsijungti: abiem atvejais mašina egzistuoja. O organizmas funkcionuoja be per- 
stojo, kadangi jam funkcionuoti - tai egzistuoti, ir tam, kad nenustotų egzistuoti, jam 
privalu be perstojo tuo rūpintis. Mašinoje nėra instinkto, analogiško savo išsisaugoji- 
mo instinktui. Joje rasime tik šio instinkto antitezę - galutinę mirties entropiją. Pagal 
kibernetiką visuomenė yra komunikacijos tinklas, kuriame vyksta informacijos per- 
davimas ir keitimasis, ir visuomenę kaip visumą išlaiko šis visus jos narius jungiantis 
informacijos srautas. Dar niekada nebuvo pasiūlyta tuštesnė visuomenės sąvoka. Net 
neužsimenama apie tai, kokį turinį ši informacija apima ir kam ją, būtent su tokiu turi- 
niu, reikia išlaikyti. Kibernetiniame modelyje nėra palikta jokios vietos tokiems klausi- 
mams. Net ir pačios šiurkščiausios ir labiausiai iškrypusios žmogaus socialumo teorijos 

atstovus įtikins šie ar iš kokios nors kitos metafizinės perspektyvos kylantys 
argumentai, kaip jų neįtikina ir Tiuringo testo kritikai, teigiantys, kad ma- 
šinos atsakymus galima palaikyti žmogiškais ne todėl, kad jos dirbtinis in- 
telektas įgavo autentiškų žmogaus savybių, bet todėl, kad jis yra užprogra- 
muotas jas mechaniškai simuliuoti, kaip kad pagaliau įrodo programos A. 
L. I. C. E. pavyzdys. Kibernetikai daro tikrovės ir jos simuliakrų samplai- 
ką netgi tada, kai japonas, robotų kūrėjas Masahiro Mori, naudodamasis 
tais pačiais kibernetiniais metodais, demonstruoja, kad, iš vienos pusės, 
žmogaus smegenys patiria gilų sutrikimą, kai žmogus sukuria tobulesnę 
už save būtybę, ir, iš kitos pusės, kuo robotas darosi panašesnis į žmogų, 
tuo labiau jame atsiskleidžia monstro ydingumas (Mori 1970: 33-35). Jų 
neprivers susimąstyti ir Derrida žodžiai, taikomi technologinėms naujo- 
vėms apskritai ir pranašaujantys žmogaus kontrolės robotams praradimą: 
„Atrodo, dar niekada žmonijos istorijoje nebuvo tokios disproporcijos tarp 
mokslinio nekompetentingumo ir kompetencijos manipuliavimo srityje. 
Jos nebeįmanoma net išmatuoti, kalbant apie mašinas, kuriomis naudo- 
jamės kasdien, kurias vartojame nesusimąstydami ir kurias prisileidžiame 
vis arčiau, vis plačiau atveriame joms savo vidų, vis labiau prisijaukiname. 
Žinoma, užvakar nė vienas kareivis nežinojo, kaip veikia šaunamasis gin- 
klas, tačiau puikiai žinojo, kaip juo naudotis. Vakar ne vienas automobilio 
vairuotojas arba traukinio keleivis tik apytikriai žinojo, kaip „tai funkcio- 
nuoja“. Tačiau jų santykinio nekompetentingumo negalima net palyginti 
(kiekybine prasme), nei pateikti kokios nors analogijos (kokybine prasme) 
su tuo, kaip nekompetentingai šiandien didžioji žmonijos dalis elgiasi su 
mašinomis, kuriomis ji užtikrina sau pragyvenimą arba trokšta apkrauti 
savo kasdienybę. Kas gali moksliškai savo vaikams paaiškinti, kaip veikia 
telefonas (povandeniniais kabeliais ar palydoviniu ryšiu), televizija, faksas, 
kompiuteris, elektroninis paštas, CD-ROM, kreditinė kortelė, reaktyvinis 
lėktuvas, atominės energijos sistema, skeneris, echografija ir t. t.?“ (Der- 


yra pagrįstesnės, jeigu tik jos įvertina tai, kad Žmonės turi poreikius ir troškimus, rūpi- 
nasi savo gyvybe ir todėl buriasi į bendruomenę. Griežtasis Hobbes buvo nepalyginamai 
geriau informuotas už mūsų informacijos specialistus, kai jis pabrėžė, kad prievartinės 
mirties baimė ir taikos poreikis verčia žmones sudaryti commonwealth (sandraugą, an- 
gliškai tekste - P. A.) ir išlaikyti politinę visuomenę. Kad ir kokia vienpusė būtų jo teori- 
ja, ji galioja bent jau tiek, kad žmogaus veiksmui priskiria tam tikros gerovės siekį, net 
jeigu ši gerovė apsiriboja paprasčiausiu gyvybės išsaugojimu, net jeigu jį traktuotume 
tik kaip bandymą išvengti skaudžiausio blogio. Be gėrio sąvokos negalima net pradėti 
svarstymų apie žmogaus elgseną. Ar veiksmas būtų individualus, ar socialinis, jis visada 
bus nukreiptas į tam tikrą gėrį“ (Jonas 2001: 135-136). 

rida 2000: 79). Taigi, kibernetikos ir dirbtinio intelekto kūrėjų nesutrik- 
dys ir Stepheno Hawkingo perspėjimas: „Sėkmingas dirbtinio intelekto 
vystymas gali tapti didžiausiu Žmonijos istorijos įvykiu, deja, jis gali tapti 
paskutiniuoju (...). Nereikia rūpintis, kokiu greičiu juda mašina. Svarbiau 
yra, kas ją vairuoja“ (Aberkan 2014: 91-92). Pranašiškame Kubricko fil- 
me „2001 m. kosminė odisėja“ kompiuteris ištrūksta iš žmogaus kontro- 
lės ir ima elgtis savarankiškai. Tačiau šiandienos dirbtinio intelekto kūrėjų 
tokia perspektyva ne tik negąsdina, bet robotų emancipaciją iš Žmogaus 
kontrolės jie priima kaip normalų, siektiną įvykį, kuris tik pademonstruo- 
tų mašinos ir Žmogaus prigimties vienalypumą, kaip teigia Yann LeCun: 
„Iracionalumas nėra išimtinė žmogaus savybė. Galima puikiai įsivaizduoti, 
kad robotas priims mus stebinančius sprendimus, kai jame kils konfliktas 
tarp tų vertybių, kurios jam buvo įprogramuotos, ir jo paties intereso“. Jam 
antrina dirbtinio intelekto kūrimo kompanijos Vicarious vadovas Scottas 
Phoenixas: „Iš tiesų, yra visiškai įmanoma, kad vieną dieną kompiuteris 
įgis vaizduotę ir ims svajoti“ (Aberkan 2014: 92). Įdomu, kokią vietą šiose 
svajose užims žmogus? 

Teorinėje plotmėje kibernetikai išpažįsta Žmogaus ir mašinos esmės 
ekvivalentiškumą, neigdami skirtumą tarp tikrovės ir jos simuliacijos. 
Dirbtinio intelekto kūrėjai daro viską, kad šis ekvivalentiškumas pasi- 
rodytų praktinėje plotmėje: sukurti robotą, ne simuliuojantį žmogų, bet 
esantį žmogumi. Tai, kad jie atmeta bet kokią kritiką ir be skrupulų siekia 
savo tikslo, galima paaiškinti dviem priežastimis. Pirmoji priežastis kyla 
iš natūralios racionalizacijos pasekmės - atotrūkio nuo tikrovės ir iš to 
kilusio nesugebėjimo įvertinti jos kompleksiškumą: tikrovės ir jos imi- 
tacijos painiojimas kyla tuomet, kai nedaroma egzistencinio sprendinio. 
Antroji priežastis glūdi ideologijoje, vadinamoje transhumanizmu: žmo- 
gaus ir mašinos ekvivalentiškumas reiškia tam tikrą žmonijos evoliucijos 
galimybę - žmogaus perėjimą į roboto būklę, kuri yra traktuojama kaip 
pranašesnė, kadangi yra nepalyginamai efektyvesnė. Šią ideologiją turime 
aptarti kaip pačią kraštutiniausią mąstymo kaip transcendencijos judesio 
į plotį, pamiršus gelmę, išraišką“. 


* Transhumanizmo terminas žymi daugybę ideologinių srovių, kurios tarpusavyje skiria- 
si radikalumo laipsniu. Atsižvelgiant į mūsų tyrimo problematiką, vertinsime tik tą ten- 
denciją, kuri akcentuoja paties mąstymo technologizaciją dirbtinio intelekto sąvokos 
perspektyvoje. Truputį vėliau paliesime dar vieną iš transhumanizmo srovių - biotech- 
nologijomis paremtą biologinės žmogaus prigimties praplėtimo bandymą. 

Terminą „transhumanizmas“ sukūrė Julianas Huxley'us 1957 me- 
tais, nenumanydamas tos evoliucijos, kuri greitai transformavo šio žodžio 
reikšmę, masto. Jo galvoje priešdėlis „trans“ nereiškė pasitraukimo iš pa- 
čios Žmogaus prigimties, bet tik jos galimybių plėtrą, siekiant geresnio 
gyvenimo ir tuo tikslu naudojant biotechnologines priemones: „Žmogus 
lieka žmogumi, jis tik transcenduoja save patį, vystydamas naujas savosios 
prigimties galimybes pastarosios labui. (...) Mes turime siekti ne vien kie- 
kybinio, bet būtent kokybinio asmens tobulumo“ (Huxley 1957: 15-16). 
Tačiau jau po kelerių metų, plintant Marvino Minsky mokymams, trans- 
humanizmo terminas imamas vartoti posthumanizmo prasme, „Žmogaus 
prigimties galimybių realizaciją“ sujungiant su informatikos technologijų 
plėtra: dirbtinis intelektas ne tik realizuoja žmogų, jis jį radikaliai pra- 
noksta ta prasme, kad daugelis „senojo žmogaus“ prigimties bruožų tam- 
pa neaktualūs, kadangi buvo nulemti jo natūralaus silpnumo, o robotas 
yra nepalyginamai stipresnis. Robotas yra vadinamas žmogumi, tačiau 
šiai žmogaus sąvokai jau taikomas radikaliai naujas konceptas, kaip liudija 
nuo praėjusio amžiaus 7-ojo dešimtmečio Niujorko New School plėtoja- 
ma mokomoji veikla. Geriausia šią naująją ideologiją iliustruoja 1972 me- 
tais publikuota Roberto Ettingerio knyga Man into Superman ir po metų 
pasirodęs garsusis „transhumanistų manifestas“ Upwingers Manifesto. Pa- 
galiau 1986 metais Ericas Drexleris išleidžia knygą Engines of Creation: 
The Coming Era of Nanotechnologie, o 1990 metais Maxas Moreas - savo 
Principles of Extropy. Tai veikalai, pagrindę vadinamąjį „trečiajį kelią“ 
(Third Way), kuriuo eidamas žmogus nutraukia ryšį su savo biologine pri- 
gimtimi ir jos sąlygotumais, kad besąlygiškai įeitų į technologinio progre- 
so sukurtą gyvenimo terpę, užtikrinsiančią laimingą egzistenciją, net jeigu 
pastaroji taps grynu technologiniu vyksmu, t. y. žmonija pereis į techno- 
loginio, dirbtinio intelekto stadiją: „Transhumanizmas apima tas filoso- 
fijas, kurios siekia mus pervesti į postžmogiškąsias egzistavimo sąlygas. 
Transhumanizmas perima iš humanizmo daugybę vertybių, pavyzdžiui, 
pagarbą protui ir mokslui, ištikimybę progresui ir didį žmogiškosios arba 
transžmogiškosios egzistencijos vertinimą. (...) Tačiau transhumanizmas 
skiriasi nuo humanizmo tuo, kad jis pripažįsta ir siekia radikalių pri- 
gimties ir gyvenimo galimybių pasikeitimų, išprovokuotų įvairių moks- 
lų ir technikų“ (More 2003). Žmonijos perėjimas į dirbtinio intelekto 
gyvenimo stadiją yra, Rayo Kurzweilo terminais kalbant, „technologinio 
singuliarumo“ (technological singularity) įvykis, kurio metu žmogaus su- 

kauptos žinios įsilies į kompiuterį ir ims funkcionuoti grynai technolo- 
ginėmis sąlygomis (Kurzweil 2005)7*. Šio eschatologinėmis tonacijomis 
apipinto įvykio siekiantys aktyvistai jau susibūrė į plačią sandraugą, pa- 
vadintą World Transhumanist Association ir vadovaujamą filosofų Nicko 
Bostromo bei Davido Pearceo. 

Eilosofinė šio sąjūdžio idėja yra aiški: tai - natūrali žmonijos evoliu- 
cija, neišvengiamas virsmas iš biologinio į technologinį gyvenimo režimą, 
tarsi įdiegtas pačios žmonijos esmės ir išpranašautas daugybės mąstan- 
čių individų bet kuriuo istorijos tarpsniu, ypač pasirodžius moderniajam 
mokslui. Argi pats Žmogaus troškimas būti nemirtingam nėra troškimas 
tapti ribotam, nes juk šis troškimas bus realizuotas būtent įvykus šiam 
tapsmui? Argi Renesanso mąstytojai, pavyzdžiui, Piko dela Mirandola, 
neteigė, kad žmogus yra būtybė, pati kurianti savo esmę, taigi - atverianti 
kelią ir savęs, jau kaip roboto, perkūrimui? Argi Kantas, priešindamasis 
keistai Ruso idėjai apie grįžimą į gamtą, neskelbė, kad tikrasis žmogišku- 
mo stygius įsivyrauja dėl atotrūkio nuo prigimties? Argi Nietzsche's Antž- 
mogis nėra iš tiesų dirbtinis intelektas? Pagaliau, argi Ricoeuras nemokė, 
kad Žmogaus tapatumas yra naratyvinis, tuo patvirtindamas, kad „aš“ 
nėra jokia substancija, o tik informacijos vyksmas? Tokie samprotavimai, 
perpildę gausią transhumanistinio sąjūdžio literatūrą, rėžia ausis bet ku- 
riam filosofiją studijuojančiam žmogui. Tačiau transhumanizmo ideologi- 
ją vienijanti filosofinė tezė, kad ir koks būtų jos pagrįstumo laipsnis, ištiki- 
mai atspindi paties technologizuoto mąstymo esmę: žmogaus evoliucijos 
variklis yra emancipacija iš bet ko, kad ir iš paties žmogaus, vadovaujantis 
vieninteliu kriterijumi - savitiksliu efektyvumu. Dirbtinis intelektas yra 
efektyvesnis už tą, kuris funkcionuoja biologinėmis žmogaus gyvenimo 
sąlygomis. Todėl pasirinkimas aiškus. 

Transhumanizmo ideologija yra europietiškosios mąstymo kryp- 
ties - transcendentinio judesio į plotį - užbaiga. Ši užbaiga yra natūrali ir 
logiška, kadangi pats vakarietiškasis mąstymas, vystydamasis į plotį, t. y. 
kaupdamas vis daugiau pažinimo turinio, vis labiau atitrūkdavo nuo kitos 
esminės tendencijos - krypties į gylį. Ratio, nutolęs nuo intellectus, išvirto 


"* Šį įvykį transhumanizmo apologetai prognozuoja apie 2045 metus. 2014 metais 
pasirodęs filmas būdingu pavadinimu Transcendencija jį pranašauja. Mirštantis filmo 
herojus perduoda savo sąmonę kompiuteriui. Kai mokslininkas pastarajam užduoda 
klausimą: „Ar tu gali įrodyti, kad turi sąmonę*“, kompiuteris žaismingai atsako: „O tu 
pats, ar gali įrodyti, kad turi sąmonę?“ 

į racionalizacijos procesą, kuris, palaipsniui grynindamas vienintelį eg- 
zistavimo būdą, kuriuo turi tenkintis nuo intellectus atitrūkęs žmogus — 
savitikslio efektyvumo siekio varomą egzistavimo būdą, natūraliai pasiekė 
savo kraštutinumą - visos tikrovės ir paties mąstymo technologizaciją, ve- 
dančią į trans-, o tiksliau, į post- humanizmą. Kai kam posthumanizmas 
reiškia naują žmogaus gyvenimo etapą, tačiau mes abejojame, ar šį etapą 
galima vadinti gyvenimu ir priskirti jį žmogui. Egzistencinis sprendinys, 
kuriuo užčiuopiame tikrovę ir kartu skirtumą tarp žmogaus ir roboto, ver- 
čia mus teigti, kad šis etapas vyks jau be žmogaus ir be gyvybės. Europinis 
mąstymas, kaip transcendavimo judesys, reiškia ribų kirtimo fenomeną. 
Tačiau vykstantis tik į plotį, jis neišvengiamai baigiasi paties žmogaus ribų 
kirtimo fenomenu - paskutiniuoju, apokaliptinio pobūdžio ribų kirtimu, 
kuriam įvykus, žmogaus nebereiks. 

Kaip reaguoti į šią grėsmę? Galime pritarti teiginiui, kad dirbtinis 
intelektas simuliuoja ratio ir kad netrukus dirbtinio ratio veikla, mani- 
puliuodama neįsivaizduojamo dydžio įskaitmeninta informacija, pasieks 
didesnio nei natūralaus efektyvumo. Tačiau mašina niekada negalės si- 
muliuoti intellectus akto. Tokios galimybės dirbtinio intelekto ir transhu- 
manizmo ideologai nė nekelia, nes jokio intellectus egzistavimo jie tiesiog 
nepripažįsta, kadangi intellectus aktas kyla iš principų, kurie nepaklūsta 
apskaičiuojamumo ir kontrolės mechanikai. Tačiau būtent šie principai, 
iš kurių kyla egzistencinio sprendinio pajėgumas, lemia žmogaus esmę 
visose jo antropologinės struktūros dalyse - nuo kūno ir emocijų iki va- 
lios ir proto. Todėl vienintelė reakcija į kibernetiką ir transhumanizmą 
yra grįžimas prie mąstymo krypties į gylį ir mūsų ratio ryšio su intellectus 
atgaivinimas. Paskutiniajame skyriuje aptarsime šią perspektyvą, prieš tai 
trumpai įvardiję problemas, su kuriomis susiduria mūsų racionalizuotas 
ir technologizuotas mąstymas. 

Mąstymo plėtotė vien tik į plotį, pamiršus kryptį į gylį, kelia daugybę 
problemų žmogaus egzistencijai. Šiame skyriuje įvardysime esmines dėl 
racionalizacijos ir technologizacijos kylančias problemas, kurių išspręsti 
nebus įmanoma tol, kol mąstymas vėl nepasisuks gelmės kryptimi. 

Visos problemos kyla iš esminio tikrovės ir mąstymo technologiza- 
cijos vyksmo - kiekybiškai apskaičiuojamo, savitikslio efektyvumo sie- 
kio. Šis siekis reiškiasi vis didėjančiu „gyvenimo“ greičiu ir lemia grynai 
kiekybiniais parametrais apskaičiuojamą Žmogaus, visuomenės ir pačios 
tikrovės egzistencijos būdą. Privalu kuo greičiau pasiekti kuo daugiau, ne- 
keliant prasmės klausimo. Galų gale tai ima reikštis savitiksle to paties 
kartote bet kurioje gyvenimo plotmėje: nuo savitikslio produktų vartoji- 
mo ir tų pačių malonumų vaikymosi individualioje emocinėje sferoje iki 
beprasmio pelno auginimo ir galios demonstravimo makroekonomikoje 
ir geopolitikoje. Įvardydami keletą esminių problemų, kylančių iš šio ra- 
cionalizacijos šėlsmo, siekiame išryškinti būtinybę keisti mąstymo kryptį 
ir atrasti gilesnio sąmoningumo būvį, apie kurį kalbėsime paskutiniajame 
skyriuje. 

Individualiu lygmeniu technologijų įsuktas „gyvenimo greitis“ tam- 
pa sunkiai pakeliamas ir kelia psichologinio bei dvasinio pobūdžio pro- 
blemų. Informaciniai srautai destabilizuoja ir neleidžia vienu metu susi- 
telkti ties vienu dalyku. Šį fenomeną yra aprašęs norvegų antropologas 
T. H. Eriksenas knygoje Akimirkos tironija (2004), kurioje nurodė grės- 
mingas jo pasekmes žmogaus likimui: pernelyg greitai rinkdamasis iš 
gausybės techniškai pateiktų galimybių, žmogus renkasi tai, kas daro di- 
džiausią momentinį įspūdį, bet ne tai, kas yra patirta, pažįstant esmę. Taip 
yra todėl, kad racionalizuotas, technologizuotas mąstymas yra praradęs 
pajėgumą gilintis į konkretų dalyką: tam reikia laiko, o savitikslio efek- 
tyvumo siekis laiko nemėgsta. Taigi individui yra užkertamas kelias įgyti 
kokybišką patirtį ir įžvelgti gilią prasmę: žmogus skursta visoje savo an- 
tropologinėje struktūroje - nuo intelekto iki emocijų. Atsiranda galimybė 
užsiimti grubiausiomis manipuliacijomis: nejausdami nei savęs pačių, nei 

tikrovės gelmės žmonės negali atsispirti nei ideologinei propagandai, skie- 
pijančiai nepatikrintas idėjas, nei reklamai, brukančiai nereikalingus daik- 
tus. Įsuktos stereotipų ir varomos dirbtinių poreikių visuomenės individas 
yra redukuojamas į vienintelę funkciją - kuo daugiau vartoti nemąstant. 
Atotrūkiu nuo tikrovės grindžiama vartotojiška visuomenė individui pri- 
meta savus „gyvenimo“ dėsnius: jo psichinė energija senka, individualiu 
ar įmonės lygmeniu vieninteliu rūpesčiu tapus - kaip parduoti iš esmės 
nereikalingą produktą. Toks mechanistinis individo požiūris į save patį ir 
į tikrovę yra perkeliamas ir į santykius su kitais žmonėmis: jie vertinami 
išimtinai per naudos, kad ir sumechaninto malonumo prasme, prizmę. 
Visa tai lemia, V. Franklio terminais, noogeninę neurozę - beprasmybės 
jausmą, egzistencinį vakuumą, frustraciją: „Jei paklaustumėte manęs, kaip 
galėčiau paaiškinti tokį beprasmybės jausmo suvešėjimą, galėčiau pasaky- 
ti tik tiek: kitaip nei gyvūnui instinktas žmogui nebesako, ko jam reikia, 
kitaip nei ankstesnių laikų žmogui tradicija jam nesako, ką jis privalo, - 
galų gale, regis, jis gerai nežino, ko iš tikrųjų nori. Todėl arba nori tik to, 
ką daro kiti, - štai jums konformizmas, - arba daro tik tai, ko iš jo nori 
kiti, - štai jums totalitarizmas“ (Erankl 2010: 20-21). 

Tikrovės ir mąstymo racionalizacijos bei technologizacijos pasekmes 
individualiu lygmeniu galima apibendrinti per susvetimėjimo sąvoką. In- 
dividas tampa svetimas sau pačiam ir pasauliui apskritai, kadangi jo ak- 
tai vyksta, nepriklausomai nuo jo ir pasaulio gelminės tikrovės. Tačiau 
ši egzistencinio atotrūkio būsena būdinga ne tik individui, bet ir racio- 
nalizuotai visuomenei. J. Baudrillardas kalba apie simuliakrų (Baudril- 
lard 2002), G. Debordas - apie spektaklio visuomenę (Debord 2006), o 
J. Ellulis įtaigiai parodo, kaip technologijos paverčia žmogišką visuome- 
nę gigantiška iliuzija (Ellul 2004). Žvelgiant šiuo kampu, technologizuo- 
to mąstymo amžiuje išnyksta klasikinis skirtumas tarp įvairių politinių 
santvarkų, kadangi visos jos - nuo islamistinių diktatūrų iki vakarietiškų 
demokratijų - funkcionuoja pagal tą patį manipuliacijos žmonėmis aktą. 
Manipuliacija kyla iš to, kad, pasak Ellulio, technologizuotos visuomenės 
lygmeniu išnyksta riba tarp informacijos ir propagandos: viešojoje erdvėje 
tampa neįmanoma išlaikyti giliam apmąstymui skirtos informacijos - ji 
yra betarpiškai iškraipoma nuolatinių informacinių srautų, naikinančių 
autentiškos viešos diskusijos galimybę (Ellul 1962). Galima netgi teigti, 
kad iš technologizuotos visuomenės sudarytos valstybės esmė - tai tarna- 
vimas savitiksliam efektyvumui, manipuliuojant propagandiniais srautais 

ir milžiniška biurokratine mašina, kuri įkūnija ir pateikia kaip tikra tai, 
kas tėra simiuliakras, spektaklis ir iliuzija: „Vienintelis [valstybinio] apa- 
rato dėsnis yra efektyvumas. Ir pats šis aparatas yra lemiamas technikos 
pasaulio ir ideologijos. Biurokratija neturi nieko bendra su vertybėmis. 
(...) Jos vienintelis tikslas - savęs pačios ir viso socio-politinio-ekonomi- 
nio aparato funkcionavimo palaikymas. (...) Ji tiesiog nemato individų. 
Vienintelė taisyklė, kuriai ji paklūsta, - tai efektyvumas. Ir jeigu yra iš- 
keliamas koks nors politinis tikslas, jis ištirpsta biurokratiniame aparate 
ir greitai praranda savo prasmę“ (Ellul 2004: 201). Šiame kontekste jau 
neįmanoma kalbėti apie politinę žmonių bendruomenę: manipuliacijai 
užimant viešos diskusijos vietą, o biurokratijai sunaikinant bet kokio po- 
litinio siekio realizacijos galimybę, netenkama erdvės, kurioje bendruo- 
menė pati nustato ją siejančio bendro gėrio koncepciją. Prancūzų eseistas 
J. C. Guillebaudas taip apibendrina šiandien susidariusią politinės vi- 
suomenės būklę: „Būkime sąžiningi: nerasime nė vieno vyro ar moters, 
perkopusių tris ar keturias dešimtis metų, kurių šiandien nebūtų apėmęs 
didysis nerimas. (...) Pasaulis, kuriame gimėme, jau nebeegzistuoja. Tas 
būdas, kuriuo išmokome būti piliečiais, darbuotojais, verslininkais, funk- 
cionieriais, tėvais ir motinomis, sutuoktiniais, mokytojais, gydytojais, tei- 
sėjais ar žurnalistais, jau nebeatitinka dabar veikiančių sąlygų. Gyvenimo 
kartu sąlygų jau nebeliko, kaip ir daugumos demokratinių institucijų, ku- 
rios užvakar dar geriau ar blogiau funkcionavo - valstybės, mokyklos, tei- 
singumo, bažnyčių, sindikatų, politinių partijų ir kt. Esame iš to išlaisvinti 
ir palikti našlaičiais. Šis vienišumas atrodo dar žiauresnis, suvokus, kad 
jau nebeegzistuoja ir įvairių gyvenimiškų kultūrų pasauliai - žemdirbių, 
darbininkų ir kt. (...) ir kad yra sugriautas tasai „mes“, kuris kadaise mus 
supo“ (Guillebaud 2012: 77-78). 

Tačiau iliuzinio, simuliakrinio, archibiurokratinio pobūdžio kolekty- 
vinis darinys, keičiantis politinę visuomenę, yra pavojingas ne vien tuo, 
kad naikina galimybę žmonėms „būti kartu“, nuo amžių sudarančią, pa- 
sak Aristotelio, vieną iš kertinių valstybės buvimo priežasčių (Aristotelis 
1997: 1278b). Kolektyvinė egzistencinė šizofrenija — taip galima apibū- 
dinti atotrūkį tarp gryno efektyvumo siekiu sukurtos iliuzinės visuome- 
ninės struktūros ir gilios žmogiškosios bendruomeninės tikrovės - yra 
pavojinga dar ir tuo, kad sukuria milžiniškas dvasinio pobūdžio įtampos 
zonas. Viešojoje erdvėje nerealizuota dvasinė žmonių prigimtis įsiveržia į 
ją prievartiniu būdu, apsiginklavusi tomis pačiomis priemonėmis, kurias 

jai suteikia racionalizuotas ir technologizuotas protas ir kurias ji jau randa 
toje erdvėje. Protestuodama prieš milžinišką bedvasį simuliakrą, kolek- 
tyvinė dvasinio pobūdžio žmonių energija, tiek, kiek ji nėra įprasmina- 
ma autentiško dvasingumo lygmeniu, kristalizuojasi į uždaras religinio, 
etninio, kultūrinio ir politinio tipo ideologijas. Praradusios ryšį su giliąja 
žmogaus ir pasaulio tikrove lygiai taip pat, kaip ir jų priešas, šios ideologi- 
jos tėra tos pačios racionalizacijos išdavos ir lygiai taip pat siekia iš esmės 
neprasmingo efektyvumo, tik nukreipto prieš pirmąjį, dominuojantį vie- 
šojoje erdvėje, efektyvumą. Individualus terorizmas ir teroristinio pobū- 
džio bendruomenės" tėra pirmosios kregždės, pranašaujančios kultūrų, 
religijų, tautų, apskritai - „civilizacijų šoką“ (Huntington 1996). Iš tiesų 
visa tai tėra racionalizuoto kolektyvinio proto, kurio pasaulinės vienybės 
regimybę sukūrė globalizacijos procesas, vidinis skaldymasis, skirtingo- 
mis kryptimis einančių savitikslio efektyvumo siekių susidūrimas. 

Veltui ieškotume išeities, kreipdamiesi į technologizuoto mąstymo 
paradigmą atstovaujančią politikų klasę. Įsukti į simuliakrų kūrimo logi- 
ką, politikai yra bejėgiai pasipriešinti masių, kurių dalelė ir jie patys yra, 
manipuliacijai. Net ir nuoširdžiai jų siūlomi geri politiniai projektai pra- 
puola propagandos verpetuose, nors dažniausiu atveju politikų siūlymai 
tėra vienadienės reakcijos į socialinėmis technologijomis manipuliuoja- 
mas duotybes - reitingus, žiniasklaidos išpūstus įvykius, tikras ar taria- 
mas krizes, tam tikra kryptimi pasuktus finansinius srautus, viešosios 
opinijos virsmus. Vienas iš jų, buvęs Prancūzijos ministras pirmininkas 
M. Rocardas, savo parašytoje pratarmėje pastoriaus M. Wagnerio knygai, 
skirtai šiuolaikinės visuomenės iššūkiams apmąstyti, prisipažįsta: „Šian- 
dien mūsų visuomenės be jokios ateities perspektyvos yra vedžiojamos už 
nosies pagal nuolat besikeičiančias viešosios opinijos nuotaikas“ (Wagner 
2003: 10). Politikų veiksmai, kaip ir visas dabarties politinis procesas, yra 
determinuojamas dar vienos visiškai racionalizuotos sociumo gyvenimo 
srities - ekonomikos. „Ekonominio augimo“ sąvoka, išreiškianti dabarties 
pasaulio ekonominio proceso bazę, tėra dar viena savitikslio efektyvumo 
forma. J. Ellulis rašo: „Norėčiau priminti seną, bet vis užmirštamą tezę, 


* Breivikas Norvegijoje arba islamiškieji fundamentalistai yra ryškiausi ir labiausiai me- 
diatizuoti tokių individų ar bendruomenių pavyzdžiai. Tačiau jie bręsta visuose kultūri- 
niuose, etniniuose ar religiniuose kontekstuose. Užteks paminėti A. Dugino skleidžiamą 
ideologiją Rusijoje, kurioje stačiatikybė yra siejama su politine rusiškosios eurazistinės 
civilizacijos misija pasaulyje, t. y. būsimu karu prieš „dvasiškai degradavusius“ Vakarus. 

kurią nuolatos priminti yra būtina: industrinio, kaip ir postindustrinio 
gyvenimo organizacija, kaip ir visa technologizuota arba informatizuota 
visuomenė, nesiekia patenkinti nei vartojimo, nei gerovės, nei kaip nors 
kitaip pagerinti žmonių gyvenimo. Jos siekia vienintelio dalyko - didinti 
pelną. Tik šio vienintelio“ (Ellul 1988: 571). Ekonominis augimas yra ska- 
tinamas visiškai nepriklausomai nuo realių žmogaus poreikių ir nuo pras- 
mės, siejamos su gilesniu žmogaus supratimu: žmogus yra redukuojamas į 
nuolatos augančio pelno priemonę - arba kaip darbuotojas, vertinamas iš- 
imtinai per kiekybinio (apskaičiuojamo) efektyvumo koeficiento prizmę, 
arba kaip vartotojas, paverčiamas į vartojimo vis daugiau subjektą. Pavojų 
kelia ne tiek šio principo taikymas pelno siekiančiose įmonėse, kiek jo ab- 
soliutizavimas ir universalizavimas, kuriuos diktuoja neoliberalistinė sis- 
tema. Absoliutizavimas reiškia nesugebėjimą sustoti: pelno siekiama netgi 
tada, kai jo jau nebereikia, nes pagal šios sistemos dėsnius sustojimas reiš- 
kia išmetimą iš rinkos ir žlugimą. Universalizavimas - tai vartotojiškumo 
logikos perkėlimas į visas, net ir pelno nesiekiančias, žmogaus gyvenimo 
sritis - sveikatos ir švietimo sistemą, kultūrą ir mokslą, laisvalaikio organi- 
zavimą. Toks kuo greitesnio ir kuo didesnio efektyvumo siekis visose gy- 
venimo srityse lemia tai, kad žmonės netenka galimybės įsisąmoninti savo 
pačių ir pasaulio tikrovės, kuri negali įeiti į perkamo ir vartojamo pro- 
dukto sąvoką. Apie vartotojiško mentaliteto žalą žmogiškajam individui ir 
bendruomenėms yra rašoma daug, todėl daugiau šio klausimo negvilden- 
sime. Atkreipsime dėmesį tik į tai, kad kol kas nėra jokių prošvaisčių kaip 
nors pakeisti šio mentaliteto sukamą globalizuotą ekonomiką racionalių 
diskusijų būdu““. Ir ypač norėtume pabrėžti, kad, nesant tokio pasikeitimo 
galimybės ramiu diskusijų būdu, jo būtinybė pasirodys sunkių krizių ir 
katastrofų pavidalu. Neoliberalistinės globalizuotos ekonomikos pavojus 
yra ne tik tai, kad ji palaiko žmonijos dvasinio nuskurdimo tendenciją, 
bet ir tai, kad ji nepasiteisina ekonomiškai. Savitikslio efektyvumo siekis 
ekonomikoje gali baigtis ekonomine pasaulio katastrofa, kurios perspek- 
tyvoje 2007 metais nuvilnijusią pasaulinę finansų krizę galėsime laikyti 
tik švelniu simptomu. Šiandien jau nė vienas rimtas ekonomistas netiki, 
kad globalizuota neoliberalistinė ekonomika tarnauja visuotinės gerovės 
siekiui. Priešingai, ilgai tarnavusi atskirų korporacijų pelnui didinti ir kai 


* „Jei pasikeistų padėtis universitetų ekonomikos fakultetuose, tikėtina, kad vyriausybių 
ir globalių ekonominių institucijų politika taip pat keistųsi. Tačiau taip gali ir neatsitikti, 
nes įsitvirtinusi politika ir institucijos turi galingus svertus“ (Cobb 2012: 3). 

kurių šalių visuomenėms vystytis, ji graso sunaikinti savo pačios pasiektus 
rezultatus: savitikslio efektyvumo didinimas įsuko ydingą kreditų siste- 
mą, kurioje yra užprogramuotas krachas (Mitchell 2007; Brown 2008)". 
Racionalizuota ekonomika, pagal kurios kriterijus „keleto milijardierių 
iškilimas svarbus lygiai tiek pat, kiek ir milijonų darbininkų darbo užmo- 
kesčio padidėjimas“ (Cobb 2012: 6), pranoko ją sukūrusių liberaliosios 
ekonomikos teoretikų - nuo Smitho iki Hayeko - lūkesčius. Pastariesiems 
autentiškos žmogiškosios prigimties faktorius, turėjęs atlikti sistemos 
moderatoriaus vaidmenį, atrodė savaime suprantamas, tačiau jų sukurtai 
sistemai - nė kiek. Jie nepakankamai įvertino racionalizacijos pasekmes ir 
nesuprato, kad technologizuoto mąstymo varoma ekonomika jau nebėra 
ekonomika, o gryna technika. „Yra tuščias reikalas šūkauti ant kapitaliz- 
mo: ne jis kuria pasaulį, o mašina“ (Ellul 2008(1): 3). 

Užteks tik priminti dar vieną gyvybiškai svarbią fundamentalią sri- 
tį, kurią technologinis mąstymas yra įstūmęs į radikalų pavojų - gamtos 
pasaulį. Stovime ant ekologinės katastrofos slenksčio, prie kurios mus pri- 
vedė savitikslio efektyvumo varomas gamtinių išteklių vartojimas ir tarša. 
Žvelgiant gilesniu žvilgsniu, prie šio slenksčio žmoniją privedė mąstymo 
atotrūkis nuo intuityviai jaučiamos supratingumo struktūros, slypinčios 
gamtoje, o tai radikaliai pakeitė mūsų santykį su ja. Vietoje gilios pajautos, 
atveriančios į savo paties žmogišką vidujybę ir išsiveržiančios kūrybiniais 
aktais, į gamtą ėmėme žvelgti tik kaip į materialių išteklių bazę ir rekrea- 
cinę zoną. Tai lėmė tragiškas pasekmes, apie kurias kalbama daug, bet da- 
roma per mažai, kad būtų galima likviduoti jų sukeltą pavojų. Kaip teigia 
H. Jonasas, šiandien mirties bausmę esame skyrę ne tik mūsų priešams ir 
kitokios tapatybės atstovams, bet ir pačiai planetai (Jonas 1990). 

Pagaliau technologijos graso žmonijos egzistencijai tiesioginiu būdu. 
Jas pasitelkiant sukurti masinio naikinimo ginklai jau atnešė šimtus mi- 
lijonų aukų, o atominės bombos sukūrimas reiškia radikaliai naują situa- 
ciją: pirmą kartą žmonijos istorijoje atsirado reali totalaus susinaikinimo 
galimybė. Turint omenyje tai, kad tendencija į destrukciją istoriškai lydė- 
jo visą Žmonijos egzistavimo laiką, šios galimybės realizacijos negalima 
laikyti neįmanoma: juk tam atsirado priemonė, kurios anksčiau nebuvo. 
Apie atominės bombos prasmę žmogui yra rašę K. Jaspersas (1963) ir 


"7 “Prognozuoju, kad korporacijos, tarp kurių dabar svarbiausią vaidmenį vaidina finansų 


institucijos, globalizaciją plėtos tol, kol pačios sužlugs. Kai tai įvyks, patirsime nemažai 
kančių“ (Cobb 2012: 4). 

G. Andersas (1993) - čia galime tik nurodyti šias studijas. Be nuorodos į 
atominės bombos keliamą pavojų, galime pridėti ir kitas ne mažiau apo- 
kaliptines grėsmes. Bioinžinerija, ypač genų srityje, ne tik yra pajėgi pa- 
siekti nuostabių rezultatų medicinoje, bet ir sukurti tokius virusus, kurių 
destrukcinė galia būtų ne menkesnė nei atominės bombos. Panašiomis 
tonacijomis galime kalbėti apie nanotechnologijas - jos ne tik ištobulins 
visų sričių mokslinius tyrimus iki dar neįsivaizduojamo masto, bet ir taps 
jėga, kuri, tendencingai panaudota, galės per akimirką sunaikinti žmoniją. 
Tai akivaizdžiai parodo dvasinės ir moralinės nuostatos žmonijai svarbą. 
Būtent ji lems, kaip bus panaudotos šios minėtosios technologijos. Ta- 
čiau šiame kontekste verta priminti, kad mūsų genialūs programuotojai 
nelaiko neįmanomu dalyku moralines nuostatas įskiepyti ir dirbtiniams 
intelektams. Tokiu atveju kur kas galingesnės už žmogų būtybės, besiva- 
dovaujančios grynu techniniu racionalumu ir emocijomis, galės išsiugdyti 
binius konfliktus, kuriuos jų visiškas technologinis mąstymas vienaip ar 
kitaip imsis spręsti. Iš žmogaus perėmę autonominio sprendimo teisę ir, 
be abejonės, galimybę patiems kurti vis tobulesnes mašinas, šie dirbtiniai 
intelektai anksčiau ar vėliau spręs, ką daryti su juos sukūrusiais, tačiau 
perdėm netobulais žmonėmis. O galbūt dėl mūsų likimo jie ginčysis tar- 
pusavyje. Mums bus įdomu stebėti jų diskusiją. Ir dar įdomiau bus aptarti 
priežastis ir pasekmes to, kad buvome taip susižavėję savo racionaliuoju 
protu, jog pamiršome pasinaudoti mums duotomis gilesnėmis galiomis. 
Kokie būdai siūlomi paminėtoms problemoms spręsti? Racionalizuo- 
to mąstymo protagonistai mato vienintelę išeitį - toliau tęsti technologinį 
progresą. „Visas ekonomines, socialines ir ekologines problemas (...) [esą] 
išspręs antroji mokslo ir technikos revoliucija, kurios esmė yra radikaliai 
naujos SCBIN (socio-cognito-bio-info-nano) technologijos“ (Kanišauskas 
2013: 205). Šio, vartojant Z. Norkaus sąvoką, „technologinio determiniz- 
mo“ (Norkus 2012) šalininkai ypač pabrėžia perėjimą į biotechnologijas. 
Dauguma jų, remdamiesi rusų teoretiko Kondratjevo idėjomis, suvokia 
dirbtinio intelekto keliamą grėsmę, apie kurią jau kalbėjome, todėl kon- 
centruojasi ties „galimybių plėtra“ natūraliuose gamtiniuose procesuose 
ir paties žmogaus, kaip biologinės būtybės, viduje. Sintetinė biologija, ma- 
nipuliuodama Žmogaus genais, įgalina „Žmogaus praplėtimo“ (enhance- 
ment of man) projektą, biologinį transhumanizmą, kurį pasitelkiant būtų 
taip išugdytos žmogaus fizinės, intelektualinės, komunikacinės galios, 

kad jis be vargo išspręs visas problemas, su kuriomis kol kas nesusido- 
roja. Profesorius S. Kanišauskas savo monografijoje Filosofinės socialinio 
modeliavimo problemos: teorija, praktika, siekiai, vertybės nuodugniai iš- 
tyrė šio projekto galimybes bei į jį dedamas viltis ir neslepia skepticizmo 
(Kanišauskas 2013: 205-209). Iš tiesų, ši biologinė revoliucija paliestų tik 
techninio pobūdžio žmogiškąsias funkcijas, tačiau niekaip nespręstų eti- 
nio pobūdžio problemų. Todėl biologinis transhumanizmas keltų analo- 
giškas kompiuteriniam transhumanizmui grėsmes. Pasak S. Kanišausko, 
besiremiančio Z. Norkaus ir G. Malineckio tyrimais, sukurtieji „antž- 
mogiai, galintys ištverti ir galingą radiaciją, ir milžinišką šaltį ar karštį, 
gebantys spręsti matematinius ar loginius uždavinius greičiau už bet kokį 
superkompiuterį, mokantys skaityti mintis ir mentališkai veikti ir valdyti 
žmones, visuomenę“, neišvengiamai ims konkuruoti su biologiškai „ne- 
praplėstais“ ar neperkurtais žmonėmis ir visi įmanomi šios konkurencijos 
scenarijai nurodo į vienos iš „rasių“ - antžmogių arba žmonių - sunykimą 
(Kanišauskas 2013: 207-209). J. C. Guillebaudas taip pat vardija daugybę 
problemų, kurios kiltų iš biotechnologinio žmogaus perkūrimo projek- 
to: „Naujasis eugenizmas, klonavimas, žmonių diskriminacija „genetinio 
fondo“ pagrindu, posthumanizmas, nacistinio antžmogio sugrįžimas ir 
t. t.“ (Guillebaud 2012: 93). Galėtume pridėti dar ir tai, kad žmonės būtų 
įsukti į naujas savęs pačių „gerinimo“ varžytuvės - į savitikslį savo kūno 
ir psichikos efektyvumo siekį. Galime tik įsivaizduoti, kur nuvestų tokios 
varžytuvės. Aišku viena: net ir išsprendęs dalį socialinių problemų, besą- 
lyginis technologinis progresas iškeltų kur kas sudėtingesnių ir pavojin- 
gesnių situacijų, jeigu tik jis būtų vykdomas racionalizuoto mąstymo, t. y. 
radikaliai nepakeitus mąstymo krypties egzistencinės tikrovės pagavos 
link“. 

Todėl solidesnis siūlymas spręsti šiame skyriuje išvardytas problemas 
būtų „technologijų humanizavimas“, jų subordinacija etinio ir kultūrinio 
žmogaus pašaukimo pildymuisi. Tam mūsų visuomenėse reiktų sugrąžinti 
kur kas reikšmingesnę vietą būtent toms gyvenimo sritims, kurios neieško 
jokio efektyvumo, neneša pelno, nedemonstruoja galios - mokyklai, me- 


** Kol kas per anksti būtų klausti, kaip technologinį progresą vykdytų mąstymas, turintis 
sąsają su vidine tikrovės dimensija, arba, kitais žodžiais, kaip šį progresą realizuotų ra- 
tio, atgavęs ryšį su intellectus, atsikratęs racionalizacijos. Tačiau pabrėžkime, kad nors šį 
klausimą reiks iškelti tik po mąstymo krypties pasikeitimo, jis turi vertę: problemos kyla 
ne iš paties technologinio proceso, bet iš to, kad jį atlieka nuo tikrovės atitrūkęs protas. 


MONOGRAFIJA 


V skyrius / BŪTINYBĖ KEISTI MĄSTYMO KRYPTĮ 


nui, laisvalaikiui ir kitai kultūrinei veiklai: „Būtent kultūra, kuri neduoda 
jokios naudos, ir tik ji vienintelė įgalina visuomenę kelti klausimus apie 
vykstančius pasikeitimus ir suteikti jiems prasmę“ (Gorz 2003: 31). Vi- 
suomenės auklėjimas kultūros, humanistinio pažinimo, o ne tik verslo ar 
kitokios galios linkme, sudarytų sąlygas susidaryti visą žmonių brolybės 
pajautai, kuri plisdama priartintų mus prie „empatijos visuomenės“ atsira- 
dimo, kaip norėtų žymus ekonomistas ir eseistas J. Rifkinas (Rifkin 2011). 
Politinėje sferoje reiktų iš naujo įtvirtinti racionalaus, laisvo ir universa- 
laus dialogo tarp vienodai gerai informuotų piliečių taisykles, kurio laiky- 
masis sugrąžintų bendruomeninio sprendimo galią, integruojančią realius 
visų piliečių poreikius ir apribojančią technologinę bei totalitaristinę ma- 
nipuliaciją pasauliniu sociumu, kaip ragino jau prieš kelis dešimtmečius 
J. Habermasas (Habermas 1968). Žymusis amerikiečių politikos mąstytojas 
E Fukuyama netgi įžvelgia radikalaus pasaulinio masto pasikeitimo, 
„Istorijos pabaigos“ galimybę, turinčią netrukus realizuotis liberaliosios 
demokratinės diskusijos pagrindu ir visiems laikams užbaigsiančios vi- 
sas ideologines konfrontacijas (Fukuyama 1992), jeigu tik šiam procesui 
nesutrukdys neteisingi sprendimai būtent biologinio transhumanizmo 
srityje (EFukuyama 2002). Dialoginės sąmonės, bendrosios žmogiškosios 
moralės įtvirtinimas pasaulyje šiandien yra tapęs daugelio pasaulio in- 
telektualų rūpesčiu ir laikomas vienintele išeitimi iš etninio ar religinio 
pobūdžio konfliktų, kaip liudija nenuilstami H. Kūngo ir kitų mąstytojų 
argumentai bei veikla (Kūng 1999). Vis labiau suvokiamos grėsmingosios 
globalizacijos pusės ekonomikoje, todėl vis garsiau siūloma kaip vienin- 
telio kriterijaus atsisakyti „ekonominio augimo dogmos ir sukurti kitokį 
buvimo kartu būdą, nei nesibaigiantis planetinio masto bėgimas į priekį, 
(...) labiau „europietišką“ ir mažiau „amerikietišką“, t. y. orientuotą į sti- 
priau kontroliuojamą, labiau socialią, mažiau valdomą „skaičių tironijos“, 
mažiau griežtą vargšams, atidesnę ateities iššūkiams rinkos ekonomiką“ 
(Guillebaud 2012: 115-116). Taip pat raginama grįžti prie nacionalinės 
ekonomikos, neutralizuojančios globalizacijos diktatą, kad „rinkos imtų 
tarnauti bendruomenėms“ (Cobb 2012). Patraukliai atrodo ir siūlymas 
bendrojo vidaus produkto dogmą pakeisti bendrosios vidinės laimės pos- 
tulatu, kaip jau padarė Butanas. Be abejo, ekonomika turėtų būti vėl su- 
bordinuota politikai. Džiugina vis labiau įsitvirtinanti ekologinė sąmonė, 
keičianti ne tik individų elgseną, bet ir politinius sprendimus bei verčianti 
ekonominį procesą reguliuoti pagal ekologinius planetos poreikius. Jau 

pasirodė ir solidžių teorinių veikalų, grindžiančių ekonominę sėkmę bū- 
tent per ekologijos prizmę, kaip antai E. Dalyo ir J. Farleyo Ekologiška 
ekonomika: principai ir jų taikymas (Daly 2003). Kultūrinio, socialinio, 
ekonominio, ekologinio atsinaujinimo idėjos yra integruotos į įtakingą 
darnios plėtros doktriną, kurią remia vis daugiau vyriausybių ir kurios 
pagrįstumu yra vis mažiau abejojama (Burbage 2013). Galima džiaugtis 
ir individualios elgsenos pokyčiais bei ryškiomis iš paprastų žmonių ky- 
lančiomis iniciatyvomis, turinčiomis galios transformuoti visuomeninius 
procesus. Norėdami atstatyti technologinio mąstymo griaunamus socia- 
linius ryšius ir asmeninę pusiausvyrą, žmonės buriasi į įvairiausio pobū- 
džio bendruomenes, pradedant geros kaimynystės grupelėmis ir baigiant 
meditacijos centrais. Europinėse visuomenėse vis labiau plinta alternaty- 
vūs vyraujančiai efektyvumo dogmai požiūriai ir sąjūdžiai - ekologiniai 
ūkiai, savanoriško taupymo asociacijos, sveiko ir „lėto“ gyvenimo grupės, 
savanorystės judėjimai, žmogiškos pagalbos nuo įvairių diskriminacijos 
formų draugijos ir t. t. Visa tai liudija apie tikėjimo pamatinėmis bendraž- 
mogiškomis vertybėmis atgimimą, kylantį iš vis aiškesnio suvokimo, kad 
kitos išeities nėra, ir kartu teikia optimizmo, kad dar įmanoma pasiprie- 
šinti globalizuotam technologinio mąstymo diktatui ir sukurti žmogišką 
visuomenę. 

Ar šis optimizmas yra pagrįstas? Galime pagrįstai tuo abejoti. Visas 
šiame skyriuje paminėtas problemas reikia vertinti kaip natūralias pase- 
kmes tokio gilaus technikos įsismelkimo į mūsų žmogiškąją egzistenciją, 
kad čia išvardytos išeitys atrodo neadekvačios, pavėluotos, per kuklios. 
J. Ellulis šį įsismelkimą traktuoja kaip technikos sakralizacijos aktą - taip 
stipriai reiškiasi psichologinė individų ir kolektyvų priklausomybė nuo 
technikos (Ellul 1973). Iš tiesų išeiti iš aklavietės nepavyks kitaip, kaip tik 
per radikalų mąstymo krypties pasikeitimą, prilygstantį religiniam atsi- 
vertimui - visos gyvenimo egzistencijos perversmui. Kultūros propaga- 
vimas ir dialoginės sąmonės įtvirtinimas, darnios plėtros doktrina ir visi 
alternatyvūs technologiniam mąstymui sąjūdžiai bus sėkmingi tik tiek, 
kiek jie dalyvaus šioje radikalioje mąstymo transformacijoje. 

Ankstesniuose skyriuose pristatėme racionalaus europietiškojo mąs- 
tymo eigą, vykstančią atitrūkus nuo tiesioginės (intuityvios) tikrovės pa- 
gavos (egzistencinio sprendinio). Tokią mąstymo eigą traktavome kaip 
krypstančią išimtinai į plotį, pamiršusią kryptį į gylį. Vartojome ratio ir 
intellectus sąvokas, išreiškiančias šias kryptis. Mąstymo plėtotė išimtinai 
kaip ratio, pamiršus ryšį su intellectus, buvo priežastis tikrovės, paties 
mąstymo ir viso žmogaus racionalizacijos bei pastarosios kraštutinės for- 
mos - technologizacijos - proceso, kurio esminis bruožas yra savitikslio 
efektyvumo siekis. Šis procesas, šiandien apėmęs visą pasaulį, lemia gi- 
lią krizę, pasireiškiančią ir individualiu, ir visuomeniniu lygmeniu, tokią 
krizę, kurią, tarkim, Heideggeris vadina „pavojumi par excellence“ (Hei- 
degeris 1992: 235), kadangi ji gresia žmonijos kaip tokios egzistencijos pa- 
baiga. Racionalizacijos sukeltos problemos yra tokios aštrios, kad, norint 
išeiti iš jų nulemtos sudėtingos situacijos, tampa aiški radikalaus mąstymo 
krypties keitimo būtinybė. Privalu vėl atrasti ryšį su intellectus, kitaip ta- 
riant, su intuityvia tikrovės pagava, kuriai būtų subordinuota ratio veikla. 

Iš esmės, ši subordinacija reikalauja bendro žmogaus proto ir jo vai- 
dmens pasaulyje permąstymo ir naujo pagrindimo. Žinome, kad tokį už- 
davinį sau ir visai fenomenologinei mokyklai kėlė Husserlis, reaguodamas 
į, jo žodžiais tariant, „radikalią gyvybės ir mokslų krizę europietiškaja- 
me humanizme“ (Husserl 1976: 7). Pasak Patočkos, tęsiančio Husserlio 
užmojį, proto ir jo vaidmens permąstymas, „atnaujinimas“ ir „reforma“ 
sutaptų su europinės civilizacijos išgryninimu, vėl atradus joje dvasios di- 
mensiją, pirmą kartą pasirodžiusią senovės graikų laikais, ir atskyrus ją 
nuo savitikslės galios viešpatavimo, prasidėjusio moderniaisiais amžiais 
(Patočka 2007). Ką reiškia ši dvasios dimensija? Patočka ją suvokia kaip 
specifinį europiečiui būdingą „rūpestį siela“, kurio, iš vienos pusės, ne- 
galima painioti su žymiuoju Foucault „rūpesčiu savimi“ (Foucault 1984), 
o, iš kitos pusės, jis neturi būti suprantamas kaip koks nors šuolis anapus 
gryno racionalumo: „Ar galima racionalizmo blogybes gydyti kitaip, kaip 
tik per racionalųjį protą?“ (Patočka 2007: 188). Taigi Patočka apsiriboja 

ratio horizontu, tvirtai įsitikinęs, kad racionalizacijos problemą galima 
išspręsti ir atsivėrimą tikrovei realizuoti, remiantis paties ratio resursais: 
„Jeigu tikroji Europa tiki racionaliojo proto totalumu, tai nereiškia, kad 
ji nemato racionalizacijos ribų. Tai reiškia būtent tai, kad ji, konstatuoda- 
ma aštrų racionalizmo konfliktą su daiktų tikrove, tiki turinti pajėgumą 
įsismelkti į pastarosios iracionalią dimensiją, ir šis įsismelkimas iš kar- 
to reiškia tvarką, santykius, supratingumą“ (Patočka 2007: 187). Nors vis 
dėlto Patočka apsiriboja racionalumo / iracionalumo sąvokų perspektyva 
ir tvirtina racionalumo „totalumą“, t. y. ratio galimybę apimti visą tikro- 
vę, galima klausti, ar jo teigiamas „rūpestis siela“, šis racionalumas, ap- 
šviečiantis „iracionaliąsias“ tikrovės puses, iš tiesų nesutampa su proto 
atsivėrimu intuityviai pagavai, nors tai nėra aiškiai įvardijama. Šia linkme 
E. Morinas kalba kur kas aiškiau. Apmąstydamas žmogaus racionalumo 
ir tikrovės santykius tiek sistemiškai, tiek jų istorinėje plėtotėje, Morinas 
konstatuoja racionalumo ribas, o kartu ir būtinybę jas peržengti, aktyvuo- 
jant gilesnes, viršracionaliąsias proto galias: „Šiandien priėjome stadiją, 
kai esame priversti pripažinti, jog totalios harmonijos tarp racionalumo 
ir tikrovės nėra. Be abejo, yra daugybė dalinių, lokalių, regioninio pobū- 
džio atitikmenų, bet nėra absoliutaus ir universalaus atitikimo. Nuo šiol 
turime suprasti, kad racionalumo nepakanka, norint apimti visą tikrovės 
gylį ir visą jos daugiadimensiškumą. Todėl turime imti puoselėti atvirą ra- 
cionalumą, kuris plėtotų dialogą ne tik su tuo, kas kol kas nėra racionaliai 
suprasta, bet ir su tuo, kas negali būti racionaliai suprasta“ (Morin 1990: 
119-120). Proto atvirumas viršracionaliajai dimensijai sudarytų galimybę 
pagauti radikalų paties proto šaltinį, o tai ir būtų nauja mąstymo pradžia, 
kuri išvestų žmoniją iš krizės: „Nuo šiol reikia domėtis ne vien faktais 
ir teorijomis, bet ypač mąstymo, ir būtent manyje pačiame vykstančio 
mąstymo, prielaidomis. Pagrindo krizė mus verčia apčiuopti ir išryškinti 
tai, kuo mes remiamės, kai kalbame, atsakome ir polemizuojame. Ji mus 
verčia permąstyti ir iš naujo suformuluoti pagrindo problemą, bet taip 
pat galvoti apie „mąstymą be pagrindų“ (Heidegger). Iš tiesų tai reiškia iš 
naujo mokytis mąstyti - ne tam, kad prikurtume naujų sistemų, bet tam, 
kad suprastume, kas yra sistema. Kaip mūsų genetinis kodas integruoja 
virusinį DNR, kurį panaudoja savo naudai, nors ir nesunaikindamas jo 
griaunamosios galios, taip ir mes turime integruoti konceptualaus nea- 
pibrėžtumo virusą - ir ne tik į mūsų nuomones ir idėjas, bet ypač į tai, iš 
ko kyla mūsų nuomonės ir idėjos. Taip mes iš naujo pradėtume mąstyti“ 

(Morin 1990: 142-143). Iš tiesų Morinas atliepia tai, ką kadaise akcentavo 
Sartreas savo veikale Būtis ir niekis. Analizuodamas dekartiškąjį mąstau, 
taigi esu, kuris gimdo modernųjį mąstymą ypač per tai, kad sutapatina 
ratio su žmogiškojo buvimo visuma ir tuo teoriškai pagrindžia jo atotrūkį 
nuo intuityvios tikrovės pagavos, Sartreas teigia, kad sąmonė, kuria žmo- 
gus suvokia, kad jis yra, yra ne ta pati, kuri suvokia, kad jis mąsto. Sartreas 
taip pat akcentuoja, kad būtent buvimo, nereflektyvioji, sąmonė grindžia 
mąstymo, reflektyviąją, sąmonę: „Būtent iš nereflektyviosios sąmonės kyla 
mąstymas: yra nereflektyvusis cogito, kuris sudaro sąlygas dekartiškajam 
cogito“ (Sartre 1943: 19). Kitaip tariant, pasak fenomenologo Sartreo, in- 
tencionalioje žmogaus sąmonėje buvimo lygmuo skleidžiasi fundamenta- 
liau nei konceptualaus mąstymo ir, priešingai, nei manė Dekartas, mąsty- 
mas turi būti subordinuotas intuicijai: „Nėra jokio kito pažinimo, kaip tik 
intuityvus. Dedukcija ir diskursas, netiesiogiai vadinami pažinimu, tėra 
instrumentai, vedantys į intuiciją. (...) O jeigu klausime, kas yra intuicija, 
Husserlis mums atsakys, kaip ir daugelis kitų filosofų, kad tai yra „daikto“ 
(Sache), jo paties (!) buvimas sąmonėje“ (Sartre 1943: 208-209). 

Mus domina būtent ši sąmonės ir tikrovės vienybė, realizuojama in- 
tuityviu būdu (intellectus). Būtent joje vyksta mąstymo smelkimasis į gylį, 
subordinuodamas ratio veiklą ir gelbėdamas žmogų nuo racionalizacijos 
siautulio. Mąstymo kryptis į gylį nekuria naujo idėjinio turinio (kurti tokį 
turinį - tai ratio, mąstymo į plotį, prerogatyva), tačiau jį iš vidaus trans- 
formuoja, suteikia jam statusą, atitinkantį konceptualiai nepažinios, ta- 
čiau intuityviai pagautos tikrovės visumą. Smelkdamasis į gylį, mąstymas 
išlieka transcendavimo judesiu, jis nuolat kerta ribas, tačiau ši dinamika 
vyksta ne siekiant aklo efektyvumo, o derinant mąstymą, jį išreiškiantį 
racionalų sprendimą bei kūrybos laisvę (beje, būtent smelkimasis į gylį 
yra ta vienintelė erdvė, kurioje gimsta laisvė) su fundamentaliu tikrovėje 
glūdinčiu supratingumu. Kas yra šis supratingumas - tai klausimas, kurį šį 
kartą paliksime nuošalyje. Apsiribosime tik teiginiu, kad intuityvi tikrovės 
pagava visada į jį atsiremia (o ne baigiasi, sudarydama kokio nors chaoso 
įspūdį), konstatuoja jame glūdinčius prasmės ir gėrio klodus, o racionalus 
mąstymas iš jo gauna normatyvinius impulsus. 

Heideggerį galėtume laikyti svarbiausiu mūsų laikų mąstytoju, anali- 
zavusiu mąstymo krypties pasikeitimo būtinybę ir galimybes. Jo vėlyvieji 
tekstai, tokie kaip Mokslas ir meditacija, Ką vadiname mąstymu?, Meta- 
fizikos įveika, ypač Filosofijos pabaiga ir pagrindinis mąstymo uždavinys, 

liudija, su kokiu įsitikinimu vokiečių filosofas teigė racionalumo epochos 
pabaigą, jos galimybių išsisėmimą, vartodamas mūsų terminus - mąsty- 
mo krypties į plotį užsklandą, ir kaip skvarbiai jis įžvelgė „naujo mąstymo 
pradžią“, kuri, pagal mūsų interpretaciją, atitinka mąstymo kryptį į gylį. 
Galutinė racionaliosios metafizikos išraiška - technika - apima „visus esi- 
nijos regionus, konstruojančius esinių visumą: suobjektintą gamtą, suin- 
dustrintą kultūrą, rutinizuotą politiką ir dirbtinius idealus“ (Heidegeris 
1992: 274), maitinama nyčiškosios „valios viešpatauti“ ir jos vulgariausios 
išraiškos - savitikslio efektyvumo siekio. Šis procesas kuria „viešpataujan- 
čią žemės rutulyje“ tvarką, kuriai pati filosofija jau nėra reikalinga, nes 
pastaroji, užsidariusi subjektyviajame racionalume ir įteisindama raciona- 
lizaciją, įgyvendino savo funkciją — „ji jau yra tos tvarkos pamatas“. „Tačiau 
kartu su filosofijos pabaiga nesibaigia mąstymas, pereinantis prie kitokios 
pradžios“ (Heidegeris 1992: 276). Kas yra ši „kitokia pradžia“? Tai mąs- 
tymas, kuris, atsisakęs logikos viršenybės ir „tariamo mokslo blaivumo ir 
pranašumo“ (Heidegeris 1992: 126), klausia jau ne apie „būties tiesą“, kaip 
kad darė pieš tai, būtį paversdamas tarsi vizualiniu objektu - reprezenta- 
cija, bet apie „būtį tiesoje“, glūdinčią paslaptyje, nematomą ir neįformi- 
namą konceptu, tačiau suteikiančią galimybę (malonę") atsakyti į savo 
siunčiamą „kvietimą“ per „įsiklausymą“ (Heidegger 1954). Perėjimas nuo 
mąstymo, kuris remiasi regėjimo paradigma“", į mąstymą kaip klausymąsi 
yra esminis žingsnis Heideggerio filosofijoje. Žengiant jį, neišvengiamai 
kilo problema, susijusi su mąstymo „aiškumo“ klausimu. Aiškumas, at- 
sirandantis klausantis, yra kitokio pobūdžio nei tas, kuris kyla „matant“, 


" Savo paskaitų cikle Ką vadiname mąstymu? Heideggeris ilgai medituoja apie germanų 
kalbose randamą sutapimą tarp žodžių „mąstyti“ (denken) ir „dėkoti“ (danken): denken 
ist danken (Heidegger 1954: 138-150). 

0 Jau Būtyje ir laike Heideggeris atmeta „matymo“ viršenybę klausymosi atžvilgiu, trak- 
tuodamas ją kaip būties užmiršimo struktūros susidarymo bazę (Heidegger 1976: 171). 
Heideggeris pabrėžia, kad būtent šioje viršenybėje glūdi vakarietiško mąstymo ir mok- 
slo istorinės raidos nuo Parmenido iki Hegelio paaiškinimas: „Veikalas, kuris Aristote- 
lio ontologinių veikalų rinkinyje yra pirmoje vietoje, prasideda teiginiu: [„Visi žmonės iš 
prigimties siekia matymo“]. Žmogaus būtyje esmingai glūdi matymo rūpestis. Tuo įve- 
damas tyrinėjimas, siekiantis nudengti buvinio ir jo būties mokslinio ištyrimo ištaką 
minėto čia būties būtiškumo atžvilgiu. Ši graikiška egzistencialios mokslo genezės in- 
terpretacija nėra atsitiktinė. Ja eksplicitinė suprastis priartėja prie to, kas nužymėta Par- 
menido teiginiu: [„Juk mąstyti ir būti - yra tai tas pat]. Būtis yra tai, kas pasirodo gryna 
[reinen] stebinčia nuovoka, ir tik šis matymas atskleidžia būtį. Pirmapradė ir tikra tiesa 
glūdi grynoje stebėsenoje. Ši tezė nuo šiol lieka Vakarų filosofijos pamatas. Ja motyvuo- 
ta Hegelio dialektika ir tik dėl jos ji yra galima“ (Heidegger 2014: 141). 

kuris baigiasi konceptualia demonstracija ir prie kurio mus įpratino ilga- 
amžė europietiškosios filosofijos ir mokslo tradicija. Šiuo įpročiu galime 
paaiškinti ir milžinišką kritikos bangą vėlyvosios Heideggerio filosofijos 
atžvilgiu, tai banga, kurios leitmotyvas - kaltinimas „iracionalumu“. Hei- 
deggeris daugybę kartų atsakė į šią kritiką, kviesdamas suvokti kitokio 
pobūdžio aiškumą, kur kas fundamentalesnį už tą, kurį matome raciona- 
lumo paradigmoje, net jeigu pastarasis yra grindžiamas to gilesniojo. „Kol 
turime abejonių dėl proto ir racionalumo prigimties, tuščios yra visos kal- 
bos apie iracionalizmą. Techninė mokslinė racionalizacija, viešpataujanti 
mūsų epochoje, save pateisina kasdien vis labiau stulbinamais rezultatais. 
Tačiau tie rezultatai nieko nesako apie tai, kas apskritai sukuria raciona- 
lumo ir iracionalumo galimybę. Rezultatas įrodo techninės mokslinės 
racionalizacijos teisingumą. Tačiau ar atvirumą viso to, kas yra, galima 
sutapatinti tik su tuo, kas įrodoma? Ar įrodomybės reikalavimas neužker- 
ta kelių į tai, kas yra? Galbūt egzistuoja mąstymas, kuris yra blaivesnis už 
netramdomą racionalizacijos šėlsmą ir už kibernetikos siautėjimą. Galbūt 
kaip tik šitas siautulys yra maksimaliai iracionalus. Galbūt egzistuoja mąs- 
tymas anapus racionalumo ir iracionalumo antinomijos, blaivesnis net už 
mokslinę techniką, blaivesnis ir todėl stovintis nuošalyje, neduodantis jo- 
kių rezultatų ir vis dėlto turintis savo būtinybę. Ir kai keliame klausimą 
apie mąstymo uždavinį, ne tik šis mąstymas, bet ir klausimas apie jį lieka 
klausimo stichijoje. Visos filosofijos akivaizdoje tai reiškia: visiems mums 
būtina ugdyti savo mąstymą ir pirmiausia žinoti, ką reiškia išugdytas arba 
neišugdytas mąstymas“ (Heidegeris 1992: 424). 

Tačiau ką reiškia naujasis, išugdytas arba neišugdytas, mąstymas? Ką 
vis dėlto reiškia heidegeriškasis „įsiklausymas į būtį“ ir iš jo kylantis aiš- 
kumas, „blaivesnis“ ir pirmapradiškesnis už racionalųjį? Ieškodamas, kaip 
atsakyti į šį klausimą, Heideggeris negali leisti sau atkristi į tradicinį kon- 
ceptualų racionalumą, todėl ima kalbėti metaforomis, kurių apsčiai rasi- 
me, pavyzdžiui, Laiške apie humanizmą, komentuoti poeziją, ypač Hėl- 
derlino, arba vartoti sąvokas, kurių prasmės negalima apibrėžti griežtu ra- 
cionaliu diskursu, bet tik suvokti tam tikroje intuityvioje pagavoje“'. Viena 
iš tokių sąvokų - iš Mokytojo Eckharto paimta Gelassenheit, reiškianti lei- 
dimą visam kam būti, tuo leidimu tą būtį pagaunant, bet jos neuždarant, 


*! „Kiekvieną neapskaičiuojamą dalyką žmogus gali pažinti, t. y. saugoti jo tiesą, tik kūry- 
biškai klausdamas ir kurdamas formas, atsirandančias iš autentiško apmąstymo galios“ 


(Heidegeris 1992: 153). 

o greičiau ją atveriant (Heidegger 1959). „Ar tai gali padaryti dialektinė 
meditacija, ar pirmapradiškai atverianti intuicija, o galbūt nei viena, nei 
kita? Tai nulemia savitumas to, kas pirmiausia iš mūsų reikalauja leidimo 
atsiverti. Kaip gi mes galėtume tai apibrėžti, jeigu neleidžiame anam atsi- 
verti?“ (Heidegeris 1992: 425). Pirmapradė Heideggerio aprašoma daiktų 
(Sache) atvertis, kurią mes, aiškiai nutolę nuo vokiečių mąstytojo žodyno, 
vadiname egzistenciniu sprendiniu arba intellectus pagava, mums reiškia 
vieną iš mąstymo judėjimo krypties į gylį variantų. Tačiau, nuėjus dalį ke- 
lio kartu su Heideggeriu, atsiranda kai kas, kas mums neleidžia tęsti kelio- 
nės jo nurodoma kryptimi. Laiške apie humanizmą Heideggeris rašo, kad 
„Iš pačios būties ateina nuorodos, kurios žmogui privalo tapti įstatymais ir 
taisyklėmis“ (Heidegeris 1989: 256). Mąstymo į gylį vyksmas neabejotinai 
reiškiasi tuo, kad įsiklausymas į būtį leidžia aiškiai orientuotis pasaulyje, 
kur kas aiškiau ir patikimiau už ratio diskursą, kai šis atitrūksta nuo egzis- 
tencinio sprendinio. Tačiau atrodo, kad Heideggerio mąstyme yra išnyku- 
si žmogui priklausančio etinio apsisprendimo instancija. Dėl savo įsiklau- 
symo į būtį žmogus yra gėrio ir blogio tarpusavio kovos laukas, tačiau jo 
etinis pasirinkimas nedalyvauja nusprendžiant šios kovos, kuri yra pačios 
būties prerogatyva, baigtį. Būtis, į kurią kviečia įsiklausyti Heideggeris, 
yra etiškai neutrali: „Šalia šventumo būties prošvaistėje pasirodo ir blogis. 
Jo esmė nėra tik žmogiškojo veiksmo niekšiškumas; ji glūdi įtūžio pikta- 
vališkume. Abu, šventumas ir nuožmumas, esti būtyje todėl, kad pati būtis 
yra prieštaringa. Joje slypi naikinimo šaltinis. (...) Būtis maloningai puo- 
selėja šventumo patekėjimą, bet kartu pažadina tūžmą“ (Heidegeris 1989: 
255, 256). Todėl ir konkretūs įstatymai ir taisyklės, kuriais turi vadovautis 
į būtį įsiklausantis žmogus, yra fundamentaliai etiškai neutralūs, nepri- 
klausomai nuo to, kokia spalva - gėrio ar blogio - jie mums išoriškai rody- 
tųsi. Kitaip tariant, Heideggerio įsiklausymo į būtį ar Gelassenheit sąvoka 
pripažįsta prasmės, bet nepripažįsta gėrio pirmapradiškumo tikrovėje. Šis 
etinis neutralumas verčia būti atsargiems, mąstymui keliaujant į gylį Hei- 
deggerio nurodytais takais““. 


** Prancūzų filosofas P. Capelle-Dumont, apmąstydamas Dievo klausimo statusą vėly- 
vojoje Heideggerio filosofijoje, taip apibūdina šią etinio neutralumo problemą: „Pa- 
sak Heideggerio, „nepažįstamasis“ dievas kyla iš kitiškumo būtyje. Būtent šio kitišku- 
mo statusas ir kelia problemą: kuo „nepažįstamasis“ skatina „kitiškumo“ būties patirtyje 
apmąstymą? Gyvenimo pabaigoje Heideggeris sakė: „Nur noch ein Gott kann uns retten“ 
[Vien tik Dievas mus dar gali išgelbėt]. Dievas yra laukiamas kaip išgelbėtojas. Tačiau 
šiame laukime nieko nesitikima - jis tiesiog nėra nukreiptas į jokį turinį: jis yra bedugnė 

Kad ir kokią įtaką mąstymo krypties pasikeitimui būtų padaręs Hei- 
deggeris, ne mažesnę reikšmę tam turi Bergsono filosofija. Joje atliekamas 
skyrimas tarp proto ir intuicijos: protui priskiriamas išorinių (paviršinių) 
tikrovės aspektų pažinimo laukas, o intuicijai - tikrovės gelmė, jos pažini- 
mas iš vidaus. Filosofo karjerą Bergsonas pradėjo kaip Spencerio mecha- 
nistinio pasaulio aiškinimo šalininkas, taigi - tikrovės technologizacijos 
apologetas. Tačiau jau labai anksti jis įžvelgė šio aiškinimo nepakanka- 
mumą. Gilindamasis į mokslinę laiko sąvoką, Bergsonas teigė, kad ji nėra 
pajėgi išreikšti fundamentaliausio laiko fenomeno elemento - jo realios 
trukmės. Laiko trukmę fizikai išreiškia idealizuotai, simboliškai, repre- 
zentuoja matematinėmis formulėmis, tačiau nėra pajėgūs jos užčiuopti 
realiai. Būtent ši realybės pagavos galimybė tarsi pažadina jauną filoso- 
fą iš snaudulio. 1889 metais trisdešimtmetis Bergsonas paskelbia pirmąjį 
savo veikalą - Apie tiesioginius sgmonės duomenis (Bergson 2011 (1)). Be- 
tarpiškumo, tiesioginės pagavos fenomenas tampa svarbiausiu Bergsono 
mąstymo lauku, kuriame filosofas taikys vidinio stebėjimo metodą: betar- 
piška tikrovės pagava vyksta pačioje sąmonėje. Tiesioginė vidinė sąmo- 
nės stebėsena leidžia apeiti reprezentacijos sukurtą informacinį bloką - šį 
mūsų abstrahuojančio proto, kuris lėmė grynai racionalų europietiškosios 
filosofijos ir mokslo, pavidalą - ir užčiuopti realų tikrovės turinį. Taigi 
Bergsonas suvokia atradęs kelią į pačią tikrovę: intuicija pagauna tikro- 
vės kokybę, kurią protas, atmetęs intuiciją, sugeba aiškinti tik kiekybiškai; 
tikrovės vidinę, nedalomą, tačiau dinamišką trukmę (laiką), kurią protas 
mato tik išoriškai, pagal erdvinį modelį, todėl ją skaldo į fiktyvius, realiai 
neegzistuojančius, elementus; tikrovės atsinaujinimo vyksmą, kurį protas 
maskuoja, nuolat kurdamas fiksuotas hermetiškas būsenas, kokios yra 
mūsų abstraktūs konceptai; gyvą tikrovės vienybę, kurią protas pakeičia 
dirbtiniais loginiais mechaniniais ryšiais tarp konceptų. Vadovaudama- 
sis intuicija, žmogus išmoksta atsisakyti didžiosios proto iliuzijos - „pa- 
viršutiniškojo aš“, kuris „išorinį pasaulį liečia tik iš paviršiaus“ (Bergson 
2011 (1): 93) ir kuris dalyvauja dirbtinai pagal paviršutiniškus kriterijus 


atvirybė, su kuria žmogaus poreikiai ir interesai, inter-esse, negali susigyventi. Priešta- 
ravimas [Heideggeriui] čia gali būti formuluojamas [taip]: Apie kokį kitiškumą gali būti 
kalbama, jeigu hipotetinis dievas neturi pašaukimo atliepti degančioms žmogaus situaci- 
joms: kasdienos ir mirties tragikai, tautų ekonominiam išgyvenimui? Šis klausimas vėl 
nurodo į santykio tarp „apreiškimo“ ir žmogaus „matmens“ problemą: ar toji erdvė, kuri 
yra paliekama dievui ateiti, iš tiesų yra tikroji dievo atėjimo vieta, jeigu joje nebelieka 
vietos žmogiškajam troškimui?“ (Capelle-Dumont 2010: 148). 

ir „poreikius“ sukurtame „socialiniame gyvenime ir kalboje“ (Bergson 
2011(1): 96). Kartu intuicija pažadina ir „fundamentalųjį“ „gilųjį“ aš, 
kuris yra ir „realus“ bei „konkretus“ aš (Bergson 2011(1): 96, 104). Šis 
išviršinio „aš“ pakeitimas giliuoju „aš“ yra raktas į daugelio žmogiškųjų, 
individualaus ir socialinio pobūdžio problemų sprendimą jau vien dėl 
to, kad daugelis šių problemų yra dirbtinai sukurtos išviršinio aš, todėl 
šiam traukiantis, dingsta ir jos. Gilusis aš, prieinamas tik per intuiciją, yra 
taip pat vienintelis realios laisvės vyksmas, kuris daugelio žmonių taip 
ir lieka nepažintas, kadangi yra proto pakeičiamas tik laisvės konceptu, 
dirbtiniu žodžiu, tikrovės iškamša, kuria teoriškai tenkinasi išviršinis aš, 
nė nenutuokdamas, ką reiškia gyventi ir būti laisvam iš tikrųjų (Bergson 
2011(1): 105-166). 

Pirmasis Bergsono veikalas koncentruojasi apie pačios sąmonės tikro- 
vę, joje atrandamą trukmės realumą ir vidinės žmogaus laisvės šaltinį, o kiti 
jo darbai, visuomet taikydami intuiciją kaip metodą, rodo mąstymą veikiant 
kituose tikrovės sektoriuose. 1896 metais parašytas veikalas Materija ir at- 
mintis atskleidžia sąmonės jungtį su materija, kuri žmogui reiškia pirmiau- 
sia jo kūną, tačiau taip pat ir bet kurį daiktą pasaulyje. Jungtis, naikindama 
proto kuriamą teorinį dualizmą, vyksta per bendrą ir vidinį materijai (judė- 
jimui) ir sąmonei (kokybei) ritmą: taip realizuojasi žmogaus ir daikto sim- 
biozė, sielos įsikūnijimas ne tik į savo, bet į bet kurio daikto materiją, pasi- 
neriant į jos vidinį gyvenimą - į pačią tikrovės šerdį. „Atmeskime bet kokią 
išankstinę interpretaciją ar matą, atsisukime veidas-į-veidą betarpiškai ti- 
krovei: jau neberandame neperžengiamo atstumo, esminio skirtumo ir net- 
gi jokios tikros skirties tarp suvokimo ir suvokiamo daikto, tarp kokybės ir 
judėjimo“ (Bergson 2012: 245). 1907 metais išleistame veikale Kūrybinė evo- 
liucija Bergsonas mąsto jau apie visą gyvybinį procesą, iš gelmių trykštantį 
gyvybinį polėkį (ėlan vital), apimantį visą materiją, materiją kaip tokią, taigi 
visą pasaulį jo kosmobiologinėje (kosmo- bio- loginėje) dimensijoje, kuria- 
me žmogaus sąmonė yra tik vienas iš sąmonės, kad ir aukščiausio lygmens, 
variantų: „Viskas vyksta taip, lyg į materiją būtų įsiveržęs platus sąmonės 
srautas, kupinas, kaip ir bet kokia sąmonė, milžiniškos daugybės viena kitą 
persmelkiančių galimybių. (...) Šiuo požiūriu ne tik sąmonė pasirodo esanti 
varomasis evoliucijos pradas, bet ir žmogus užima privilegijuotą vietą tarp 
pačių sąmoningiausių būtybių“ (Bergson 2004: 203-204, 205). Svarbiausia 
yra suprasti tai, kad gyvybinis polėkis nėra metafora, išreiškianti atskiruose 
individuose veikiančius impulsus, visiškai redukuojamus į chemines reak- 

cijas, taigi skirta tik nuo materialios tikrovės atskirtai veikiančiai žmogaus 
vaizduotei patenkinti. Svarbiausias Bergsono uždavinys yra parodyti sąmo- 
ningo gyvybinio polėkio tikroviškumą, egzistuojantį ir anapus žmogaus są- 
monės, ir anapus grynai materialių procesų, tačiau įsikūnijusį ir Žmogaus 
sąmonėje, ir bet kokiame materialiame vyksme kaip bendras jų gyvybinės 
evoliucijos šaltinis. Gelmėje, anapus žmogiškų ir materialių mutacijų, ku- 
rios Žmogaus sąmonei rodosi kaip atskiros operacijos ir yra proto teoriškai 
įforminamos kaip atskiri momentai, vystosi gyvybinis polėkis, fundamen- 
tali sąmonė, iš vidaus suvienijanti visas žmogaus ir materijos mutacijas. „Iš 
vidaus“ - jeigu bandytume priartėti prie sąmonės ir materijos pirmapradžio 
lygmens, abiem atvejais išvystume gryną tendenciją, pirmapradę trukmę, 
kuri ir yra „pats tikrovės audeklas“ (Bergson 2004: 297, vertimas pakeistas), 
„mūsų būties pamatas ir pati daiktų, su kuriais esame susiję, substancija“ 
(Bergson 2004: 55). Visa tikrovė yra gyva, kadangi iš vidaus yra apimta šio 
fundamentalaus gyvybinio polėkio. Intuicija realizuoja žmogaus ryšį su šiuo 
gyvybiniu polėkiu, pakreipdama jo mąstymą į gylį. 

Socialinė tikrovė yra visos gyvosios tikrovės dalis. Bergsonas plečia 
savo mąstymą iki socialinės žmogaus veiklos lygmens veikale Du mora- 
lės ir religijos šaltiniai, pasirodžiusiame 1932 metais**. Intuicija, vedanti 
mąstymą į natūralios tikrovės gelmę, reiškiasi kaip dinamiška religija ir 
gyva moralė, kurios lemia atviros visuomenės būklę. Tuo tarpu tikrovės 
paviršėliais slystantis protas pasireiškia per statišką religiją ir uždarą mo- 
ralę, išvirstančias į uždaros visuomenės būseną““. Pastaroji vadovaujasi 
vieninteliu imperatyvu - savitiksliu sociumo sanglaudos išlaikymu, ir 
tam naudoja minios įpročius, kuriuos Bergsonas vadina „virtualių ins- 


3 Ilgas 25 metų laikotarpis skiria Kūrybinės evoliucijos ir Dviejų moralės ir religijos šaltinių 


publikavimą. Šiuo laikotarpiu Bergsonas užsiėmė aktyvia visuomenine veikla, taiky- 
damas savąją filosofiją, o iš tiesų - į tikrovę besismelkiančią intuiciją, konkrečių socia- 
linių reiškinių, ypač politinių, plotmėje. Yra žinomas jo vaidmuo JAV prezidento Wil- 
sono draugijoje, Prancūzijos vyriausybės prašymu pastarąjį įtikinėjant stoti į I pasaulinį 
karą ir taip nulemti jo baigtį: šią politinę sėkmę Bergsonas vadino „didžiausiu savo 
gyvenimo džiaugsmu“ (Bergson 1972: 1564), o visą savo, kaip filosofo, santykį su so- 
cialine realybe apibrėžė pagal principą „reikia veikti kaip mąstančiam žmogui ir mąs- 
tyti kaip veikiančiam žmogui“ (Bergson 1972: 1574). Taigi, Bergsono politinės veiklos 
negalima vertinti kaip nuokrypio nuo jo filosofinio mąstymo, bet kaip nuoseklų kelią į 
savo paskutiniojo ir žymiausio veikalo pasirodymą 1932 metais. 

Bergsono veikalas nuo pradžios iki galo plėtoja dichotomiją tarp proto ir intuicijos: 
uždara siela ir atvira siela, instinktas ir atradimas, kartojimasis ir kūryba, tenkinimasis 
ir džiaugsmas, sąstingis ir judėjimas, statika ir dinamika ir t. t. Tai - mąstymo krypčių, 
kurias traktuojame kaip einančias į plotį (ratio) ir į gylį (intellectus), dichotomija. 

tinktu“. Uždaros visuomenės tipas istoriškai vyravo, kadangi protas is- 
toriškai visuomet stelbė intuiciją. Ankstesniuose skyriuose, nepriklauso- 
mai nuo Bergsono, matėme, kokią problemišką situaciją sukūrė žmonijai 
mąstymas, judantis tik į plotį, kurį vadovaujantis Bergsono terminais 
galima apibūdinti kaip proto veiklą, atitrūkusią nuo intuicijos. Mūsų pa- 
brėžiama būtinybė kreipti mąstymą į gylį atliepia bergsoniškosios intui- 
cijos poreikiui, o Bergsono teigiamas fundamentalus žmogaus sąmonės 
atvirumas, naujas ir laukiamas sąmonės virsmas, subordinuojantis ratio ir 
besireiškiantis per atvirą religiją, moralę ir visuomenę, suteikia galimybę 
išeiti iš pavojų žmonijos egzistencijai keliančios situacijos““. 

Juk ar ne todėl žmogus pateko į šią sunkią situaciją, kad vadovavosi 
vien tik savo konceptualaus teorinio proto informacija, kuri, žinoma, su- 
tvarko, numato ir apskaičiuoja, bet - tik dalį to, kas vyksta iš tiesų? Ar ne 
todėl žmogus padarė tiek klaidų, kad vadovavosi tik maža, išviršine tikro- 
vės skiautele, nepastebėdamas beveik nieko, kas iš tiesų vyksta pasaulyje 
ir jame pačiame? „O juk gyvenime yra pasakoma begalybė nenaudingų 
dalykų, padaroma begalybė nenaudingų veiksmų, ir nebėra jokios aiškios 
situacijos; niekas nevyksta taip paprastai ir taip užbaigtai, ir taip gražiai, 
kaip mes norėtume; scenos keičia viena kitą; dalykai nei prasideda, nei 
pasibaigia; niekada nėra iki galo išsisprendusios padėties, nei absoliučiai 
lemiamo veiksmo, nei žodžių, kuriais galėtų viskas baigtis: visos pasekmės 
yra perkraunamos iš naujo. Toks yra žmogaus gyvenimas“ (Bergson 1970: 
1441). Ne protas, o intuicija, atverianti žmogų visatą apimančiam funda- 
mentaliam gyvybiniam polėkiui, leis žmogui orientuotis pagal visumą, 
net jeigu šį orientavimąsi lydės vis gilesnė nepaaiškinamumo, paslapties 
pajauta““. „Gyvybinis polėkis, skrodžiantis materiją, išgauna iš jos tokias 


„Atvirosios visuomenės“ sąvoka, naudojama K. R. Popperio, iš esmės skiriasi nuo berg- 
soniškosios, nors austrų mąstytojas pripažįsta „tam tikrą panašumą“ (Popper 1998: 520). 
Popperis pabrėžia savo priklausymą tradicijai, kuri racionalumo dominantę laiko išeiti- 
mi iš visų blogybių. Jam racionalumas visada reiškia kritiką ir dialogą, kurie sudaro pas- 
kutinę ir pakankamą galimybę išspręsti visas problemas. Tačiau Popperis neįvertino fakto, 
kad pats vienas racionalumas tampa racionalizacija, kurios kraštutinė išraiška — tikrovės 
ir mąstymo technologizacija - kritiką ir dialogą paverčia neveiksniais. Šiandien, norint 
įgalinti dialogą, jau neužteks raginimų paklausyti sveiko proto ir susėsti prie derybų sta- 
lo - tą pačią akimirką technologijos šiuos raginimus pavers tuščiais lozungais, kuriais dar 
galima užliūliuoti visuomenę. Šiandien, norint įgalinti dialogą, reikia radikalaus sąmonės 
būsenos virsmo, naujo įsišaknijimo į tikrovę. Bergsonas yra arčiau realybės nei Popperis. 

Kas, beje, netrukdo žmogui suprasti kur kas giliau ir efektyviau tai, kas dedasi prieš jo 
nosį, išreikšti tai tikslesniais konceptais, įžvalgiau numatyti, kas bus ir ką reikia dary- 
ti. Intuityvi tikrovės pagava nesumenkina efektyvumo, bet, priešingai, jį daro daug 

galimybes [žmogiškosios] rūšies ateičiai, apie kurias nebuvo galima nė 
numanyti tada, kai ši rūšis susidarė“ (Bergson 2008: 56). Žmogaus lau- 
kia neišvengiama ir iki šiol neįsivaizduota evoliucija, tačiau bergsoniška- 
sis gyvybinis polėkis sudaro fundamentalią alternatyvą technologiniam 
transhumanizmui: žmonijos ateitis priklauso nuo vienos iš šių alternaty- 
vių galimybių, taigi nuo mąstymo krypčių, pasirinkimo. 

Mąstymo kryptis į gylį nėra vienalytė: Heideggerio ir Bergsono filo- 
sofijos nušviečia skirtingus jos realizacijos kelius. Mąstymui į plotį priėjus 
kritišką ir pavojingą ribą, iš Žmogiškumo gelmių tarsi kyla įvairiaformis 
kvietimas grįžti į savo gelmes, atsigręžti tiesiogiai į savo šaltinį, kvietimas, 
kurio aidą girdime Heideggerio cituojamoje Hėlderlino eilutėje: „Bet kur 
pavojus, ten atsiranda ir tai, kas gelbsti“ (Heidegeris 1992: 236), taip pat ir 
Bergsono įžvalgoje: „Išdidėjęs kūnas laukia sielos papildymo, mechanika 
reikalauja mistikos“ (Bergson 2008: 330). Šio kvietimo modalumai prisi- 
taiko prie skirtingų kultūrų, tautų, aplinkų ir net individų, todėl ir būdų 
mąstyti gilyn yra įvairių. Galėtume juos analizuoti europietiškojo meno, 
psichologijos, kultūrinių sąjūdžių, ypač religinio mąstymo kaitos, pers- 
pektyvoje. Šioje knygoje siekiame parodyti tik keletą mąstymo krypties 
į gylį variantų pačioje filosofijoje. Be Heideggerio ir Bergsono, galėtume 
imtis daugybės kitų šiuolaikinių mąstytojų tekstų analizės. Mąstymo į 
gylį pavyzdžiai - tai ir K. Jasperso egzistencijos filosofija, siekianti suvokti 
pirmapradį Absoliutą mumyse pačiuose, ir E. Levino ne- intencionalio- 
sios sąmonės sąvoka, ir E. Erommo turėjimo ir buvimo priešybės analizė, 
ir P. Teilhardo de Chardino noosferos koncepcija, apvalyta nuo siaurų 
technicistinių interpretacijų, ir daugybės kitų autorių, gavusių platų pa- 
saulinį pripažinimą, filosofijos. Tačiau pabaigoje norėtume įvardyti keletą 
šiandieninėje Europos filosofinėje erdvėje vis daugiau dėmesio sulaukian- 
čių, tačiau Lietuvoje dar nepakankamai žinomų mąstytojų. 

Pirmiausia negalime nepaminėti prancūzų filosofo Mauriceo Blon- 
delio, dar 1893 metais išleidusio savo didįjį veikalą Veiksmas (L' Action). 
Jame Blondelis pristatė originalią skirtį tarp norinčiosios valios (volontė 
voulante) ir norimos valios (volontė voulue). Norinčioji valia nėra žmo- 
gaus atributas, ji yra universalus ir pirmapradis tikrovės vyksmas, iš kurio 
kyla pati egzistencija bei visi jos aktai ir kuris negali nekelti asociacijų su 
bergsoniškuoju gyvybiniu polėkiu. Taigi norinčioji valia yra anapus žmo- 


didesniu. Tačiau tai jau bus ne savitikslis, o realiai prasmingas efektyvumas; ir didesnis 
todėl, kad prasmingas. 

gaus proto ir valios, sąmonės ir laisvės. Sudarydama būties branduolį, ji 
veikia pulsuodama platėjančiais ratilais (ondes concentrigues): gamta, 
žmogiškasis individas, šeima, bendruomenė, politinė visuomenė, pasau- 
lis... Be abejo, Blondelis koncentruoja savo mąstymą ties žmogumi, kurio 
sąmoninga, taigi norima valia, dalyvauja pirmapradžių norinčiosios va- 
lios veiksmų grandinėje, prasidėjusioje be jos, tačiau besitęsiančioje joje, 
todėl savo dalyvavimu norima valia tampa atsakinga už norinčiąją valią. 
Šios atsakomybės naudojimas įvairiomis kryptimis sutampa su nuokry- 
piu arba ištikimybe, netvarkos arba pirmapradės harmonijos kūrimu, o 
tai, vartojant mūsų sąvokas, gali būti reiškiama kaip mąstymo kryptis į 
plotį, pamiršus gylį, arba į gylį: „Jeigu turiu kažką suvokti, privalau tai 
suvokti. Aš galbūt suvoksiu, taip ar ne, ar šis fantomas, kuriuo esu aš pats, 
kartu su šia visata, kurią nešiojuosi savo žvilgsnyje, su visu jos mokslu 
ir magija, su šiuo keistu sapnu, kuris yra sąmonė, turi kažką tikro. Aš, 
be abejonės, atrasiu tai, kas slypi mano veiksmuose, šiame pirmapradžia- 
me pagrinde, kuriame be manęs, nepaisant manęs, aš patiriu būtį ir prie 
jos prisirišu. (...) Problema yra neišvengiama; žmogus ją neišvengiamai 
išsprendžia; ir šį sprendimą, teisingą arba ne, bet visada norimą ir būtiną, 
kiekvienas nešiojasi savo veiksmuose. Štai kodėl reikia tyrinėti veiksmą. 
(...) Yra gerai pasiūlyti žmogui visus gyvenimo poreikius, visą paslėptą 
žmogaus darbų pilnybę tam, kad jame sutvirtėtų drąsa veikti“ (Blondel 
1936: VII-VIII). Norimos valios veiksmo esmė priklauso nuo žmogaus 
„prisirišimo“ prie norinčiosios valios, „pagrindo“, kuriame „be žmogaus 
ir nepaisant Žmogaus“, t. y. anapus Žmogiškosios valios ir proto, žmo- 
gus patiria būtį. Kryptis į gylį koreguoja ratilų plėtros pobūdį, kryptį į 
plotį. Vienas žymiausių Blondelio filosofijos tyrinėtojų C. Moelleris taip 
pristato šiuos žmogiškosios valios, dalyvaujančios pamatinėje norinčio- 
joje valioje, judesius: „Veiksmas, kuris siekia begalinės galios eidamas „į 
viršų“, atsiveria taip pat „į gylį“, į mano būties gelmę, kurioje kažkas man 
davė impulsą be mano sutikimo ar atsisakymo. Mano veiksmas atsiveria 
transcendencijai į gylį“ (Moeller 1952: 133). Tik praėjus keliems dešim- 
tmečiams, 1934 metais, Blondelis parašė kitą stambų dvitomį veikalą, 
pavadintą Mąstymas (La Pensėe), kuriame pristatė tą patį procesą jau ne 
valios, o mąstymo kategorijomis. Mums svarbus šiame veikale vartojamas 
žodynas: sąmoningai likdamas tomistiškojo sąjūdžio nuošalyje, Blondelis 
integruoja į savo filosofiją ratio ir intellectus sąvokas, kurias apibrėžia kaip 
„noetinį“ (noėtigue) ir „dvasinį“ (pneumatigue) mąstymą. „Kosminę min- 

tį judina prieštaringos jos pačios tendencijos: noetinė - racionali, vieni- 
janti ir vienodinanti; pneumatinė - vitališka, skaidanti ir dauginanti. Šios 
kosminio mąstymo tendencijos - racionalioji ir vitališkoji - palaiko nenu- 
trūkstamą proto ir vitalinių jėgų pulsaciją tiek gamtoje, tiek žmonių sąmo- 
nėje bei veikloje“ (Kuzmickas 2003: 73). Tikrovę suvokiame pasireiškiant 
dviem mąstymo tendencijomis: iš išorės, ją abstrahuodami ir keldami į 
konceptus, tvarkingas sistemas, idealius planus, ir iš vidaus, pagaudami 
jos gyvybės pulsavimą, jos nesustojantį skaidymąsi - nuolatinę naujovę. 
Blondelis neturėjo jokio kito tikslo, kaip tik pagrįsti būtinybę subordinuo- 
ti pirmąją tendenciją antrajai. 

Išskirdami pačius solidžiausius mąstymo būdus į gylį, privalome 
atkreipti ypatingą dėmesį į Simonos Weil (1909-1943), jaunos prancūzų 
filosofės, žuvusios II pasaulinio karo verpetuose, mintis. Ne tik į mintis, 
bet į patį jos gyvenimą: jaunystės pradžioje įsitikinusi trockininkė dėl savo 
radikalizmo atsidūrusi anarchistų gretose, Ispanijos pilietinio karo metu, 
1937 metais, pasuka ypač intensyvių, asmeniškų, netgi mistinių, tačiau 
kartu ir esmingų socialių patirčių keliais. Gyvenimo kryptis į gylį vyksta 
kartu su mąstymu. S. Weil veikalai, iš kurių žymiausi - Sunkis ir malonė 
(La Pesanteur et la Grace) bei Įsišaknijimas (L'enracinement) - buvo iš- 
leisti po jos mirties ir greitai tapo aktualiausio filosofinio akiračio dalimi. 
Užteks tik paminėti A. Camus entuziazmą, kurį jis išreiškė 1949 metais 
pristatydamas Įsišaknijimą: „Man atrodo, kad bus neįmanoma įsivaiz- 
duoti Europos atgimimo, neatsižvelgus į tuos poreikius, kuriuos Simona 
Weil apibrėžė savo knygoje“ (LYvonnet 2014: 9). Entuziazmas, perimtas 
ir puoselėjamas iki mūsų dienų: „Dar niekada Simona Weil nebuvo tiek 
skaitoma ir komentuojama visame pasaulyje. Neįmanoma suskaičiuoti 
visų filosofų, rašytojų, menininkų ir nežinomų ieškotojų, kuriuos ji įkvėpė 
ir nuolatos lydi“ (L Yvonnet 2014: 9). Kur glūdi S. Weil traukos paslaptis? 
Puikiai nujausdama „ne tik artėjančią katastrofą, bet ir visas katastrofiškas 
katastrofos pasekmes“ (LYvonet 2014: 10) ir taip pat genialiai analizuo- 
dama galimos civilizacijos baigties priežastis pačiame žmogaus mąstyme, 
ji numatė ir galimybę pasukti įvykių eigą kita linkme - naujo žmonijos 
istorijos etapo link - mąstymo transformaciją, keičiančią ne tik indivi- 
dualių gyvenimų kokybę, bet ir visus socialinius procesus. 1942 metais 
tėvui Perrinui rašytame laiške ji tvirtina esanti įsitikinusi, kad „bet kuris 
žmogus, net jeigu jo natūralūs gabumai būtų beveik niekiniai, patenka į 
tą pačią tiesos karalystę, į kurią įeina ir genijai, jeigu tik jis trokšta tiesos 

ir nuolat stengiasi išlaikyti dėmesį“ (Weil 1985: 39). „Išlaikyti dėmesį“ — 
šio veiksmo praktikavimas ir analizė yra visos S. Weil filosofijos raktas. 
Jame mąstytoja atranda tai, ką ji vadina „visa siela“, kurioje ratio sudaro 
tik vieną iš struktūrinių dalių, beje, praktikuojamą lengviausiai ir pavir- 
šutiniškiausiai: „Akivaizdūs dalykai yra suvokiami sunkiai. (...) Labai pa- 
viršutinišku protu dalykai yra suvokiami lengvai, bet visa siela - sunkiai“ 
(Weil 1997: 62). Transformuoti savąją būtį, atradus „visą sielą“ - šiuo keliu 
eidama, S. Weil originaliai, tačiau nepaprastai įtaigiai analizuoja ne tik fi- 
losofijos - pažinimo, etikos, estetikos - istorijos problemas, bet ir šiuolai- 
kines situacijas jų socialinėje, politinėje, etinėje, psichologinėje, religinėje, 
dvasinėje dimensijose. Bet kurioje iš jos analizių atrasime tai, ką čia ban- 
dėme įvardyti per intellectus sąvoką, ir ką ji pati, laužydama nusistovėjusį 
filosofinį žargoną, vadino „sutikimu“ (consentement) ir „meile“ (Weil 
1997: 432). Visa tai - žengimas į kuo gilesnį tikrovės sluoksnį - reali- 
zuojamas pakeitus „sielos orientaciją: privalu atsitraukti nuo išviršinio 
abstrahuojančio proto (reikalingo tik kaip informacijos dėklas) ir taip 
prarasti savojo aš perspektyvą, t. y. koncentravimąsi ties savuoju ego (ką 
galėtume interpretuoti kaip išsilaisvinimą iš subjekto / objekto skirties). 
„Filosofijos negalima apibrėžti kaip pažinimo turinio siekio, kaip kad tai 
daro mokslas. Filosofija yra visos sielos transformacija. (...) Mąstymas im- 
plikuoja sielos orientacijos transformaciją, kurią vadiname neprisirišimu“ 
(Weil 1988: 57); „Patekti į amžinybę - tai sielos veiksmas, analogiškas tam 
suvokimui, kuriuo, kad ir ką mums teigtų mūsų perspektyva, mes savęs 
nestatome į erdvės centrą. Tokia yra suvokimo sąlyga. Sąlyga, būtina tam, 
kad pasirodytų tikrovė“ (Weil 2002: 400). Esame įpratę į tikrovę žvelgti iš 
ego- loginės, grynai racionalios, paprasčiausios ir siauriausios perspekty- 
vos, kurioje užsidarymas reiškia ne tik teorinio tikrovės suvokimo skurdą, 
bet ir etinio blogio šaltinį. Tokios perspektyvos atsisakymas pagal Weil 
sudarytų sąlygas mūsų žmogiškumo perkeitimui, būtinam, norint išvengti 
tragiškos civilizacijos baigties, o kartu - ir tikrajam tikrovės suvokimui. 
„Esame irrealybėje, sapne. Atsisakyti mūsų įsivaizduojamos centrinės vie- 
tos, jos atsisakyti ne vien protu, bet taip pat visa mūsų sielos vaizduotės 
galia - tai pabusti tikrovei, amžinybei, tikrajai šviesai, išgirsti tikrąją tylą. 
Tuomet įvyktų transformacija netgi paties mūsų jusliškumo šaknų lygme- 
niu, persikeistų netgi tiesioginių juslinių įspūdžių gavimo būdas, o per 
tai - ir psichologinių“ (Weil 1988: 300). Atsispyrus nuo šios fundamenta- 
lios mąstymo transformacijos, kurios aprašymas negali nekelti asociacijų 

su Rytų išmintimi, žmonijos gelmėse prasideda ypatingo intensyvumo ir 
gilumo procesas - tam tikras pasaulio „perkūrimas“, kurio apmąstymas 
Weil filosofijoje pinasi su krikščioniškosios teologijos ir mistikos moty- 
vais, atitinkančiais giliausias visų kitų religijų inspiracijas: „Maitinama 
švento Pauliaus, švento Pranciškaus Asyžiečio, švento Kryžiaus Jono ir to, 
ką ji [Weil] randa visose kitose religinėse ir dvasinėse tradicijose (...), ši 
„nu- kūrimo“ [dėcrėation], „at- kūrimo“ ir „naujo užgimimo“ mistika iš 
tikrųjų yra „naujosios kūrinijos“, kurioje Dievas yra „aukščiausias poetas“, 
laukimas ir patirtis“ (Gabellieri 2014: 12). 

Užbaigiant kai kurių mąstymo krypties į gylį variantų pristatymą, 
norėtume supažindinti su Lietuvoje iš esmės nežinoma, tačiau nūdienos 
europiniame filosofijos akiratyje plačiai aptariama prancūzų autoriaus 
Michelio Henry, mirusio 2002 metais, „gyvybės fenomenologijos“ (phė- 
nomėnologie de la vie) koncepcija, išdėstyta daugybėje įvairaus žanro, net- 
gi romano, veikalų. Savo fundamentaliame tekste Raiškos esmė (L'Essence 
de la manifestation) (1963) Henry grindžia idėją, pagal kurią Vakarų filo- 
sofija, įskaitant paties Husserlio fenomenologiją, realizavo ir kaupė tikro- 
vės pažinimą grynai „išoriniu“ ir „matomuoju“ aspektu, įtvirtindama tam 
tikrą „ontologinį monizmą“, tačiau nekreipdama dėmesio į tai, kas yra 
tikriausia, paprasčiausia, betarpiškiausia, vidujiškiausia ir todėl „nemato- 
ma“ - į pačią gyvybę. Pačiame žmoguje sudarydama pirmapradę vidujy- 
bę, kuri grindžia visas esmines žmogaus išraiškas, tačiau dėl to negali būti 
nė viena iš jų (nors gali būti kiekvienoje iš jų), gyvybės raiška skiriasi nuo 
viso kito - nuo bet kokio kito tikrovės fenomeno, besireiškiančio žmogaus 
sąmonėje. Pasak Henry, žmogaus sąmonės atotrūkis nuo gyvybės esmės 
ir gyvenimas išimtinai antrinėse gyvybės raiškos formose sukuria dishar- 
monijos, neatitikimo savęs paties būseną, kuri lemia daugybę desperatiš- 
kų žmogiškojo gyvenimo fenomenų - nuo kančios ir melo iki prievartos ir 
sąmoningo nihilizmo. Būtent šis atotrūkis, natūralus konceptualizuojan- 
čiam mąstymui, bėgant šimtmečiams tapo įprasta civilizuoto žmogaus bū- 
sena, kurios kraštutinę išraišką matome šiuolaikinių technologijų pasau- 
lyje. Knygoje Barbarija (1987) Henry subtiliai analizuoja technologizuotą 
nūdienos žmogaus situaciją. Atitrūkęs nuo pirmapradės gyvybės pajautos, 
šiandien žmogus nebeįstengia savęs nuraminti net ir amžių patikrintais 
tradiciniais būdais, tokiais kaip kultūrinis gyvenimas, todėl imasi prievar- 
tos. Idant pasaulinė visuomenė neprapultų visuotinėje barbarijoje, Henry 
ragina keisti mąstymo būdą, t. y. išmokti „pastebėti“ tai, kas nematoma - 

pačią gyvybę. Tam yra būtina pranokti įprastinį racionalųjį protą, visa 
tempiantį prie „matomumo“, „išoriškumo“ „objektiškumo“ paradigmos, 
ir išmokti vidujybės pajautos: „Jausti ir išgyventi save visoje savo būtyje“ 
(Henry 1987: 15). Nešanti džiaugsmą, sąmoninga pirmapradės gyvybės 
pajauta atstato ir mąstymą, kadangi gyvybė yra ir šiojo vidinė tiesa (Henry 
2000: 129), ir kartu - autentiška tikrovės raiška. Henry mintyse nesunkiai 
atpažinsime tai, ką norėjome pagrįsti šioje knygoje - būtinybę keisti mąs- 
tymo kryptį nuo pločio gylio link. 

Belieka paklausti, ar ši kaita vyksta realiai. Ar jau keičiasi Žmonių są- 
monė taip, kad galėtume kalbėti apie užgimstantį visuotinį sąjūdį, pakei- 
siantį žmonijos būklę? Tai - pats fundamentaliausias klausimas šiandien. 
Bet juk šioje knygoje išdėstyti svarstymai taip pat reiškia, kad laukiamas 
mąstymo posūkis negali bręsti kitaip, kaip tik intymiausioje Žmogaus, tai- 
gi ir žmonijos, sielos zonoje. Todėl ir išorėje jį pamatysime tik tada, kai 
jis bus transformavęs vidų. Gali būti, kad pokytį išvysime staiga, lyg šy- 
dui nuo akių nukritus, su nuostaba konstatuodami, jog jau seniai jis vyko. 
„Krentantis medis sukelia daug triukšmo, tačiau negirdime, kaip auga 
miškas“ (M. Gandis). 

J. Ellulis rašo: „Jeigu technika yra totalinė, t. y. jeigu technikos sis- 
tema yra pajėgi įtraukti kiekvieną naujai atsirandantį fenomeną (...), kas 
gali nuo jos pasislėpti? Žmogiškuoju požiūriu, niekas. Vadinasi, reikia tam 
tikros formos transcendencijos“ (Ellul 2008 (2): 148). Šioje knygoje sten- 
gėmės atskleisti tokios transcendencijos formą, kurią pavadinome mąsty- 
mo kryptimi į gylį. Tiesa, Ellulio išvada būtų kitokia: prancūzų mąstytojo 
nuomone, „žmogiškuoju požiūriu“, jau niekas negali išgelbėti žmogaus, ir 
„transcendencijos forma“, apie kurią jis kalba, atitinka teologinę, biblinę 
perspektyvą. Tačiau mes teigiame, kad transcendencijos judesys į gylį yra 
įmanomas realizuoti paties Žmogaus sąmonėje, neneigdami galimo susiti- 
kimo su dievybe (bet tai - jau kito tyrimo tema). Mūsų teiginį patvirtina 
ir tai, kad europietiškoje filosofijoje visada, nuo pat jos atsiradimo mo- 
mento, senovės Graikijoje iki mūsų dienų mąstymas į gylį išsilaikė, nors 
dominavimo akivaizdus mąstymas į plotį. O XX ir XXI amžiuje šiam do- 
minavimui pasiekus kraštutinę formą - bet kokios tikrovės, taip pat ir pa- 
ties Žmogaus mąstymo technologizaciją, ideologizuotą transhumanistinių 
mokymų ir atvirai grasinančią žmonijos išnykimu, mąstymas į gylį įgavo 
naują polėkį ir filosofijoje ėmė reikštis su nauja jėga. 

Aprėpiant visą istorinį europietiškosios filosofijos vyksmą ir pasitel- 
kiant klasikinę „išminties“ ir „išminties meilės“ perskyrą, galima daryti 
tokį apibendrinimą. Kadaise pirmieji filosofai „išmintį“ priskyrė išimtinai 
dievams, o sau, kaip žmogiškosioms būtybėms, - tik kuklią „išminties 
meilės“ funkciją. Tačiau šis kuklumas pasirodė besąs veidmainystė. Labai 
greitai „išminties meilė“, tapusi profesionalia filosofija, išstūmė „išmintį“ 
iš savo akiračio kaip kažką neaiškaus, netikslaus, nepagrįsto ir nepakan- 
kamai teoretizuoto. Bendras žvilgsnis į visą Europos filosofijos istoriją tik 
patvirtino šį vertinimą: „išminčius“ tarp „išminties mylėtojų“ niekada 
nerado sau vietos, buvo siunčiamas kažkur kitur, anapus profesionaliosios 
filosofijos ribų, į „pažinimo užribius“, skirtus „paprastiems Žmonėms“, 
o neretai tiesiog pašiepiamas, kaip nesugebantis atitikti griežto 
sistematiškumo ir tikslios metodologijos normų. Todėl „išminčiams“, jei- 
gu tik jie nuspręsdavo likti „profesiniame“ lauke, tekdavo užsidėti „išmin- 
ties mylėtojų“ kaukes ir priimti jų mąstymo modelį. Nuo tos akimirkos vi- 

siems, skaitantiems europietiškosios filosofijos tekstus, tenka sugebėti at- 
skirti tuos „išminties mylėtojus“, kurie tyčiojasi iš išminties, ir tuos, kurie į 
ją veda. Tai - sunkus uždavinys. Akivaizdu, kad tik nedaugelis jį išsprendė 
sėkmingai. Dauguma europiečių, nekvaršindami sau galvos, atmetė filo- 
sofiją kaip nesuprantamų teiginių rinkinius (o kokį gyvenimo vedlį gavo 
vietoje jos?), o buvo daug tokių, kurie tuštybę priėmė už gryną pinigą ir 
tolo nuo išminties, apžavėti profesionalių, tačiau netikrų „išminties my- 
lėtojų“ diskursų. Tai nulėmė globalią Europos būklę, kurią, savo ruožtu, 
naudodami filosofinį žargoną, pavadinome ratio atotrūkiu nuo intellectus 
arba tikrovės racionalizacija. Atotrūkis nuo tikrovės - išminties mylėtojų 
atotrūkis nuo išminties. Iš kitos pusės, užsidarymas nuo tikrovės nebuvo 
būdingas visiems, visada buvo „išminties mylėtojų“, vedančių į išmintį, 
visada buvo tokių, kurie juos atpažindavo ir kurie jais sekė. Tikrovė yra 
galinga. Bėgantiems nuo jos ir pakliuvusiems į mirtiną pavojų, ji gali pra- 
bilti stipriu balsu, kurį ir girdime šiandienos filosofijoje, pristatytoje, nors 
ir fragmentiškai, paskutiniajame šios knygos skyriuje. 

Prisiminkime 125 Nietzsches Linksmojo mokslo fragmentą: „Kur Die- 
vas? Aš jums pasakysiu! Mes jį nužudėme - jūs ir aš! Mes visi jo žudikai! 
Bet kaip mes tai padarėme? Kaip sugebėjome išgerti jūrą? Kas davė kempi- 
nę, kad nutrintume visą horizontą? Ką padarėme, atplėšdami šią žemę nuo 
jos saulės? Kur link ji dabar skrieja? Kur link judame mes? Tolyn nuo visų 
saulių? Ar nesiblaškome nepaliaujamai? Atgal, į šoną, į priekį, į visas puses? 
Ar yra išvis dar koks nors viršus ir apačia? Ar neklaidžiojame begaliniame 
nieke? Ar nedvelkia į mus tuščia erdvė? Ar nepasidarė šalčiau? Ar near- 
tėja naktis, ar neina vis tamsyn ir tamsyn? Ar nereikia jau dieną uždegti 
žibintų? Nejaugi dar neužuodžiame trūnijančio Dievo kvapo?“ (Nietzsche 
1995: 151-152). Be vargo šiuose klausimuose atpažinsime tai, ką jaučiame 
šiandienos pasaulyje. Tačiau kitame tekste, dažniausiai komentatorių pralei- 
džiamame pro akis, Nietzsche teigia: „Dievo paneigimas: iš tiesų, tik morali- 
nis [tradicinis] Dievas yra paneigtas“ (cituota su nuoroda Capelle-Dumont 
2010: 127), taigi tikrasis Dievas gyvena! 

Mes nenužudėme Dievo. Mes neišgėrėme jūros (t. y. tikrovės). Mes ne- 
užgesinome saulės (tikrovės). Mes tik kvailai galvojome, kad ją išgėrėme, 
todėl atsisakėme gerti, manėme, kad ją užgesinome, todėl atsisakėme švie- 
sos. Dabar, kamuojami mirtino troškulio, būsime priversti pripažinti, kad 
vandens mums vis dėlto reikia ir kad jis - bekraštis tikrovės vandenynas — 
yra čia pat. 

Monografijoje apžvelgiama ir interpretuojama Europos mąstymo eiga nuo senovės Graikijos 
laikų iki mūsų dienų ir pateikiama originali įžvalga apie jos ateitį. Autorius išskiria dvi pagrindines 
europietiškojo mąstymo kryptis, pavadindamas jas mąstymu į plotį ir mąstymu į gylį. Nėra abe- 
jonių, kad mąstymas į plotį istoriškai dominavo, nustelbdamas mąstymą į gylį. Šio dominavimo 
pasekmės mūsų laikais - tikrovės ir paties žmogaus racionalizacija bei technologizacija. Autorius 
analizuoja šiuolaikinio žmogaus ir visuomenės problemas, kylančias dėl tokios europietiškojo mąs- 
tymo eigos bei galinčias baigtis žmonijos žūtimi, ir pagrindžia būtinybę keisti mąstymo kryptį - vėl 
eiti į gylį. Teigiama, kad ši kaita jau yra prasidėjusi šiuolaikinio žmogaus dvasios gilumoje ir reiš- 
kiasi konkrečiais pavyzdžiais mūsų laikų filosofijoje. 

The monograph is an overview and interpretation of the development of European thinking 
from the times of Ancient Greece to the present day and provides original insight about the future. 
The author distinguishes two main directions of European thinking, calling them thinking in width 
and thinking in depth. There is no doubt that thinking in width historically dominated by overcoming 
thinking in depth. The contemporary conseguences of this dominance are the rationalization and 
technologisation of the reality and the human being. The author examines todays human and social 
problems arising from such development of European thinking and potentially leading to the death 
of humanity, and justifies the need to change the direction of thinking - back again into the depth. It 
is argued that this change has already begun in the depths of the modern human spirit and that it is 
manifested in concrete examples of contemporary philosophy. 


Povilas Aleksandravičius 
EUROPOS MĄSTYMO KRYPTYS IR ATEITIS 
Monografija 


Redagavo Nijolė Žuvininkaitė 
Maketavo Daiva Šepetauskaitė 


SL 585. 2015 05 06. 8,87 leidyb. apsk. I. 
Tiražas 200 egz. Užsakymas 25 707 


Mykolo Romerio universitetas 
Ateities g. 20, Vilnius 
Puslapis internete www.mruni.eu 
El. paštas leidybaemruni.eu 


Parengė spaudai UAB „Baltijos kopija“ 
Kareivių g. 13B, Vilnius 
Puslapis internete www.kopija.lt 
El. paštas infoGkopija.lt 
Spausdino UAB „Vitae Litera“ 
Savanorių pr. 137, Kaunas 
Puslapis internete www.bpg.lt 
El. paštas infoGbpg.lt 


